
CUPRINS 


Despre autor 


EEE e ep BE IE ee be îm ter fa 


Dacă aș fi putut să înregistrez în mintea mea momente din viața 
reală, ca pe un DVR, după-amiaza aceea ar fi fost printre cele mai 
revăzute. Greu de crezut? Poate pentru o fată obișnuită. Dar 
„obișnuit“ era un cuvânt care nu se mai potrivea vieții mele. Cu toate 
că, în clipa aceea, mă străduiam. Făceam tot posibilul să trăiesc în 
prezent- doar eu, sarea, nisipul și soarele torid care îmi ardea pielea 
și se reflecta pe părul lui brunet, de parcă ar fi fost un milion de 
scântei micuțe. 


Spuma albă clipocea la mal, la doar câţiva centimetri de degetele 
mele- 15, mai exact-—, dar atenţia îmi rămăsese concentrată pe capul 
lui, care se zărea ieșind din valuri. S-a scufundat cu ușurința unei 
creaturi de mare și, chiar și de la distanţă, am reușit să zăresc 
fericirea simplă de pe chipul lui. Hunter era pe deplin în mediul său. 


Bucură-te cât mai poți, l-am îndemnat în gând. Nu vom sta mult. Sau 
poate că da. Mai aveam de luat decizii cu privire la viitorul meu. 

Deasupra, un pescăruș a tipat, înainte să plonjeze spre niște resturi 
de mâncare de pe nisip. La auzul țipătului ascuţit, ceva a tresărit în 


adâncurile minții mele, apoi a dispărut. M-am înfiorat și soarele s-a 
ascuns după un nor. Hunter înota spre mine cu mișcări sigure, iar 
apa se răsucea în urma lui, ca un arc uriaș. Mi-am ținut respirația. 
Comparativ cu valul, el părea foarte mic și neînsemnat. Apa l-a luat 
pe sus și a dispărut într-o explozie de spumă albă. Am sărit în 
picioare, dar l-am văzut cum răsărea din apă ca o ofrandă a mării. 
Inima mea falsă s-a întors apoi la ritmul regulat care îi fusese 
programat. M-am așezat la loc pe prosopul de la motel. Ce prostuţă. 
Normal că nu păţise nimic. 


Nu că nu aș fi avut motive de neliniște. 


A venit spre mine, cu apa șiroindu-i de pe trup, cu părul zburlit și 
lipit de gât, astfel încât picături i se scurgeau pe piept. 


-Sigur nu vrei să intri? Apa e grozavă. 
-Nu, mulțumesc. 


E prea dificil să fii pe fază, în mijlocul oceanului. Desigur, n-am spus 
asta. Scuza cu nu am costum de baie era mai potrivită. Hunter s-a 
aruncat pe nisip lângă mine, azvârlind picături de apă pe brațul meu 
gol. Le-am privit cum se prind de pielea mea, iar el m-a observat. 


-Nu e din cauza asta, nu? 


Privirea lui s-a îndreptat spre umărul meu stâng, acoperit de mâneca 
tricoului ușor șifonat. 


-Bratul tău e în regulă în apă? 


- Da, e în regulă. 


Dar atenţia lui m-a făcut să mă simt jenată. Mi-am înfășurat braţele 
în jurul genunchilor îndoiți, asigurându-mă că deasupra rămâne cel 
care trebuie. Nu pentru că m-aș fi rușinat de membrul meu protetic, 
cum insinuase Hunter, când văzuse sârmele ieșind din el, precum 
spițele rupte ale unei biciclete, pe când eram în Clearwater, ci pentru 
că braţul meu nu era, de fapt, protetic. Nu în adevăratul sens al 
cuvântului, oricum. Totuși, tehnic vorbind, cred că puteam fi 
considerată complet protetică. Una dintre multele capcane ale vieții 
de android. 


Stomacul meu s-a strâns și m-a făcut să oftez. Încă o capcană? Să 
găsești un mod diplomatic de a-i spune băiatului de care îţi place 
adevărul despre mica ta problemă cu nonumanitatea. În apărarea 
mea- nu-l cunoșteam prea bine. Doar dacă luam în considerare 
faptul că împărțisem un accident cu mașina, un interludiu nocturn 
într-un șopron și o întâlnire care nu putea fi considerată piatra de 
temelie a unei relații profunde. Totuși, din clipa în care îl întâlnisem, 
mă atrăsese ceva la el. Poate faptul că amândoi eram singuratici și 
asta a fost baza conexiunii noastre imediate. Tot ce știu e că, după ce 
lumea mea se prăbușise cu două zile în urmă, i-am telefonat panicată 
lui Hunter, el a răspuns și iată-ne în Virginia Beach. 


Și-a trecut degetele de-a lungul zonei dintre mâneca mea și cot. Îi 
simțeam granulele de nisip de pe piele, dar atenţia îmi era captată de 
fiorul născut de atingerea lui. 


-Incă nu-mi vine să cred cât de real se simte, a zis el. Habar n-aveam 
cât de mult au progresat în acest domeniu. 


-E un prototip. 


L-am privit în ochi. 


— Experimental. Pare să funcționeze bine. 
Și-a clătinat ușor capul. 
-Nu știu dacă aș fi avut curaj să fiu subiect de test. 


Subiect de test, ha. Era și acela un mod de a descrie lucrurile. Nu că 
aș fi avut cu adevărat de ales în privinţa aceea. 


-Riscurile erau mici. 
— Totuși, e ca și cum ai fi la granița științei. 
Dacă ar ști... 


— Îţi dai seama câţi oameni vor profita, pentru că tu ai fost dispusă să 
riști? 


-Nu mă face să par vreo eroină. Nu sunt. 
A zâmbit. 
-Şi modestă. 


Am aruncat cu nisip în el, în speranța că vom schimba subiectul. 
Apoi, s-a aplecat și și-a scuturat părul negru. Picături de apă au 
zburat spre fața mea. Mi-am ridicat mâinile și am tipat. 


— Scuze, te-am udat? a zis cu prefăcută inocentă, bătând din gene. 


- Nesuferitule, i-am strigat, dar zâmbetul meu a dispărut după 
câteva momente. 


Tăcerea rămăsese suspendată între noi, umplută de sunetul repetitiv 
al valurilor, de vocile răzlețe ale turiștilor care se bucurau de soarele 
începutului de octombrie și de lucrurile nespuse. Încă trebuia să-i 
explic motivele pentru care l-am sunat panicată, fapt care îl adusese 
lângă mine. Nu mă presase, dar era numai o chestiune de timp. Nu 
puteam să mă aștept ca cineva să traverseze cu mașina cinci state, 
într-o clipă, fără să îi ofer o explicaţie logică. Problema era, în cazul 
meu, că adevărul suna mai puţin logic decât cea mai ingenioasă 
minciună. 


-Sigur părinții tăi au fost de acord cu asta? 


Mi-am întins brațele ca să arăt spre mine, spre el, spre Virginia 
Beach. Spre tot. l-am văzut umerii lați cum se încordează, degetele 
mari cum i se cufundă în nisip. S-a uitat în altă parte. Așadar, se 
părea că nu eram singura care ascundea ceva. Probabil că asta n-ar fi 
trebuit să mă facă să mă simt mai bine, dar, într-un mod perfid, așa s- 
a întâmplat. 


—Ei știu că ești aici? 


O umbră a trecut peste faţa lui, dar o clipă mai târziu a fost alungată 
de un zâmbet. 


-Oh, da, știu. Ei mi-au spus că ar trebui să vin să te ajut. De fapt- și 
nu înțelege greşit- când i-am povestit mamei despre prima dată 
când te-am văzut la Dairy Queen, m-a încurajat să fac cunoștință cu 
tine, să am prieteni noi. 


Zâmbetul i s-a transformat într-un rânjet. 


-Nu că aș fi avut nevoie de vreo încurajare. 


Am simtit o căldură în piept. Mi-am amintit ziua aceea când intrase 
în Dairy Queen, iar eu eram cu alte fete. Ceva din atitudinea lui 
relaxată și din privirea curioasă mă atrăseseră imediat, dar nu 
știusem că sentimentul fusese reciproc. 


M-am ridicat și am ţopăit până în locul în care marea se lovea de 
țărm. M-am aplecat și am luat în palme apa rece, atentă să rămân cu 
spatele la el, ca să nu-mi poată vedea zâmbetul larg. În clipa 
următoare, m-am întors. 


-Te-am prins! am zis și am aruncat cu apă spre el. 


A scuipat când apa i-a atins neașteptat fața, iar când i-am văzut 
chipul surprins- gura deschisă, ochii măriți-—, mi s-a părut atât de 
comic, încât am chicotit. M-am dat înapoi, țopăind. 


-O, nu scapi, a mârâit și a sărit în picioare, la fel de agil cum mi-l 
aminteam. 


Cu pantalonii scurți și cu părul ud lucind în valuri în jurul gâtului, 
părea un pierde-vară. Privirea mi-a trecut peste pieptul lui gol și am 
înghițit în sec. Mai degrabă un zeu. Un zeu al plajei. 


M-am dat înapoi, pe mal, iar el a țâșnit spre mine, lovind cu 
picioarele apa din fața mea. Ne-am stropit unul pe altul, râzând ca 
niște copii, după care m-a apucat de mână și s-a făcut că mă trage 
spre valurile care se apropiau. S-a oprit înainte să ne scufundăm 
prea adânc și am rămas pe loc, lăsând oceanul înspumat să ne 
cuprindă gleznele. Apa, razele soarelui care ne învăluiau, senzația pe 
care numai marea o putea crea. Toate mi-au trecut repede prin 
minte, amintindu-mi de... ceva. Înainte să-mi dau seama, am început 
să mă rotesc cu brațele întinse. Simțind nisipul sub degete. Rotindu- 


mă pe nisip. O mică tresărire într-un colț al minţii mele. Mi-am 
amintit bucuria aceea, veselia. Dar în clipa următoare a dispărut. Am 
simţit o atingere pe păr și am deschis ochii. Faţa lui Hunter era la 
doar câţiva centimetri. Am simţit miros de sare și transpiraţie, de 
lemn de santal și de loțiune de plajă. 


-Nu-ti face griji că ai putea arăta prea bine sau așa ceva, m-a tachinat 
el. 


Dar când mi-a făcut cu ochiul, am înțeles că joaca mea nu-l 
deranjase. 


S-a apropiat mai mult, până când degetele noastre de la picioare s-au 
atins sub o mică ridicătură de nisip. Șocul imediat al conștientizării 
s-a intensificat când s-a aplecat în față, iar respirația lui mi-a gâdilat 
urechea și inima a început să-mi bată și mai repede. O căldură lentă, 
uniformă mi-a trecut prin corp, de la cap spre brațe, până la vârfurile 
degetelor. Tânjeam după apropierea lui într-un fel în care nu tânjeam 
după nimic altceva. Poate că acela era motivul pentru care îl 
chemasem. Suferinta și teama aproape că mă dărâmaseră, iar în 
trecut, Hunter fusese printre puținele mele surse de liniște. 


- Imi pare rău, am zis, străduindu-mă să-mi păstrez tonul calm. 
-Nu trebuie. Tu ești doar... tu. 


Am întors capul, privind în depărtare. Sunt doar eu? Și cine ar putea 
fi acel eu? Într-un acces de ironie pe care, din fericire, doar eu 
puteam s-o observ, cuvinte roșii s-au aprins în capul meu, însoțite de 
o voce digitalizată foarte cunoscută. Vocea mea. Aparent, modul 
universului de a-mi aminti exact cine- nu, ce- eram. 


Ameninţare detectată: 4,52 mile. 

Am înghețat. Patru mile și jumătate. Ce... 
Două avioane, spre vest. 

M-am răsucit, căutând o urmă a lor pe cer. 


-La ce te uiţi? m-a întrebat Hunter, cu o mână streașină la ochi, 
privind și el spre cer. 


Acolo erau. 
— Avioane. 
-In Virginia Beach există o bază navală uriașă, nu-i așa? Super. 


Nu era super. Nu era super deloc. Mâinile mele s-au încordat, când 
imagini din trecut au năvălit în mintea mea, cu o claritate ca de 
cristal. Mașini, bărbaţi înarmați. Un avion plin cu soldați, care ne 
duceau, pe mine și pe mama, într-un loc secret. Celule mici și goale. 
Părul grizonant al generalului Holland și satisfacția lui arogantă din 
clipa în care dăduse ordinul să fiu distrusă. 


Mama. Sângerând, după ce fusese împușcată la ordinul lui Holland, 
de către unul dintre oamenii lui. Durerea provocată de pierdere mi s- 
a răsucit în piept și aproape că m-am chircit, amintindu-mi că mama 
nu mai era. Moartă. Ucisă de un nebun, sub pretextul că își apăra 
țara. Nu aveam să-i mai văd niciodată zâmbetul. Niciodată nu aveam 
să îi mai aud vocea. Niciodată nu aveam să îi mai spun că o iubesc. 


-Mă întreb de care sunt, a zis el, scoțându-mă din zona aceea 
întunecoasă. 


Nu i-am răspuns, pentru că exact atunci s-a mișcat ceva în ochii mei. 
De fapt, am simțit cum pupilele mi se contractă. Un strat subţire s-a 
dat la o parte, însoţit de un clic slab, pe care doar eu îl auzeam. 


Zoom: activat. 


Un alt clic, iar avioanele mi-au umplut câmpul vizual, de parcă aș fi 
avut un binoclu high-tech. Imaginile s-au mărit, până când am reușit 
să văd suficiente detalii pentru a le identifica. 


Avioane militare F/A-18. 


O imagine 3D a avioanelor a apărut în fața mea, rotindu-se în așa fel 
încât să văd toate detaliile. Litere roșii au clipit în spatele ochilor mei: 


Momentan neînarmate— posibil exercițiu. 
-Nu sunt sigură, am murmurat și m-am întors ușurată. 


Dar în timp ce încordarea dispărea din mine, o anumită certitudine 
mi-a umplut inima. Avioanele îmi amintiseră că momentele acelea 
plăcute petrecute cu Hunter pe plajă nu aveau să dureze. Indiferent 
cât de mult încercam să alung realitatea, ea continua să se întoarcă la 
mine, constant precum valurile mării. La fel ca un ciclu ritmic al 
mareei, două nume se repetau din nou și din nou. Richard Grady. 
Sarah. Numele care fuseseră pe buzele mamei înainte să moară. Cel 
mai mult mă derutase numele Sarah. „Mereu ai fost foarte curajoasă, 
Sarah. Atât de curajoasă”, îmi zisese. Dar vorbise cu mine, se uitase 
la mine. De ce m-ar fi confundat cu acea Sarah? Brusc, am luat-o spre 


motel. 


-Să mergem. 


Mi-am dat seama că Hunter era nedumerit de graba mea bruscă, dar 
în clipa aceea nu aveam de gând să-i explic tot. Voiam să plec, să mă 
întorc la relativa siguranţă a camerei de motel. Am trecut pe lângă 
un parc de distracții și pe lângă un carusel imens. De parcă ar fi vrut 
să mă ridiculizeze cu acea normalitate de care eu nu aveam să mă 
bucur niciodată. Hunter mă dusese într-o zi la un bâlci. În acele 
scurte momente, înțelesesem ce însemna viața adevărată. Cum era să 
fii cu adevărat uman. Poate că acela fusese un alt motiv pentru care îl 
sunasem. Întotdeauna mă făcuse să mă simt de parcă eram mai mult 
decât un gadget la modă creat într-un laborator. 


După încă o privire nostalgică, m-am uitat în altă parte. Nu puteam 
să trăiesc în trecut, dar nu puteam nici să am un viitor până nu aflam 
totul despre trecutul meu. 


Richard Grady. Acea Sarah. Celelalte Mila. 


Poate că odată ce voi afla tot, voi putea fi în sfârșit liberă să am o 
viață reală. Poate chiar una din care să facă parte și Hunter. 


Ne-am continuat drumul, deși simțeam îngrijorarea lui Hunter, din 
felul în care se tot uita pe furiș la profilul meu. Spre est, valurile 
foșneau pe nisip, iar zgomotul lor se amesteca cu tipetele entuziaste 
și răzlețe ale câtorva copii. Din discuţia pe care o avusese Hunter mai 
devreme cu femeia care vindea înghețată aflasem că mulțimea se 
rărise considerabil, față de astă vară. Dar încă erau destui turiști și 
localnici care se bucurau de soare. 


Privirea mea s-a oprit asupra a doi bărbați din față. Mi-am pierdut 
interesul imediat. Nu erau suficient de bine făcuți și nu aveau arme. 


Era prea multă lume acolo ca să mă simt bine. Dar cel puţin nu 
atrăgeam atenția prin marea de oameni care se plimbau. În plus, 
Virginia Beach îmi păruse locul perfect- aveam amintiri foarte 
frumoase aici. Chiar dacă erau mai degrabă programate decât reale. 


— Totul e în regulă? Pari destul de încordată. 


-Sunt bine. Doar o mică durere de cap, și am dat din mână cu 
nepăsare, deși nepăsarea nu mai făcea parte de mult timp din 
abilitățile mele. 


Un țipăt m-a făcut să întorc brusc capul spre dreapta, înainte să îmi 
dau seama că era doar o fată care fugea de un băiat mai mare și de 
cei doi pumni ai lui plini cu nisip ud. Mâna mi s-a strâns în jurul 
pandantivului de smarald, în timp ce în capul meu a clipit ceva. Un 
bărbat și o femeie dansând pe malul apei. Pescăruși țipând deasupra, 
sunetul valurilor lovindu-se de țărm... 


Fisierul de amintiri compromis, defragmentează. 
Afisează imagine. 
Scânteia amintirii a dispărut. Nu, mai degrabă a fost furată. 


M-am înfiorat, iar Hunter a apărut imediat. Și-a pus brațul în jurul 
umerilor mei și m-a tras aproape. 


— Poate că ar trebui să ne întoarcem în cameră, oricum se va întuneca 
în curând. Și trebuie să vorbim. 


Să vorbim. Corect. Habar n-avea cât aşteptam asta. De fapt, cum o să 
decurgă discuția, mai exact? Mulţumesc foarte mult că ai venit și, oh, 


apropo, sunt un android. Probabil că mă încordasem pentru că 
Hunter a oftat: 


-Sunt aici pentru tine, da? Trebuie să știi asta. 


Am permis surplusului de aer să iasă din plămânii mei inumani, 
expirând zgomotos. M-am uitat spre el, speriată de ce aș fi putut 
vedea în ochii lui de un albastru spălăcit, dar aceștia erau blânzi. 
Calzi. Tentanţi. De parcă doar așteptau să mă deschid și să îl las să 
intre. 


— Mulţumesc. 


Mi-a ridicat mâna și și-a trecut degetul mare peste articulațiile mele. 
Apoi, a ridicat din umeri, o mișcare relaxată, care m-a trimis în sala 
de clasă unde l-am văzut prima dată făcând asta. Fusesem acolo cu 
mai puțin de două săptămâni în urmă. Acum, sălile de clasă, și 
tablele de scris, și cantina de la școală îmi păreau locuri în care era 
imposibil să mai ajung. Interesant modul în care te modifică tortura 
și moartea. 


Am cotit spre zona unde se afla Sea Breeze Motel, pe la jumătatea 
străzii. Holul era micut, ponosit, cu scaune tapisate de un verde 
decolorat și cu podele din lemn zgâriate. Nu degeaba camerele erau 
ieftine, nimic nu părea să fi fost modernizat de mulţi ani. Dar cel 
putin era curat. 


Pulsaţiile de neliniște din urechile mele erau tot mai puternice, pe 
măsură ce ne apropiam de motel. Odată ajunși în cameră, trebuia să 
găsesc ca prin minune un mod prin care să îi spun adevărul. Mda. 
De ce nu exista un program special pentru androizi, să ușureze 
lucrurile importante? 


Oglinda camerei de motel era încă acoperită de aburii de la duș. Am 
șters o bucată mică, iar chipul meu m-a privit. Am ridicat mâna, am 
întors-o în diverse poziții, apoi mi-am trecut degetul peste articulații, 
cum făcuse Hunter mai devreme. Am șters o porțiune mai mare și 
am văzut cum pielea mea lucea sub lumina rece. M-am privit de sus 
în jos, încercând să mă văd cu ochii lui Hunter. Păream suficient de 
reală- piele, mușchi, curbe,- dar oare el mă simțea reală? 


Gândul acela mi-a înfierbântat fața. Privirea mea s-a ridicat și am 
fost surprinsă să văd o urmă de roșeaţă în obrajii mei. Nici măcar nu 
ne sărutasem. De ce mă gândeam că m-ar atinge? 


În timp ce alungam gândurile acelea umilitoare și ridicam peria spre 
părul meu scurt, blond platinat- pe care îl vopsisem chiar după 
sosirea lui Hunter-—, mâna îmi tremura. O altă cameră de motel, o 
altă oglindă. Părul meu lung castaniu pe podea, în timp ce mama 
stătea în spatele meu, cu ochii albaștri plini de îngrijorare. 


M-am întors și m-am șters în continuare cu prosopul mic de la motel. 
Am tras pe mine o pereche de pantaloni de trening bleumarin, care 
aveau scris mare pe fund „I love Virginia Beach” — mda, stilat-, și un 
maiou alb, simplu. Era chiar mai banal decât pijamalele mele 
comode din flanel, de acasă, dar hei, ce te așteptai să găsești pe un 
raft cu reduceri, la doar opt dolari? Nu puteam să irosesc banii pe 
care mi-i dăduse Lucas pe haine scumpe. 


Lucas. Am tresărit cum făceam de fiecare dată când gândurile mele 
se îndreptau spre tipul care fusese rănit ajutându-mă să fug din 
sediul secret al generalului Holland. Lucas, supraveghetorul cu 
mutră de tocilar al testelor mele mentale, cercetătorul în devenire cu 


inimă de aur. Mulțumită lui, nu doar că aveam o viaţă, așa cum era, 
dar nici nu fusesem nevoită să umblu ţanţoșă în hainele luate de la o 
femeie fără adăpost din D.C. Bluza aceea fusese plină de pete ce 
refuzaseră să iasă, cel puțin nu cu pliculeţele de detergent cumpărate 
de la automatul cu monede de la parter. 


M-am zărit din nou în oglindă și m-am strâmbat. Procrastinare, 
numele tău e Mila. După ce am scos limba la imaginea mea udă, m- 
am îndreptat spre ușă și am deschis-o, afișând ceea ce speram să fie 
un zâmbet încrezător. Era timpul să îl înfrunt pe Hunter și întrebările 
lui. Era timpul să înfrunt adevărul. Sau nu. M-am precipitat înainte, 
doar ca să simt cum determinarea mea dispare, când i-am zărit 
silueta subțire întinsă pe patul de lângă fereastră. 


-Hm-hm. 


A ţâșnit în sus; de parcă statul Virginia tocmai decretase că e ilegal să 
stai întins. A luat telecomanda de pe cuvertura mototolită și a dat 
volumul încet, apoi s-a tras spre marginea patului. Foarte cuminte, 
cu picioarele pe podea și cu mâinile în poală. 


Bun. M-am așezat în fața lui și mi-am trecut degetele prin părul ud 
ca să-mi găsesc o ocupaţie. Tăcerea a devenit apăsătoare, așa că mi- 
am distras atenția numărând cercurile roșii de pe draperii: cincizeci 
și două. 


S-a uitat la mine, înainte să-și mute repede privirea. 


-Am uitat să-ți spun, îmi place noua ta tunsoare, i-a scăpat, în cele 
din urmă, cu ochii pe telecomanda din mâinile lui. 


— Mulţumesc. 


Nu era nevoie să îi spun că deja eram la a doua versiune de când ne 
văzusem ultima dată. Cel puţin nu atunci. În clipa în care s-a mișcat, 
patul a scârţâit ca o dușumea veche. Privirea lui a trecut din nou 
peste mine, peste umerii mei goi și uzi de la părul încă neuscat, apoi 
i-a coborât din nou în poală. Și-a dres vocea și un hm-hmm slab s-a 
lăsat între noi. 


Mi-am încrucișat brațele, pentru că disconfortul lui m-a făcut prea 
conștientă de faptul că eram într-o cameră de motel cu un băiat, fără 
vreo însoțitoare sau vreun prăinte, ṣi- apropo- urma să petrecem 
noaptea împreună. Pentru a doua oară în mai puțin de două minute 
căldura mi-a urcat în obraji. Nu să petrecem noaptea, să petrecem 
noaptea. Dar totuși. Când îl sunasem și îl implorasem să vină să mă 
ajute, posibilitatea unor situații extrem de ciudate nu îmi trecuse 
prin minte. Fusesem absorbită de suferinţă și panică. Gândurile 
despre Hunter mă acaparaseră în unele dintre cele mai negre 
momente, înainte ca mama să moară în brațele mele. Apoi, ele nu 
mai fuseseră suficiente. Aveam nevoie de cineva în care să mă pot 
încrede. Chiar dacă ne știam doar de câteva săptămâni, felul în care 
se uitase la mine, de parcă aș fi fost importantă, de parcă îi păsa... mă 
făcuse să mă simt în siguranţă. Nu aveam pe cine altcineva să sun. 


Apoi, a început să bată darabana cu degetele pe coapsa lui- un tic 
nervos pe care îl observasem de prima dată- și chiar dacă apropierea 
de el a incendiat nervii mei artificiali și inima mea artificială a 
început să bată mai repede, am simțit tensiunea dintre noi ca un zid 
din beton. 


O, uau. Lucrurile mergeau grozav. 


-Mi se pare mie sau povestea asta cu coabitarea e oarecum ciudată? 


-Nu ti se pare, am răspuns repede. 


Atât de repede, încât buzele lui au creionat zâmbetul acela familiar și 
ciudat. Ceva m-a furnicat pe spate și m-a făcut încă o dată să-mi 
doresc lucruri care nu puteau să fie vreodată ale mele. Lucruri pe 
care le-aș fi putut avea dacă aș fi fost mai mult decât o grămadă de 
circuite și transmiţători. De exemplu, o viață normală. Lucruri pe 
care poate că le-aș fi avut, dacă aș fi ales să nu urmez ultimele 
cuvinte ale mamei. 


Stăteam față în faţă, între noi era distanța mică dintre paturi, iar 
genunchii aproape că ni se atingeau. 


-Şi dacă ne-am lua un angajament? a întrebat. Eu primul. Eu, 
Hunter Lowe, jur solemn să stau în patul meu, cu excepția situațiilor 
de urgenţă. Sau dacă tu o să sforăi foarte tare- atunci pot să vin să te 
înghiontesc. Sau, știi tu, dacă mă inviti, doar să ne uităm la televizor 
sau așa ceva, a adăugat în grabă, când ochii mei s-au făcut mari. 
Uau, n-am știut că ai o minte perversă. Nt... 


— În fine. 


Am zâmbit, apoi mi-am amintit gândurile mele din baie și am 
încercat să nu mă simt prea jenată. 


-lar eu mă angajez să stau în patul meu, doar dacă nu faci glume 
groaznice ca asta. Caz în care o să te caftesc cu propria-ți pernă. 


- Negociezi dur, dar fie. Acum, că momentul teribil de ciudat a 
trecut, ești gata să îmi spui ce se întâmplă? 


Zâmbetul lui n-a dispărut, dar asta pentru că habar n-avea despre ce 
era vorba. Cu siguranţă, adevărul avea să-i șteargă de pe față 


zâmbetul acela. Și mie îmi fusese greu să îl cred. Încă nu îl 
acceptasem. Cum puteam să mă aștept ca el să-l creadă? Mi-am vârât 
mâinile în cuvertură, aspre de la atâta spălat, și le-am strâns. Pot să o 
fac. Pot să o fac. Pot... Cuvintele mi-au îngheţat în gât. Am înghițit 
greu. 


- Promit să nu judec, mi-a zis. 


Atât de multe lucruri îmi plăceau la el: blândețea vocii. Felul în care 
s-a aplecat spre mine, de parcă viaţa lui atârna de fiecare cuvânt al 
meu. Lentoarea cu care mâna lui mi-a alunecat pe păr. Felul în care a 
răsucit câteva șuvițe rebele în jurul degetului. 


Ochii mei s-au închis. Era ceva în acea sinceritate și în felul în care se 
amesteca cu scânteile pe care le provoca atingerea lui, care umpleau 
un pic vidul din mine. Nu puteam să pierd asta. lar dacă eram 
sinceră cu el putea să iasă pe ușă, fără ca măcar să privească în urmă. 


Știu că o să-ți pară o nebunie... 


Ce aveam să fac fără el, dacă nu va mai fi lângă mine să-mi aducă 
aminte că cel puţin o parte din ființa mea era vie? 


Vezi tu, ideea e că... 
Și dacă pleca și spunea altcuiva ce eram? 
Secretul pe care l-am ținut... 


Am deschis gura să îi spun adevărul, dar în loc mi-a ieșit povestea de 
rezervă. 


-Eu și mama am avut o ceartă urâtă..., am început, apoi am ezitat. 


Chiar făceam asta? Să mint singura persoană care îmi rămăsese pe 
lume? 


-Pentru că urma să plecaţi în Germania, nu? 


Capul lui înclinat grijuliu m-a încurajat să continui, dar pe moment 
am fost orbită. Mi-am amintit telefonul disperat pe care i-l dădusem 
de pe aeroportul din Canada, înainte ca eu și mama să fim prinse de 
oamenii lui Holland. Îl anunţasem că plec din Clearwater și probabil 
că aceea fusese ultima dată când îi spusesem adevărul. M-am 
îndemnat din nou să îndrept lucrurile, dar am eșuat. 


-Nu, ea... mi-a spus că am fost adoptată. 


Eram egoistă mințind. Un egoism total, de neiertat. Nu puteam nega 
asta. Dar mi-am amintit ziua în care mama îmi dăduse acel iPod. 
Ziua în care vocea tărăgănată a generalului flămând de putere îmi 
schimbase viața pentru totdeauna și îmi răpise identitatea. Pur și 
simplu, spunându-mi adevărul, ștersese întreaga mea viață, îmi 
furase părinții, îmi distrusese speranţa. Adevărul, chiar era cel mai 
bun? Pentru că, din experiența mea, era amăgitor. Îmi luase toate 
lucrurile la care tineam, lăsând în urmă durere, teamă și un nesfârșit 
șir de trădări. 


-Pur și simplu, ţi-a spus asta, din senin? Atunci, tipul care credeai că 
era tatăl tău, cel care a murit recent... 


-Nu era adevăratul meu tată. 
- Uau. E... uau. 


Mi-am mușcat buza și m-am uitat în altă parte, cu stomacul strâns, 
dezgustată că trădam amintirea mamei. Da, ea îmi programase 


amintiri false despre un tată care nu exista, doar ca să mă protejeze. 
Și funcționase. Cu toate că știusem ce era tristețea, încă dinainte de 
ziua aceea din magazie, încă nu cunoscusem cu adevărat disperarea. 
Așadar, dacă în clipa aceea îi ascundeam lui Hunter adevărul, nu 
eram nemiloasă? 


-Imi pare rău, Mila. Trebuie să fie foarte greu. 


Chiar dacă încercam să mă conving, că îi făceam cumva o favoare, 
simpatia lui era prea mult. M-am ridicat și m-am dus repede spre 
fereastră, pentru că nu puteam să îl privesc în ochi. M-am uitat afară, 
în timp ce degetele mele s-au strâns pe vechiul pervaz din lemn. La 
naiba, era prea tare. l-am dat drumul imediat, dar nu înainte să las 
niște zgârieturi pe vopseaua deja scorojită. Speram ca Hunter să nu 
observe. 


-Şi acum, ţi-a spus ceva despre ei? 
Când a văzut că nu răspund imediat, a adăugat: 
-Nu trebuie să vorbim despre asta, dacă nu vrei. 


M-am simţit ca o mare mincinoasă, chiar dacă am tăcut. Justificări 
pentru minciună continuau să îmi treacă prin cap, ca atunci când 
frunzărești un pachet de cărți. De exemplu, dacă Hunter avea să stea 
cu mine, trebuia să am un motiv bun pentru care îl căutam pe 
Richard Grady. Dar dacă ar fi știut adevărul, poate că am fi fost 
amândoi în pericol, iar dacă nu cunoștea situaţia, eu puteam deține 
mai bine controlul. 


Sentimentul de vină, care creștea în mine, m-a făcut să mă îndoiesc 
că aș putea continua șarada aceea mai mult de o zi. Trebuia doar să 


găsesc modalitatea de a-i spune. A doua zi. A doua zi aveam să îi 
spun. 


-Nu, e în regulă. De asta suntem aici. Ea mi-a dat un nume, Richard 
Grady. Dar asta e tot. Refuză să mă ajute să îl găsesc sau să îmi ofere 
alte indicii. S-a enervat incredibil de tare când i-am spus că o să îl 
caut singură. 


-Când ai sunat, ai zis că mama ta... nu mai e. 


Am aprobat din cap prostește, de parcă, brusc, ceva nu era în regulă 
cu vreunul dintre mecanismele mele. 


—Știu. Am vrut să spun că ea... m-a părăsit. 


Trupul rănit al mamei mi-a apărut în faţa ochilor. Am văzut-o 
scufundându-se în adâncurile râului Potomac, iar vocea ei mi-a 
răsunat în urechi. 


Găsește-l pe Richard Grady... el știe... 


Ultimele ei cuvinte, chiar înainte ca unul dintre gloanţele lui Holland 
să o ucidă. 


Holland. Doar numele a fost suficient ca să stârnească în mine o ură 
aprinsă. Vârfurile degetelor îmi alunecaseră pe sticlă, dar în clipa 
aceea apăsau tare, cu o frustrare reținută. Geamul a scârţâit, iar eu 
mi-am tras repede mâna. 


-Tipul ăsta, Grady, locuiește în Virginia? De asta ai venit aici? 


-Credeam că e aici. Am aflat câte ceva, dar s-a dovedit un drum 
închis. 


Te rog, nu mă întreba altceva. Nu știu câte minciuni mai pot să-ți spun. Cu 
spatele încă la el, am zis: 


-In fine, îti mulțumesc foarte mult că ai venit. Gândul că voi 
continua să fac asta singură... pur și simplu... mulțumesc. 


Am auzit patul scârțâind, apoi pașii lui. M-am întors cu fața la el. 
Ochii lui înduioșați, plini de compasiune și înțelegere, aproape că m- 
au făcut să mărturisesc totul. În clipa aceea, mi-am dorit să cred că 
putea să accepte ce eram, dar în caz contrar pericolele ar fi fost mai 
mari pentru mine. Am încercat din nou să mă reasigur că minciunile 
mele îl protejau și pe el. Nu putea să spună ce nu știa. 


- Oricând, a zis blând. Când ai sunat, mi-am dat seama că se 
întâmplase ceva rău. Nu pot să cred că a plecat în Germania fără tine. 
Cine ar face așa ceva? 


-Ei bine, pot să mă întâlnesc cu ea acolo, am zis, sperând să salvez o 
fărâmă din respectul lui pentru mama. Știu că nu e un capăt de lume 
să fii adoptat, dar am dreptul să-mi cunosc adevăratul tată, iar ea nu 
a fost de acord. 


-Nu te învinuiesc pentru că vrei să îl găsești. E ciudat că mama ta nu 
ţi-a spus adevărul. 


Apoi, și-a înălțat capul, de parcă ar fi observat ceva straniu. 
-Ce e? am întrebat și m-am panicat, fără să las să se vadă. 
Să fi observat că zgâriasem pervazul? 


— Nimic. Doar că... nu te supăra, dar la cât de agitată ai fost, m-am 
așteptat la ceva mai nebunesc. Mama ta să fi fost răpită de 


extratereștri, de exemplu. 
Pentru o clipă l-am privit neîncrezătoare. 


-Nici măcar nu pot... am inspirat adânc, încercând să vorbesc printre 
hohote de râs. 


-Ce pot să zic? Am avut o pasiune pentru Scully din Dosarele X. 


Ghemul de tensiune care nu îmi dispăruse din stomac de când 
fugisem începea să se desfacă. 


-Te-ai prefăcut bine, Hunter Lowe, dar ești un tâmpit. 


Brusc, ochii lui s-au mărit șocați și s-a uitat spre geam. Indată am fost 
din nou în alertă. 


-Ce e? am zis, cu urechile ciulite și cu pulsul accelerat. 
Nicio amenințare umană detectată. 


O mașină, un grup de copii în depărtare, sunetul slab al oceanului. 
Nimic îngrijorător. 


-Şşşşt, ai grijă cât de tare spui asta. Nu vreau să mi se afle secretele. 
Am gemut. 

—Urăsc să îți spun, dar e prea târziu pentru asta. 

-Asta e o declarație de război. 


Cu un zâmbet răutăcios, m-a prins de încheieturi și m-a tras spre el, 
răsucindu-mă în ultima clipă, astfel încât spatele meu s-a lipit de 


pieptul lui. Unul dintre brațele sale mi s-a încolăcit ușor pe lângă gât, 
iar celălalt în jurul taliei. La început, m-am încordat- hmm, eram 
lipită de un băiat drăguț-, dar senzaţia că aparțineam cuiva a trecut 
prin mine, prea puternică ca să mă opun. Am închis ochii, savurând 
senzația atingerii de corpul lui. Era... era exact ce îmi trebuia. El era 
exact ce îmi trebuia. 


-Nu-ti face griji. Iti promit că nu te voi părăsi. Voi fi alături de tine la 
fiecare pas, dacă mă lași. 


Când l-am auzit spunând asta, nu știam că pot să mă simt, în același 
timp, atât de minunat și de îngrozitor. 


-Probabil că ar trebui să dormim un pic, dacă o să fim pe drum 
mâine, am zis. 


M-am strecurat sub pătura de pe patul meu și, în ciuda a tot, am fost 
cât se poate de conștientă când s-a urcat în celălalt pat. Căldura mi s- 
a răsfirat prin brate și prin picioare, o senzaţie care știam sigur că nu 
avea nicio legătură cu pătura subțire, albastră și uzată. 


-Noapte bună, Mila. 

-Noapte bună. 

Am stins lumina și mi-am relaxat corpul în camera întunecată. 
Vederea nocturnă: activată. 


Cu ajutorul uneia dintre funcțiile mele de android, totul a redevenit 
vizibil. Of, deloc folositor. Între timp, respiraţia lui Hunter devenise 
ritmică și lentă și, pentru prima dată în viață, l-am invidiat. Am 
închis ochii și i-am strâns. Na, vedere de noapte proastă! Dar 


întunericul n-a făcut decât să-mi amplifice încordarea. Pentru că, în 
loc să văd camera noastră de motel, îmi aminteam altă cameră. 
Ultima dată când fusesem într-un motel, eu și mama fusesem trezite 
în toiul nopții de cei de la Vita Obscura, o organizație care voia să mă 
eviscereze ca pe un pește, să vadă cum funcționez, și apoi să-mi 
vândă tehnologia cui dădea mai mulți bani. Scăpasem, dar cine 
putea spune că nu avea să se întâmple din nou? 


O imagine clară a apărut în capul meu. Mama placându-l pe unul 
dintre tipi și legându-i mâinile cu un cablu scurt. Mama, la 
Clearwater Ranch, cu părul blond lung prins într-o coadă de cal, 
îndreptându-se spre șopron. Mama privindu-mă, în timp ce lumina 
din ochii ei albaștri dispărea. 


Un suspin mi-a scăpat și mi-am dus mâna la gură, încercând să-l 
înăbuș. Degeaba. Celălalt pat a scârţâit. Am auzit picioarele goale ale 
lui Hunter pe covor și, o clipă mai târziu, brațele lui m-au înconjurat. 
La început, m-am încordat- niciodată nu fusesem în pat cu un băiat 
și nici nu fusesem ținută atât de strâns-—, dar el mi-a șoptit: 


Ye) 


șșșt, o să fie bine. 


La 


Încet-încet, m-am ghemuit lângă el. Spatele meu se potrivea perfect 
pe pieptul lui și, of, doamne, era atât de cald. Îi simțeam respirația în 
păr. Brusc, nu mi-am dorit decât să mă întorc și să fim faţă în față, să 
îi simt buzele lipite de ale mele. Am rămas tăcută o clipă, adunându- 
mi curajul să o fac. Minutele au trecut și, după un timp, am simțit 
trupul lui greu. Adormise din nou? 


Un zumzet în capul meu, apoi luminile roșii au clipit: 


Puls: 48 bpm. 


Respirația: 8 bpm. 
Starea de somn: posibilă. 


A fost nevoie ca funcţiile mele de android să-mi amintească faptul că 
era imposibil ca eu să fiu vreodată cu adevărat cu Hunter. 


După zece minute în care am rămas întinsă nemișcată, m-am 
strecurat de sub braţul lui, iar trupul meu a înghețat când respiraţia i 
s-a accelerat. Și-a revenit, așa că m-am dat jos, simțindu-i vârfurile 
degetelor pe brațul meu, înainte să îmi dea drumul, iar pierderea 
contactului fizic m-a eliberat și m-a speriat, în același timp. O durere 
ascuțită aproape că m-a făcut să urc la loc și să mă cuibăresc lângă el. 
Dar camera ciudată, zgomotele, până și respirația lui Hunter, totul 
era străin și fantomele trecutului încă planau peste mine. Tristete, 
furie, teamă... un vârtej de emoții ameninţa să mă copleșească, dar o 
uriașă implozie de android era ultimul lucru pe care îmi doream să i- 
l bag pe gât lui Hunter în clipa aceea. 


Am luat cheile de pe birou, m-am încălțat și am întredeschis ușa. 
Uneori, când sentimentele mă copleșeau, mă întrebam dacă n-ar fi 
trebuit să fiu ca Trei, măcar un pic. Geamăna mea android nu se 
luptase niciodată cu teroarea- sau teama- sau cu durerea sfâșietoare 
care făcea să ţi se pară că inima ta falsă avea să se facă bucăți. 


Uneori, când simțeam durerea pricinuită de pierderea mamei, de 
parcă cineva luase un fierăstrău și tăiase cea mai importantă parte 
din mine, mă întrebam dacă nu cumva Trei era implicată în asta. 
Apoi, am văzut chipul adormit a lui Hunter și, încet, gândul a 
dispărut. 


-Unde te duci? 


Mâna mea era pe clanță, când am auzit vocea lui Hunter un pic 
îngroșată de la putinul somn de care avusese parte. O parte din mine 
își dorea să stea cu el, dar totul se strângea în jurul meu. Trebuia să 
ies din camera aceea de motel. 


-Nu am putut să dorm. M-am gândit să fac o plimbare ca să obosesc. 
-Vin cu tine. 

-Nu trebuie. 

— Mila, e târziu. Nu te las să ieși singură. 


Atitudinea lui protectoare m-a mișcat adânc. Dacă exista vreun 
pericol afară, eu eram mai bine echipată să-i fac față, dar el nu știa 
asta. 


-In plus, a adăugat, încă îmi ești datoare cu o întâlnire. 


Nu m-am putut abtine să nu zâmbesc. Mica noastră excursie la bâlci, 
cu câteva săptămâni în urmă, avusese parte de diverse întreruperi, 
inclusiv amintirea îngrozitoare a unui trecut care nu știusem că 
exista. Pe cât de mult îmi doream să fiu singură, speram ca de data 
asta să avem parte de o ieșire normală. 


L-am auzit cum își leagă șireturile, cum trage de ele tare, apoi i-am 
auzit pașii, apropiindu-se. Am deschis ușa și am ieșit. Am luat 
câteva guri mari de aer sărat și umed, gest inutil din moment ce 
plămânii mei nu erau cu adevărat plămâni, dar mereu uitam asta. 
Nu era multă lume pe jos, la ora aceea. Eram în timpul săptămânii, în 
afara sezonului. 


Hunter a închis ușa și a verificat dacă era încuiată. Apoi, a venit 
lângă mine și și-a împletit degetele într-ale mele. 


-Să mergem spre plajă. 


În timp ce ne plimbam, un mic punct portocaliu a clipit pe o hartă 
din fața mea și mi-a arătat traiectoria și toate străduţele din apropiere 
pe care puteam să o luăm. Am fost recunoscătoare că, în sfârșit, 
sistemul meu GPS își revenise pentru că fusese defect o vreme, după 
evadare. Nu că aș fi avut nevoie de GPS în clipa aceea. Hunter mă 
conducea. 


Am ajuns la poteca pavată cu scânduri. Mirosul aerului sărat părea 
mai dens și o briză răcoroasă venea dinspre ocean, fluturându-mi 
părul. O lună aproape plină domina cerul și lumina porțiuni de apă, 
conferindu-le o strălucire argintie. 


-Multumesc că ai ieșit cu mine. 


A întors capul ușor și mi-a întâlnit privirea. 
-De asta sunt aici. 


Parcă atrasă de sinceritatea lui, adevărul mi-a urcat în gât. Chiar 
acolo, în clipa aceea. Puteam să pun capăt subterfugiilor. Îmi doream 
asta cu disperare. M-am uitat din nou spre ocean, la vârtejurile 
ascunse de sub apă, iar momentul a trecut. 


-Şi școala? 
A lăsat capul într-o parte. 


-Vacanta de toamnă. Avem liber o săptămână înainte să reîncepem. 
Nu e mult ca să îl găsim pe tatăl tău, dar poate că va fi suficient. 


Poate, dar dacă nu, nu puteam să îi cer să riște exmatricularea din 
cauza mea. Dar gândul de a merge mai departe singură... 


— Hei, tremuri, mi-a zis. 
-E un pic mai rece decât am crezut. 


Altă minciună. Cu un gest la fel de firesc precum respiraţia, și-a pus 
brațul în jurul umerilor mei și m-a tras lângă el. Eu mi-am pus un 
braţ în jurul lui. Brusc, totul părea foarte... ușor. Am continuat să ne 
plimbăm pe drumul acoperit cu scânduri, care se mișcau sub 
picioarele noastre. Vedeam din nou caruselul imens. 


-Păcat că parcul de distracţii e închis, a zis. 


-Nu știu ce să zic. Ultima noastră ieșire acolo nu s-a terminat prea 
bine. 


Totul fusese în regulă, până când eu îmi amintisem tortura provocată 
de mâinile generalului Holland. Un zâmbet diabolic i-a apărut pe 
față. Deodată, și-a luat brațul de pe umerii mei, m-a strâns de mână 
și a luat-o la fugă spre parcul de distracții. Am reușit să ţin pasul cu 
el, aș fi putut chiar să îl întrec, dar tot ce voiam era să rămânem 
alături. Părea că erau și mai puțini oameni decât atunci când ieșisem 
din motel. Doar câte un trecător ocazional. Hunter a încetinit, s-a 
uitat în jur, apoi a trecut de intrare și a continuat să înainteze pe 
stradă, cotind pe o cărare întunecată, care părea destinată 
personalului. 


-Ce facem? am întrebat. 

— Terminăm întâlnirea de data trecută. 

Ne-am oprit. M-am bâțâit de pe un picior pe altul. 
-Nu sunt sigură că e o idee bună. 

-Stai un pic. 


Mi-a dat drumul și s-a apucat să examineze gardul din sârmă din 
fața noastră. 


- Haide, a zis, în cele din urmă, cred că putem intra pe aici. 
-Intrăm prin efractie? 

A ridicat din umeri. 

-E ilegal. 


-Care e cel mai rău lucru care se poate întâmpla? Ne vor da afară. 
Nu furăm sau stricăm ceva. 


Adevărat. Cel puţin acela era cel mai rău lucru care i se putea 
întâmpla lui. El nu avea istoricul meu cu legea. Mi-am mușcat buza. 
Chiar și așa, avea dreptate. Dacă eram prinși, cu siguranţă, nu aveau 
să ne aresteze. Dar nu știam cât de departe eram acum de generalul 
Holland. Alertase autoritățile oare? Sau angajaze pe cineva să dea de 
urma mea? Toată povestea aceea părea prea riscantă. Până când 
senzorii mei mi-au spus altceva. 


Raza de căutare: 91 metri. 

Tinte umane: Zero. 

Nicio amenințare detectată. 

Chiar și așa, m-am simțit agitată. 

— Uite, dacă vine cineva, poţi să le spui că eu te-am constrâns. 


Hunter s-a aplecat, apoi și-a împreunat palmele ca să îmi ofere un loc 
unde să pun piciorul și să sar peste gard. Nu contează că aș fi putut 
face o gaură în el cu mâinile goale. 


- Buhuhu, m-a tachinat el. 


Am râs relaxat, dar simțeam furnicături de îngrijorare la baza 
gâtului. Totuși, a trebuit să am încredere în ceea ce îmi spuneau 
scanările mele. Eram doar eu și Hunter; nu avea să ne vadă nimeni. 
Cu toate mașinăriile oprite, tot ce puteam face era să ne plimbăm pe 
acolo. Îi datoram acel gest prostesc și romantic. Mai mult, mi-l 
doream. Pentru mine. 


Mi-am pus piciorul pe mâinile lui, iar el m-a săltat. Am apucat 
gardul și m-am aruncat peste el, aterizând ferm pe picioare. Apoi, l- 


am privit uimită cum a urcat cât ai clipi gardul din metal și sârmă. 
— Impresionant. 

- Obișnuiam să fac cățărări cu tata. 

M-a luat de mână și a pornit în față. 

— Tu și tatăl tău sunteți apropiați? 


-Nu prea mai suntem. Dar să nu vorbim despre el. Suntem la o 
întâlnire. Ar trebui să vorbim despre tine. Care e preferatul tău, de 
aici? 


Probabil că nu avea să creadă că habar n-aveam, pentru că niciodată 
nu mă dădusem cu vreo tiribombă, dar când am trecut pe lângă 
carusel o imagine a clipit în mintea mea, un cal din lemn, care se 
mișca în sus și în jos și niște mâini mici care se țineau de coamă. 
Lumea care se rotea tot mai repede. O altă pseudoamintire rătăcită. 
Eram sigură. Doar că de data asta amintirea acelor gânduri a făcut ca 
pielea mea falsă din apropierea tâmplelor să ardă, iar vederea să mi 
se încețoșeze. Când am încercat să fac un pas în față, m-am clătinat și 
m-am sprijinit de Hunter. 


Ciudat. 

-Eşti bine? 

— Da, scuze, doar am călcat strâmb. 
M-a privit o clipă. 


-Eşti sigură? Putem să ne întoarcem, dacă vrei. 


M-am uitat în ochii lui și m-am gândit cât de aproape am fost să ne 
sărutăm la prima noastră întâlnire; cum m-am retras de lângă el, 
când imaginile acelea enervante cu prima MILA torturată apăruseră 
brusc în faţa mea. Cum de atunci viața mea se făcuse bucăți. 


Dar, dacă aș fi putut uita totul pentru câteva ore- să uit ce eram și 
cum ajunsesem acolo și ce pierdusem pe drum -—, poate că amândoi 
aveam o șansă să facem ceva în privinţa a ce se întâmpla între noi. 
Chiar dacă avea să dureze puțin. 


—Glumești? Nu plecăm. 
- Da! Ştiam că vrei, a zis cu o bucurie evidentă. 


Am zâmbit și i-am luat mâna, iar senzorii mei i-au recunoscut 
imediat pulsul galopând. Era evident că el era mai entuziasmat decât 
mine de aventura aceea. 


— Așadar, nu mi-ai răspuns la întrebare. 
- Hmmm? 

-Care e tiribomba ta preferată? 

— Of, corect. Caruselul, cred. 

S-a uitat la mine amuzat. 

— Serios? 

-Ce nu e în regulă la asta? 


Gura mea s-a deschis a falsă stupoare. 


-Te rog. Caruselul e clasic. 

- Clasic? Câţi ani ai? Patruzeci? 

Hmm, mai degrabă câteva luni. Dacă foloseam data creării. 

-Eşti doar invidios pe gusturile mele grozave în materie de așa ceva. 


— Nu. Doar că mi te imaginez în fața unui roller coaster, țipând, cu 
capul pe spate, și râzând, cu braţele în aer. 


Ceva bine ascuns în mine a cedat. Vedeam imaginea clar și voiam să 
se întâmple. Voiam să fiu fata aceea. Fericită și liberă; entuziasmată 
de neprevăzut. Voiam să mă văd prin ochii lui Hunter. Reacționând 
după un impuls, m-am lăsat în față și mi-am pus brațele în jurul lui. 
Bărbia i s-a sprijinit pe capul meu, obrazul meu pe pieptul lui. 


Ritmul inimii subiectului: 92 bpm. 
Nivelul respirației: ridicat. 
Hiperventilaţie: improbabilă. 


Am ridicat privirea spre el, șoptind în minte cuvinte pe care nu eram 
suficient de curajoasă să le rostesc. Pentru că mă faci să mă simt vie. 
Dar, până la urmă, tot ce am spus cu voce tare a fost: 


-Aşa mi-a venit. 


Buzele lui mi-au atins fruntea. Contactul a fost scurt, dar căldura din 
mine persista. 


- Deci, ai de gând să-mi dovedești că am dreptate? 


-In legătură cu ce? 


A făcut semn cu capul în direcția uriașului roller coaster numit 
Blazing Inferno. Indicatorul de zece picioare era îngrădit cu niște 
fâșii în formă de flăcări, iar traseul șerpuit era vopsit cu roșu aprins. 


- Bine, dar nu cred că putem să îl pornim singuri. 
— Întâmplător, te uiţi la un profesionist. 

Am ridicat o sprânceană, sceptică. 

-Glumești, nu? 


-Nu. În California, am petrecut o lună întreagă lucrând într-un parc 
de distracții. 


-Nu mi-ai mai spus asta. 


Mi-a luat mâna și m-a tras după el, cu un zâmbet care devenea din ce 
în ce mai larg. 


— Ei bine, am câteva secrete. 


În timp ce ne apropiam de carusel, simțeam pe braţe furnicături de 
îngrijorare. Să pornim roller coasterul era prea mult, nu? Oare erau 
alarme pe chestiile alea? Dar dacă vreun agent de pază apărea și ne 
găsea acolo? Am fi fost duși undeva pentru interogatoriu — întrebări 
despre cine eram și de unde veneam, la care, în acel moment, nu 
puteam să răspund. 


- Hunter, e o nebunie, am zis în clipa în care am ajuns la intrarea în 
Inferno. 


-Nu o să fim prinși. Crede-mă. 
-Nu e vorba despre asta, am mințit. 
Doamne, deveneam ciudat de bună la asta. S-a uitat la mine curios. 


-Preferi alt carusel? Cu Roata Ferris e ușor. Trebuie doar să apăs pe 
un mâner și am ajunge atât de su, încât am putea vedea la mile 
distanță. 


Trebuia să recunosc că suna minunat. Atât de minunat că m-am 
chinuit să spun nu. 


— Haide, o să fie amuzant, s-a rugat el de mine. 


Am închis ochii pentru o clipă, în timp ce creierul meu de android 
efectua încă o scanare. De data asta, pentru a se asigura că nu existau 
camere sau sisteme de securitate ascunse. Parcul de distracții părea 
mai degrabă demodat și poate că proprietarii lui nu aveau 
tehnologia potrivită. La urma urmei, sărisem gardul. 


Scanare avansată a zonei. 
Dotări cu camere video: zero. 
Sisteme de alarmă: niciunul. 


Am deschis ochii, iar Hunter își mușca buza așteptând. Era inutil să 
mă împotrivesc. 


— Bine. O tură cu roata. 


-Nu o să-ți pară rău. 


Tocmai aceea era problema. Nu regretam nicio clipă petrecută cu el. 
Nici măcar când nu era spre binele lui. Am fugit prin portița de 
intrare, ținându-ne de mână. M-am urcat pe una dintre băncuțe, iar 
Hunter s-a dus în spatele unor manete, încruntându-se, în timp ce 
încerca să se familiarizeze cu ele. 


-Totul e în regulă acolo? am întrebat, legănându-mi picioarele, iar 
vârfurile degetelelor mele atingeau pământul. 


Hunter și-a ridicat privirea și mi-a făcut cu ochiul. 
-Floare la ureche. 


A apăsat pe un întrerupător, iar zona caruselului s-a luminat de la 
sutele de beculeţe albe. Am simţit un gol în stomac. Și nici nu 
pornisem încă. 


Energie electrică: 10.000 wați. 
Vizibilitate: mare. 


O voce din capul meu îmi spunea să opresc totul. Totul- întâlnirea; 
relația aceea sau ce era. Mai ales când un Hunter parcă ușor ametit a 
venit repede, s-a pus pe locul de lângă mine, cu ochii strălucind. Ce 
făceam? Fiecare clipă petrecută cu el îl punea în pericol. Trebuia să 
accept asta, indiferent cât de mult mă speria. Indiferent cât de 
singură aș fi fost fără el. Fără nimeni. 


— Am pus-o pe pilot automat. Pregătește-te să fii uimită, mi-a zis, în 
timp ce punea siguranța. 


S-a auzit un sunet metalic și, brusc, m-am simțit prinsă, de parcă aș fi 
fost din nou în mașinăria aceea ca un coșciug, de la sediul de coșmar 


al lui Holland. 
-Nu sunt sigură că pot să fac asta, am mormăit. 


-Ti-e frică de înălțimi? a întrebat și am simtit scepticismul din vocea 
lui. 


Am ridicat din umeri, deși nu era cazul. 


-Nu trebuie să o facem, dacă nu vrei, a zis blând. Pot să merg să o 
opresc. 


Dezamăgirea i-a lăsat umerii în jos și m-a determinat să mă decid. 
-Nu, e în regulă. 


Cu o smucitură ușoară, roata uriașă a început să se învârtă și urcam 
încet spre cer, cu picioarele atârnate. 


-Trebuie să îţi spun ceva, am zis încet. 
Cuvintele ieșiseră, deși nu intenționasem. 
- Da? s-a uitat la mine atent. 


Mai multă tăcere. Deși încercam cu disperare să rostesc adevărul. 
Apoi, mi-am dat seama că puteam, pur și simplu, să opresc povestea 
aceea. Să îi spun că trebuia să ne vedem fiecare de ale lui. Nici măcar 
nu era nevoie să îi dezvălui adevăratul motiv. Puteam doar să îi spun 
ceea ce băieții din Clearwater îi spuneau prietenei mele Kaylee când 
o terminau cu ea: așa era cel mai bine. 


Dar, în final, adevărul a învins. 


Mă rog, nu chiar. 

-Nu m-am dat niciodată cu roata. 

Hunter s-a uitat la mine uimit, înainte să strângă din buze. 
- Vezi? Asta se întâmpă când preferi caruselul. Te înmoi. 
Am dat ochii peste cap și am râs. El la fel. 


Își dorea să fie acolo, cu mine. De ce anume era încă un mister, dar 
știam că, dacă îl alungam- fie că îi spuneam sau nu -—, se va simți 
rănit. Nu fizic, desigur. Nu avea cum să înţeleagă. Să îl sun și să îl 
pun să traverseze țara pentru mine, apoi să îl alung. Ar fi crezut că 
pun la cale vreun joc răutăcios. 


Am întors capul și m-am uitat spre marginea parcului, urmărind 
cum lumea se făcea tot mai mică. Mi-am spus că puteam să îl scutesc 
de suferința aceea. Puteam să îl protejez mai bine decât o protejasem 
pe mama. Împreună puteam reuși. 


Impreună era cel mai bine. 
-Nu e rău, nu? a zis el gesticulând spre panoramă. 


Felinare stradale răzlețe luminau trotuarul, iar luna se reflecta în 
ocean. Totul era atât de frumos, de liniștitor. Briza sărată plutea 
deasupra noastră. Degetele lui Hunter mi-au strâns ușor mâna și am 
observat că o făcea fără ca măcar să își dea seama. De parcă eram un 
cuplu. 


Când am ajuns sus, mi-am dorit să rămân acolo pentru totdeauna, 
doar eu și el, departe de toate problemele care se abătuseră asupra 


mea. M-am trezit întrebându-mă dacă era necesar să îl caut pe 
Richard Grady chiar atunci. Hunter putea petrece doar o săptămână 
cu mine, poate că asta putea aștepta. Totuși, ar fi trebuit să plecăm de 
acolo. Erau prea mulți cei care încercau să mă găsească. De fapt, mai 
degrabă voiau să mă prindă și să mă demonteze. Dacă Hunter ar fi 
fost cu mine când fusesem găsită de Holland sau de VO, nici măcar 
nu voiam să mă gândesc la ce i-ar fi putut face. 


-Trebuie să îţi spun ceva, a zis, iar vocea lui m-a trezit la realitate. 
M-am întors spre el, în timp ce vântul îi răsfira părul. 

— Ar trebui să mă tem? 

-Nu. Mă rog, un pic, poate. 

- Bun, dă-i drumul. 

A expirat zgomotos. 

- Mila, chiar îmi place de tine. 


Un zâmbet jenant de nătâng a prins viață pe buzele mele, astfel că 
am încercat repede să-mi pun mâna la gură. 


— Stai, știai deja? a zis zâmbind. 
— Am bănuit ceva. 
De fapt, mai mult. 


Dintotdeauna. 


-Fi bine, nu spun asta tuturor fetelor pe care le cunosc, a zis, în timp 
ce roata începea al doilea tur. 


A făcut o pauză, apoi a adăugat: 
-Doar la fiecare a treia sau așa ceva. 


L-am lovit în coaste, iar el s-a prefăcut că geme, înainte să mă tragă 
mai aproape. 


- Glumesc. O spun doar fetelor pentru care traversez țara. Și, până 
acum, ești doar tu, mi-a șoptit în ureche. 


Am închis ochii, uitând de câte ori ne învârtisem, uitând totul, în 
afară de cât de aproape eram de el. Seara aceea era specială, o 
amintire reală și doar a mea. Nimeni nu avea să-mi ia acel moment. 
Niciodată. 


Un alt motiv pentru care nu eram sigură că puteam să îl las să plece. 


M-a făcut să îmi doresc o viață pe care să vreau să mi-o amintesc. 


Ciclul meu de somn s-a încheiat a doua zi, dimineaţă, la opt fix. Am 
deschis ochii și l-am văzut pe Hunter întins pe salteaua lui, cu o 
mână atârnată pe o parte a patului și cu cealaltă îndoită sub pernă. 
Pătura albastră fusese împinsă jos, iar cearșaful îi era adunat pe 
piept. Avea căști micute în urechi, deoarece habar n-avea că trebuia 
să fim în alertă, atenţi la orice sunet ciudat. Neștiind că eu eram o 
țintă mobilă. Neștiind că nu eram demnă de mărturisirea lui din 
parcul de distracţii. Părea atât de inocent, cu genele lungi lăsate 
peste ochii închiși. Foarte tentant pentru un sărut, cu buzele moi 
întredeschise. 


Când m-am dat jos, salteaua a scârțâit, dar el tot nu s-a mișcat. Cu 
grijă, mi-am trecut degetele prin părul lui și m-am desfătat la 
atingerea mătăsoasă a șuvițelor sale. A respirat adânc, dar, din 
fericire, nu s-a mișcat. Știam că n-ar fi trebuit să îl ating. Nu, nu 
meritam să îl ating. Ar fi trebuit să îl trimit acasă, unde ar fi fost în 
siguranță. Mâna mea a tremurat un pic, înainte să cedez și să-i ating 
curba obrazului și pielea ușor aspră de pe mandibulă. 


Ochii lui s-au deschis și și-a ridicat mâna. 
Ameninţare detectată: simulare. 


Corpul meu a început să urmeze comanda de android, apoi mi-am 
amintit- acela era Hunter. Cu greu, m-am forțat să mă relaxez și l- 
am lăsat să-mi atingă mâna, până când palma mea i-a acoperit gura 
și i-am simțit buzele moi, sărutul ușor în mijlocul palmei. Cu cealaltă 
mână m-am sprijinit pe pieptul lui, iar sub palmă i-am simțit bătăile 
inimii. Parcă hipnotizată, mi-am aplecat capul spre al lui, încet, de 
parcă linia invizibilă care ne lega se scurta și nu aveam de ales, 
trebuia să mă supun. Nu îmi dădusem seama cât de mult îmi 
imaginasem sărutul acela și chiar dacă știam că era cu desăvârșire 
nepotrivit ce făceam nu reușeam să mă abțin. 


Hunter a întors capul exact în clipa în care cuvintele roșii au clipit. 
Ameninţare umană detectată. 


Un zăngănit metalic înfundat s-a auzit dinspre geam, din exterior. 
M-am încordat, m-am îndreptat exact când s-a auzit un zgomot la 
ușa noastră. 


-Curăţenia. 
-Vino mai târziu, am strigat, înroșindu-mă. 


Nici măcar sosirea femeii de serviciu n-a reușit să ascundă faptul că 
tocmai fusesem respinsă. M-am dus spre geantă și am început să 
împachetez, cu spatele la el. Nu puteam să-l privesc în ochi. Nu 
atunci. 


— Mila? 


Am răscolit câteva lucruri prin geantă, să mă asigur că am mâinile 
ocupate. 


-Hhm? 
— Întoarce-te și uită-te la mine. 


M-am oprit, cu mâinile ascunse. Apoi, m-am îndreptat și m-am 
întors spre el. 


-Da? 
S-a ridicat pe jumătate. 


-Nu trebuie să te simți ciudat. Eu doar... e evident că treci printr-o 
perioadă dificilă acum. Nu vreau să ai impresia că profit de tine. 


In timp ce stăteam acolo, sorbindu-i cuvintele, a zâmbit. 
-Nu avem niciun motiv să ne grăbim. Stăm împreună, știi doar. 


Un val de ușurare m-a cuprins, nu mă respingea, doar se comporta 
ca un domn, dar tot mă simțeam cam umilită și jenată. Pentru că eu 
eram cea care profita de el. 


-Dau o fugă până la internet café, să cumpăr niște cafea, am zis cu o 
voce ușor tremurată. 


-Sună bine. Eu o să fac duș cât ești plecată. 


A dat la o parte pătura, și-a întins brațele deasupra capului, iar 
marginea tricoului i s-a ridicat, lăsând să se vadă un pic din mușchii 
perfecţi. Am simțit un val de căldură pe gât și mi-am mutat privirea, 
blestemându-mă în gând pentru că mă purtam ca o nebună. Pentru 


numele lui Dumnezeu -— eram un android, nu vreo adolescentă 
crescută la mănăstire. Și erau doar mușchi. Rectus abdominis, 
transverse abdominis, obliques- vedeți, le știam chiar numele și le 
cunoșteam funcțiile. Toţi îi avem, nu e mare lucru. Am înghițit în sec. 
Da, sigur. Spune-i asta imaginaţiei mele proaste și trădătoare. 


Hunter s-a ridicat, și-a luat rucsacul de sub pat, apoi s-a dus cu el 
spre baie. S-a oprit și m-a învăluit cu mirosul acela dulce de mosc, 
lemn de santal și săpun. 


— Apropo, bună dimineața. 
-Bună dimineaţa, am zis și mi-am reprimat un oftat imbecil. 


S-a întors și a intrat în baie fluierând, când mi-am dat seama că 
trebuie să îl întreb ceva important. 


-Cum îţi place cafeaua? 
-Surprinde-mă, mi-a zis peste umăr. 


O, da, puteam să fac asta. 


Când am ieșit afară, m-a întâmpinat o altă dimineață frumoasă în 
Virgina Beach. Soarele strălucea peste ocean, ca o minge aurie, 
împrăștiind reflexii pe apă și oferind impresia că era suficient de 
aproape încât să mângâie valurile. 


Nouă minute mai târziu, am intrat în internet café. Era o încăpere 
lungă și îngustă, cu șiruri de computere pe birouri aranjate de-a 
lungul pereților desenațţi în stil graffiti. Aroma amăruie de cafea 


plutea dinspre tejgheaua rotundă din mijloc. Ar fi trebuit să iau 
cafeaua și să mă întorc direct în cameră, dar computerele îmi făceau 
cu ochiul. Indiferent ce se întâmpla cu Hunter, acolo afară era 
Holland, iar eu trebuia să aflu ce detalii făcuse publice, dacă se 
întâmplase asta. Până în acel moment, mă oprise să intru în panică 
faptul că generalul avea un ego uriaș. Dacă ar fi creat o adevărată 
alertă din cauza mea, ar fi însemnat să recunoască în faţa 
superiorilor lui că permisese ca experimentul lor secret și foarte 
scump să fugă. Din nou. Puteam să pariez că avea să țină secretă 
informația aceea cât de mult putea și că avea să-și trimită oamenii 
după mine într-o operațiune clandestină. 


Dar trebuia să știu sigur. 


M-am așezat pe un scaun tapisat, în capătul din stânga al biroului pe 
care se afla computerul și i-am scanat rapid pe cei aflați înăuntru. Un 
grup de trei elevi de liceu, care râdeau și se înghionteau unul pe 
altul, în timp ce unul dintre ei arăta spre monitor. Un bărbat de 
vârstă mijlocie, îmbrăcat cu blugi lăsaţi și o cămașă hawaiiană, însoțit 
de o femeie cam de aceeași vârstă. O tânără singură, în colțul din 
spate. Și tipul de douăzeci și ceva de ani, din spatele tejghelei. 


Scanare de arme: nu s-au găsit arme. 


Niciunul dintre ei nu părea câtuși de puțin interesat de mine. Când 
m-am întins spre tastatură, o dorinţă ciudată mi-a pulsat prin degete. 
In spatele ochilor mei s-a aprins o lumină roșie. 


Deschide portaluri? 


Când mi-am amintit, corpul meu s-a încordat. Ca să o scot pe mama 
din adăpostul subteran secret al lui Holland, fusesem nevoită să 


comunic direct cu computerul care mă ținea captivă. Ca de la 
mașinărie la mașinărie. 


Codul care prindea viață, un nesfârșit șir de cifre, simboluri, litere. 


Un șuierat care șerpuia prin mine, o prezență în jurul meu, una pe care 
puteam să o ating fără ca măcar să-mi mișc mâinile. 


Portalul care s-a deschis sub comanda mea. 
Deschide portalurile, am spus cu mai multă convingere. 


S-a format un șuvoi de energie, ca o conexiune, apoi, pur și simplu, 
în mintea mea s-a deschis o ușă. Ca un aspirator care trăgea aer, 
culori și informaţii au năvălit în interior. De parcă ar fi fost acolo în 
tot acel timp, așteptând ocazia potrivită. 


În adâncul pieptului meu s-a aprins o scânteie. Un fior. Din acel 
moment, totul părea atât de simplu. De parcă trupul meu, creierul 
meu fuseseră făcute pentru asta, tânjiseră după asta, fără ca eu să 
știu. Șiruri de coduri îmi treceau prin minte, fără urmă de teroarea 
dinainte. În schimb, parcă zbârnâiam, plină de o energie 
stimulatoare. 


Relaxată, am separat șirurile, în căutarea unui nume. 
Mila Daily. 


Nicio noutate, nimic care să pară de rău augur. Nu am văzut nici 
măcar vreo înregistrare a înscrierii mele la Clearwater High, oare 
cum reușise mama? 


Următorul nume, cel din pașaportul meu fals: Stephanie Prescott. 


Nimic. 
Nicole Daily. 
Nimic. 


Cu fiecare căutare fără rezultat, îmi simțeam umerii mai ușori și am 
decis să mai verific un nume. 


Lucas Webb. 


Supraveghetorul-meu-devenit-adjuvant. N-aș fi reușit să fug 
niciodată fără el. Și cum l-am răsplătit? Din cauza mea, a fost 
împușcat în picior și a rămas fără Camaro, mașina lui clasică, pe care 
eu și mama am „furat-o” cu ajutorul lui ca să putem fugi. 


Lucas, ale cărui cuvinte de despărţire fuseseră: „Cred că poți fi un 
om excelent.” 


Mi-am înclinat capul. Cu siguranţă, Lucas era bine. Avusesem grijă 
să ne acoperim urmele, să ne prefacem că el fusese ostatic. Era bine, 
trebuia să fie. Alternativa era prea îngrozitoare ca să o iau în calcul. 


Am căutat și în baza de date a MIT 1 și l-am găsit imediat. Am simțit 
un fior de recunoaștere în piept, o senzație de căldură, când i-am 
văzut poza de student. Părul lui vâlvoi fusese aranjat, dar cămașa era 
un pic șifonată. Fără zâmbet, doar o privire intensă spre cameră. 
Biografia lui a apărut în fața mea și m-am concentrat pe numele 
mamei lui: Joanna Holland Webb. 


Holland. Așadar, Lucas chiar era nepotul generalului Holland. Și, 
chiar dacă presupusesem asta cât fusesem acolo, șocul încă mă ținea 
pe loc. lar confirmarea îl făcea pe Holland să fie și mai mult un 


monstru. Ce fel de om creează un test complex, care se bazează pe 
torturarea propriului nepot? 


M-am înfiorat... amintirea cheii în mâna mea era încă prea vie. Nu 
era o cale pe care voiam să o urmez încă o dată. 


Am căutat informaţii care să fi apărut după evadarea mea, sperând 
să găsesc vreo dovadă că Lucas era bine. Orice ar fi putut pune capăt 
sentimentului de vinovăţie care se răsucea în mine. 


Și am găsit. Un singur tweet, scurt și vag. Am întâlnit un om grozav. 


Un zâmbet involuntar mi-a apărut pe buze, iar plămânii mei au 
răsuflat ușurați. Un semnal- aceleași cuvinte pe care mi le spusese. 


Lucas era bine. 


M-am lăsat să alunec pe spătarul scaunului, în timp ce buzele mele 
murmurau un neauzit mulțumesc. M-am îndreptat și am căutat 
Washington D.C. și data morţii mamei mele, încercând să alung 
suferinţa pe care am simtit-o brusc în inimă. Un titlu mi-a apărut în 
față. 


Femeie găsită moartă în centrul D.C.-— Declaraţiile martorilor 


Am rămas ţeapănă pe scaun și am procesat restul articolului: 


Trupul unei femei neidentificate a fost scos din Potomac în această 
dimineață. Rapoartele preliminarii arată că femeia avea peste 35 de ani, era 
albă și prezenta multiple răni prin împușcare. Câţiva locuitori din 
apropierea zonei în care a fost descoperit cadavrul spun că au văzut o tânără 


cu păr negru scurt, între cincisprezece și optsprezece ani, părăsind zona în 
circumstanțe suspecte, cu o bluză pătată de sânge. Autoritățile încearcă să 
afle mai multe informaţii. 


Un desen s-a materializat. Un portret. Degetele mele au tastat apăsat. 
Faţa mea era desenată. Și încă surprinzător de bine. Aparent, femeia 
cu care schimbasem hainele în zori, în apropiere de Potomac, 
avusese un simț dezvoltat pentru detalii. 


Ochii afundaţi în orbite, linia hotărâtă a bărbiei... până și pistruii. 
Oricine mă știa mă putea recunoaște ușor după acel desen. Cuvintele 
care îl însoțeau erau și mai îngrijorătoare. Eram principalul suspect 
în uciderea mamei. Era revoltător. Dintre toate... 


Am simtit o greutate în piept, ca de ciment care se întărea. Pentru că, 
deși nu eu ținusem arma care trăsese în mama, fără îndoială, era 
moartă din cauza mea. 


Poate că nu Holland făcuse public portretul acela, dar tot i-am simtit 
în ceafă respirația mirosind a mentă. Și, din moment ce poliția știa 
atât de multe, dacă cineva mă recunoștea și raporta? Dacă portretul 
ajungea la cineva din armată, dar nu la Holland, la cineva din armată 
care știa cum arăt, în afară de lacheii lui? Mă rog, nu chiar din 
armată, ci din Operațiunile Speciale. Unitatea secretă care se ocupa 
de inteligenţa artificială și de cercetările avansate. Grupul militar 
secret condus de un om care era mai mult decât dispus să sacrifice 
vieți, pentru a-și atinge scopul bolnav. 


M-am pregătit pentru ura care îmi ardea în piept, așteptând să nu 
mă mai simt de parcă pielea mea avea să se rupă pe la cusături. Un 


lucru era sigur: investigația începuse. Trupul mamei fusese 
recuperat, ceea ce însemna examen medical, amprente... Mai 
devreme sau mai târziu, aveau să-i descopere adevărata identitate. 
Iar când aceasta avea să se întâmple... Gândurile efemere despre 
câteva zile lejere petrecute cu Hunter au zburat pe geam. Trebuia să 
îl găsesc pe Richard Grady. Imediat. Printr-o căutare avansată, în mai 
putin de o clipă, am eliminat mii de Grady. Nicio variantă nu era 
relevantă. Nu știam exact ce căutam, dar informațiile îmi treceau 
prin cap cu viteza luminii. Multi Grady, de prin toată ţara. Din lume. 
Am analizat faptele, am căutat fisuri în poveşti- Grady cărora le 
lipseau bucăți mari din vieți, ceea ce ar fi putut sugera implicarea în 
vreo organizație clandestină. Grady din familii de militari. Nimic nu 
mi-a atras atenţia și, cu toate că trecuseră doar câteva secunde, știam 
că eram contracronometru. 


In cele din urmă, am găsit trei posibili candidați. Unul era un blond 
musculos, care arăta vag a scandinav și care lucrase în cadrul 
Homeland Security, iar de atunci locuia în Denver. 


Următorul era un militar pensionat, un tip slab, cu început de chelie 
și ochi umflaţi, care trecuse printr-un divorț urât, iar fosta lui soție îl 
acuza că petrecuse prea mult timp în operațiuni sub acoperire și prea 
putin cu copiii. Interesant. 


Dar cel care a făcut ca inima să îmi bată mai repede a fost un nume 
dintr-o carte de memorii a unui fost agent CIA, deși, potrivit 
profilului său online, lucrase pentru o companie care furniza 
echipament militar. Nu existau nici poze cu el online, nici măcar una. 
O ciudățenie, desigur, în ziua de azi, și sigur nu era una 
întâmplătoare. Dar ceea ce m-a făcut cu adevărat să tresar a fost locul 
de naștere al bunicii lui. Clearwater, Minnesota. Dacă aceea era o 


coincidenţă, era una pe care eram gata să pariez. Actualul lui 
domiciliu apărea ca fiind Knoxville, Tennessee. Am început să 
înregistrez toate detaliile. 


— Hei, mai are cineva probleme cu conexiunea WI-FI? am auzit 
undeva în stânga mea o voce masculină iritată. 


- Da, eu tocmai am fost scos, a răspuns o voce mai tânără din dreapta 
mea. 


Cu colțul ochiului, i-am văzut pe cei doi adolescenți privind 
încruntați la monitoarele lor, în timp ce băteau darabana pe tastaturi. 
La naiba. Poate că metoda mea supersecretă de android de a folosi 
internetul nu mai era chiar supersecretă. Oare eu îi lăsam fără 
conexiune pe ceilalți? O acaparam, cumva? Îndată ce gândul s-a 
concretizat, undeva, într-un colț al minţii, am simţit o urmă de 
recunoaștere. O gaură de mărimea unui ac, care începea să se 
materializeze. Nu deschisesem niciun portal nou și nici nu dădusem 
altă comandă. Nu mai simţisem niciodată acel loc. Atunci, ce era? 


In jurul meu, vociferările se întețeau, pe măsură ce conexiunea WI-FI 
refuza să funcționeze. 


Închide portaluri. 


Intr-o clipă, mintea mea s-a luminat. Gaura de vierme a dispărut. Și 
un da! zgomotos, însoțit de un pumn în masă, s-a auzit dinspre 
băiatul cu păr vâlvoi din dreapta mea. 


Aparent, conexiunea revenise. 


-Ce faci? 


M-am răsucit și am dat nas în nas cu Hunter. Și-a pus mâna pe 
umărul meu. 


— Scuze, n-am vrut să te sperii. Doar că m-am îngrijorat un pic, când 
am ieșit de la duș și am văzut că nu te-ai întors. 


Era proaspăt bărbierit, avea părul umed și ondulat la vârfuri. Arăta 
minunat, dar nu puteam pur și simplu să abandonez căutarea lui 
Grady doar pentru un păr drăguţ și niște obraji catifelați. Trebuia să 
mă asigur că mama nu murise degeaba, iar asta însemna că trebuia 
să rămân în viaţă. Singura cale era să merg înainte și să fiu atentă. 
Dar, cu cât mă uitam mai mult la el, cu atât îmi era mai greu să îi 
găsesc un loc în ecuație. 


— Făceam mici cercetări. Legate de tata. 

— Ai găsit ceva? 

Am aprobat din cap. 

-De data asta cred că s-ar putea să-l fi găsit. 

Hunter m-a privit surprins. Nici nu puteam să-l învinuiesc. 
-Pe bune? Super. Unde e? 

- Knoxville. 

— Tennessee? 

Când am aprobat, și-a scos telefonul din buzunar. 


-Deci ar trebui să încercăm să-l sunăm, nu? 


Am scuturat din cap. 
-Nu am găsit niciun număr de telefon. 


Având în vedere unde lucrase, mă îndoiam că avea vreun număr 
ușor de aflat. 


— Atunci, înseamnă că mergem acolo? 


Am ridicat din umeri, un gest care spunea: „Cine n-ar vrea să 
străbată țara cu mașina, în căutarea unui necunoscut?” În timp ce 
stăteam acolo, în mijlocul cafenelei, am observat cum unul dintre 
băieţi îl înghiontește pe prietenul lui și face semn spre noi. Frica m-a 
făcut să simt fiori de gheaţă prin corp. De ce se uitau la noi? Mă 
recunoscuseră după portret? M-am prins de braţul lui Hunter și am 
pornit spre tejghea. 


-Hai să luăm cafeaua aia și să facem un plan. 


În timp ce stăteam la rând, mi-am dat seama că putea fi cea mai 
proastă mișcare făcută vreodată, dar trebuia să aflu dacă tot se mai 
uitau la noi, așa că am aruncat o privire furiș peste umăr. Se uitau. 
Iar când m-au văzut că mă uit la ei, zâmbetul celui din mijloc s-a 
lărgit și l-a înghiontit din nou pe prietenul lui. Apoi, a început să 
mimeze dezgustător un sărut pe braț. M-am întors să citesc meniul 
de pe perete, neștiind dacă să râd sau nu. Doar am lăsat ușurarea să- 
mi alunge teama. Totuși, chiar dacă nu văzuseră nimic suspect, nu 
însemna că îngrijorarea mea dispăruse. Pe internet circula o poză cu 
fața mea. Mai mult ca niciodată, trebuia să încerc să fiu altcineva. 
Sau să dispar rapid. 


Cincisprezece minute mai târziu, eu și Hunter stăteam pe spătarul 
unei bănci din lemn, cu picioarele pe ea și cu coatele pe coapse. În 
timp ce ne beam cafelele, priveam valurile cum veneau și se 
retrăgeau și mă gândeam la cât de relaxat păruse el ieri, când înotase 
printre ele. Apoi, în depărtare, s-a auzit cum unul dintre avioanele 
militare trecea pe deasupra și mi-am băgat capul între umeri, 
amintindu-mi cât suferise Lucas pentru că se împrietenise cu mine. 
Chiar dacă acum era bine, consecinţele pe care le suportase erau mai 
mult decât putea oricine să îndure. Am tras o linie în gând și am luat 
o hotărâre. Nu mai puteam să îl pun în pericol pe Hunter, iar în clipa 
aceea, când portretul meu făcut de poliție era peste tot, riscurile erau 
și mai mari. 


— Deci... 


M-am uitat spre orizont, încercând să îmi fac curaj, și mi-am dres 
vocea: 


-Presupun că poți să mă lași în staţia de autobuz. 

Cu colțul ochiului, l-am văzut cum se întoarce brusc, încruntat. 
—Cum? 

M-am forțat să mă uit la el, să îmi păstrez privirea și vocea calme. 


-Uite ce e, nu știu nimic despre acest om sau cum ar putea reacționa 
dacă aș apărea la ușa lui. Ar putea fi foarte deranjat că l-am căutat. În 
plus, nu are rost să renunti la vacanță, pentru ceea ce s-ar putea 
dovedi doar cai verzi pe pereți. 


— Mda, sigur. 


Am fost ușurată de reacția lui, dar și dezamăgită, în același timp. 
-Ar fi mult mai amuzant să stau în camera mea, cu jocurile video. 
Atunci l-am simţit. Sarcasmul din vocea lui. 


- Haide, Mila. Nu am altceva mai bun de făcut. lar dacă tipul ăsta se 
dovedește un nemernic, nu o să vrei să fii singură. 


Am scuturat din cap. 
-Nu pot să îţi cer asta. Nu pot fi atât de egoistă. 


-De ce am impresia că e mai mult de atât? Ești supărată pentru azi- 
dimineață, pentru sărutul acela care nu s-a întâmplat? 


— Nu, nu e asta. 
— Atunci ce e? 


Mi-am terminat cafeaua și m-am uitat spre coșul de gunoi din 
apropiere. Calculul distanţei, al unghiului, al accelerației, al vitezei 
vântului, asta mi-a trecut prin cap, înainte să arunc paharul gol, 
aruncare perfectă. 


-E ceva ce nu îmi spui? 


Apropo de supoziții. M-am jucat cu mâinile în poală, cu materialul 
zdrenţuit al blugilor, așteptând cuvintele să iasă. 


— Uite ce e, Hunter, eu... 


Gâtul mi s-a uscat, iar restul propoziției a rămas acolo. Mi-am 
imaginat expresia îngrozită de pe fața lui, când aveam să îi răspund 


sincer. Cum avea să se dea înapoi, dezgustat. Am tușit și am încercat 
din nou. 


— Uite care e treaba... 


Am închis gura, fără să îmi termin ideea, iar privirea lui s-a dus 
undeva pe deasupra mea, de parcă mintea i-ar fi fost, brusc, în altă 
parte. Când s-a ridicat, a aruncat paharul de cafea în coș, iar banca a 
scârțâit. A pornit spre valuri. Probabil că se săturase de mine, m-am 
gândit. 


- Hunter, am șoptit, dar desigur nu m-a auzit. 


Am simțit cum spatiul din piept mi se micșorează sau cel puțin așa 
mi s-a părut. Pentru că, deodată, o presiune imensă mi-a strivit 
inima artificială, stomacul, totul, până când am simţit că îmi sunt 
aplatizate, distorsionate în forme mult mai mici. 


Să mă duc la el? m-am întrebat, privindu-l cum patrula pe malul apei, 
lovind nisipul. Sau să plec, pur și simplu, să mă îndrept singură spre 
stația de autobuz? Mi-a trecut prin minte că poate ar fi fost mai bine 
să nu-l fi chemat deloc. 


Am coborât de pe bancă, durerea din pieptul meu s-a intensificat, iar 
pantofii mi s-au cufundat în nisipul cald. M-am îndreptat spre locul 
unde Hunter stătea acum cu brațele pe lângă corp, doar privind 
dincolo de apa de un albastru închis. l-am prins mâna și mi-am 
împletit degetele cu ale lui. Deși ne atingeam, l-am simtit distant. 
Parcă un Mare Canion al neîncrederii se forma între noi și asta 
numai din cauza mea. 


-Imi pare rău, am zis încet, nu e vorba despre faptul că nu vreau să 
vii cu mine. 


Acela era adevărul. 
-Atunci de ce nu mă lași? a mormăit. 


O bătaie de inimă artificială. Două. Până să ajung la trei, am sperat să 
îi pot da o explicaţie, orice ar fi putut ușura lucrurile pentru 
amândoi. 


-Eu... dacă ţi-aș spune, nu cred că ai înțelege. 


Hunter traversase mai multe state să mă ajute, fără să stea pe 
gânduri, și totuși nu reușeam să spun mai mult. Când n-a răspuns, 
am vrut să îmi retrag mâna, dar am simtit cum degetele lui le țin 
strâns pe ale mele, iar senzația de panică, de stomac-ce-îmi-cade-la- 
picioare care mă cuprinsese mai devreme, a început să dispară. 


Pur și simplu, nu voiam să mă urască. 


A oftat greu și, de parcă eram cumva conectaţi, diminuarea tensiunii 
mi s-a transmis prin mâinile noastre. S-a întors și l-am văzut cum mă 
sorbea din priviri, de parcă ar fi vrut să-mi absoarbă fiecare linie și 
fiecare curbă a feței. Să-mi citească fiecare minciună. Vocea lui abia s- 
a auzit peste sunetul oceanului. 


-Tata a plecat când aveam nouă ani. Mama s-a recăsătorit când 
aveam unsprezece. 


Și-a retras mâna și le-a băgat pe amândouă în buzunare, lovind cu 
picioarele nisipul. 


-Ştii cum se întâmplă când taţii pleacă, iar mamele inventează o 
poveste? Ceva mai drăguţ decât s-a întâmplat în realitate? 


—Îhâm. 


-Nu și mama. Ea și tatăl meu vitreg nu cred în cosmetizări din astea. 
Așa că, atunci când ea a considerat că sunt suficient de mare, mi-a 
povestit despre el. Că a avut o problemă cu drogurile și a fost arestat. 
A fost închis, dar a repetat greșeala, din nou și din nou, după ce a 
fost eliberat condiţionat. În cele din urmă, și-a dat seama că îl încurca 
faptul că avea un fiu, a furat de la ea banii pe care i-a găsit, împreună 
cu bijuteriile moștenite de la bunica ei. I-a furat inelul de nuntă pe 
care și-l dădea jos în fiecare seară. Și a fugit. 


Of, Doamne. 
— Hunter, îmi pare atât de rău. Nu am ș... 
Dar el a ridicat mâna. 


—Lasă-mă să termin. Nu îţi spun asta ca să-ți provoc milă. Îţi spun 
pentru că... din cauza sincerității ei ai crede că n-am vrut să îl găsesc, 
nu? N-am vrut să îl cunosc? Adică, ce copil și-ar dori în viaţa lui un 
nemernic? Dar eu îmi doresc. Simt că ceva lipsește, de parcă... cum 
pot să mă cunosc pe mine însumi, dacă nu îmi cunosc tatăl? Chiar 
dacă e un ratat. 


A privit din nou în depărtare. Următoarele lui cuvinte au fost rostite 
atât de încet, încât până și funcțiile mele auditorii superioare au fost 
nevoite să facă un efort pentru a le auzi. 


— Uneori, mă gândesc că mi-ar fi fost mai bine dacă ea ar fi minţit. 
Pentru că acum mă tot întreb dacă o să devin unul ca el. Dacă e ceva 


în neregulă cu mine? 


Un puternic instinct protector mi-a umplut noninima. Îmi doream să 
îl asigur că nu era nimic în neregulă cu el, nici vorbă. Că niciodată nu 
avea să devină o haimana ca tatăl lui. Dar m-am abținut, cât el a 
continuat să vorbească. 


-Ideea e că eu chiar te înțeleg. Știu cum e să vrei să găsești pe cineva, 
familia ta. Există această parte din mine care speră ca mama să se fi 
înșelat. Nu știu, poate că a fost nevoit să ne părăsească pentru binele 
omenirii sau așa ceva, poate doar s-a prefăcut că e rău. Asta se 
întâmplă mereu în comicsuri, știi doar. 


Și-a trecut o mână peste ceafă și a expirat. 


-Pur și simplu... înțeleg. Știu cum e să îţi cauţi familia. Vreau să te 
ajut. Tu ai curajul să faci ceva la care eu mereu m-am gândit. Știu că 
te sperie, dar nu înțeleg; de ce m-ai sunat să vin aici doar ca să mă 
alungi. 


— Pe cuvânt că nu are legătură cu tine. E vorba despre mine. 
Gemând, s-a uitat spre cer. 

-Nu pot să cred că spui asta. 

Apoi, și-a lăsat capul să cadă și m-a privit sfredelitor. 

— Uite, dacă nu mă vrei aici, doar spune-o. 

Am râs nervos. 


-De fapt, problema e că te plac prea mult. 


A încercat să își ascundă un zâmbet, dar n-a reușit înainte să observ. 
-Şi cum poate fi asta o problemă? 


Aș fi putut sta acolo toată ziua, enumerând motivele. Și petrecusem 
ultimele douăzeci și patru de ore încercând să scap de ele, ca de un 
roi insistent de țânțari. Dar luasem o decizie. Să rămânem împreună 
nu era bine. Pe cât de mult îmi doream să îl protejez, nu puteam 
garanta că eram în stare să o fac. Siguranța lui era mai presus de 
orice. Chiar mai presus de adevăr. 


-Pur și simplu este, am zis. 


-Nu poti să-mi mai dai o zi? Am nevoie de o zi, să îți dovedesc că e 
un lucru bun să mă ai aproape. 


- Hunter, eu... 
-Dacă după asta vrei să plec, jur că nu o să mai spun nimic. 


Am fost atât de impresionată de felul în care încerca să mă convingă, 
încât am rămas fără voce o clipă. 


O zi. Hunter credea că avem timp suficient, dar eu știam că nu era 
așa. Viaţa putea deveni din minunată una îngrozitoare, într-o 
fracțiune de secundă. 


-În plus, Tennessee e pe lista mea de dorinţe! Nu poți să-i refuzi 
unui om șansa de a bifa ceva de pe lista lui de dorințe, a adăugat, cu 
ochii mari și rugători, de parcă încerca să găsească și mai multe 
motive pe care să mi le ofere. 


Ce puteam să fac? Râsul, pornind din abdomenul meu artificial, 
trecând prin plămânii mei falși, iar apoi luat de vânt. Colţurile 
buzelor mele s-au curbat într-un zâmbet și am fost fericită. Legitim, 
autentic fericită. Cum poate fi asta o problemă? În ultima vreme, 
fericirea — chiar așa puţină cum a fost- mă făcuse să mint. Nu doar 
pe Hunter, ci și pe mine. 


Încă o zi. Totul va fi bine. 


- Bine, dar cred că ar trebui să revizuiești lista aia, am zis, cedând, în 
sfârșit. Pare cam plictisitoare. 


Hunter a zâmbit- zâmbetul acela neobișnuit, într-o parte, care m-a 
prins încă din Clearwater- și și-a pus braţul în jurul meu. 


-Nu-mi vine în minte nimeni care să mă poată ajuta mai bine decât 
tine. 


La cea mai mică provocare ar fi trebuit să fiu panicată sau gata de 
atac. Cum fusesem când fugisem cu mama. Ziua aceea nu era 
diferită de cea în care încercasem să trecem granița în Canada sau să 
urcăm în avion și să părăsim țara pe ascuns. 


Dar după ce am pornit în ceea ce Hunter a numit „călătoria 
descoperirii tatălui”, tot ce am simtit a fost relaxare. Eram ridicol de 
relaxată, date fiind împrejurările. Hunter a insistat să fie el primul 
care conduce și, în timp ce era la volan, am stat de vorbă. Sau, mai 
degrabă, el a vorbit, evident, o încercare nu foarte subtilă, dar 
politicoasă de a mă face să uit de viața mea traumatizantă. Mi-a 
povestit despre colecţia lui de manga, despre San Diego, despre 
prietenii pe care i-a lăsat în urmă, din nou despre manga. Despre cât 
de dor îi era de ocean, dar nu de trafic. Despre cum spera să mă 
poată lua cu el în vizită, într-o bună zi. 


-Ti-ar plăcea acolo. Am putea merge la plajă, să stăm până târziu, să 
facem focul afară. Apoi, dimineața, am merge cu mașina pe munte. 


Tatăl prietenului meu are o cabană în Big Bear, așa că am putea sta 
acolo gratis. Ar fi minunat, a zis oftând. 


-Mai ales dacă am putea citi niște manga, cât suntem acolo, l-am 
tachinat. Serios, totuși, sună minunat. 


Și chiar suna minunat. Odată ce l-aș fi găsit pe Grady și aș fi pus cap 
la cap frânturile din trecutul meu, mi-ar fi rămas de făcut... nimic. 
Fără vreun plan, fără familie, fără să am vreo idee despre viitorul 
meu, știam doar că mereu mă voi uita peste umăr, tot restul vieții. 
Chiar și așa, faptul că Hunter mă plăcea suficient de mult, încât să 
mă includă în viziunea lui despre viitor... însemna totul pentru mine. 
M-am aplecat și l-am sărutat pe obraz, apoi m-am lăsat la loc în 
scaun. 


-Pur și simplu? a întrebat. 


Cu un subit zâmbet băiețesc, și-a trecut degetele peste locul 
sărutului. Atât de înduioșător, că mi-a venit să-l sărut din nou. 


-Pur și simplu, i-am spus. 


În următoarele câteva ore, am continuat să fiu atentă la mașinile din 
jur și să fac scurte scanări de câte ori ne opream. Dar asta nu m-a 
împiedicat să mă simt bine. Ca atunci când ne-am oprit să luăm un 
suc. Eu: „De ce există o lopăţică la capătul paiului?” Hunter: „Cum, 
nu au Slurpee în Philly? Întotdeauna a existat o lopățică la capătul 
paiului.” Eu: „Deci nici tu nu știi.” Hunter: „Doar bea și taci.” 


Sau când ne-am stropit cu apă, atunci când Hunter a spălat gâzele de 
pe parbriz. In momente ca acelea aproape că puteam să uit de ce 
eram acolo. 


Ca să treacă timpul, am jucat un joc în care trebuia să spunem pe 
rând nume de animale, în ordine alfabetică. S-a dovedit că lui Hunter 
îi plăcea să fie inventiv. 


-Iepure sălbatic, am zis. 

-Pasărea icky. 

Mi-am încrucişat bratele. 

—Inventezi. 

A ridicat din umeri, cu o față inocentă. 


- Nu. Sunt originare din Tibet și au fost numite după sunetul pe care 
îl scot în timpul ritualurilor de împerechere: icky, icky, icky. 


-Glumești. 

—Of, nu. Nu glumesc când vine vorba despre pasărea icky. 
-Puteai să zici iguana. 

-Dar atunci pasărea icky s-ar fi simtit jignită. 


- Bine. Te las de data asta. Nu vrem să jignim o specie tibetană atât 
de prețioasă. 


S-a întors spre mine rânjind. 
— Acum te-ai prins. 


Până să terminăm jocul, mai mult am râs și am născocit tot felul de 
lucruri. 


— Uau, n-am mai jucat asta de când eram copil, a zis el, când, în 
sfârșit, ne-am potolit. 


— Părinţii tăi te-au învățat? 
Pauză. 


-Nu. Părinţii prietenului meu, în drum spre antrenamentele de 
fotbal. 


O pauză mai lungă, apoi: 
-Ti-ai dorit vreodată să ai un frate? Sau o soră? 


Am aruncat o privire spre profilul lui, dar ochii i-au rămas ațintiți la 
drum. Imagini mi s-au succedat în minte. Faţa mea, dar nu a mea, 
fixându-mă, chiar înainte de a alerga peste un obstacol, într-o cursă 
proiectată de un nebun. Expresia confuză, când am încercat să 
vorbesc despre mama. Insistenţa când spunea că suntem surori. 
Surori care se întreceau, să vadă dacă vreuna dintre noi se va trezi cu 
întreaga existență ștearsă, prin apăsarea câtorva butoane. 


M-a trecut un fior, ca o briză nocturnă. 
-Nu, am zis. Nu chiar. De ce? Tu ţi-ai dorit? 


Un mușchi mic a tresărit pe chipul lui, am revăzut o încordare, după 
felul în care umerii i s-au lăsat pe spătar, iar degetele i s-au strâns pe 
volan. A așteptat un pic, apoi a expirat. 


- Da. In principal, să am cu cine să vorbesc acasă. Părinții mei vin și 
pleacă mult și sunt... ei bine, să zicem că atenţia lor e risipită în 
diverse direcții. Intr-o clipă mă cicălesc, de parcă aș avea zece ani, iar 


în următoarele cincizeci și nouă se poartă de parcă aș avea patruzeci 
de ani și nu aș avea nevoie de nimic de la ei. Uneori, mă prefac că am 
un frate și râdem de cât de ciudati sunt, în timp ce stăm în camera 
mea și ne uităm la emisiuni TV de rahat. 


Nodul mic care începuse să mi se formeze în gât a devenit mai mare, 
dar l-am înghițit. Aș fi dat orice să am mica familie disfuncţională a 
lui Hunter. Cel putin el îi cunoștea. Cel puţin erau în viață. 


-Te simți vreodată așa? De parcă ai vrea să îţi poți rescrie viața, 
cumva, să fie în favoarea ta? 


M-am întins și mi-am pus ușor mâna pe obrazul lui. El s-a lăsat pe 
palma mea, iar inima mi-a crescut. 


-In fiecare zi, am șoptit. Aș vrea să pot schimba fiecare zi din trecut. 


Privirea lui a întâlnit-o pe a mea și ceva s-a aprins între noi. Inima 
mi-a săltat în piept, în timp ce, brusc, am devenit conștientă de cât de 
aproape era coapsa lui de a mea, de parfumul lui și de ritmul tot mai 
accelerat al pulsului său sub degetele mele. 


Mi-am lăsat mâna să cadă și am tușit ca să alung senzaţia de 
confuzie. Mașina. Volanul. Să nu facem un accident, e foarte 
important. 


-Niciunul dintre noi nu poate să decidă de unde vine, dar putem 
alege unde ne îndreptăm. 


Nu eram sigură de unde scosesem asta, dar odată rostite cuvintele, 
mi s-a părut că se potriveau foarte bine situaţiei. Nu puteam permite 
circumstanțelor în care fusesem creată să mă tragă în jos. Nimic nu 
putea schimba asta. Dar nu însemna că toată viața mea era 


predeterminată. Aveam de făcut alegeri, dincolo de ceea ce 
concepuse Holland pentru mine. Și să fiu a naibii dacă am de gând 
să îl las să-mi fure viaţa, mi-am zis, la fel cum făcuse cu a mamei 
mele. 


- Crezi? a întrebat Hunter, cu buza de jos prinsă între dinți. 


— Da. Și mai cred că părinții tăi sunt naşpa, dacă nu își dau seama ce 
persoană minunată ești. 


N-a zis nimic, dar colțul drept al gurii i s-a ridicat. 


—Și, ca să știi, sunt întotdeauna disponibilă să ne uităm la emisiuni 
nașpa. De fapt, să nu uit... 


Am cotrobăit prin geantă și am scos un pix și o hârtie pe care le 
luasem de la motel. Am mâzgălit ceva pe partea de sus, am rupt-o și 
i-am dat-o. 


— Uite. 


A pus-o pe volan și a citit, iar zâmbetul i s-a transformat într-un râs 
înfundat. 


Iti datorez o zi întreagă de stat în cameră uitându-ne la emisiuni de rahat... 
Mila. 


— Așadar, s-ar putea să mai primesc o zi cu tine, hm? 


M-am uitat la drumul care se întindea în fața noastră, prin parbriz, 
evitând să mă uit în spate, prin oglinda retrovizoare. 


-Mă mai gândesc. 


Mai târziu, am schimbat locurile. Pe când soarele apunea, mi-am dat 
seama că Hunter obosise, pentru că vorbea mai putin și, în loc să fie 
atent la melodiile de la radio, pleoapele i se lăsau încet. În cele din 
urmă, sunetul ritmic al cauciucurilor trebuie să îl fi adormit, pentru 
că ochii i s-au închis, iar fața i s-a relaxat. 


În timp ce priveam la drumul lung și monoton din față, mi-am dat 
seama în scurt timp că nu-mi plăcea când Hunter dormea. Aveam 
prea mult timp singură cu gândurile mele. Mult prea mult. Suficient 
cât să îmi amintesc imagini pe care aș fi fost fericită să le șterg pentru 
totdeauna din memoria mea. Bucăţi de android peste tot. Eu, printre 
grămezi de brate și picioare, și alte bucăți de mașinării care imitau 
omul, pielea lor uscată și lipsită de viață sub palmele mele. Flăcări 
care-mi trosneau în urechi, valuri de un roșu-portocaliu care se 
scurgeau pe podea, la picioarele legate ale mamei, impactul 
umărului meu cu geamul de sticlă care ne despărțea. Trupul lui 
Lucas încovoindu-se când l-am lovit cu pumnul în rinichi, deși 
fusese ultimul lucru pe care îmi dorisem să îl fac. Tot felul de teste 
bolnave, sadice ale lui Holland. Totul degeaba, pentru că oricum 
dăduse ordin să fiu exterminată. 


Amintirea terorii mi-a sfâșiat trupul, teroarea de a nu ști ce se 
întâmplă cu mama, cât fusesem închisă în celula minusculă și goală 
de la sediul lui Holland... și nesfârșita suferinţă din clipa când mi-am 
dat seama că ea nu mai există. Oare durerea avea să dispară 
vreodată? Mama îmi spusese că eram curajoasă, doar că mă numise 
Sarah. O parte din mine era foarte hotărâtă să afle cine era fata aceea 


misterioasă, dar o altă parte nu voia să știe. Ce aflasem până atunci 
era suficient de oribil. 


În timp ce conduceam, iar Hunter dormea, am derulat scena fugii 
noastre, din nou și din nou. Ce aș fi putut face altfel? Dacă aș fi ales 
altă rută spre D.C.? Dacă nu aș fi făcut acea întoarcere disperată pe 
podul Kutz? Drumul s-a încețoșat în fața mea și m-am șters la ochi 
cu o mișcare ciudată. 


Dacă vrei să mă ajuţi, știi ce poți să faci? Trăiește. 
Vocea mamei, deja slăbită, dar plină de o surprinzătoare ferocitate. 
Trăiește. 


M-am așezat mai bine în scaun, mi-am îndreptat umerii. lot ce 
făcuse mama fusese pentru mine. Ca să îmi ofere șansa de a trăi cu 
adevărat, orice ar fi însemnat asta. 


Nu aveam de gând să o dezamăgesc. 


Am apăsat butonul de pe ușă, iar geamul a vibrat. Aerul proaspăt 
mi-a trecut peste față, plin de pământ umed și, da, gaze de 
eșapament, dar cel mai mult de mirosul dulceag al frunzelor care 
cădeau din copaci. Răcoare, chiar mai răcoare decât mă așteptasem. 


Temperatura aerului: 49,5 grade F. 


Totuși, în loc să mă revigoreze, trupul meu s-a încordat, când fața 
ridată și încrezută a lui Holland mi-a apărut în minte, însoţită de 
șuieratul gloanțelor. Sunetul exploziv al geamurilor sfărâmate. Am 
revăzut flăcările înălțându-se, dar de data asta el era cel legat de un 
scaun. Faţa lui arsă de soare lucind, în timp ce căldura se apropia, 


panica din ochii lui gri-oțel. Teama lui era ceva palpabil, fiecare 
bucată din el pulsa odată cu artera de la gâtul său și am simțit cum 
prin mine trece o plăcere ciudată. 


Furia cuibărită într-un colț întunecat al minții mele își cerea 
drepturile. O să-i arăt eu lui foc. O să-i dau tot ce merită, tot... 


- Mila, ai grijă! 


Strigătul lui Hunter m-a speriat și am reacționat, pur și simplu. Am 
călcat frânele, care au opus rezistență, apoi am tras de volan brusc, în 
același timp Hunter a întins mâna, încercând să apuce volanul. 
Jeepul s-a înclinat pe două roti, spre stânga. 


Mașină care se apropie, 12 picioare: posibilă coliziune. 
Virează la dreapta. 


Am tras de volan exagerat spre dreapta, din cauza panicii, direct 
spre un șir de piloni portocalii. Drum în lucru. Roata din față, de pe 
dreapta, s-a lovit de un pilon, iar scrâșnetul a reverberat până în 
interiorul mașinii. Volanul mi-a scăpat din mâini, când cauciucurile 
au scrâșnit pe molozul împrăștiat pe jos. Am călcat frânele. Nimic. 
Un alt pilon lovit s-a izbit de capotă, înainte să zboare, și am virat la 
stânga, disperată. Asta ne-a aruncat direct spre un buldozer parcat. 
Am simțit cum inima mi se prăbușește, în același moment în care 
instinctele mele de android au preluat controlul. 


Obstacol, 3 picioare: virează 5 grade spre dreapta. 
Îndreaptă. 


Virează cu 10 grade spre stânga. 


Frânează. 


Am călcat frânele, în mod repetat. Din nou, nimic. Frânele nu 
funcționau, nu puteam să opresc. Între timp, jeepul continua să 
înainteze. Cu vederea periferică am zărit fața palidă a lui Hunter. 
Bratul lui era întins peste pieptul meu, într-un zadarnic efort de a mă 
proteja. 


Coliziune iminentă, 11 picioare. 
Am apăsat frânele din nou. La fel, niciun semn de rezistenţă. 
8 picioare. 


Jeepul s-a oprit când o explozie ca un foc de armă s-a auzit de sub 
scaunul pasagerului. Se spărsese cauciucul. Disperată, am mai călcat 
frânele încă o dată. Mașina s-a smucit, apoi s-a oprit. Mă holbam la 
ușa din spate a mașinăriei masive aflată de cealaltă parte a 
parbrizului, cu cele două bare de protecție atât de aproape, cât pe ce 
să se atingă. 


Obstacol la 7 centimetri în față. 


Șapte centimetri. Mai aveam șapte afurisiţi de centimetri și ne 
izbeam de ea. 


Mi-am lăsat capul să cadă pe volan, în timp ce Hunter a tras aer în 
piept și apoi a expirat zgomotos. 


— A fost... 


— Mda. 


Apoi, m-am îndreptat și m-am întors spre el, iar furia mi-a 
scurtcircuitat ușurarea. 


-Ce-a fost în mintea ta să tipi așa la mine? 
A rămas cu gura căscată, cu o expresie de uimire în privire. 


— Farurile..., a zis, în cele din urmă. Conduceai fără să fi aprins 
farurile. 


Fără faruri. Vederea mea nocturnă pornise, iar eu nici măcar nu 
observasem. Granițele dintre eul uman și mașinărie se estompau mai 
repede decât mi-aș fi imaginat. Cred că nu puteam nega evidenţele. 


Mâinile îmi tremurau, dar în același timp un val de energie îmi 
trecea prin membre. Energie care cândva îmi păruse o povară, dar 
care acum începea să îmi pară o necesitate. 


Chipul lui Holland s-a ivit din nou, dar de data asta focul era la 
degetele lui. Aproape că simțeam mirosul de fum, simţeam căldura 
pârlind propria-mi piele, iar senzaţia aceea m-a făcut să mă înfior. 
Deasupra, norii învăluiau luna ca un giulgiu, iar în depărtare o stea 
singuratică strălucea, abia luminând cerul nopții. Dealurile verzi de 
pe ambele părţi erau lipsite de viaţă, de case. De felinare. Îmi 
închipuiam cât de întuneric trebuia să fie fără lumini aprinse. Am 
tăcut și m-am foit pe scaun. Am așteptat. Hunter s-a uitat prin 
parbriz, cu fruntea încruntată de confuzie. A mormăit în barbă: 


-Cum naiba... 
Apoi, scuturând nervos din cap, vocea lui a devenit mai puternică. 


— Puteai să ne omori. 


Nu, nu puteam. Dar asta nu aveam cum să-i spun. Nu, sincer, n-am 
fost cu adevărat în pericol nicio clipă, pentru că eu am o vedere nocturnă 
super, una încorporată în cap. 


-Dar nu am făcut-o, am zis. 


Am simțit că trebuia să spun ceva, dar speram să nu continue. Mai 
speram să nu audă bubuitul din urechile mele. S-a frecat la ceafă, 
scuturând din cap. 


-Tocmai asta e. Cum? Cum ai reușit să nu ne omori? 


Sincer, era o întrebare bună. Una care merita un răspuns pe măsură. 
Sub greutatea privirii lui, mâinile mele au strâns mai tare volanul. 
Brusc, interiorul mașinii îmi părea prea mic. Din păcate, nu știam ce 
să zic. Dar, în timp ce norii se retrăgeau din dreptul lunii, oferind un 
pic de lumină, i-am dat cel mai bun răspuns. 


-Am o vedere foarte bună, iar ochii mei probabil s-au adaptat când 
s-a întunecat. 


Ce adevăr spus pe jumătate. 


— Aș crede asta dacă ai fi vreo ființă supranaturală, dar nu sunt deloc 
lumini aici. Deloc. 


-Sunt stelele și luna... și nu e chiar atât de întuneric. Nu eram atentă, 
mă gândeam la întâlnirea cu tata. Imi pare rău. N-am vrut să-ți 
provoc un atac de cord. 


— Nu vreau o scuză. 


A deschis ușa, a coborât și a înaintat greu până la ușa mea. Când a 
încercat să o deschidă, a constatat că era încuiată. Având în vedere 
tensiunea care îl cuprindea în valuri, am ezitat, iar aceea era o reacție 
cât se poate de umană. Parcă eram pe cale să avem prima noastră 
ceartă. Dar am deschis ușa. S-a întins, a pus ferm o mână în jurul 
încheieturii mele și m-a ridicat. Apoi, brațele lui m-au cuprins și m- 
am trezit la pieptul lui solid. Simțeam și cel mai mic tremur, inclusiv 
adrenalina care începea să se potolească. 


-Când mașina a început să se încline, a zis cu voce răgușită, mi-a fost 
atât de teamă că o să te rănești... sau și mai rău. 


Tinându-l aproape, m-am sprijinit de el. 
-Suntem bine. Și nu o să mă mai las distrasă. 
Și mai multe promisiuni pe care nu eram sigură că le pot ţine. 


-Nu, a fost vina mea. Cred că nu mi-am dat seama cât de supărată 
ești. Ar fi trebuit să rabd și să mai conduc câteva ore. 


S-a tras înapoi și m-a privit în ochi. 
—Știi, orice vei afla despre el, nu va schimba cu nimic cine ești. 


Imi doream să îl cred, dar cunoscându-mi trecutul probabil că avea 
să schimbe tot, în multe feluri. 


-Să sperăm că în următorul oraș o să găsim un cauciuc adevărat, a 
zis și mi-a dat drumul, apoi s-a dus la portbagaj. In timp ce scotea 
niște rachete de semnalizare și o roată de rezervă, a adăugat: 


—Să încercăm să lăsăm farurile pornite, de acum, da? 


-Nu o să scap niciodată de asta, nu-i așa? 


-Nu, a zis rânjind. Poţi să îmi faci un serviciu și să găsești ceva 
interesant la radio? O să dureze ceva vreme. 


— Sigur, am zis și am urcat pe locul șoferului. Altceva? 
— Mda, ceva cu multe tobe și fără nimic disonant. 
-S-a făcut. 


Am început să caut printre posturi, dar n-am dat decât de paraziți. 
Apoi, fără vreo comandă din partea mea, mintea mi s-a deschis și 
cuvintele roșii au clipit. 


Caută frecvenţe clare. 


În timp ce fragmente audio au început să mi se audă în creier, am 
încercat să găsesc un post local cu rock clasic. În schimb, o altă 
imagine fragmentată mi-a apărut în fața ochilor. Acorduri de chitară 
acompaniind o femeie care cânta; mirosul de prăjituri cu ovăz. 
Picioare mici peste tenișii unui bărbat; picioare legănându-se înainte 
și înapoi, înainte și înapoi. 


În câteva secunde, cântecul s-a accelerat în mintea mea, iar sunetul a 
atins un nivel atât de puternic, încât, instinctiv, mi-am acoperit 
urechile. Dar asta n-a oprit muzica. Acum era doar un zgomot 
extraordinar de puternic care îmi despica în două capul. 


Defecţiune internă. 
Capacitatea auditivă compromisă. 


Reconfigurare... vă rugăm așteptați. 


În timp ce imaginea dispărea, stăteam în mașină incapabilă să aud 
altceva decât acel sunet îngrozitor, atroce. Mâinile au început să-mi 
tremure atât de tare, încât mi-a fost teamă că tremuratul o să-mi 
cuprindă tot corpul. Apoi, brusc, n-am mai putut să mă mișc deloc- 
picioare, mâini, gât. Nimic nu se mișca. Din fericire, Hunter încă mai 
cotrobăia prin portbagaj și nu observase nimic. Orice era ar fi fost 
mai bine să se termine sau aveam să fiu nevoită să îi explic de ce 
eram paralizată. Dacă n-ar fi fost alarmant, putea fi chiar amuzant. În 
tot acel timp fusesem îngrijorată în legătură cu amenințările din 
lumea exterioară. Holland. V.O. Trei. Poliţiștii. Dar abia atunci mi-am 
dat seama. În interiorul meu se întâmpla ceva ciudat, ceva ce nu 
înțelegeam și nu puteam controla. 


Ce amenințare putea fi mai mare decât aceea? 


Am ajuns în Knoxville pe la începutul serii. Hunter nu putea să 
forţeze jeepul la mai mult de patruzeci și cinci de mile pe oră din 
cauza penei, așa că ne-a luat ceva mai mult decât ne așteptasem. Am 
fost tăcută o bună parte a drumului. Am stat o oră sau două cu ochii 
închiși, m-am prefăcut că dorm, în timp ce ceasul meu intern număra 
minutele acelei zile pe care i-o promisesem și mă rugam ca acele 
false amintiri tot mai enervante să înceteze. 


Dar când, în sfârșit, am găsit casa lui Richard Grady, am lăsat totul la 
o parte și m-am concentrat, instruindu-l pe Hunter să parcheze peste 
drum. Casă era un cuvânt cam nepotrivit, având în vedere 
dimensiunea locului. De unde eram, vedeam destul de clar o 
construcție din cărămidă, cu coloane și arcade elegante, perspectivă 
întreruptă doar de o poartă metalică luxoasă și ea, care dădea într-o 
alee în formă de potcoavă. Gazonul verde, frumos îngrijit, se vedea 
printre zăbrele și, prin geamul ușor lăsat, am simţit miros dulceag de 
iarbă, îngrășăminte și parfum de trandafiri. 


Cameră video de supraveghere detectată. 


Am înghețat. 
Zoom activat. 


Am auzit ticăitul în apropiere de ochii mei și i-am simțit cum mi se 
îngustează. Apoi, câmpul meu vizual s-a schimbat, iar obiectele din 
apropiere mi-au trecut prin faţă, în timp ce copacii care flancau 
poarta s-au mărit. Acolo. O cameră video neagră și mică era ascunsă 
printre crengi. Exact ce nu-mi trebuia, cineva cu legături în CIA să- 
mi imortalizeze fața pentru posteritate. 


Am clipit și, cu un sunet aproape de neauzit, câmpul meu vizual a 
revenit la normal. Doar șapte mașini vizibile pe stradă- la urma 
urmei, era zi lucrătoare —, toate mai noi, modele străine scumpe, cu 
excepția uneia ceva mai vechi, dar impecabile, o Honda Accord, cinci 
case mai în jos, pe stânga, la 15432. Cinci cu numere de Tennessee, 
una de Oklahoma și una de Georgia. Niciuna închiriată. 


Accesez baza de date DMV? 


Tentant, dar nu. Mă îndoiam că cineva ar fi știut că eram acolo, iar 
dacă știau, ei bine, s-ar fi priceput să-și acopere urmele. 


-Nu suntem obligaţi să facem asta, a zis Hunter, în timp ce bătea 
darabana pe blugi, privind spre poartă. 


Deși mă purtam de parcă mi-aș fi dorit să fiu oriunde în altă parte, 
am fost surprinsă că mă poate citi atât de bine. Problema era că 
emoțiile mă trăgeau în două direcţii diferite. O parte era plină de 
entuziasm la gândul că, în sfârșit, acolo se afla cineva care mi-ar 
putea răspunde la cele cinci mii una de întrebări cu care rămăsesem 
de la moartea mamei. Cineva care putea să îmi permită să o las să se 


odihnească în pace. Dar cealaltă parte era plină de nervi. Dacă nu era 
Grady cel pe care îl căutam și venisem până acolo degeaba? Sau era 
cel potrivit, dar refuza să vorbească. Sau, și mai rău, tipul acela 
fusese în CIA. Dar dacă spusesem sau făcusem ceva ce ne adusese în 
mâinile lui Holland? O avalanșă virtuală de gânduri negative, care 
doar așteptau să se reverse asupra noastră. 


Am scanat curtea ce se întindea dincolo de poartă și strada liniștită, 
mărginită de copaci, atentă la fiecare detaliu. 


Patru arme detectate. 


Dar armele erau risipite prin case. Sigur nu erau oamenii lui 
Holland, înarmaţi până în dinți? Dar V.O.? Cu toată tehnologia pe 
care o aveau la dispoziție, poate că aveau arme ce nu puteau fi 
detectate. 


Ameninţare umană detectată: la distanță de 76 de picioare. 


Doar câţiva alergători matinali, îmbrăcaţi cu haine adecvate, 
sporovăind în timp ce tenișii lor atingeau asfaltul. Nimic suspect. 


-Hai să terminăm, am răspuns în cele din urmă. 
Nu avea rost să amân inevitabilul. 


-Nu uita, sunt aici, a zis el și a deschis ușa de pe partea mea. Ca 
Batman și Robin. Tarzan și Jane. Michael Knight și Kit. 


M-am oprit, cu o mână pe ușă. 
- Cine? 


A râs. 


-Nu contează. O emisiune stupidă și veche, despre un tip și mașina 
lui. E în reluare pe INT. 


M-am dat jos și mi-am pus mâinile în șolduri. 
— Și cine e mașina în scenariul ăsta? 


Deși tensiunea încă îmi încorda nervii de android, ca pe niște coarde 
de harpă, eram recunoscătoare pentru intervenţia lui Hunter. Felul în 
care mă făcea să râd era unul dintre multiplele motive pentru care 
ideea de a rămâne fără el mă sfâșia pe dinăuntru. Dar trebuia să o fac 
și aveam să o fac. În noaptea aceea. Odată ce vom porni din nou la 
drum, iar ziua noastră împreună se va termina oficial. 


A venit repede spre mine, s-a oprit în fața mea și mi-a dat blând 
după ureche o șuviță. 


-Nu vrei să afli? m-a tachinat. Serios, totuși, sunt aici, dacă ai nevoie. 


Zâmbetul meu a tremurat și i-am evitat privirea. El era acolo pentru 
mine, dar numai pentru că îi ascunsesem unele lucruri. Faptul că îl 
tineam aproape părea un vis devenit realitate, dar, de fapt, îl 
expuneam unui coșmar. 


Pe măsură ce ne-am apropiat de poartă, mirosul parfumat a devenit 
mai puternic, iar în interior am văzut o explozie de culoare de-a 
lungul zidului, roșu, somon, galben, o imagine foarte frumoasă. Tufe 
de trandafiri, toate pline de flori, mă rog, cu excepţia celei aflate 
aproape de stradă, care părea un pic diferită. 


Când am ajuns la doar cinci pași distanță, mi-am dat seama că 
poarta era electronică. Probabil că Grady avea undeva un buton pe 
care putea să îl apese din casă. Oarecum deranjant, pentru că nu 


voiam să îi dau ocazia să ne alunge înainte de a-l întâlni. În timp ce 
înaintam, mi-am deschis mintea spre rețelele din jurul nostru. 
Căutam o cale de comunicare cu sistemul despre care știam că 
trebuie să fie acolo undeva, unde se afla cel care controla poarta. Am 
găsit firul argintiu imediat. 


Semnal detectat: dispozitiv de neutralizare a încuietorii? 

Da. 

Cea mai scurtă pauză urmată de o mică scânteie electrică. Apoi... 
Neutralizare inițiată... 3, 2, 1... 


Sub comanda mea, poarta a început să se miște și s-a deschis încet, 
lăsând să se vadă drumul spre casă. Atât de simplu. Aproape la fel 
de simplu ca mersul pe jos. Pentru o clipă de extaz, m-am simțit de 
parcă aș fi putut face orice. 


- Uau, cred că cineva știa că venim, hm? a zis Hunter. 


Cu un zâmbet ușor, am privit cum poarta se închide, în timp ce 
simțeam pe sub piele același fior al puterii. Da, cineva știa că venim. 
Eu. Senzatia s-a diminuat, când am zărit din nou camera din copac 
îndreptată spre noi, ca un ochi uriaș. Mi-am înclinat capul. Când am 
trecut pe sub ea, am ridicat mâna stângă și m-am prefăcut că mă 
scarpin pe frunte. Încă douăzeci de pași, apoi cincisprezece. 


Mișcare detectată. 


Ameninţare umană detectată. 


Picioarele mi s-au încordat, iar capul mi s-a întors spre ușă. Structura 
din lemn elaborată s-a deschis spre interior, cu un sunet greu, care l- 
a făcut pe Hunter să se oprească scurt, iar pe mine să sar înapoi, 
forțându-mă să nu intru în poziție defensivă. 


Tintă: vizualizată. 
Declanșează atac? 


Ce? Nu! Am ignorat întrebarea cu litere roșii, când un bărbat de 
vârstă mijlocie a apărut în ușă ca un ninja, cu soarele reflectându-se 
pe un obiect din mâna lui dreaptă. Armă? Mintea mea umană a 
formulat gândul, iar creierul meu de android a răspuns în același 
timp: 


Nu au fost detectate arme. 


Cu un țipăt ca de războinic și un lipăit de papuci lovind cimentul, 
bărbatul a sărit pe verandă. 


-V-am prins! 


Și, în ciuda asigurărilor de android, m-am dat înapoi, iar brațul meu 
s-a întins să îl apere pe Hunter. O fracțiune de secundă mai târziu, 
mi-am dat seama de două lucruri: obiectul din mâna lui era un pistol 
cu apă și era imposibil ca el să fie tatăl meu biologic. În afară de 
faptul că era scund și costeliv, cu un început de chelie și nebărbierit 
de câteva zile, acel Richard Grady era negru. În timp ce digeram 
toate acele informații și îl simțeam pe Hunter că mă prinde de mână, 
în semn de înţelegere, apa a țâșnit din pistol și l-a stropit pe față. 


-H... hei, a zis Hunter, ridicând mâinile ca să se acopere. 


Nasul bărbatului s-a încrețit. 
— Acum, stai un pic. Tu nu ești micul împielițat din vecini! 


Avea un accent sudic puternic, iar la auzul lui pielea mi s-a înfiorat. 
Efectul poate că era calmant și tentant pentru unii, dar eu nu aveam 
încredere în tonul acela prietenos. Holland mă învățase asta. 


Privirea lui Grady s-a mutat de la Hunter la mine. Mâna în care ținea 
arma i s-a smucit. Dar dacă aceea fusese cumva o reacție la vederea 
mea, și-a revenit repede. Nicio urmă de recunoaștere pe fața lui 
ciupită. Parcă încerca să pară imperturbabil. Hunter și-a șters apa de 
pe ochi, iar unele picături i s-au scurs pe bărbie. A reușit să 
zâmbească, chiar dacă a fost un zâmbet umed. 


-O, nu. 
Privirea bărbatului a alunecat de la Hunter la mine. 


— Împielițatul te-a trimis? Să te furișezi și să mai culegi din florile 
mele? Al naibii copil, mereu se cațără peste gardul meu și-mi 
șterpelește neprețuiții trandafiri, și asta numai pentru prietena aia a 
lui cu părul în vânt. 


A ridicat din nou pistolul și a ţintit. Mi-am ridicat palmele spre față, 
în caz că trăgea din nou. 


-Nu, pe cuvânt! Nu suntem... ăăăă... hoti de flori. 


Hunter a pufnit și a scos un sunet ciudat din gât, unul care semăna 
foarte mult cu un râs. l-am aruncat o privire nimicitoare, dar în 
realitate mă chinuiam să găsesc o modalitate de a face lucrurile să 
meargă, din moment ce întrebările directe ieșeau din calcul. Nu că 


Hunter ar fi crezut vreodată că individul acela era tatăl meu biologic. 
M-am uitat la fața lui necunoscută, la pistolul cu apă pe care îl ținea 
în aer. Bufoneriile lui nu mă convingeau să renunt la precauție. Din 
contră, comportamentul lui imprevizibil îl făcea suspect. Nu aveam 
încredere nici în atitudinea lui, nici în el. 


— Nici măcar nu suntem de pe aici, a adăugat Hunter. 


— Da? Doar s-a întâmplat să dați peste casa mea? Ei bine, nu am 
nevoie de niciun agent de vânzări, dacă la asta te gândești. 


-Nu, nu vindem nimic, a zis Hunter grăbit. Te-am căutat cu un scop. 


Am gemut și am văzut cum Grady devine atent. O informație atât de 
mică și totuși mai mult decât aș fi vrut să știe acel individ. 
Deocamdată. Sperasem să pot tatona mai mult, înainte de orice. 


Și-a încrucișat braţele, s-a încruntat și toată prefăcătoria jucăușă a 
dispărut. 


-Şi de ce naiba ati face asta? 


M-am uitat atentă la faţa lui, să observ chiar și cea mai mică 
schimbare în expresia lui. 


— Am încercat să dau de... o rudă de-a mea. 
Grady a pufnit neîncrezător. 


- Ce, ai nevoie de ochelari sau cum? Pentru că, dacă e cumva o 
glumă, nu e deloc amuzantă. 


Hunter a scuturat din cap și mi-a aruncat o privire încurajatoare, 
ridicând o sprânceană, în semn de spune-i odată. Am oftat. 


-Nu, nu e o glumă. Mama mi-a spus să caut un bărbat pe nume 
Grady, de asta suntem aici. 


Tăcere. Pleoapa stângă i-a tresărit aproape imperceptibil și, timp de 
cinci secunde lungi, s-a scărpinat pe bărbie. 


-Cum ziceai că o cheamă pe mama ta? 


Nu spusesem și eram sigură că el știa asta la fel de bine. Am ezitat o 
clipă, apoi am zis: 


- Daily. 


Nu puteam să spun Laurent, în faţa lui Hunter. Oricum, dacă acela 
era Grady cel pe care îl căutam, ar fi trebuit să cunoască 
pseudonimul mamei. Nu? 


L-am urmărit pe Grady cum se uită la mine, iar stomacul mi s-a 
strâns din cauza unei noi serii de temeri. Temerea că o cunoștea pe 
mama și, astfel, știa cine eram. Temerea că nu ne cunoștea pe niciuna 
dintre noi. lemerea că văzuse, cumva, portretul meu pe internet și 
exact în clipa aceea plănuia să ne predea. Când, în sfârșit, Hunter a 
început să își târșâie picioarele pe trotuar, Grady s-a încruntat, dar 
nu s-a sinchisit să răspundă. 


-Nu o cunosc, a zis, în cele din urmă. 
-Scuze că te-am deranjat. Am plecat, i-am zis. 
-Stai. 


In timp ce își scărpina bărbia grizonantă, ne-a analizat hainele nu 
tocmai curate și felul în care Hunter se legăna înainte și înapoi, 


încercând să se încălzească, în aerul răcoros al serii. Grady a ezitat, 
rumegându-și obrazul. Evident, încerca să ia o decizie. Din interior, 
am auzit un zgomot. 


Mișcare detectată. 
Ameninţare umană detectată. 


Grady s-a întors în același timp cu mine, încercând să vedem mai 
bine. Apoi, un cap s-a ivit în ușă. 


- Bunicule, cine e? 
Pentru o clipă, încruntarea lui Grady a dispărut. 
-Mă descurc, Ashleigh. Credeam că ai început să mănânci. 


Gesticulând emfatic din mâini, a încercat să o alunge înapoi în casă, 
dar ea s-a ferit, zâmbindu-ne. Trebuie să fi fost cu vreun an mai mare 
decât mine, avea o piele frumoasă și păr lucios negru strâns în vârful 
capului. În urechea stângă avea doi cercei micuți din argint, iar în cea 
dreaptă unul rubiniu, care părea identic cu cel din nas. Era foarte 
slabă, îmbrăcată cu niște blugi strâmți și tăiați, un tricou albastru cu 
Star Trek și pantofi negri cu șireturi. Arăta foarte bine, într-un fel 
îndrăzneț, deloc asemănător cu stilul din Clearwater. Cu excepția 
petelor de culoare de pe degete. Roșu și verde măslină, plus o urmă 
de turcoaz, vopsea uscată, care pe alocuri se desprindea de pielea ei. 


-Nu-l luați în seamă, ne-a zis ignorând pufnelile lui nemulțumite. 
Mereu e așa morocănos. Am auzit bine că nu sunteți de pe aici? 


Am aprobat, fără să ofer alte detalii, dar Hunter nu avea niciun 
motiv să fie suspicios, așa că el era o fântână de informații. 


-Nu, suntem din Minnesota... dar am venit cu mașina din Virginia 
Beach. 


Chipul mea s-a încordat. Pericolele faptului că nu fusesem complet 
sinceră cu el se întorceau împotriva mea și doar eu eram vinovată. 
Buzele lui Ashleigh s-au desfăcut într-un oh rotund. 


— Uau, e un drum lung. Sunt sigură că bunicului i-ar plăcea să intrați 
și să mâncaţi cu noi, nu-i așa, buni? 


Văzând că el doar se uită la noi, i-a înghiontit glezna cu degetul mare 
de la picior. Avea ceva grațios, relaxant în felul ei de a fi. Aerul lejer, 
încrezător al cuiva care se simte bine în pielea lui. Cum o fi? 


Grady ne-a studiat cu privirea sa de nepătruns, apoi a mormăit: 
-Presupun că pot să rămână la cină. Adică, dacă le e foame. 
-Cina sună bine. Nu, Mila? 


Neliniștea m-a făcut să mă legăn pe călcâie. Nu, nu suna bine. 
Bărbatul acela mă privea prea îndeaproape, iar dacă nu era acel 
Grady pe care îl căutam- sau, mai rău, era acel Grady la care se 
referea mama, dar care, cumva, se schimbase-—, cel mai sigur era să 
plecăm de acolo imediat. Dar nu aveam de ales. Trebuia să încerc să 
scot mai multe informaţii de la el, să îl fac să se deschidă. Pentru că 
adevărul era că bărbatul acela morocănos, cu un pistol de jucărie, 
putea fi persoana care să îmi ofere acea informaţie de care mama 
crezuse că am nevoie. Aceea era șansa mea de a îndeplini una dintre 
ultimele ei dorințe și de a afla ceva despre trecutul meu, așa că nu 
puteam să o ratez. 


- Sigur, sună super, am zis, încercând să par convingătoare. 


-Fi bine, atunci, intrați, a zis Grady și s-a întors grăbit. Dar să nu vă 
așteptați să curăț după voi. 


Ashleigh a mormăit încet un scuze, la spatele lui, și un asta e viața s-a 
ridicat odată cu umerii ei, apoi ne-a făcut semn să îl urmăm. Totuși, 
înainte să închidă ușa, am observat că Grady a aruncat o privire 
scurtă în urma lui. A scanat curtea, de parcă ar fi căutat ceva... sau pe 
cineva. Apoi, ușa s-a închis și n-am putut să decid ce simțeam. 
Ușurată că aveam un strat de protecție între noi și lumea de afară? 
Sau îngrijorată că acum eram închiși cu un om care părea mult prea 
viclean pentru a ne simti în siguranță? Un bărbat care putea să ne 
conducă direct în brațele inamicului. 


Din afară, casa semăna cu cele din vecini, stil colonial, piloni albi. 
Elegantă. Oricum, eram destul de sigură că interiorul nu semăna cu 
al altor case de pe stradă. Zugrăveala în turcoaz aprins mi-a atras 
atenția îndată ce am intrat pe hol. Adăugând și mai multă culoare la 
asta, în sufragerie erau o grămadă de desene și picturi atent înrămate 
și atârnate la nivelul ochilor. 


- Uau, a murmurat Hunter, în timp ce privirea mea trecea peste 
pereți. 


Unele dintre lucrări, cele de pe peretele îndepărtat, păreau chiar 
foarte bune, un doberman pinscher care prindea un frisbee și o fetiță 
care se juca în nisip. Un trio de personaje cu aspect de desene 
animate, cu păr zburlit, haine și... săbii? 


-Super personaje manga, a zis Hunter și a făcut semn cu capul spre 
acel tablou, în timp ce eu mi-am continuat inspecția unor picturi care 
păreau să fie munca de început a aceluiași artist. 


Aceleași linii sigure, dar nu la fel de reușite: stele asimetrice, inimi 
desenate în grabă, curcubee în doar două culori, roz și mov. Brusc, 
încheieturile pline de vopsele ale lui Ashleigh au căpătat o explicație. 
Apoi, în mijlocul camerei, am văzut ceea ce părea să fie o parte dintr- 
o veche mașină decapotabilă, roșie și strălucitoare. Îi lipseau 
acoperișul și geamurile, iar ceea ce rămăsese părea să fi fost 
transformat într-o masă. Bărbatul mi-a prins privirea și a zis: 


-Am găsit-o putrezind într-un cimitir de mașini. Nemernici, cine 
tratează așa o mașină clasică? 


Când a văzut că nici eu, nici Hunter nu răspundem, a mormăit: 
-Ce, n-aţi mai văzut o mașină pe post de măsuţă de cafea? 


Apoi, s-a dus în următoarea cameră. Hunter a tușit ca să-și mascheze 
râsul, în timp ce Ashleigh a șoptit: 


— Ciudat, nu? Dar super. Asta cam spune tot despre bunicul, nu? 


-Am auzit, a mormăit Grady, din camera alăturată, iar Ashleigh 
doar a scuturat din cap și s-a dus după el, punându-și brațele în jurul 
umerilor lui. 


Pentru un ciudat, era destul de atent, fără îndoială, graţie pregătirii 
lui din CIA. 


— ți place și o știi, a zis ea și l-a pupat scurt pe obrazul neras. 
Apoi, a înclinat capul spre noi și ne-a făcut semn cu ochiul. 


-Pe aici, a strigat Grady, iar eu și Hunter am trecut pe sub intrarea 
boltită care ducea într-o bucătărie deschisă, plină cu aparatură de 


inox, o masă din sticlă și fier forjat și un blat din granit, lung, de un 
roșu de Burgundia. 


Privirea mea a făcut zoom pe tăietorul de carne, care s-a mărit în 
câmpul meu vizual. Au apărut informațiile. 


Posibile arme: tacâmuri Chicago, cuțit de măcelărie, lamă de 15 centimetri. 
Hm, bine de știut, cred. 


Podeaua era din lemn, cu dungi alb-negru. În ton cu kitsch-ul din 
restul casei. 


Rețele detectate. 

Cuvintele roșii au clipit. 
Reţeaua Grady: accesibilă. 
GrSecureNet: acces blocat. 


M-am încruntat. Asta era mult mai intrigant și mai ciudat decât 
decorul. Grady avea două rețele, una dintre ele atât de păzită, încât 
nici măcar eu nu puteam să intru în ea? Suficient de neobișnuit ca 
degetele mele să se strângă și să se desfacă la loc, pentru a mă ajuta 
să scap de senzaţia de disconfort crescând. 


Grady a făcut semn spre masă și spre cele două scaune roșii 
capitonate. 


-Stati jos. Nu-mi place când oamenii se bâțâie. 


Hunter a tras un scaun pentru mine, apoi s-a așezat pe cel de lângă. 
M-am conformat destul de încet. Nu-mi plăcea să mi se dea ordine. 


Îmi amintea prea mult de Holland. 
-Cum ziceaţi că vă cheamă? a întrebat Grady. 


M-am încordat, cu palmele apăsate pe coapse. De fapt, nu spusesem 
și preferam să nu o facem. Dar Hunter nu avea astfel de rezerve. 


- Eu sunt Hunter, iar ea e Mila. 


M-am prefăcut că îmi rup o pieliță de pe unghie, privindu-l pe 
Grady ca să observ cea mai mică schimbare de expresie. Nimic. Doar 
o zvâcnire, când Hunter mi-a rostit numele. Dar privirea lui a trecut 
prin mine. 


-Eşti una dintre fetele acelea care umblă pe furiș și nu vorbesc 
niciodată? a zis el și s-a încruntat. 


Mi-am ridicat privirea, surprinsă. Apoi, am dat din umeri, hotărând 
să îl las în pace. Eu, văzută ca o adolescentă ursuză? Probabil că ar fi 
trebuit să mă simt flatată. Mă îndoiam că Trei ar fi fost acuzată 
vreodată de așa ceva. A venit și Ashleigh și a încălecat un scaun gol 
de la masă. Cât se poate de relaxată, și-a pus brațele peste spătarul 
scaunului și și-a sprijinit bărbia pe el. 


— Deci, ce vă aduce în această parte a orașului mai-puţin-decât- 
interesantă? 


Grady s-a încruntat spre ea. 
-Le caută pe rudele Milei, familia O'Daily. 


Asta însemna ceva? Inţelesese greșit numele? Sau se prefăcea? 
Hunter s-a mișcat pe scaun, astfel încât să poată să-și pună din nou 


mâna pe umărul meu. 
- Daily, l-a corectat el. 


Privirea lui Grady s-a plimbat de la Hunter la mine, înainte să 
mormăie: 


- Copii, sper că vă place friptura, pentru că asta avem. Am aruncat 
niște carne pe grătar, înainte să veniți, și întotdeauna pun câteva 
bucăți în plus. Sau, dacă sunteți vegetarieni, ca ea, a zis arătând spre 
Ashleigh, avem niște tâmpenii sănătoase, vinete pe grătar. 


Ashleigh a zâmbit. 


-Chiar vrei să începem o altă dispută despre practicile fermierilor 
din America? 


Grady a ridicat mâinile, de parcă s-ar fi apărat de o lovitură. 
-N-am zis nimic. 


Dar i-a făcut cu ochiul, cu privirea sclipind. Mi-am mușcat buza și a 
trebuit să-mi întorc capul, cu durere în suflet. Cei doi aveau genul de 
legătură pe care eu nu aveam să o mai simt vreodată. Pentru că 
mama nu mai era. 


-Eu vreau friptură, mulțumesc, a zis Hunter. 


-Şi eu, am murmurat, simțind că îmi pierdusem falsul apetit pe care 
îl avusesem. 


Grady a mormăit un răspuns, apoi a deschis dulapul din stejar, a 
umblat pe acolo și a scos un platou uriaș. S-a îndreptat spre ușile 
culisante care duceau în curtea din spate, le-a deschis și s-a dus 


afară, unde un grătar trona în mijlocul unei curți interioare cu ziduri 
din cărămidă. O curte uriașă, de cel puţin un acru. O sonerie s-a 
auzit de undeva de pe hol. Grady s-a ivit în ușă. 


— Ashleigh, stai cu ochii pe fripturile alea o clipă, mă întorc imediat. 
În timp ce îl priveam cum pleacă, Ashleigh a râs: 


-Buni nu vrea telefoane mobile, crede că sunt prea riscante. Oameni 
bătrâni. 


M-am foit pe scaun. Tocmai îmi întărise credința că Grady era genul 
suspicios. Apropo de asta, oare cine îl suna? Aveam vreun motiv de 
îngrijorare? M-am uitat în direcția în care dispăruse, apoi m-am 
ridicat. 


-Unde e baia? 

Ashleigh mi-a arătat. 

-După colţ, pe hol. 

Am văzut-o că scoate din buzunar un smartphone negru cu maro. 


-Nu știu cum supraviețuiește fără unul din ăsta. Serios, cum tii 
legătura cu prietenii fără el? 


Am luat-o pe hol, apoi m-am oprit în faţa unei uși închise. De pe 
partea cealaltă auzeam murmurul slab al vocii lui Grady, dar nu 
înțelegeam ce spune. Mi-am mușcat buza de frustrare. Cu siguranță, 
trebuia să existe o modalitate de a auzi. 


Solicitare de amplificare a vocii? 


Intrebarea a apărut imediat în capul meu, din senin, ca un musafir 
neinvitat, dar nu nedorit. 


Da. 

O pulsaţie drept răspuns. Apoi: 

Atingeți urechea stângă de trei ori pentru activare. 
Am ridicat repede degetul arătător. Tic. Tic. Tic. 
Amplificarea vocii activată. 

Alege vocea? 


A apărut un cerc albastru, care apoi s-a desfăcut în trei cercuri mai 
mici. Grady, Hunter și Ashleigh? am presupus. M-am concentrat pe 
cel din stânga. Brusc, toate celelalte sunete au dispărut, până când s- 
a auzit doar accentul lui Grady. Alesesem corect. La început, s-a 
auzit abia ca o șoaptă, care apoi a crescut și a tot crescut proporțional 
cu cifrele care clipeau în faţa mea. 


2x 


Mici inele concentrice pulsau din cerc, în concordanţă cu creșterea 
volumului. 


3x 
5x 


De fiecare dată când inelele pulsau, creștea volumul, până când, în 
cele din urmă, vocea lui Grady mi-a umplut capul, suficient de tare 
încât să disting fiecare cuvânt, cu o claritate deplină. 


-Voi fi la curs săptămâna viitoare, nu-ți face griji, John. O să-ţi trag 
un șut până în cele nouă găuri din spate. 


Nu am auzit vocea de la celălalt capăt, dar am sesizat o bătaie 
ciudată. 


GrSecureNet activă. 


Actualizarea a apărut o singură dată și mi-am dat seama că Grady 
folosea reţeaua sigură. Am simţit o strângere în stomac. Coincidenţă? 
Poate. Sau poate că nu. Oricum, trebuia să aflu. 


-Multumesc că m-ai sunat atât de repede. Da, o să te ţin la curent... 
așa e. Irei-șase-trei-șapte. 


Am făcut repede un pas înapoi, cu pulsul meu fals galopând. 
Numărul acela, 3637. Prea multe coincidente. Ştiam numărul acela și 
era unul pe care doar mama îl mai știuse. Era numărul adresei 
noastre din Philly. Adresa noastră fictivă, cea care exista doar în 
amintirile mele programate. Sau așa crezusem. Oare era o adresă 
reală și cumva tocmai îl alertasem pe Grady și îl făcusem să o 
verifice? Sau era un cod, unul pe care mama îl împărțise cu Grady? 
Acum, știam că el era implicat în vreun fel, dar tot nu știam dacă îmi 
era prieten sau dușman. Până la finalul serii, aveam de gând să aflu. 
Indiferent cum. Dar trebuia să fiu foarte, foarte atentă. 


- Vorbim în curând. 


Am auzit un clic și m-am îndepărtat de lângă ușă, pornind spre baie. 
Între timp, cercul albastru reprezentându-l pe Grady s-a oprit din 
pulsat și s-a micșorat. M-am retras din cercul Grady, dar, fără să 
vreau, am trecut peste celelalte două și le-am activat. 


-Mă bucur că ați decis să rămâneți. Buni e super, dar este exagerat 
de protectiv. Nici măcar nu se gândește să mă lase să locuiesc în 
campus și e destul de plictisitor să nu am prin preajmă pe nimeni de 
vârsta mea, știi? Îmi doresc foarte mult să călătoresc și desigur că el 
nu vrea să audă de asta. 


— De ce? 


Vocea lui Hunter, de data asta, clară. M-am dus spre ușa de la baie, 
gata să intru, în clipa în care s-ar fi deschis ușa lui Grady. Mai trebuia 
doar să îmi dau seama cum să opresc porcăria aceea. 


Dezactivează amplificarea volumului? 
Da. 
Atinge urechea stângă de trei ori pentru dezactivare. 


-Că nu aș fi în siguranţă, că sunt prea mulţi nebuni, bla, bla, bla. E 
super că tu poţi călători cu iubita ta! Pare foarte drăguță. 


Degetele mele s-au oprit în aer. lubită? Nu voiam să îl aud pe Hunter 
cum neagă... dar nu reușeam să mă mișc. 


- Da. Este. Și suntem norocoși să călătorim împreună... a fost super. 


Cu degetele brusc mai puțin sigure, am atins de trei ori, apoi am 
intrat în baie și am rămas pe loc, visând. Ea spusese că sunt iubita 
lui, iar el nu negase. Era o nebunie. Ridicol. Și complet nebunesc. 
Pulsul meu fantomă galopa; inima mea falsă mi s-a umflat în piept. 
Pentru o fracțiune de secundă, mi-am dat voie să uit tot și mi-am 
permis doar să simt exaltarea ameţitoare de a fi o fată adevărată. Mi- 
am permis câteva clipe de viață închipuită, eu, Hunter, o călătorie 


romantică, fără să avem altceva de făcut decât să explorăm locuri 
străine și să ne ținem de mâini, la apus. Apoi, m-am forțat să revin la 
realitate, iar zâmbetul meu a dispărut. Dacă Hunter era cu adevărat 
iubitul meu, eram pe cale să avem cea mai scurtă relație posibilă. 


Pentru că nimic nu se schimbase. Trebuia să aflu exact ce știa Grady. 


Apoi, trebuia să îmi iau adio de la Hunter. 


Ne-am așezat la masă, dar dacă sperasem la o seară tăcută, mi-am 
schimbat repede impresia. Grady m-a privit peste farfurie, în timp ce 
înțepa o bucată de carne. 


- Deci, mai spune-mi o dată, de unde ziceați că sunteți? m-a întrebat 
pe un ton calm. 


Prea calm? mi-am spus și am simțit o urmă de disconfort. 


-Eu sunt din San Diego, iar Mila e din Philly și ne-am întâlnit în 
Clearwater, Minnesota, a zis Hunter. 


-Zău? 


Furculița lui Grady a făcut o pauză. Apoi, a băgat în gură o bucată 
de friptură și a început să mestece. Am așteptat să pomenească ceva 
despre legătura lui cu Clearwater, dar n-a zis nimic. Deși am 
presupus că era posibil să nu știe de unde era bunica lui, mi s-a 
părut puţin probabil. 


— Părinţii voştri nu au nimic împotrivă ca voi să plecați așa, pur și 
simplu? a întrebat Grady, după ce a înghițit. 


Hunter a ridicat din umeri, iar eu am zis, cu câtă convingere am 
reușit să adun: 


-Nu. 
- Bunicule, lasă-i să mănânce, a zis Ashleigh. 


— Acum nu-mi închide gura. Doar făceam conversaţie cu musafirii 
noștri, asta e tot. 


Grady a potolit-o pe Ashleigh cu o privire severă. Indată, ea s-a 
concentrat pe a-și tăia vinetele în bucăți mici. Grady a luat o gură de 
apă, înainte să se întoarcă spre mine. 


— Deci, cauţi... pe cineva din familie? E ceva în neregulă cu părinții 
tăi, de ce nu au fost în stare să îți dea mai multe informații, doar un 
nume și ajutorul acestui tânăr? 


Pumnul mi s-a strâns în poală. Prea multe întrebări, mai ales că, 
evident, știa mai multe decât lăsa să se vadă. Sau doar tatona terenul, 
încercând să mă prindă? Oricum, interogatoriul acela nu reușea să 
mă scape de presimţiri. Dacă aș fi reușit să îmi dau seama de a cui 
parte era. 


-EFi bine? s-a răstit el, când am ezitat prea mult. 
Hunter s-a uitat la mine, înainte să se încrunte la el. 


-Tatăl ei adoptiv a murit recent, așa că trece printr-o perioadă grea. 


O expresie trecătoare s-a văzut scurt pe fața lui Grady. Surpriză? 
Regret? Dispreţ? Era imposibil de spus. În clipa următoare și-a lăsat 
pleoapele în jos, iar când le-a ridicat privirea lui era imposibil de 
citit. 


— Îmi pare foarte rău să aud asta, a zis și, dacă n-aş fi știut, aș fi crezut 
că era sincer. Atac de cord? 


— Incendiu, a zis Hunter. 


Grady și-a dres vocea, în timp ce Ashleigh a tras aer în piept și a dus 
la gură o mână colorată. 


-Of, Mila, e îngrozitor, îmi pare rău. 


Cel puţin simpatia ei era reală. M-am simțit vinovată, dar și copleșită 
de durerea pricinuită de pierderea mea. Chiar dacă tata fusese doar 
O plăsmuire a imaginației bogate a mamei, cumva, asta nu reușise să 
șteargă complet sentimentele mele. 


Când mâna lui Hunter s-a întins pe sub masă spre a mea, am luat-o, 
simțind putere în strângerea lui plină de forță, liniștitoare. Câteva 
minute mai târziu, și-a dat la o parte farfuria aproape goală. 


-A fost delicios, mulțumesc, domnule. 
Grady și-a trecut un șervețel peste gură și l-a pus pe masă. 
-Cu plăcere. 


De când Hunter pomenise de incendiu, umerii lui își pierduseră din 
rigiditate și, cu toate că încă mă făcea să fiu prudentă, cel puţin nu 


îmi mai era teamă că va sări și mă va scoate din casă cu forța, în orice 
clipă. 


- Deci, nu mai lucraţi pentru guvern? a umplut Hunter tăcerea, 
încercând să înceapă o conversație, și imediat mi-am dat seama ce 
greșeală făcusem. 


N-ar fi trebuit să îi spun lui Hunter despre suspiciunile mele cu 
privire la adevărata ocupație a lui Grady. Cana lui Ashleigh a 
zăngănit pe masă când a pus-o jos. 


- Guvern? Probabil că greșiți. Buni a lucrat în IT pentru o companie 
furnizoare de echipament militar, dar nu a lucrat practic pentru 
guvern. Nu-i așa, bunicule? 


— Așa e, a zis el blând. 


Nu era deloc reacția ostilă la care mă așteptasem. La urma urmei, 
poate că înțelesesem greșit. S-a sprijinit de spătar și și-a încrucișat 
brațele. 


-Dar chiar dacă nu am lucrat în armată, am învăţat câteva lucruri 
despre autoprotecţie. Nimeni nu intră în casa mea fără să știu, am 
supraveghere video și o alarmă care sună de câte ori se deschid 
afurisitele alea de porți. 


Detaliile acelea îi scăpaseră lui Hunter, dar nu și mie. Îmi dădea de 
înțeles că ne văzuse înainte ca el să deschidă ușa, ceea ce însemna că 
toată povestea cu pistolul de jucărie fusese un truc. Stomacul mi s-a 
strâns și m-am îndreptat în scaun. 


-Iar dacă cineva încearcă să ia ceva ce îmi aparține? Ei bine, își 
asumă riscul, asta e sigur. Dar întotdeauna oamenii pe care îi cunoști 


se dovedesc cei mai periculoși. Știți ce spun statisticile, cele mai 
multe acte violente se comit de către cei pe care îi știi, nu de către 
străini. De aceea sunt un mare fan al zicalei: ține-ți prietenii aproape 
și dușmanii și mai aproape. 


S-a ridicat brusc, și-a luat farfuria și s-a îndreptat spre chiuvetă. Și, în 
nota aceea amenințătoare, cina s-a încheiat. 


Am digerat tot ce se întâmplase, iar neliniștea mi s-a acumulat în 
stomac. Omul acela era prea versat pentru a-l întreba direct și nu 
aveam mai multă încredere în el decât avusesem în clipa când 
ajunsesem acolo. Hunter a luat farfuria mea și pe a lui și l-a urmat pe 
Grady la chiuvetă, iar eu am rămas pe loc. Un lucru pe care îl 
aflasem era că Grady știa ceva. Foarte probabil, el era acel Grady de 
care îmi spusese mama. Dar asta nu însemna că era de încredere. 
Totuși, trebuia să aflu ce știa. Ceea ce însemna că trebuia să îl iau de 
lângă Hunter și Ashleigh. Chiar și pentru scurt timp. Am zărit ocazia 
când Ashleigh s-a ridicat și s-a îndreptat spre hol. 


-Mă întorc imediat, buni, trebuie să verific ce teme am de făcut. 
De unul scăpasem. 


— Hei, Hunter, vrei să-mi aduci hanoracul din mașină? Mi-e un pic 
răcoare. 


Mi-am înfășurat brațele în jurul taliei ca să subliniez cele spuse. 
— Sigur. 
S-a întins și a scos cheile din buzunar. 


-Dă-mi voie să deschid poarta, a zis Grady și a ieșit din bucătărie. 


S-a întors o clipă mai târziu. 
-Poti să ieși. 


L-am privit pe Hunter plecând și am ascultat dacă se aud pașii lui 
Ashleigh pe scări. Am așteptat până am auzit ușa de la intrare 
închizându-se, înainte să mă întorc spre Grady, chinuindu-mă să 
găsesc o abordare. S-a apropiat de mine înainte să apuc să scot o 
vorbă. M-am încordat, când m-a prins de brat. 


Acționează? 
Muschii mi s-au încordat, gata să lovească. 


— Avem doar câteva secunde, așa că o să fiu rapid. Știu cine ești și 
încerc să salvez ce a mai rămas, dar se dovedește un pic mai dificil 
decât am crezut. Te-a urmărit cineva până aici? 


-Nu, am șoptit, abia reușind să vorbesc din cauza agitaţiei pe care o 
simțeam până în gât. 


- Bun. 


Amândoi am auzit o bufnitură deasupra. Ashleigh care se îndrepta 
spre scări. 


-Când cei doi se vor întoarce, doar urmează-mă. Foarte repede, 
Nicole €...? 


Ochii lui au pus întrebarea pe care nu o putea rosti, iar eu am 
înclinat capul, simțind arsuri în colțurile ochilor. Am auzit un sunet 
înfundat, de parcă Grady ar fi avut ceva în gât. 


-Mi-a spus să te primesc dacă apari la ușa mea. 


O pauză. Apoi: 

— Băiatul acela... l-ai verificat, nu? 
— Verificat? 

S-a încruntat. 


-Să-i verifici amprentele, să-i cauţi numele? Presupun că nu, având 
în vedere reacția ta. Eu aș fi început cu asta, dacă aș fi fost în locul 
tău. 


Să încep cu verificarea amprentelor? Și cum să fac asta? Privirea lui 
s-a oprit pe gâtul meu. Pe pandantivul mamei. A scuturat din cap. 


-La naiba. Nu știu cum a reușit, a zis în barbă. 


-Ce anume? am șoptit și în același timp am auzit-o pe Ashleigh 
după colț. 


- Nimic. Nimic. Uite, încerc să obțin dosarele pe care le-a lăsat 
pentru tine, dar am nevoie de un pic de timp... 


Pe scări s-au auzit pași, iar el s-a retras de lângă mine. Am vrut să 
mă întind, să îl prind de cămașă și să îl trag înapoi, să îl oblig să 
termine de spus ce începuse. Dar Ashleigh era aproape, iar ușa din 
față s-a deschis și ocazia s-a dus. 


- Deci, vești bune, a zis Grady, când cei doi s-au întors în bucătărie. 
Mila și Hunter vor rămâne peste noapte. Doar nu o să-i trimitem pe 
drum la o oră atât de târzie. 


Gura lui Ashleigh s-a deschis un pic, iar privirea șocată i s-a mutat 
de la Grady la mine. Între timp, Hunter mi-a întins hanoracul, fără să 


scoată o vorbă. 


-Eşti de acord? Păreai foarte obosit, am intervenit repede, iar el a 
ridicat din umeri. 


- Sigur, sună foarte bine. Mulţumesc, a adăugat spre Grady. 
Grady a dat din mână. 


-Bucuros să ajut, a spus țâfnos. O să las poarta deschisă deocamdată 
ca să vă aduceţi lucrurile. Acum, Ashleigh, poti să-i conduci spre 
camera oaspeţilor? E bine că avem două paturi duble. Mai vorbim 
dimineață. 


A ridicat cana spre noi, în semn de salut, iar privirea lui a prins-o pe 
a mea, înainte să se întoarcă și să iasă. Ashleigh l-a privit plecând, cu 
o expresie gânditoare. 


-Fi bine, categoric voi doi ați făcut un fel de voodoo. Buni e un om 
bun, dar nu e ceea ce aș numi ospitalier. 


A dat ușor din mână și ne-a făcut semn să o urmăm pe scări. 
-De ce nu mergeţi să vă aduceți lucrurile, iar eu vă aştept aici? 


L-am urmat pe Hunter spre ușa din față și am așteptat înăuntru, 
până când el s-a dus la mașină și s-a întors repede cu gentile noastre. 
Am vrut să mă întorc la Ashleigh, dar mâna lui pe cotul meu m-a 
oprit. 


— Imi pare rău că nu ai găsit ce căutai, mi-a șoptit, cu ochii ușor 
înroșiți de la nesomn. 


-E în regulă, am zis și i-am luat mâna într-a mea. Intotdeauna există 
un mâine. 


Nu eram pregătită pentru durerea bruscă pe care am simtit-o în 
piept, imediat în apropierea pseudoinimii mele. În ultimele două zile 
fusesem copleșită de felul în care Hunter mă făcea să râd sau cum se 
uita la mine. Dar optimismul lui fusese cel care mă încurajase să 
merg, înainte. M-am gândit că atunci când va pleca îl va lua cu el și 
pe mâine... și, sincer, mi-era teamă de ceea ce avea să rămână în 
urma lui. 


Am urmat-o pe Ashleigh pe scări, spre un hol îngust, care se 
despărțea în două. Ne-a condus la ultima ușă de pe stânga. 


— Aici e camera de oaspeți, a zis și a deschis ușa. 


Înăuntru erau două paturi acoperite cu două cuverturi diferite, 
foarte colorate. O servantă din lemn de pin și o noptieră erau 
singurele mobile, iar pe un perete era doar o fereastră mare, pătrată. 
Eu și Hunter ne-am lăsat jos puţinele lucruri pe care le aveam. 


-Baia e la ușa alăturată, puteţi folosi pastă de dinţi, șampon. 
Prosoapele sunt sub chiuvetă. 


După ce i-am mulțumit, s-a oprit cu o mână pe clanță, pentru prima 
dată, cu un aer nesigur. 


-Dacă nu sunteți obosiţi, puteți veni să mai stăm în camera mea o 
vreme. 


Eu nu prea voiam- timpul meu cu Hunter era și așa puțin, dar nu 
știam cum să refuz. Mai ales când mi-am amintit că ea zicea că se 
simte singură acolo, fiind doar ei doi. Evident, Hunter s-a gândit la 
același lucru, pentru că a aprobat. 


- Sigur, de ce nu? 


Ne-a condus pe lângă baie, spre ușa pe lângă care trecusem când 
urcasem scările. Îndată ce a văzut ce era înăuntru, Hunter a înaintat 
și s-a rotit, iar sunetul făcut de el când a tras aer în piept a umplut 
spaţiul din jur. De sus până jos, pereții erau practic acoperiți cu 
postere și desene. Roșii și albastre, negre și gri, fețe cu ochi mari și 
păr zburlit se uitau la noi. Manga. 


Un șevalet acoperit cu o pânză mov ocupa un colț de cameră, dar 
Hunter se îndrepta deja spre un raft de cărți masiv, aflat pe un perete 
din capătul îndepărtat al camerei. 


- Incredibil, a zis, iar degetele lui alunecau reverenţios pe cotoare. Ce 
de lucruri uimitoare ai. 


-Nu-i așa? a zis Ashleigh, urmându-l. Am început să le adun când 
aveam zece ani, iar bunicul mi le tot cumpăra. Dar tu Mila, ţie îţi plac 
manga? 


M-am mișcat de pe un picior pe altul. 
-Nu am citit niciodată. 


-Dar o să remediem asta în curând, a zis Hunter, deși era prea 
fascinat ca să se întoarcă și să se uite la mine. 


S-au lansat într-o discuţie animată despre titluri și personaje cu 
nume străine pe care nu le-am recunoscut. Uitată pentru moment, 
m-am învârtit prin cameră, uitându-mă la restul lucrurilor. Un pat 
elegant, cu o tăblie neagră, cu pete de culoare ici-colo. Un birou cu 
cel mai nou model de laptop și o imensă imprimantă cu laser, plus 
cutii și cutii îndesate sub birou, cu ceea ce păreau să fie vopsele, iar 
mirosul lor chimic se simţea în toată încăperea. 


M-am apropiat de un panou aflat pe un perete, unde hârtiuţe de 
diverse culori și poze se suprapuneau, luptându-se pentru spațiu. 
Cursuri de desen, joburi de babysitter și... 


-Faci arte marțiale? am întrebat citind anunţul. 


— Hm? O, da, din când în când, bunicul insistă, a zis ea, înainte să se 
întoarcă la Hunter. 


Privirea mea a trecut peste niște rafturi, unde, în mijlocul unuia, am 
văzut o centură neagră, atent împăturită. Părea că mai mult decât din 
când în când. M-am uitat peste umăr. Capetele lor negre erau 
aplecate peste cărți, aproape ca un cuplu, și nu mi-am putut reprima 
o undă de gelozie. Deși nu aveam niciun drept. Ashleigh era exact 
genul de fată cu care Hunter merita să fie. Genul cu care nu doar că 
avea aceleași pasiuni, dar care nu trebuia să mintă la fiecare pas. 
Genul cu care probabil avea să fie, odată ce eu îl voi lăsa să plece. 


Am urât femeile pe care mi le-am închipuit defilând deodată prin 
capul meu, așa că m-am întors în căutarea a ceva care să mă distragă. 
Orice care să mă scape de greutatea bruscă din piept. M-am agăţat 
de raftul de cărți și m-am dus spre capătul mai îndepărtat. Degetele 
mele au trecut peste câteva cotoare uzate, înainte să se oprească pe 
un volum subțire, pe care mi s-a părut că îl recunosc. 


Ghost in the Shell. 


Cunoșteam titlul acela. Era același pe care îl citea Hunter în curtea 
din Clearwater. Curioasă, am scos cartea dintre celelalte. Am deschis 
prima copertă, iar când degetul meu a atins prima pagină mi-a 
apărut un ecran clipind. 


Scanare imagini? 


Era ceva nou, dar... de ce nu? După ce m-am uitat peste umăr, să mă 
asigur că Hunter și Ashleigh nu erau atenţi, am permis abilităților 
mele de android să își facă treaba. 


Da. 
Numărul paginilor: 276. 
Timp aproximativ de scanare: 92 de secunde. 


Aproape trei pagini pe secundă, am calculat, iar când am atins din 
nou pagina, vârfurile degetelor au vibrat. Am simţit o undă de 
căldură, apoi literele și imaginile s-au transformat într-un șir de 
informații care treceau din pagină prin pielea mea, în sus pe brat. 
Imaginile au reapărut în capul meu. Abia reușeam să răsfoiesc 
suficient de repede, să țin pasul. Corpul meu a vibrat de o nouă 
energie. Întotdeauna îmi plăcuse să citesc. Acum, aveam abilitatea de 
a afla o infinitate de povești. Puteam să cataloghez și să stochez 
colecţii întregi. Să le citesc pe toate. Totuși, după ce am parcurs cam 
un sfert, entuziasmul s-a diminuat. Mâna mea a început să tremure 
un pic. Pe la jumătate, tremuratul s-a transformat în vibraţie. Atunci 
m-am oprit și m-am uitat la mână. Stăteam și mă holbam nevenindu- 
mi să cred cum corpul meu devenea rece, rece, foarte rece. Am pus 


cartea jos și am înghițit nodul uriaș din gâtul meu. M-am uitat spre 
Hunter, care gesticula amplu cu mâinile, probabil, reconstituirea 
vreunei scene de luptă manga. Am încercat cu disperare să alung 
teroarea care amenința să mă cuprindă, străduindu-mă să atenuez 
ritmul nebunesc al falsului meu puls care îmi răsuna în urechi. Vocea 
lui Grady, interogându-mă. 


„Băiatul acela, l-ai verificat, nu?” 


Din depozitul meu de amintiri s-a strecurat o imagine din trecut. 
Hunter, așezat pe o bancă din curtea Clearwater High, citind exact 
cartea aceea. Prima lui zi la școală și totuși, cumva, găsise locul meu 
preferat, cel unde mergeam să fiu singură, unde niciun alt elev nu 
mă deranja. Atunci nu îmi pusesem întrebări în legătură cu felul în 
care apăruse ca elev nou, la scurt timp după mine, pentru că... de ce 
aș fi făcut-o? Atunci, nici măcar nu știam cine sunt. Dar poate că ar fi 
trebuit. 


Din cauza acelei cărți pe care Hunter o citise în Minnesota? 
Cartea aceea era despre o fată. O fată android. 


Dincolo de teama care începea să mă stranguleze, de îndoială, de 
neîncredere și de chin, și de negare, un gând era atât de puternic, 
încât îl simțeam în cap ca pe o pulsaţie separată, care mi se lovea de 
craniu. Gândul acela mă chinuia. 


Cât de bine îl cunoșteam pe Hunter? Cât de bine? 


Am închis cartea cât de încet am putut și am pus-o la loc, încercând 
să nu atrag atenţia asupra a ceea ce citisem. E doar o măsură de 
precauție, mi-am spus. O simplă coincidenţă, nimic mai mult. Dar 


câte coincidente poti întâlni, înainte ca un lanţ de evenimente să nu 
mai poată fi interpretate ca fiind o întâmplare? Momentele în cauză 
mi-au trecut prin minte cu o precizie perfectă. 


În acea zi, când Hunter apăruse la Dairy Queen, se întâmplase ca eu 
să fiu acolo. Hunter în curte, în singurul loc unde eu eram mereu 
singură. Hunter transferat la cursul meu de engleză. Am făcut un 
pas nesigur în spate, apoi doi, în timp ce lucrurile s-au derulat tot 
mai repede. Hunter când mă consolase în hambar și mă întrebase 
dacă vreau să ies cu el. Hunter când acceptase fără retineri brațul 
meu „protetic”, după ce o plimbare cu mașina mă aruncase cât colo, 
iar circuitele mele ieșiseră la iveală. Atât de dispus să traverseze țara 
într-o clipă, când îl sunasem. A venit să mă ajute, după ce avusesem 
doar o întâlnire și aproape că ne sărutasem. 


Pumnii mei s-au încleștat, mai tare și mai tare, și a trebuit să mă 
întorc. Totuși, nimic nu părea logic. Adică, dacă el chiar mă urmărea, 
de ce mă lăsase să văd cartea, în primul rând? Ar fi fost atât de ușor 
să fi citit, nu știu, Huckleberry Finn sau orice altceva mai citesc 
băieții în ziua de azi. Totuși, el avea o pasiune sinceră pentru manga, 
având în vedere discuţia pe care încă o purta cu Ashleigh. M-am 
uitat la silueta lui înaltă și am simţit un amestec de nesiguranţă, 
teroare și speranţă. M-am trezit scuturând din cap. Nu. Nu băiatul 
acela bun, sensibil, atrăgător, care mereu fusese acolo pentru mine. 
Nu era posibil, nu era posibil ca el să facă echipă cu Holland. Nu-i 
așa? Părul lui era opusul regulilor militărești și, în plus, era prea 
târnăr. Doar dacă nu cumva minţise în legătură cu vârsta? 


Mi-am mușcat buza și i-am studiat profilul. Bun, putea să aibă 
șaptesprezece, maximum optsprezece ani. Dar mă îndoiam că avea 


mai mulți. Totuși, nici Lucas nu era mai în vârstă. lar cei din armată 
nu erau singurii care mă vânau. Mai era și Vita Obscura. 


Vita Obscura care, întâmplător, apăruse la scurt timp după ivirea lui 
Hunter în oraș. De fapt, iar acum chiar mă simțeam confuză, nu 
atacaseră casa noastră în timp ce Hunter mă scosese la o întâlnire 
secretă? Mintea mea nici măcar nu reușea să accepte asta. Eram 
paranoică? Hunter, parte dintr-un grup care voia să mă 
dezmembreze piesă cu piesă și să facă o avere din tehnologia mea? 
Nu. Era imposibil. Adică, dincolo de faptul că nu puteam crede că 
era posibil ca el să facă parte dintr-un astfel de scenariu, cu 
siguranţă, cineva din V.O. nu ar merge atât de departe încât să 
încerce să sărute o fată despre care știe că e android, nu? 


O mână mi-a zburat spre gură. Dar nu ne sărutasem încă... nu chiar. 
„Nu vreau să profit.” 


Asta spusese în camera de motel. Dar celelalte dăţi când fusese 
aproape? Oare se prefăcuse interesat, doar ca să mă păcălească? Nu 
aveam cum să-i aflu adevăratele motive. Hunter o spusese chiar el, în 
parcul de distracții. 


„Am și eu câteva secrete.” 


Nesiguranţă, nehotărâre, până când m-am temut că aș putea 
exploda, la cea mai mică provocare. De parcă aș fi fost o grenadă de 
mână amorsată, gata să fie aruncată. Camera era prea mică, prea 
înghesuită. Prea plină de probabilități îngrozitoare. 


-Mă duc la baie și o să mă pregătesc de culcare, am zis brusc. 
Noapte bună. 


Hunter s-a oprit în mijlocul a ceea ce spunea și s-a ridicat, zâmbetul 
pălindu-i. 


-Imi pare rău, Mila. Nu mi-am dat seama... 
—Nu! Adică, e în regulă. 


Am continuat să merg cu spatele spre ușă. Aveam nevoie de spațiu. 
Spaţiu să îmi limpezesc mintea, să îmi dovedesc că gândurile acelea 
erau o nebunie. Hunter nu putea face parte din toată acea 
conspirație. Dacă făcea... 


Nu. Am alungat gândul. Era de neconceput. 
Mi-am forțat buzele să zâmbească. 
-Voi terminati de vorbit despre cărți. 


-Eşti sigură? a ezitat el și a făcut un pas spre mine, dar apoi s-a uitat 
peste umăr. 


Am dat din mână și m-am întors spre ușă. O clipă mai târziu eram în 
baie, cu ușa încuiată, patrulând și încercând să opresc teama 
crescândă, care îmi îngreuna capul. Încetează, mi-am spus. Taci și 
gândește. În momente ca acela aproape că am invidiat-o pe „sora” 


mea modernizată, îmbunătăţită, Mila 3.0. Ea nu fusese nevoită să își 

facă griji niciodată pentru emotiile care ar fi interferat cu logica ei. 


Am mai inspirat o dată adânc, m-am desprins de ușă și m-am dus 
spre oglinda ovală atârnată deasupra chiuvetei. De când evadasem 
de la Holland avusesem această constantă îngrijorare că, după toate 
cele întâmplate, după testele la care fusesem supusă și după lucrurile 
pe care le făcusem, va veni o zi în care mă voi uita în oglindă și voi 


vedea o fată complet diferită. Sau cel puțin mă așteptasem ca 
moartea mamei să fi lăsat un fel de semn, ca o urmă de tristeţe care 
să-mi fi îmbătrânit fața altfel tânără. Dar nu. Faţa mea arăta exact ca 
întotdeauna. Aceiași ochi de un verde-frunză, același ten, aceeași 
buză de jos mai groasă. Mă uitam în oglindă, iar ce vedeam mă făcea 
să tremur. Părul era altfel, dar fața... încă arătam exact ca Trei. În 
timp ce mă uitam la imaginea din oglindă, am simţit cum o parte din 
frică, din anxietate dispare și lasă în urmă un calm, o senzaţie care 
mă făcea să cred că, dacă reușeam să îmi controlez emoţiile, reușeam 
să îmi controlez viitorul. Trei era genul de persoană- mașinărie-— 
care putea să tortureze oamenii fără remușcare. Căreia nu îi păsa 
dacă cineva- un băiat, să zicem- o trăda. Pentru ea, emoțiile erau 
doar măști, răspunsuri programate în ea, astfel încât să poată trece 
drept om. Trei n-ar fi simţit durere, dacă un om ar fi murit. Ea nu și- 
ar fi bătut capul cu minciunile. Ea doar ar fi... existat. 


Pentru moment, părea o alegere bună. Logica m-a calmat, mi-a 
adunat sentimentele disperate și le-a netezit marginile colțuroase. 
Dar o voce slabă a protestat. Vocea mea umană. Desigur, Trei ar fi 
executat un ordin al lui Holland fără să stea pe gânduri, indiferent 
cine ar fi avut de suferit. Trei era arma perfectă. Dar dacă Trei era 
arma perfectă, un afurisit de lucru era foarte sigur. Aș fi putut învăța 
cum să devin și eu una. În felul meu. Mi-am desprins privirea din 
oglindă și mi-am dat cu apă pe față, atentă la funcțiile mele biologice 
simulate, cum spusese Holland, apoi m-am retras spre dormitor. 


Din fericire, Hunter era tot cu Ashleigh, iar asta mi-a dat timp să îmi 
iau hainele de noapte. În timp ce mă schimbam, privirea mi-a căzut 
pe rucsacul lui care era pe jos, rezemat de perete. ÎI văzusem și în 
camera de motel, și pe scaunul din spate al mașinii, pe tot drumul 
până acolo. Totuși, nici măcar o dată nu mă gândisem să văd ce e în 


el. M-am apropiat, forțându-mă să înaintez câte un pas. Afară 
făcusem o scanare pentru depistarea armelor și nu apăruse niciuna 
în apropierea mașinii lui Hunter. Dar asta nu însemna că nu 
ascundea altceva acolo. Sau cei din V.O., cu gadgeturile lor 
sofisticate. Poate că inventaseră ceva nedetectabil. Am deschis 
fermoarul, cu degete tremurânde, și am dat hainele la o parte. M-am 
oprit, să alung nodul din gât, când camera s-a umplut de un anume 
parfum. Am cotrobăit prin fiecare colțișor, inclusiv prin geanta de 
cosmetice. Dacă V.O. nu crease arme sub formă de periute de dinți, 
în rucsacul lui nu era nimic. Niciun gadget, nicio armă. Dar dacă el 
chiar făcea parte din V.O., nu ar fi trebuit să existe vreo dovadă pe 
telefonul lui mobil? I-am scos smarthpone-ul, am atins ecranul cu 
mișcări ezitante. Dacă mă înșelam, eram de neiertat. Să îmi bag nasul 
în informațiile lui private, de parcă aș fi avut dreptul. Să mă port ca 
un spion. 


Nimic incriminatoriu nici acolo. Am simtit o ușurare crescândă în 
piept, mică la început, dar ajunsă la dimensiuni uriașe apoi. Nu era 
nimic care să arate că el era altceva decât băiatul care crezusem că e. 
Dacă ar fi fost de-al lui Holland sau din V.O., cu siguranță aș fi găsit 
ceva. O armă. Unul dintre gadgeturile acelea de intervenție, cum 
avuseseră cei care ne atacaseră pe mine și pe mama în motel. Mai 
rămăsese un singur loc de verificat, apoi aveam să-mi scot din cap 
ideea aceea pentru totdeauna. 


Jeepul. 


După ce am aranjat la loc rucsacul, m-am îndreptat spre hol, 
așteptând o clipă ca senzorii mei să se adapteze. 


Nicio amenințare umană detectată. 


M-am grăbit pe alee, până la marginea proprietăţii lui Grady, cu pași 
repezi și tăcuți. Am ajuns la poartă. 


Semnal detectat: neutralizare a încuietorii? 


M-am gândit o clipă, înainte să decid că e prea riscant. Grady 
monitoriza poarta. De data asta, trebuia să mă cațăr. Am studiat 
stâlpul uriaș aflat pe o parte a portii, apoi mi-am îndoit genunchii și 
m-am pregătit să sar. Mi-am luat elan și m-am aruncat în sus, 
răsucindu-mă spre dreapta. Când am fost sus, m-am prins cu 
degetele de capătul unei țepușe metalice și m-am săltat. O clipă mai 
târziu am încălecat poarta, înainte să aterizez pe ciment, pe partea 
cealaltă. Am aterizat ghemuit și am rămas pe loc, când o mașină a 
intrat într-un garaj, în celălalt capăt al străzii. Când n-am mai simțit 
nicio mișcare, am alergat spre mașina lui Hunter și m-am ghemuit 
pe partea cu trotuarul, lipită de mașină, încercând să fiu cât mai 
putin vizibilă. Trebuia să aflu dacă era vreo armă sau vreun gadget 
de spion în preajmă. 


Inițiază scanare. 

Nicio armă detectată. 

Bun, era în regulă. 

Dispozitiv de urmărire detectat: sub o roată din spate. 

Inima mea fantomă a tresărit. Fă să fie greșit. Fă să fie altceva. 


M-am lăsat pe vine, m-am băgat sub mașină și m-am zgâriat pe gât 
de la pietrișul de pe jos. Nările mi s-au umplut de mirosul 
pătrunzător de asfalt și ulei. Am scanat roata din spatele şoferului- o 
sclipire roșie. 


Bine ascuns, aproape acoperit de cauciuc. Degetele mele nu voiau să 
se miște, dar le-am forțat. Am luat obiectul, apucându-l cu grijă. 
Textura nu era tare, cum mă așteptasem, ci ușor moale. Spongioasă. 
Obiectul nu s-a desprins din prima, dar apoi a cedat. Am apropiat de 
fața mea micul pătrat. Un cub metalic, cu o luminiţă roșie care 
pâlpâia. Încadrat într-o substanţă ca siliconul. Același dispozitiv 
folosit de V.O. M-am uitat mai bine și totul a devenit și mai crunt. În 
interiorul dispozitivului era un microfon mic. Am rămas întinsă 
acolo, cel puţin treizeci de secunde, uimită. M-am blestemat pentru 
că nu scanasem mașina înainte, iar inima mea a tresărit, de parcă ar 
fi încercat să alunge dovada din mâinile mele. Apoi, am pus 
dispozitivul la loc și am ieșit de sub mașină. Când m-am ridicat, 
picioarele îmi erau ca de plumb. Stomacul mi-a urcat în gât. Am 
închis ochii și i-am strâns, de parcă asta ar fi putut alunga realitatea. 
Nu puteam să mă mișc. Nu puteam să respir. Nu puteam să gândesc. 
Durerea era ameţitoare, suficient să mă facă să mă chircesc. O 
grămadă de coincidente, iar în final cireașa de pe tort. Hunter era cu 
V.O. Tot timpul fusese. Gaura din pseudoinima mea s-a făcut și mai 
mare. Senzatia că speranța murea. Nu puteam să mint. Până în clipa 
aceea, o urmă de speranță încă existase undeva adânc în pieptul 
meu. Pasivă, dar acolo. În timp ce mă uitam la GPS și rezerva aceea 
s-a evaporat, lăsând în urmă o albie uscată și crăpată. 


La câteva străzi distanță, un motor de mașină a pornit cu un scrâșnet, 
amintindu-mi că nu puteam să rămân afară prea mult. Trebuia să 
plec de pe stradă, să mă întorc în camera noastră, înainte ca cineva să 
îmi observe absenţa. 


Pe pilot automat, m-am cățărat din nou peste gard și m-am furișat 
înapoi în casă, cu mintea chinuită de o combinaţie toxică. 
Neîncredere. Acceptare. Trădare. Un sentiment al pierderii atât de 


ametitor, încât am crezut că picioarele mele ar putea ceda. Și, în 
sfârșit, întrebări fără răspuns, care mă asaltau nemiloase. Cum putea 
Hunter să mă trădeze în halul acela? El știuse adevărul despre mine 
în tot acel timp și nu spusese nimic. Eu mă simțisem vinovată că nu 
îi spusesem nimic, iar el mă păcălise. Brusc, vedeam totul într-o altă 
lumină. De ce evitase să mă sărute? De ce insistase să vină cu mine? 
Oare povestea despre tatăl său chiar era adevărată? lar dacă făcea 
parte din V.O. de ce nu acționaseră încă? Ce căutau? Aceleași 
informații pe care le căutam eu? Sau altceva? Și ce naiba puteam să fac? 
Nu aveam cum să fug, nu fără informaţia pentru care venisem. De 
fapt, nu puteam să fac nimic care să mă dea de gol că știam adevărul 
despre Hunter. Până nu aveam un plan, trebuia să intru în joc. 


Mi-am verificat senzorii, înainte să deschid ușa din față și să mă 
furișez în casă. M-am oprit să ascult, înainte să o iau pe scări. Am 
fost în siguranță, până când am pășit pe hol și am auzit vocea lui 
Hunter, după colţ, spunându-i lui Ashleigh noapte bună. 


Trădător. 


Stomacul mi s-a strâns când am gonit spre pat. Pașii lui Hunter s-au 
auzit pe hol. Nu puteam să dau ochii cu el. Nu până nu procesam 
totul. 


Distanţă fată de țintă: 10 picioare. 
Distanţă fată de țintă: 5 picioare. 


Fără timp de pierdut, am dat la o parte cuvertura și m-am băgat sub 
ea. Pleoapele mele s-au închis exact când ușa s-a deschis. 


- Mila? a șoptit el, apropiindu-se cu pași ușori de patul meu. 


Mi-am ţinut fața relaxată și ochii închiși, respirând încet și profund, 
în timp ce dedesubt degetele mele strângeau cearșafurile, iar în cap 
mi se formase un ciclon care făcea bucăţi orice fel de certitudine. 


Ironia a căzut peste mine ca un avion care se prăbușește, aterizând 
exact în mijlocul pieptului meu. Eu plănuisem să îl părăsesc pentru 
a-i salva viaţa... și în tot acest timp el plănuise să mă trădeze. Și 
pentru ce? 


Era un mister pe care trebuia să îl rezolv. Și încă repede. 


Cu capul întors într-o parte, am așteptat, în timp ce senzația 
zdrobitoare creată de trădarea lui continua să mă sufoce. Am 
așteptat, în timp ce el căuta prin rucsac. Am așteptat să se ducă la 
baie și să se întoarcă. Am așteptat până s-a urcat în pat și a șoptit 
noapte bună, apoi s-a întors pe partea lui, cu căștile în urechi, 
auzindu-se încet muzică. 


Am așteptat până când lacrimile amare au încetat să-mi curgă pe sub 
gene și să îmi ude perna. Când respiraţia lui s-a relaxat, am mai 
așteptat o vreme, cântărind și renunțând la mai multe planuri, unul 
după altul. 


Să fug? Nu. Acum, mai mult ca niciodată, aveam nevoie de 
informația pe care îmi spusese mama să o caut. Să îl supun pe 
Hunter și să îi cer răspunsuri? Nu încă. Nu puteam risca să alerteze 
cumva V.O. Ultimul lucru pe care voiam să îl afle era că eu știam că 
ei sunt cu ochii pe mine. 


Să îi spun lui Grady? Hm-hm. Asta n-ar fi făcut decât să îi pună în 
pericol pe el și pe Ashleigh. În plus, de unde să știu că Grady nu mă 
trăda chiar în clipa aceea? Dacă învățasem ceva, era faptul că ceea ce 


îmi ceruse mama înainte să ajungem la Holland încă era valabil: să 
nu ai încredere în nimeni. După cum se dovedise, sfatul ei fusese 
foarte bun. Doar că ar fi trebuit să ţin cont de el mai devreme. 


Totuși, aveam nevoie de un plan. Să fac ceva. Nu aveam de gând să 
stau și să aștept după un bărbat care poate că îmi era aliat, poate că 
nu, într-un pat aflat la mai puţin de trei picioare de unul care știam 
că îmi e dușman. Nu puteam. Nu, aveam de gând să caut informaţia 
singură. 


După ce m-am asigurat că Hunter era cu fața la perete și nu se mișca, 
m-am dat jos din pat și m-am furișat pe hol. Am stat în ușă, să verific 
dacă se aude vreo mișcare. Niște sunete slabe dinspre camera lui 
Ashleigh. Nimic dinspre a lui Grady. 


Mi-am șters lacrimile, mi-am alungat durerea undeva adânc în mine 
și am întors cheia. Apoi, m-am grăbit în jos pe scări. Trebuia să 
reevaluez totul și nu puteam să fac asta fără acea informație. Aveam 
nevoie de un plan de acţiune. Grady mă întrebase dacă îl verificasem 
pe Hunter. Acela era un moment la fel de bun ca oricare altul să îmi 
repar greșeala. 


Holul era gol, așa cum îmi spusese și auzul meu îmbunătățit. 
Picioarele goale nu făceau gălăgie și m-am oprit în fața ușii de pe 
stânga. Biroul lui Grady. Ușa era ușor întredeschisă, așa că am 
împins-o încet. M-a întâmpinat întunericul. 


Vederea nocturnă activată. 


Biroul era luminat de o strălucire roșiatică și am trecut totul în 
revistă, cu o privire rapidă. O poză de familie înrămată pe perete, 
lângă un desen de-al lui Ashleigh (cu un dragon, probabil că era 
recent, după tehnica avansată), rafturi cu diverse cărți de nonficţiune 
și de spionaj, un birou din lemn masiv, cu un laptop vechi și o 
imprimantă. Covor gri, cu urme în patru locuri, în cealaltă parte a 
camerei, semn că mobila fusese mutată recent. O măsuţă ciudată 
făcută dintr-o roată de mașină întoarsă pe o parte și cu un blat de 
sticlă rotund deasupra. Un miros floral slab, pe care l-am atribuit 
odorizantului de cameră, pentru că trandafirii erau prea departe ca 
să se simtă și nici Grady, nici Ashleigh nu se parfumau. Nu exista un 
alt acces în cameră, în afară de ușa în care stăteam. 


Am traversat încăperea până la scaunul rotativ, atentă să nu fac 
zgomot, și l-am împins spre birou. Am atins laptopul închis- pe el 
era un sticker mare, pe care scria „Viaţa e frumoasă” — și mi-am dat 
seama că nu era oprit. L-am deschis și a apărut o lumină albastră 
puternică. Nu tocmai discretă. Apoi, au apărut iconițele și mi-am 
pus degetele pe tastatură, iar când am făcut asta un zumzet a vibrat 
în interiorul meu, începând din inimă și mergând spre cap. Ca data 
trecută, am simtit două reţele distincte- una accesibilă, una blocată. 
Trebuia să verific. Am început prin a efectua o căutare simplă. 
Folosindu-mi mâinile să mă ancorez, am rostit comanda. 


Deschide portaluri. 


În același timp, am auzit un scârțâit. Sunetul m-a oprit, iar 
informațiile și-au încetat curgerea. Ochii mei s-au ridicat încet, în 
direcția de unde venise sunetul. Camera lui Grady. Am așteptat, cu 
respirația inutilă ținută în pseudoplămâni, în timp ce sunetul a 
continuat să se audă ritmic. Scârt. Scârţ. Scârţ. Coborâse din pat și... 
pășea. Am așteptat. Nu puteam fi prinsă acolo, umblându-i prin 
lucruri. N-ar fi înghiţit nicio poveste pe care aș fi inventat-o. 


Am auzit și mai multe scârțâieli, doar că... nu dinspre ușa lui. În 
schimb, el a luat-o spre stânga. Liniștea s-a lăsat pentru câteva clipe, 
iar eu am rămas pe loc nehotărâtă, neștiind dacă să abandonez 
misiunea sau nu. Apoi, s-a auzit apa. Câteva scârţâituri ale patului 
și, în sfârșit, liniște. 


Deschide portaluri. 


Informaţiile au pornit spre interior, de data asta, cu o arsură electrică 
prin brațele mele. Intregul cap îmi vâjâia, plin de șuvoiul de 
informații care clipeau și se roteau, de parcă dansau. Le simțeam 


alunecându-mi printre degete, lucioase și sinuoase. Informațiile mi s- 
au scurs în minte ca apa într-un urcior, luminate de o strălucire 
irizată. Am acceptat energia, datele, faptul că puteam obține orice 
informație voiam. 


Printre ele, am căutat un nume. 
Hunter Lowe. 


Desigur că au apărut mii de posibilități, așa că m-am întors și am 
căutat informaţii care să îl lege de vreo activitate militară sau de ceva 
suspect. Nimic. Așa că am sortat rezultatele, până când l-am găsit pe 
Hunter al meu. Doar că nu mai era al meu. Internetul mi-a confirmat 
că urmase un liceu din San Diego, înainte să vină în Clearwater. 
Nimic remarcabil în istoricul familiei lui. Tatăl său vitreg avea 
propria companie de software, iar mama lui preda la o universitate 
online. Le-am studiat fetele- mama lui era drăguță, cu pometi înalți 
și ochi mari, de un albastru mai închis decât ai lui Hunter. Părul ei 
blond spălăcit era tuns scurt, într-un stil lejer. Tatăl lui vitreg, cu o 
frunte lată, subliniată și mai mult de un început de chelie, ochi 
căprui, care zâmbeau ușor spre cameră. Nimic remarcabil la niciunul 
dintre ei. Oare aveau idee în ce se băgase fiul lor? 


Am căutat mai departe, dar nu am găsit mare lucru. O referire la un 
meci de fotbal de copii ici, o listare sub numele Societăţii Naţionale 
de Onoare colo. Nimic care să îmi sară în ochi și să strige „V.O.!” 
Indiferent care erau răspunsurile, nu aveam să le găsesc acolo. M-am 
gândit să aștept ca Grady să îmi ofere mai multe informații, dar pe el 
nu îl verificasem. lar după cele descoperite la mașină îmi venea greu 
să cred că îmi era cineva cu adevărat prieten. Cu cine vorbise Grady 
la telefon mai devreme? De ce insistase să rămânem peste noapte, în 
loc să îmi dea informaţia și să plecăm? Era la fel de viclean și 


intrigant ca Hunter? Nu mă îndoiam că răspunsurile pe care le 
căutam erau în spatele rețelei securizate, GrSecureNet. 


Încă o dată, m-am deschis către energia care pâlpâia în jurul meu și 
am căutat o cale alunecoasă, mai puţin solidă, care să mă ducă spre 
rețeaua ascunsă. Și am găsit. Dar... M-am lovit de o ușă imaginară. 
Acces nepermis, mi-a comunicat rețeaua. Verifică utilizator? Of, nu. 
Comanda a ieșit din mine repede. 


Dispozitiv de neutralizare închis. 


Acel sunet cunoscut. Infundat la început, apoi crescând în volum; ca 
un val care se sparge de țărm. Un val care se dezlănțuie. Apoi, 
bariera care mă ţinea afară a cedat și o ușă s-a deschis. 


GrSecureNet: acces permis. 


Un val de entuziasm mi-a trecut pe sub piele. Grady nu putea să mă 
țină la distanță. Nimeni nu putea. 


Am mers pe urmele lui, ca și cum aș fi urmat niște fire până la 
ghemele lor. Urmele m-au condus la mici cutii verzi care pluteau în 
aer. 


Fișiere. 


Le-am schimbat poziţiile, încercând să-mi dau seama de unde ar fi 
mai bine să încep. 


Recent descărcate — Confidential. 
Părea la fel de bun ca altele. 


Deschide fişier. 


Acces restricționat: informaţii secrete. 


Incă înainte să încerc comanda obișnuită, mi-am dat seama că ceva 
era diferit acolo. Era mai protejat. 


Dispozitiv de neutralizare? 
Posibil intrus. Introdu parola sau blocarea sistemului va începe în 5, 4... 


La naiba! Parolă? Nu aveam nicio parolă. Dacă aș fi avut suficient 
timp, probabil că aș fi găsit-o, dar nu în... 


Fii 

Trei secunde! 

Din disperare, am mai încercat o dată. 

Dispozitiv de neutralizare! Permite accesul utilizatorului! 
Comandă ilegală. Blocarea sistemului începe acum. 


Parcă în capul meu fusese apăsat un întrerupător care reduce 
lumina. Fluxul verde sclipitor s-a estompat, iar în clipa următoare a 
dispărut. În urma lui a rămas un ecou, un vid unde cu câteva 
momente în urmă fusese viață. 


La naiba. 


O clipă mai târziu, o sclipire a umplut vidul, iar luminile s-au aranjat 
în cuvinte. 


Bună încercare, dar fără succes. Nu te îngrijora, am sus fișierele de care ai 
nevoie. 


Grady. Șocul m-a făcut să sar în picioare și m-am dat înapoi. Ce... 
Cum... 


Vii? 

Am ezitat doar o fracțiune de secundă. 
Da. 

Scârț. 


Capul meu s-a întors rapid spre ușă. Fusesem atât de absorbită de 
căutare, atât de cufundată în locuri inaccesibile, încât nu fusesem 
atentă la ce se întâmpla în jur. 


- Bunicule? Bunicule, trebuie să îţi arăt ceva... 


Ashleigh a apărut în ușă, încă îmbrăcată cu blugii tăiați și cu tricoul 
de mai devreme, ținând în mână telefonul. A înlemnit când m-a 
văzut venind spre ea. 


— Unde e Buni? 


A întins braţul să îmi blocheze calea, iar eu m-am oprit în ultima 
clipă ca să evit ciocnirea cu ea. Niciun zâmbet; gura ei era o linie 
subțire, în timp ce îmi studia fața. 


-Destul de bine, dar au greșit bărbia. Totuși, am știut că ești tu. 
Mi-am potolit respirația. 


-Nu știu despre ce vorbeşti, am zis, cu o voce calmă, și am strâns din 
sprâncene, în semn de confuzie. Ce bărbie? 


-Am făcut o căutare, când ţi-a scăpat că știai că Buni a lucrat pentru 
guvern. Am făcut o poză cu telefonul și am încărcat-o, apoi am dat 
de portretul poliției. Dacă nu ești tu, poți să le explici polițiștilor de 
ce arată exact ca tine. 


Am făcut un pas în faţă. 


— Uite ce e, nu e ceea ce crezi, am zis repede. Nu am făcut nimic. Jur, 
nu am de gând să fac rău nimănui. Doar lasă-mă să plec și o să 
dispărem de aici. Nu o să vă mai deranjăm. Întreabă-l pe bunicul tău, 
el o cunoștea pe mama! 


— Da, sigur. 


Am încercat să trec pe sub braţul ei, dar piciorul ei s-a întins și m-a 
nimerit în stomac. Am căzut în fund, dar covorul gri a absorbit 
sunetul căderii mele. 


-Nu pleci nicăieri. Polițiștii sunt pe drum, vor fi aici în curând. 
Politisti. 


M-am împins tare pe palme și am sărit în picioare, cu o singură 
mișcare, fără efort. Ashleigh încă era în ușă, iar corpul ei s-a aplecat 
în poziție de apărare, dar tot ce vedeam era un obstacol în calea 
scăpării mele. Nu aveam de gând să-i las pe polițiști să mă găsească. 
Aveam să scap, cu orice pret. 


Ameninţare umană detectată. 
Acționez? 


Da. 


Am fandat spre stânga, apoi am țâșnit spre dreapta, în timp ce ea era 
încă pe la jumătatea saltului. Și-a recăpătat echilibrul la timp să 
lovească cu mâna dreaptă, dar prevăzusem asta. 


Blochează atacul țintei cu brațul stâng. 
Rotește-te spre țintă, inițiază blocajul. 


M-am rotit și am ajuns în spatele ei, apoi am vrut să-mi pun brațul în 
jurul gâtului său, dar am ezitat. Ea nu era inamicul meu, era doar o 
fată care încerca să-și apere bunicul. 


Inițiază blocajul. 
Blochează... 


Prea târziu. Cotul ei m-a pocnit în față. Am lovit marginea tocului 
ușii, înainte să mă rostogolesc pe hol. In timp ce îmi recăpătam 
echilibrul, blestemându-mi ezitarea, ea a luat un scaun și l-a ridicat. 


Obstacol, 20 centimetri până la impact. Blochează. 


De data asta, am fost pregătită. Când spătarul scaunului a zburat 
spre mine, l-am apucat cu mâna dreaptă, oprind mișcarea cu 
ușurință, în timp ce mă cuprindea furia. Am văzut cum ochii lui 
Ashleigh se fac mari, am auzit icnetul ei. Am simțit cum lemnul se 
rupe în mâna mea, care se strângea tot mai tare. Bucățile au căzut pe 
podea, ca un rumeguș, iar ea s-a dat înapoi, ca un crab. 


-Ce ești? a șoptit, cu privirea lipită de scaunul rupt. 
Expresia ei îngrozită spunea tot. 


Ciudată. 


Asta a declanșat o teamă în mine, dar am alungat-o, lăsând furia să-i 
ia locul. Când piciorul ei a lovit, l-am prins. l-am răsucit glezna. A 
căzut, iar corpul i s-a răsucit în aer, înainte să lovească podeaua din 
lemn, cu o bufnitură. 


Tinta: doborâtă. 
In depărtare s-a auzit o sirenă. Nu mai aveam timp de joacă. 


Am lăsat-o să se ridice în genunchi, gemând, dar umerii ei încordați 
și privirea îngustată îmi spuneau că era încă furioasă. De data asta, 
n-am ezitat. Când s-a ridicat în picioare, am prins-o de braţ și am 
răsucit-o. Mi-am pus brațul în jurul gâtului ei, l-am folosit pe celălalt 
să o ţin și i-am împins capul în jos, până când am simţit că trupul i se 
înmoaie și am șoptit: 


— Imi pare rău. 


Când trupul a alunecat pe jos, iar lumina roșie a clipit-— Ţintă: 
imobilizată —, am încercat să mă consolez cu gândul că efectele erau 
doar temporare. Când avea să-și recapete cunoștința, avea să fie bine. 
Acum, trebuia să mă duc sus, să pun mâna pe dosarele de la Grady 
și să îl iau pe Hunter, înainte să sosească poliția. Mă pregătisem să îl 
las să plece, dar, date fiind circumstanţele, trebuia să îl iau cu mine, 
iar asta mă durea de mii de ori mai rău. Puteam să mă folosesc de el. 
Cel putin trebuia să aflu ce știa. 


De deasupra s-au auzit bufnituri. 
- Ashleigh? a strigat Grady din dormitor. Totul e în regulă? 


Nu mai aveam timp. Am sărit peste ea și am gonit pe scări, când 
Grady a ieșit brusc din camera lui. Părul lui scurt era răvășit, 


pijamalele în dungi erau șifonate. Avea o armă. 
-Ce naiba se întâmplă? Unde e Ashleigh? 


A îndreptat arma spre mine, dar nu asta mi-a tăiat respirația, ci 
bucata de plastic pe care o ţinea în mâna stângă. Am făcut zoom pe 
acel obiect. Un card SIM. Sirena se auzea încă departe- prea departe 
ca Grady să o audă cu urechile lui de om-, dar știam că se apropiau. 


-Ala e pentru mine? am întrebat și am arătat spre card. 


A ridicat capul, cu sprâncenele încruntate deasupra ochilor furioși. A 
lăsat arma jos. 


-Am dat peste ceva când l-am scos din computer. Un fel de alarmă, 
care n-ar fi trebuit să fie acolo. 


-De ce ar... 
— Fișierele sunt codate. Nu au ce face cu ele dacă nu le pot decoda. 


Cine mai știa de fișiere și pusese alarma? V.O.? Sau Holland? In 
punctul acela, nu știam dacă mai conta. Tot ce știam era că trebuia să 
plec de acolo. 


— Uite, ia-l, a zis Grady. Eu nu pot intra în fișiere, dar știu că tu poți. 
Stiu că tu poți. 


Incet, mi-am ridicat privirea de pe bucăţica de plastic și metal spre 
fața lui, la timp să văd cum aprobă scurt din cap. Știa. Știa ce eram. [i 
era frică, dar oricum mă ajuta. 


-Inainte să uit, Nicole a vrut să îți spun că răspunsul e mereu 
aproape de inima ta. 


Înainte să pot procesa ce spusese, un geamăt slab s-a auzit de jos. M- 
am apropiat de Grady. Suficient de mult să simt un iz de pastă de 
dinți cu scorțișoară și să îi văd nările tresărind. Nu aveam timp să-i 
explic. Mâna mea s-a întins și a luat cardul, înainte să mă oprească, 
în timp ce se uita într-o parte, spre scări. 


- Ashleigh? a șoptit. 
Apoi, privirea i s-a îngustat și a ridicat arma. 


-Ştii că nu mă poate răni, am zis, apoi mi-am înjurat limba 
impulsivă. 


El și-a dat seama aproape la fel de repede ca mine și a țâșnit spre ușa 
camerei de oaspeți. Pentru o clipă, picioarele mele au rămas pe loc, o 
voce logică insistând că asta mi-ar fi putut rezolva una dintre 
probleme. Dacă Hunter ar fi fost mort, n-ar mai fi putut vorbi. 


Nu. 


Emoţiile mele au respins vocea și s-au dezlănțuit, eliberându-mi 
picioarele să fugă după el. L-am apucat de gulerul pijamalei, când el 
a ajuns la clanţa ușii. S-a întors când l-am tras înapoi, iar ușa s-a 
trântit. S-a zbătut, surprinzător de puternic. Mâna cu arma s-a 
îndreptat spre mine. Mi-am împins mâna înainte, iar pe a lui am 
împins-o în sus, spre tavan. S-a auzit o împușcătură. 


Răsucește mâna cu arma ca să slăbești strânsoarea. 


Genunchiul stâng spre abdomen. 


De data asta, nu am ezitat deloc. O clipă mai târziu, l-am dezarmat și 
l-am pus la podea, chircit de durere. Am simţit cum vina se umflă în 
pieptul meu, ca un balon plin cu aer murdar, dar am alungat-o și am 
alergat spre camera mea. Hunter era încă întins pe pat, cu căștile pe 
urechi. Nu auzise absolut nimic. 


Când i-am văzut fața nemișcată, o așchie de îndoială mi-a fisurat 
certitudinea. Un agent V.O. chiar ar dormi într-un astfel de moment? 
Apoi mi-am amintit de toate coincidențele, iar convingerea mea a 
fost din nou intactă. Nu aveam timp pentru asta în clipa aceea, nu cu 
alarma trasă de Grady. Trebuia să plecăm imediat. Mi-am pus arma 
la talie- cine știe când urma să am nevoie de ea?-— și i-am luat căștile 
din urechi. 


—Plecăm! Viaţă sau moarte! am adăugat, când am văzut că nu se 
grăbea. 


—Ce? Eşti... 


Dar expresia de pe fața mea l-a întrerupt. A sărit în picioare. 
Desculț- pantofii lui erau în rucsac- s-a împleticit după mine. 


-Credeam că rămânem peste noapte. 


-Schimbare de planuri. O să-ţi explic mai târziu, dar acum trebuie să 
plecăm. 


Am vrut să cred că era o dovadă a încrederii lui în mine, dar era mai 
degrabă dovada vinovăției faptul că m-a urmat fără o vorbă. Cel 
puțin până am ajuns în capul scărilor, unde Grady era încă chircit pe 
jos. 


- lisuse, Mila, ce se în... 


-Îmi pare rău, domnule Grady, i-am strigat, trecând repede pe lângă 
el. Pe cuvânt că Ashleigh va fi bine. Hunter, o să fie bine și nu pot să 
te aștept, am adăugat și l-am smucit de braţ, când el s-a oprit să 
verifice starea lui Grady. În mașină. Acum. 


Cu o față perplexă, Hunter s-a întors dinspre Grady și a pornit după 
mine. Eram sigură că unui tip oarecare toată povestea i s-ar fi părut 
un dezastru. Grady doborât la etaj, Ashleigh chinuindu-se să se 
ridice în picioare, la parter. Să fii luat pe sus din pat și scos pe ușă în 
toiul nopții, fără vreun avertisment. Dar Hunter nu era un tip 
oarecare. 


Era doar un mincinos incredibil de bun. 


Am coborât scările în goană, trecând pe lângă Ashleigh-cea- 
doborâtă: 


-Bunicul tău are nevoie de ajutor. 


Hunter m-a urmat, dar în tăcerea lui jur că am simțit privirea 
acuzatoare sfredelindu-mi ceafa. Am ieșit în goană pe ușa din faţă și, 
brusc, țipătul sirenei s-a auzit foarte tare. Erau aproape. 


-Fugim de poliție? a șoptit Hunter, în cele din urmă, în timp ce 
încerca să țină pasul cu mine. 


Am gonit de-a lungul potecii din cărămizi, apoi pe aleea din beton, 
cu vântul nocturn rece lovindu-ne peste fețe. Spre deosebire de 
noaptea trecută, cerul întunecat din acea seară era luminat de ceea ce 
păreau să fie mii de stele, ale căror sclipiri ne luminau vesel, astfel că 
oricine putea să ne vadă. 


-Nu mai fac niciun pas până nu îmi răspunzi, a strigat el. 


Mi-am întins gâtul și am văzut că se oprise, cu mâinile pe coapse, 
gâfâind. Brusc, furioasă pe vicleșugul lui, m-am răsucit, gata să îmi 
descarc toată furia. Era o scursură. De cea mai joasă speță. Mai rău 
decât Holland, care cel puțin nu-mi spusese dulci nimicuri când 
încercase să mă înjunghie în inimă. Nu, Holland mă privise drept în 
ochi și mă lăsase să văd că urma să curgă sânge. În timp ce Hunter... 
Hunter avea de gând să-mi vâre cuțitul între umeri cu o mână, în 
timp ce cu cealaltă avea să pretindă că mă ținea aproape de dragă ce- 
i eram. Dar nu puteam doar să mă arunc asupra lui. Trebuia să mă 
port ca înainte. De parcă n-aș fi avut habar că făcea parte din V.O. 
Trebuia să îl bat la propriul joc. Am săpat în minte după o scuză. 


Gândeşte, Mila! Ce i-ai fi spus înainte să îi afli adevărata față? 


Simplu. Mila dinainte de trădare s-ar fi ținut cât mai aproape de 
adevăr. lar în clipa aceea avea chiar mai puține motive să se 
îndepărteze de el. Deja știa totul. 


— Uite ce e, va trebui să ai încredere în mine. Au făcut o greșeală și 
cred că eu sunt altcineva. O fată căutată de poliție. Aș putea să le 
explic polițiștilor, dar suntem minori, călătorim fără însoțitori, a 
trebuit să mă apăr. Vrei să fii dus la secție? 


-Dacă vreau... 


Vocea lui s-a stins, buzele i s-au întredeschis nevenindu-i să creadă, 
ochii lui au trecut peste fața mea, de parcă încerca să identifice un 
necunoscut. Dinspre sud, am auzit altă sirenă, iar țipătul ei s-a 
alăturat celeilalte. Nu puteam să aștept, dar nici să îl las pe Hunter. 
Trebuia să vină cu mine. Chiar dacă trebuia să îl târăsc. Făcusem un 
pas spre el, să îl apuc, când s-a ridicat și a luat-o la fugă. 


-Când ajungem în mașină, vreau să știu exact ce naiba se întâmplă 
aici. 


Da, și eu. Vreau să știu cine ești de fapt și de ce ești cu mine. 


Am ordonat porţii să se deschidă când încă eram departe de ea. Ne- 
am strecurat prin deschizătură și am alergat spre mașină. 


Sirenele erau foarte aproape. 


Am sărit pe locul șoferului și am aruncat bagajele în spate. Nici 
măcar nu am așteptat ca el să închidă ușa înainte să pornesc. Eram 
sigură că cea mai apropiată sirenă se auzea dinspre nord, așa că am 
călcat acceleraţia și m-am îndreptat în sens opus. Frica făcea ca inima 
să îmi galopeze. Dacă dădeam peste ei și se sinchiseau să arunce o 
privire înăuntru... Nu puteam permite să se întâmple asta. 


Și tot timpul am fost foarte conștientă de GPS. Clipind ca o bombă 
amorsată, sub picioarele mele, amintindu-mi că atâta vreme cât îl 
aveam pe Hunter cu mine V.O. îmi va urmări fiecare mișcare. Am 
călcat acceleraţia, iar mașina a țâșnit înainte. Hunter n-a zis nimic, 
dar mâna lui se ținea de mânerul din tavan, atât de strâns, încât i se 
albiseră încheieturile. Am reușit să ajung la două străzi distanţă, 
când am auzit sirena după colţ. Am oprit luminile și am intrat pe o 
alee pustie din dreapta mea. Am oprit motorul și m-am lăsat în jos în 
scaun. 


— Jos, am șoptit, iar Hunter m-a ascultat. 


Prin geam, luminile albastre și roșii au clipit mișcându-se repede. 
Când au dispărut, am tras cu ochiul și am văzut farurile 


estompându-se. Am repornit mașina și, o clipă mai târziu, dădeam 
cu spatele, să ieșim pe drumul principal. 


Între timp, cardul mă apăsa pe coapsă, prin blugi. Probabil, o 
amintire a faptului că nimic nu rămânea nepedepsit. Mi-am strâns 
mâna pe el. Speram ca orice era acolo să ne ofere un indiciu despre 
direcția în care să merg mai departe, pentru că altfel... eram pierdută. 
Singură pe lume, fără un scop. 


Hunter s-a foit, s-a tras cât mai departe de mine și și-a aranjat părul 
rebel, iar inima mea de android a sunat a gol. Singură într-o lume în 
care, indiferent cât de mult aș fi încercat, speranţa dispărea. Mi-am 
atins buzunarul încă o dată. Și dacă fișierele erau un fel de capcană? 
Ei bine, atunci... atunci eram ca moartă. Deși unii ar spune că nici nu 
fusesem vreodată vie. 


Ne-am îndepărtat cu viteză de casa lui Grady. Fiecare mașină pe 
lângă care treceam era o posibilă amenințare; fiecare trecător, un 
posibil soldat care voia să pună mâna pe noi. Cerul nopții se întindea 
deasupra, prea festiv, cu parada lui de stele. Cel puțin, de data asta, 
mi-am amintit să folosesc farurile. Hunter a rămas tăcut, privind 
decorul de lumini, de parcă ar fi fost ușor catatonic. Se prefăcea 
șocat, deșteaptă mișcare. Ce fel de om nu ar fi fost șocat, după ce ar fi 
fost luat pe sus din pat, de iubita lui, să fugă de poliție? Genul care 
lucra pentru un grup secret. Am aruncat o privire scurtă spre silueta 
lui înaltă tolănită pe scaunul de lângă mine, cu părul lui ciufulit lipit 
de geam. Nu părea prefăcut. Arăta ca un băiat normal- minunat, dar 
normal. 


Dar și eu arătam ca o fată normală, deci asta nu însemna chiar nimic. 
A rămas nemișcat, cu excepția mâinii stângi, care se strângea și se 
desfăcea în poală. Tăcerea s-a întins între noi și a făcut ca interiorul 
mașinii să devină apăsător, din cauza încordării. După alte câteva 
zeci de mile, s-a întors spre mine. Fără zâmbetul său obișnuit. Fără 
urmă din tandrețea pe care o zărisem în privirea lui înainte. Doar o 


încordare incredibilă, care îi umplea fruntea de riduri și îi trăgea în 
jos colțurile gurii. Și îl făcea să strângă pumnii. 


Nu știam la ce fel de minciuni să mă aştept, astfel că m-am 
îmbărbătat. 


-Ai lovit un om în vârstă, care ne-a hrănit și ne-a oferit un pat. 
Fugim de poliție, probabil, acuzaţi de vreo infracțiune. Ce naiba se 
întâmplă? 


Atitudinea lui, tonul lui, reușise să mimeze perfect partea cu eu- 
sunt-victima. Îndoiala s-a ivit din nou, dar furia a întrecut-o, 
acoperind-o cu o ceaţă întunecată. Mincinos. Mincinos frumos, 
înșelător, cuceritor. 


Am înghițit o dată, de două ori și mi-am îmblânzit furia. 


-Ti-am spus. Ashleigh credea că mi-a văzut poza într-o știre și a 
sunat poliția. 


— Și? a întrebat pe un ton tot mai nervos. 

-Şi ce? 

A deschis gura, cu ochii incredibil de mari. 

- lisuse, Mila, faci mişto de mine? Poza. Era a ta? 


Am tresărit. Dacă se prefăcea, era al naibii de bun. Mimase perfect 
reacţiile unui tip obișnuit, într-o astfel de situație. Panicat, și furios, 
și, da, speriat, toate la un loc. Sigur că mimase perfect. Dar de ce? Ce 
voiau? De ce tot acest truc elaborat? Mi-au venit în minte două 
posibile motive. Unu, voiau ca eu să îi conduc la informaţiile pe care 


le aveam în buzunar. Doi, făceau un studiu complex, foarte detaliat. 
Îl puneau pe Hunter să observe ce mă făcea să reacționez, care erau 
exact funcțiile mele de android. Practic, cam ca un experiment de-al 
lui Holland. Testarea capacităţilor de android la emoţiile umane, 
înainte să le folosească pentru scopurile lor bolnave. 


— Semănam foarte mult, am încercat eu, cuvintele ieșindu-mi greu 
printre dinții încleștați. 


— Deci nu erai tu. 


S-a aplecat spre mine și m-am simtit asaltată de emoții contradictorii. 
Să mă retrag din apropierea lui sau să cedez pornirii de a mă apleca 
și eu spre el. Am rămas neclintită, ignorându-le pe amândouă. 


-Dacă nu erai tu, de ce ai fugit? 
Am dat din umeri, cu un gest neajutorat. Cel puţin așa speram. 


- Am fugit pentru că sunt speriată, Hunter! Există o poză a unei fete 
care seamănă cu mine și e căutată pentru crimă. Crezi că polițiștii ar 
crede ce le spun? Am șaisprezece ani, din punctul lor de vedere sunt 
o fugară! Dacă pun mâna pe mine, o să iasă o nebunie, nu e nimeni 
care să mă scoată și s-ar termina cu căutarea tatălui meu, am zis, 
cuvintele ieșind din gura mea tot mai repede. 


El nu era singurul care putea să joace teatru. 
Am tras aer în piept cu un aer teatral, apoi am zis: 


- Știu, probabil că am greșit, dar m-am panicat. Imi pare rău că ești 
prins la mijloc în asta. M-am temut că, dacă rămâi în urmă, te vor 
aresta. 


M-am forțat să îi ating braţul, gata să înfrunt dezgustul contactului. 
În schimb, fiorii mi s-au întins rapid pe sub piele. Chiar și în clipa 
aceea. 


Dacă ar fi fost și ei o prefăcătorie. 


— Bine, a zis încet și și-a frecat tâmpla cu două degete. Dar Grady și 
Ashleigh? Cum i-ai doborât? 


Doamne. Nu avea de gând să înceteze cu întrebările? 


-Mama s-a gândit că e bine să învăţ autoapărare, în caz de nevoie. Și 
ei au fost cei care au sărit la mine primii. 


Nu am mai spus că, de fapt, eu l-am apărat pe el de Grady, pentru că 
nici măcar în momentul acela nu găseam o explicație logică pentru 
că făcusem asta. Gândul unui glonţ care ar fi intrat în inima lui 
Hunter m-a făcut să simt cum propria-mi inimă se sfărâmă din nou. 
Proasto. Lui nu-i pasă de tine deloc. 


După cum se dovedise, asta nu conta. În ciuda furiei pe care abia mi- 
o stăpâneam, în ciuda durerii pe care o simțeam de câte ori îmi 
imaginam GPS-ul ascuns sub roată, inima mea refuza să cedeze. Dar 
cel putin știam că era mai bine să nu am încredere în ea. Era doar 
vina mea că nu observasem că nu eram singura care putea să mintă. 


Sprânceana lui s-a ridicat. 
-Fi au sărit la tine primii. 


— Da. 


L-am văzut cum scutură din cap și mișcă din buze fără să rostească o 
vorbă, de parcă tot nu reușea să înțeleagă. 


— Bine, a zis în cele din urmă. Am crezut că iese ceva cu bătrânul. 
Adică, cine își apără florile? Dar Ashleigh... 


-Ea credea că o să pună mâna pe o recompensă uriașă. 


-Deci prietenia lor, interesul lor pentru noi a fost doar o minciună... 
să obţină ceva. 


— Exact. 
— Aș vrea să fi țipat sau să fi făcut ceva, să vin să te ajut. 


Imi credea minciunile, voia să mă susţină. De ce mă simţeam 
vinovată? Și el mintea, pretinzând că nu știa ce se întâmplă. 


-Totul s-a petrecut prea repede. 

Ameninţare detectată: 2,8 mile. 

Mâinile mi s-au încleștat pe volan. 

Elicopter militar UH-1N. Se îndreaptă spre sud-est. 


Vederea mea 3D a preluat controlul și mi-a arătat un vehicul mare, 
alb cu roșu și dungi albastre pe o parte. 


Inarmuat. 


Holland, el trebuia să fie. Se îndrepta direct spre casa lui Grady. 


Am apăsat un pic accelerația, rugându-mă să fi pus suficientă 
distanță între noi și casa lui Grady, să evit detectarea și ca Holland să 
țină oarecum sub pază detaliile evadării mele, să își salveze 
imaginea. Dar aveam nevoie de informaţia pe care Grady mi-o 
dăduse și aveam nevoie de ea repede. În scurt timp, aveam să fiu 
înconjurată de dușmani și fără ajutorul mamei mă învârteam în 
beznă. 


Mi s-a pus un nod în gât, blocându-mi căile respiratorii, și până să îl 
înghit mi s-a părut un efort uriaș. Mama. In clipa aceea îi simțeam 
lipsa mai mult ca niciodată. 


Căscatul lui Hunter mi-a atras atenţia. S-a foit și și-a schimbat 
poziția, să stea mai confortabil cu picioarele. 


-Poate că ar trebui să găsim un loc unde să stăm peste noapte, 
trebuie să fii obosită. 


Suspiciunea a apărut din nou, mi-a umplut mintea, ca un nor toxic. 
-Sunt bine. 


Nu aveam de gând să mă opresc după cum avea el chef și să cad într- 
o capcană. Am menținut viteza la limită, respectând toate regulile de 
circulație și mi-am îndesat pe cap cipilica pe care o aveam sub scaun. 
Peisajul nu îmi mai părea atrăgător. Orice urmă de plăcere dispăruse. 
Datoria era cea care mă făcea să merg, înainte. Cu cât rezolvam mai 
repede acel puzzle, cu atât mai repede puteam să dispar. Să îi las în 
urmă pe Holland, V.O. și pe Hunter. 


După ce a mai trecut o oră fără ca elicopterul să se întoarcă și fără să 
zăresc vreun polițist, am tras mașina pe un petic de iarbă de lângă 


drum, în fața unui pâlc de copaci. Nu văzusem nimic pe parcursul a 
mai multe mile, dar nu puteam, pur și simplu, să îmi vâr cardul în 
încheietură, cu Hunter de față. Pentru o clipă, mi-am imaginat fața 
lui îngrozită, aceeași groază pe care am simtit-o și eu când mama îmi 
arătase prima dată natura neobișnuită a încheieturii mele. Apoi am 
alungat gândul acela ridicol. Probabil că el ar vrea să știe mai mult. 
Să cunoască fiecare funcție a mea, să poată raporta. 


-De ce ne oprim? 


Acestea au fost primele cuvinte rostite de el în ultimele treizeci de 
minute. De când vorbisem ultima dată, fusese distant. 


-Trebuie să... știi tu, am zis și am fluturat câteva șervețele mototolite 
în mână. 


In ciuda a tot, obrajii mei s-au înroșit. Dar aveam nevoie de ceva care 
să îmi asigure intimitatea și nu aveam altă idee. 


- Ah, a zis, iar expresia lui încordată a dispărut, în sfârșit, când 
buzele i s-au relaxat. Ai grijă la iedera otrăvitoare. 


-Te rog. 


Cu obrajii și mai înroșiți-— pe bune, jenă fabricată? Nu te mai da 
mare! Am sărit din mașină și am alergat în spate, spre copaci. 
Picioarele mi s-au împiedicat în ierburi agățătoare și în iederă, dar 
am continuat să îmi croiesc o cale departe de drum. În cele din urmă, 
mulțumită că nu puteam fi văzută din mașină, m-am ghemuit în 
spatele celui mai mare copac. Printre crengi, încă vedeam mașina, 
dar aceea era cea mai bună acoperire pe care o aveam. 


Vedere nocturnă: activată. 


Copacii s-au luminat de la acea lucire roșiatică, ajutându-mă să văd. 
Hunter nu avea acel avantaj. Plus că eu puteam să îl văd, dacă 
încerca să mă urmărească, așa că eram destul de în siguranţă acolo. 
Am băgat mâna în buzunar, am scos cardul, am închis ochii pentru o 
clipă și l-am strâns în pumn. Emoțiile mi se zbăteau în stomac, 
ducând un război care s-a soldat cu o senzaţie ciudată, tensionată, 
astfel că abia puteam să stau nemișcată. Acolo, în mâna mea, era 
poate singura cale rămasă pentru a descoperi adevărul. Dacă nu era 
ce trebuia, drumul acela se putea înfunda pentru totdeauna. Doar 
dacă nu voiam să risc să mă furișez din nou la sediul lui Holland, să 
văd ce puteam să găsesc. 


M-a trecut un fior, apoi am deschis ochii și mi-am spus că trebuie să 
îi dau drumul. Am separat pielea de pe interiorul încheieturii și am 
văzut micul slot. Un dreptunghi perfect, gata ca cineva să introducă 
în el un card ca al meu. Am așteptat să apară vechea senzație de 
repulsie. M-am pregătit, cu picioarele înfipte în pământ, cu spatele 
încordat. Dar nu am simțit mai mult decât un mic spasm. Mai mult 
un fel de melancolie pentru întâmplările care veneau și plecau și nu- 
mi mai aparțineau. În schimb, prin trup am simţit un fel de 
entuziasm, iar încheietura mea a vibrat de nerăbdare. De parcă m-ar 
fi încurajat să introduc cardul. Acum. Nu mă mai păcăleam că aș fi 
putut fi o fată normală. Vremurile acelea trecuseră. 


Mi-am ținut mâna nemișcată, de data asta, refuzând să îmi mut 
privirea dinspre crestătura întunecată din braţul meu, cea care n-ar fi 
trebuit să existe. Cu degete tremurânde, am introdus cardul în golul 
care aștepta, sperând că, în sfârșit, ceea ce mama îmi ascunsese va 
începe să se ivească. Așteptarea îmi înfiora încheietura, în timp ce 
priveam cum cardul intră în fantă. 


Mai întâi, căldură. Apoi, cunoscutul bâzâit de electricitate care mi-a 
urcat prin braţ, tot mai sus. Mi-am pus cealaltă palmă pe copac, 
pregătindu-mă pentru valul copleșitor de informaţie, cum se mai 
întâmplase, când aproape că mă pusese în genunchi. Dar nu s-a mai 
întâmplat. De data asta, mintea mea era pregătită pentru energia care 
mi-a trecut prin cap, deschisă să primească șirurile de date. Și nu 
doar asta, ci cu cât intra mai multă informație, cu atât îmi simțeam 
corpul mai energizat. De parcă celulele mele foloseau informațiile ca 
sursă de energie. 


Mi-am lăsat capul pe spate și mi-am întins brațele, am zărit stelele 
lucind și, brusc, nu le-am mai simțit la fel de depărtate ca altădată. 
Am acceptat euforia, așteptând ca mulțimea de date iligibile să se 
transforme într-un limbaj cunoscut. La fel ca energia care transforma 
metalul în aur. 


Scanare de viruși finalizată. 
Copiere date. 
Scanare metadate. 


Un val de informaţii, ca o apă care umple o albie secată. Apoi, fișiere. 
Multe, multe fișiere. M-am uitat la cel mai apropiat, la pătratul ce 
clipea ca un far într-o mare haotică. 


Deschide fișier. 


Simbolurile au năvălit din pătrat și m-am oprit, așteptând ca 
frenetica activitate să încetinească, zumzetul să înceteze, odată ce 
simbolurile aveau să se rearanjeze. Pulsau, se mișcau și se 
amestecau, ca niște hieroglife sclipitoare. Se aranjau în noi șiruri, 


luau noi forme. Absolut toate erau de necitit. M-am încruntat, 
așteptând să se miște din nou. Dar nu au făcut-o. Informaţiile 
refuzau să se clintească și rămâneau ferme în acea formă iligibilă. De 
ce s-ar fi chinuit mama atâta să mă conducă la un fișier plin de 
nonsensuri? 


Dispozitiv de decriptare: respins. 


Cuvintele au clipit în capul meu, oferindu-mi răspunsul. Criptate. 
Corect. Fișierele pe care mi le lăsase mama erau criptate. Golul din 
stomacul meu dispăruse. Dacă ea criptase fișierele, însemna că eu 
posedam abilitatea de a le deschide. Trebuia doar să îmi dau seama 
cum. M-am concentrat pe primul fișier. Mai spărsesem coduri, 
categoric, puteam să o fac din nou. 


Dispozitiv de decriptare. 
Am așteptat și... nimic. 


Degetele mele s-au curbat pe scoarța aspră a copacului, am tras aer 
în piept și am mai încercat o dată. Degeaba. Nici măcar un clic slab 
sau cea mai mică urmă că ar funcţiona. Șirurile de date s-au învârtit, 
dar numai pentru a lua o altă formă fără sens. 


Criptare necunoscută. 


Ce însemna? De ce mi-ar fi dat mama fișiere pe care nu puteam să le 
decodez? Le încurcase cumva? Folosise un sistem de criptare care era 
prea nou ca eu să îl pot decripta? Mi-am închipuit-o pe mama, 
degetele ei lungi și agile, grația ei sub presiune, iar răspunsul a fost 
clar. Nu le încurcase. Cumva, undeva, aveam abilitatea de a deschide 
fișierele. Trebuia să mai încerc. Am simţit cum neliniștea îmi radiază 


din stomac, dar nu i-am dat voie să crească. Trebuia să abordez 
lucrurile logic. Poate că nu începusem de unde trebuie. 


Am dat la o parte primul fișier și mi-am îndreptat atenţia spre o altă 
iconiță care clipea. Dar de câte ori încercam să o decodific își 
schimba forma în ceva inconsistent, înainte să apară din nou, într-o 
altă parte a capului meu. 


Cod de criptare: necunoscut. 


Fiecare încercare s-a soldat cu același rezultat. În clipa în care 
credeam că am prins codul, se răsucea, prea alunecos să îl mențin 
suficient timp. Mâinile mi s-au încleștat mai tare și am simţit scoarța 
cum se sfărâmă sub degetele mele, ca niște frunze uscate. Mă 
dusesem până acolo doar ca să dau de un drum înfundat. Ce trebuia 
să fac? 


Metodic, am reluat procesul, din nou și din nou, o amorțeală tot mai 
mare înăbușindu-mi ultimul dram de speranță. Nimic. Nimic. 
Nimic. Ce greșeam? Ce era atât de greu? lar dacă mama voise ca eu 
să le deschid de ce nu îmi lăsase un indiciu? 


Un indiciu. 


Brusc, vocea lui Grady mi-a răsunat în cap. „Nicole a vrut să îți spun 
că răspunsul e mereu aproape de inima ta.” 


Oare acela să fie indiciul? Dacă era așa, ce însemna? Se referea la 
vreo informaţie pe care o posedam undeva adânc, informaţie pe care 
o tineam aproape de inimă? Cum ar fi faptul că eram umană? Că 
mama mă iubea? Am cântărit scurt ideile acelea, înainte să le 
resping. Ambele păreau un pic prea siropoase pentru ea. M-am 


îndreptat, când mi-a venit o altă idee. Poate că s-a referit la asta 
literal, ca la un alt slot sau mecanism ascuns, undeva aproape de 
inimă? Degetele mele au zburat sub tricou, pipăind pielea, pieptul, 
peste tot prin zona aceea. După câteva minute, au ieșit, învinse. M- 
am lovit cu capul de copac. 


- La naiba! 


Trebuia să fie ceva acolo. Renunțasem prea repede. Mâinile mele s- 
au întors să caute mai atent și, iritată, am dat la o parte pandantivul 
lănţișorului. Pandantivul s-a mișcat și am înțepenit. Degetele mele 
au atins smaraldul și l-am prins în palmă. Lănţișorul pe care îl purta 
mama. Cel pe care îl apărase cu înverșunare cât timp fusese în viață. 
Cel pe care mi-l dăduse înainte ca viaţa să se scurgă din ochii ei. 


„„... aproape de inima ta...” 


Am luat piatra și am rotit-o atentă, în timp ce o inspectam, atât cu 
privirea, cât și cu degetele, analizând fiecare fațetă, după cel mai mic 
semn că ar fi mai mult decât o simplă bijuterie. Intactă, intactă... stai 
așa. Într-un capăt, am simţit o mică urmă de imperfecţiune. Un mic 
șanț, atât de subțire, încât aproape mi-a scăpat. Am încercat să-mi 
potolesc entuziasmul crescând. Putea să nu fie nimic. Doar un defect. 
Dar, de parcă un păpușar m-ar fi tras de sfori, mâna mea s-a ridicat 
și, fără să ezit, am băgat unghia degetului arătător în șanțul micut. 
Partea de jos a pietrei s-a deschis, lăsând să se vadă o fâșie metalică 
subțire. În timp ce priveam, ceva s-a declanșat într-un colț al minții 
mele. 


O cheie. Pandantivul nu era doar o bijuterie, era o cheie. 


Am lăsat instinctele să mă ghideze, am rotit pandantivul până când 
partea metalică a ajuns spre pielea mea, apoi am apăsat puternic. 
Chiar în claviculă și imediat deasupra șirului de date. În clipa în care 
metalul rece mi-a atins pielea, tot corpul meu a tresărit. Brusc, 
șirurile de date au pulsat mai luminoase. S-au îngroșat, s-au îngroșat 
și au început să clipească: licăriri puternice, pe care le-am simțit din 
cap până în vârfurile picioarelor. Am rămas complet nemișcată, 
îngrozită de gândul că orice mișcare ar putea trimite datele din nou 
undeva unde nu aș fi ajuns la ele, poate pentru totdeauna. 


Haide. Haide. 
Simbolurile au clipit și au dispărut. Nu. Nu din nou. 


Apoi, ceva extraordinar s-a întâmplat. Șirurile sclipitoare au apărut 
din nou, trimițând în toate direcțiile acea bolboroseală de neînțeles. 
Ca niște artificii care împrăștie milioane de scântei. În clipa 
următoare, scânteile s-au reunit din nou, dar de data asta s-au 
rearanjat în ceva lizibil. 


Criptare: decodificată. 
Și deodată intrasem. 


Primul titlu de pe fișier mi-a apărut în față. 


Programul de protecție a martorilor FDP 


Sub acel titlu rău prevestitor era un singur text. 


Nume: Daniel Lusk 

Pseudonim: Steven John Jensen 

Ultimul domiciliu cunoscut: 2310 Forest Ln, Denver, CO 

Noul domiciliu (din august 2012): 2849 S. Highwater, Glen Ellyn, IL 
60137 


Asta era. Extensia din acel document. Și probabil că asta mi-a făcut 
următoarea parte a căutării foarte ușoară. Părea că urma să mă 
îndrept spre Illinois. Tot acel subterfugiu doar ca să mă ducă la un alt 
nume. Le-am învârtit pe amândouă în minte, căutând vreo 
familiaritate. La numele Daniel Lusk, ceva a clipit în amintirea mea. 
Dar a dispărut prea repede. Nimic în ce îl privea pe Steven Jensen. 
Nu m-am putut abtine să mă gândesc că era o exagerare, cumva. Dar 
mama trebuie să fi știut ce făcea. Evident, tipul pe care ea voia să îl 
găsesc era ascuns și era imperativ să nu fie găsit. 


Simțindu-mă un pic dezamăgită, am trecut la următoarea căsuţă. 
Deschide fișier. 


Acest fișier s-a deschis într-un caleidoscop de culori și toate s-au 
risipit prin mintea mea ca praful, înainte să se reunească și să se 
rearanjeze în pixeli. O poză, de data asta. 


Apoi, bucăţile au format un întreg; și abia am mai putut să gândesc. 
Pentru că am recunoscut fața bărbatului din poză. Părul șaten. Ochii 
care se strângeau un pic atunci când zâmbeau. Tricoul pe care scria 


Phillies. Intregul meu corp s-a încordat, iar mâna mi-a zburat spre 
copac, pentru a-mi susține picioarele care brusc tremurau. 


Îl știam pe bărbatul acela. Deși mi se spusese că nu existase. Îi 
jelisem moartea, înainte să descopăr cel mai întunecat adevăr și 
înainte ca toate amăgirile mele legate de normalitate să îmi fie luate. 
Înainte să mi se spună că el nici nu fusese tatăl meu, ci doar un 


implant. O falsă amintire instalată de mama, să mă apere de 
Holland. 


Acum, habar n-aveam unde era adevărul. Pentru că, evident, 
bărbatul din amintirile mele era real. 


De ce, mamă? am întrebat în gând. Doar vântul printre copaci mi-a 
răspuns. Să îl fi programat ea în mintea mea pentru a-l face mai ușor 
de găsit, în caz că ajungeam în situaţia în care eram? Cine era? Tot un 
cercetător? Un prieten? Fost agent CIA ca Grady? Cine era? 


Mi-am lăsat mintea să învăluiască poza, să absoarbă fiecare detaliu al 
trăsăturilor lui și, în același timp, amintirea parfumului său 
programat m-a învăluit. Mosc, și urme de pin, și familiaritate. Și 
acela era un adevăr ascuns? Aveam să știu sigur vreodată? Pentru că, 
aparent, mama făcuse o treabă foarte bună învăluind adevărul în 
minciuni și poate că niciodată nu aveam să descâlcesc acea 
complicată rețea. 


În străfundul minții mele a clipit al treilea pătrat care aștepta să fie 
deschis. M-am îndreptat spre el cu precautie, un pic speriată de ce aș 
fi putut găsi. Dar să mă ascund în beznă nu mai era o opțiune. 


Deschide fișier. 


Mișcare. Simboluri dansând prin mintea mea cu picioare imaginare. 
Informaţia a început să se compună încet, dar înainte să ia forma 
unui limbaj perceptibil ceva mi-a trosnit prin cap și, deodată, totul a 
dispărut. Mă rog, totul cu excepția unui cuvânt. Sau a unui alt nume. 


Sarah. 


Capul meu s-a umplut de respirația slabă a mamei. Sarah. Sunetul 
respirației mele grele m-a învăluit. Am intrat în fișier, am trecut 
printr-un canal gol, căutând orice fărâmă de informație care putea să 
îmi fi scăpat. Dar parcă eram într-un vid. Nici urmă de informație 
nicăieri. 


De ce? De ce mi-ar fi dat mama un fișier gol? Apoi, cuvintele roșii au 
clipit în capul meu, răspunzându-mi la întrebare. 


Fișierul Sarah: șters. 


Înfrângerea m-a lovit cu pumni reci și grei. Fișierul nu mai era. Șters 
de mama, din vreun motiv pe care probabil că nu aveam să îl știu 
vreodată. Mi-am înfipt unghiile în scoarța aspră. Cu siguranţă, 
trebuia să existe o cale să ajung la informaţii. Poate că trebuia să mai 
încerc o dată? Am tras aer în piept, mi-am relaxat mâinile, mintea și 
am intrat din nou în acel vid unde fusese fișierul Sarah. Cu 
siguranţă, o urmă de cod era acolo și, dacă reușeam să dau de ea, aș 
fi putut să ajung din nou la materialul original. 


Tot ce simțeam era un gol, un vid alunecos, lipsit de viața și de 
culoarea care pulsau în șirurile de date. Nimic, nici măcar un impuls. 
Deși... stai. O sclipire urmată de un tremur... care s-a transformat în 
nimic, ca valurile care dispar brusc, într-un iaz plat. Mi-am 
concentrat toată energia și m-am cufundat din nou. De data asta, am 


simtit ceva. Asta era! Aveam să... Pulsaţia unei lumini albe 
transparente, atât de puternice că m-am dat înapoi. Un sunet ascuțit, 
ameninţător. Un șoc scurt, dar puternic și-a croit drum dinspre cap 
spre mâna mea. Apoi, o arsură în încheietură și propria-mi voce de 
robot s-a auzit în capul meu, fără permisiunea mea. 


Toate datele: șterse. 
Ieşire. 
-Mila? 


Vocea lui Hunter s-a auzit în spatele meu, în același timp în care 
micul dreptunghi a ieșit din încheietura mea. Cealaltă mână a mea a 
zburat să îl acopere, când am simţit greutatea mâinii lui pe umărul 
meu. 


— Ai plecat de atâta timp, încât am fost îngrijorat. Am sunat, dar nu ai 
răspuns. Totul e în regulă? 


Am ascuns repede cardul în mâna stângă și am strâns pumnul în 
jurul lui. Era fierbinte la atingere. Cu cealaltă mână, am închis rapid 
pandantivul. Frunzele au foșnit sub picioarele mele, când m-am 
întors și am vârât cardul în buzunar. M-am uitat la faţa lui, după 
vreun semn de recunoaștere sau aviditate, sau chiar teroare, dar tot 
ce am văzut a fost înclinarea confuză a capului său. Asta și pupilele 
lui dilatate, în timp ce încerca să se folosească de puţina lumină pe 
care o avea la dispoziție. 


Degetele mele au ieșit din buzunar, în timp ce noninima mea și-a 
revenit. Desigur. Lumina de la mașina deschisă risipea întunericul 
doar cât să îmi poată zări silueta, dar nu suficient să observe micul 


pătrat din plastic și metal, care își croise drum prin pielea mea. Nu, 
eu eram singura care putea să vadă clar prin beznă și printre umbre. 
Dacă aș fi putut să șterg gândul întunecat care îmi dădea târcoale, 
nevăzut, ca un cancer care îmi mânca și ultima fărâmă de speranţă. 


Nu lăsa V.O. să vadă ce poți. 

-Totul e în regulă. 

A strâmbat ciudat din buze, înainte să se întoarcă. 
— Atunci, probabil că ar trebui să plecăm. 


L-am urmat, în timp ce el a găsit cu stângăcie drumul înapoi spre 
mașină, împiedicându-se de câteva ori de crengile pe care nu le 
vedea. O dată, chiar am crezut că o să cadă, așa că m-am repezit și l- 
am prins de brat. 


— Mulţumesc. 
S-a oprit, apoi ochii i-au sclipit de amuzament. 
-Sper că nu ai atins iedera otrăvitoare cu mâna aia. 


-Mă rog, nu este iederă otrăvitoare pe aici, am zis ridicând mâna să 
îl lovesc în joacă. 


M-am oprit înainte să o fac și, în loc de asta, mi-am dat părul după 
urechi. Știam că trebuia să continui șarada flirtului, dar asta nu 
însemna că trebuia să mă iau în serios. Faptul că îmi doream ceva 
foarte mult, nu era suficient ca acel ceva să devină real. Ar fi trebuit 
să știu asta deja. Totuși, nu puteam să mă mint. Nu puteam să 
schimb faptul că prima mea reacție când venise fusese una de 


fericire. Abia așteptasem să împart cu el noutățile, să îi spun că știam 
exact unde mergem. Apoi, realitatea ne copleșise și îmi risipise 
nerăbdarea, până când rămăsese doar praful. 


-Dacă tu zici, m-a tachinat. 
— Haide, avem drum lung până în Saint Louis. 


Am continuat să merg spre mașină, fără să mă sinchisesc să mă 
opresc atunci când i-am auzit respirația surprinsă în spatele meu. Îi 
aruncasem asta intenționat, să nu îmi poată vedea fața când îi 
spuneam o minciună despre planurile noastre de drum. O destinație 
aflată nu la celălalt capăt al lumii, dar suficient de departe să pot ține 
secretă destinația mea finală. Trebuia să câștig timp, să mă hotărăsc 
unde să scap de el și de GPS-ul lui. Și mai important, cum să scap de 
el. 


Deși nu-mi era frig, mi-am înfășurat mâinile în jurul taliei și a trebuit 
să alung un tremurat. 


- Saint Louis? De când? 


M-am îndreptat spre locul șoferului și mi-am făcut de lucru cu 
deschiderea ușii. 


-De când primul Grady n-a fost, evident, cel care trebuia. Unul 
dintre vechii prieteni ai mamei locuiește acolo. Cred că el va ști ceva, 
să mă ajute să îl localizez pe Grady cel potrivit. 


O pauză, timp în care Hunter și-a urcat trupul înalt pe scaunul din 
față. Mi-am făcut de lucru cu oglinda retrovizoare, în timp ce 
privirea lui îmi căuta faţa. 


-Nu putem să îl sunăm? 


Am ridicat din umeri, de parcă nu era mare lucru și am băgat cheia 
în contact, în timp ce între noi suspiciunea se întindea ca un perete 
nevăzut. Sunetul motorului mi-a mai oferit un moment în care să mă 
stăpânesc. 


-li va fi mai greu să mă refuze dacă va trebui să mă privească în față. 


Timp de trei, cinci, zece secunde foarte lungi am auzit doar zumzetul 
motorului, vibraţiile roților pe asfalt și respirația regulată a lui 
Hunter. 


-Of, a fost tot ce a zis. 


Dar acea singură exclamaţie fusese plină de neîncredere. Și-a 
verificat telefonul, pe care îl scosese din buzunar, l-a atins de câteva 
ori și s-a încruntat, înainte să se întoarcă și să îl îndese în rucsac. 
Apoi, s-a uitat în față, mestecându-și interiorul obrazului. 


Între timp, suspiciunea îmi apăsa gâtul ca o cizmă. Ce citise pe 
telefon și cât de proastă puteam să fiu? Ar fi trebuit să îl abandonez 
când avusesem ocazia. Îndoielile mă torturau, lucruri vicioase, care 
mă făceau bucăţi. De când descoperisem GPS-ul, nu reușisem să 
scap de arsura otrăvitoare din stomac, cea care mă rodea pe 
dinăuntru, ca un acid. Chiar și în clipa aceea, gândul că transmitea 
unui grup de străini locul unde ne aflam, unora care voiau să mă 
demonteze pentru bani, nu făcea decât să intensifice arsura. Și, 
dincolo de toate, adânc, dădea târcoale un adevăr pe care aș fi vrut 
să îl pot ascunde de mine. Încă țineam la el. Dar asta nu putea să 
schimbe nimic. Amărăciunea mi-a urcat în piept, mi-a învăluit inima 


și a îngreunat pulsul în acel obiect fără viaţă care era de fapt. El a 
oftat și s-a întors spre mine, cu bărbia în palmă. 


-O să merg cu tine în Saint Louis, dar după aceea am terminat. Și 
vreau să fii pregătită. In cazul în care lucrurile nu vor ieși așa cum 
speri. 


Presiunea de pe gâtul meu a devenit un pic mai mare. Speranță? 
Care speranţă? Cu câteva ore în urmă, el fusese singura mea 
speranţă, dar acum... 


Gura mea s-a strâmbat. Hunter nu trebuia să își facă griji. Deja știam 
că nimic nu va ieși așa cum sperasem. Dar de un lucru eram sigură. 
Aveam să fiu pregătită. 


M-am uitat în oglinda retrovizoare să văd rucsacul lui Hunter. Era 
ceva ce făceam prea des, de când îl văzusem că își băgase acolo 
telefonul. Îngrijorarea îmi dădea târcoale și, încă o dată, mi-am 
blestemat obtuzitatea. Ar fi trebuit să scap de telefonul lui încă de 
când fusesem la Grady. În clipa aceea, senzaţia neplăcută care se 
învârtea în adâncurile trupului meu nu făcea decât să îmi 
reamintească greșeala. 


Probabil, faptul că aveam reacții emotive exagerate nu era singura 
mea scăpare ca android. Să repar greșeala aceea însemna să-i fac 
telefonul să nu mai funcționeze. Unul câte unul, aveam să dejoc toate 
planurile lui Hunter, până când V.O. nu va mai putea să mă 
urmărească. Apoi, aveam să fac orice era necesar să mă asigur că nici 
Hunter nu putea să mă găsească. 


Trebuia să câștig timp să ajung la Chicago, să-l găsesc pe Steven 
Jensen. Și, încet, prindea contur un plan. Pentru asta, trebuia să îl 
trimit pe Hunter și GPS-ul lui în direcția opusă. Astfel, până să 


descopere V.O. că îi păcălisem, avea să fie prea târziu să mă găsească. 
Aveam să fiu departe. 


Trecuserăm pe lângă mai multe semiremorci în timpul călătoriei 
noastre, și astfel îmi venise ideea. Aveam nevoie doar de niște 
materiale. Bandă adezivă, cabluri. Asta era tot ce îmi trebuia ca să 
intru într-un camion, să fac un căluș și să îl bag acolo pe Hunter și 
GPS-ul lui, apoi să îi trimit departe, să dispară din viața mea pentru 
totdeauna. 


O altă înțepătură în piept, o singură scânteie de îndoială. Dacă mă 
înșelam cumva... 


Nu. Genul acela de gânduri aveau doar să mă facă să sufăr mai mult. 
Gândește ca Trei, mi-am amintit. Alungă emoțiile. 


-Mai poți să conduci? 
-Da. 


Deşi fusesem programată să simt oboseală la anumite intervale, era 
doar atât: o senzație. Lipsa somnului nu avea să îmi încetinească 
niciodată reflexele, pentru că androizii nu au nevoie de odihnă. 


Și-a întins braţele deasupra capului. 


-O să încerc să rămân treaz cu tine, de data asta. Să nu adormi la 
volan. 


- Sincer, mă descurc. Nu are sens să fim obosiţi amândoi. 


— Hei! 


Și-a pus o mână pe umărul meu și întregul corp mi-a tresărit la 
atingerea lui, iar semnalele au luat-o razna și o grămadă de emoții au 
trecut prin mine. 


Incetează. 


-Îmi pare rău că m-am răstit la tine mai devreme. Sunt obosit și 
confuz. Hai să vorbim despre asta după ce ne odihnim amândoi, să 
vedem dacă putem rezolva lucrurile. Dacă să fugim împreună de 
polițiști nu e o experienţă care să ne lege, ei bine... 


Nota de tachinare blândă din vocea lui m-a făcut să înghit cu greu. 
Dar urma de zâmbet i-a dispărut, când a zis: 


-M-am înșelat mai devreme. Suntem împreună în asta, da? 


Schimbarea bruscă a făcut ca nodul din gâtul meu să fie și mai mare. 
Ochii lui albaștri s-au uitat în ai mei câteva secunde lungi și, of, cât 
de mult îmi doream să îl cred. Aveam nevoie de ceva în care să cred, 
altceva în afară de Holland, și minciuni, și moarte. 


-In plus, radioul m-a implorat să îl scap de mediocritatea ta ca DJ, a 
încheiat el și mi s-a părut că semăna mai mult cu vechiul Hunter. 


In timp ce butona să găsească un post mai bun, zâmbetul meu forțat 
a dispărut când gândurile mi s-au întors la rucsacul de pe scaunul 
din spatele meu. 


Distanţă de țintă: 96 centimetri. 
Risc de detectare: mare. 


Acționez? 


Nodul din gâtul meu s-a întors și a coborât în piept. Poate că uram să 
îl mint pe Hunter, dar asta nu era nimic, comparativ cu neîncrederea 
în el. Mai mult ca orice, aș fi vrut să-mi recapăt speranţa. 


Am accelerat, în timp ce el continua să caute printre posturi. 


-Gata. Asta e muzică, a zis și s-a cufundat în scaun, cu un oftat 
exagerat, în timp ce o voce bărbătească stridentă cânta și acompania 
pătimaș ritmul de chitară. 


În timp ce priveam cum degetele lui puternice bat ritmul cu 
entuziasm pe genunchi, aproape că mi-am dorit să nu fi găsit GPS- 
ul. Atunci aș fi putut măcar să mă bucur de această parte a 
drumului. Să trăiesc momentul. 


Hunter și-a pipăit buzunarele și a scos un pachet de gumă, a luat un 
pătrat mic și l-a băgat în gură. Mi-a întins pachetul. 


— Vrei? 


Mirosul mentolat a umplut mașina și, brusc, am fost aruncată înapoi 
în timp. Spre un alt bărbat, unul care duhnea a mentă și dezinfectant, 
o combinaţie care mă scotea din sărite. Holland. Să o închidă pe 
mama într-o încăpere în flăcări, să mă facă să parcurg o cursă cu 
obstacole în iad. Holland, care îl înlănțuise pe Lucas ca pe un câine, 
ca eu să îl torturez. Totul în numele „științei”. Holland, care mă 
avertizase, cu accentul lui nefast, că V.O. îl făcuse să pară un sfânt. 


I-am dat mâna la o parte, înainte să îmi pun palma pe stomacul care 
mi se strânsese. 


-Eşti bine? Pari un pic cam gravă. 


M-am relaxat și i-am oferit un zâmbet fals. 
-Sunt doar... atentă la drum. 


Am permis privirii mele să stăruie o clipă în plus pe ochii lui 
albaștri, înainte să mă concentrez din nou la drum. Îmi doream să 
mă simt umană, chiar îmi doream. Problema era că nevoia mea de 
supraviețuire era mai puternică. 


Tinându-și promisiunea, câteva ore mai târziu, Hunter era încă treaz, 
când o voce de robot a anunţat: Nivelul combustibilului încă patruzeci 
și opt de mile. 


Mâinile mele au tresărit pe volan. 
—Ces 
— Hei, e ciudat. Nu-mi amintesc să fi pornit chestia aia. 


Vocea lui Hunter mi-a alungat confuzia și am simţit un val de jenă. 
Fusese vocea de robot a mașinii, nu a mea. Pentru o clipă, mă 
temusem că un alt computer își croise cumva drum în interiorul 
meu. În fond, se mai întâmplase. 


-Unul dintre noi trebuie să fi atins butonul din greșeală. Mai bine, să 
rămânem fără combustibil nu e ideea mea de distracție, am zis, 
încercând să-mi păstrez vocea calmă. 


— Am văzut un semn, cu câteva mile în urmă. E un oraș în apropiere. 


Știam. Plănuisem să opresc oricum. Orașul acela putea fi locul 
perfect. Să fac rost de ce aveam nevoie și să scap de Hunter. Să 


ascund mașina undeva, astfel încât să nu fie observată că era 
abandonată, pentru câteva zile, poate și mai mult. 


-Sincronizare perfectă. Eu n-am făcut o excursie în pădure, ca tine. 
- Corect. 


Am simțit cum obrajii mi se înroșesc. Un android jenat de niște 
funcții ale trupului pe care nu trebuia să le aibă. Un alt aspect pe care 
eram sigură că Holland nu îl programase. Un sunet înalt, melodic 
mi-a atras atenţia. L-am auzit pe Hunter foindu-se și l-am văzut că 
își scoate telefonul din geantă. 


— Scuze, a zis, l-am repornit, în caz că părinții mei încearcă să sune. 


Mi-a prins privirea și a înclinat repede telefonul, apoi a atins butonul 
de sus, să oprească ecranul și l-a pus jos. 


— Părinţii? am întrebat pe un ton relaxat. 
- Nu, nu... nu e nimic. 


Soneria s-a auzit încă o dată, iar el a luat din nou telefonul. Dar 
înainte să o facă mi-a aruncat o privire rapidă, atât de rapidă că nici 
nu am fost sigură că și-a dat seama că a făcut-o. De data asta, s-a 
aplecat spre geam, în timp ce tasta ceva. Ca și cum ai vrea să ascunzi 
mesajul pe care îl scrii. Suspiciunea mea a crescut când, după alte 
câteva clicuri, și-a azvârlit din nou telefonul la picioare. 


- Gata, l-am oprit. 


-Ceva important? am întrebat atentă la limbajul trupului său, cu 
colțul ochiului. 


Am observat că a înghețat pentru o clipă, înainte să înceapă să bată 
darabana cu degetul pe coapse. 


— Nu. Doar un vechi prieten care vrea să știe când mă întorc în SoCal. 


Părea cât se poate de plauzibil, cu excepția felului în care se uita pe 
geam, refuzând să mă privească în ochi. Cam cum fac oamenii când 
încearcă să mintă. În depărtare, de fiecare parte a drumului începeau 
să se vadă semne de viață. Case, firme, câteva panouri publicitare 
răzlețe, verdeață. Un semn verde s-a ivit pe dreapta. 
Combustibil/mâncare, următoarea ieșire. 


O mașină de poliție alb cu negru era oprită la prima benzinărie. Cu 
mâinile încordate, mi-am ținut piciorul nemișcat pe accelerație și am 
trecut mai departe. După o jumătate de stradă și câteva priviri în 
oglinda retrovizoare, să mă asigur că nu ne urmărește nimeni, am 
întors în parcarea de pe partea cealaltă a drumului, unde era și un 
magazin, și un restaurant. Benzinăria avea patru șiruri de pompe și 
doar una era ocupată, având în vedere că era târziu. Cu o smucire de 
volan, am virat scurt, astfel că am ajuns la o pompă din exterior, cea 
mai îndepărtată de magazin. Am oprit spre mijloc, asigurându-mă că 
locurile din spate ale mașinii erau protejate de bancomat și de 
pompe. Nu prea puteam fi văzută din magazin de către trecătorii 
curioși sau de către angajați. Nu prea puteam fi văzută de Hunter. 
Înainte să poată să spună ceva, am deschis rezervorul și am căutat 
niște mărunțiș prin buzunar. 


-Mai bine rămân eu aici și mergi tu să plătești, am zis privind peste 
umăr spre cealaltă stație. Mașina de poliție era tot acolo. 


Ameninţare detectată. 


Da, știam. 

Portretul meu era acolo undeva. Aștepta să fie recunoscut. 
Hunter mi-a dat mâna la o parte. 

-Mă descurc. Vrei ceva? 


Snacks-uri. Vorbeam despre snacks-uri cu unul dintre oamenii care 
voiau să mă dezmembreze. Cum ajunsesem acolo? 


-Ceva dulce, am zis, totuși, amintindu-mi neașteptata dulceaţă a 
bomboanelor pe care le împărțisem în Minnesota. 


Pe vremea când Hunter încă reprezenta o șansă la viață. Acum, el 
reprezenta opusul. 


— Bine. Mă întorc imediat. 


S-a întins spre podeaua mașinii și, pentru o clipă, am crezut că o să- 
și ia telefonul cu el. Dar n-a făcut decât să-și lege șiretul, înainte să își 
dea jos din mașină trupul deșirat. l-am privit silueta înaltă 
îndepărtându-se. Apoi, privirea mea a trecut peste camioanele 
aliniate în cealaltă parte a parcării. Îndată ce Hunter se va întoarce, 
voi intra în magazin să caut ce aveam nevoie. În clipa în care a ajuns 
la ușa magazinului, m-am aplecat și i-am luat telefonul. Am căutat 
printre iconiţe, până când am găsit mesajele. Am vrut să apăs pe 
SMS, când ecranul s-a luminat în roșu. 


Baterie aproape descărcată. 


Trebuia să mă grăbesc. 


A apărut o listă cu numere de telefon și am dat clic pe primul. Textul 
a apărut și l-am citit. 


Unde ești? Grăbește-te... am obosit să te aștept. 


M-am uitat să văd de la cine era, dar apărea doar un număr de 
telefon, fără nume. 


Bateria se descarcă... 
-La naiba, am zis, privind neajutorată cum ecranul se întunecă. 
Ce să fac? 


Am încercat să înțeleg mesajele, dar nu aveam cum. Deși ultimul 
suna ciudat să fie de la un prieten. Nu atât de ciudat, dacă acel 
prieten era membru al V.O., așteptând să primească ceva anume. M- 
am uitat la telefonul cu carcasă cu model tablă de șah, în timp ce 
regretele se ascundeau undeva în piept și îmi străpungeau inima 
artificială. Începusem călătoria aceea plină de speranţă, iar apoi... 


Pentru o clipă, m-am gândit să bag cardul SIM în încheietura mea, 
dar după ce aproape că fusesem prinsă în seara aceea am decis că 
riscul era prea mare. În plus, dacă V.O. pusese în el vreun exploziv? 
Nu, cel mai sigur era să îl scot din funcțiune. Nimic prea evident, 
pentru că nu puteam să îi arăt prea curând lui Hunter mâna mea. M- 
am jucat cu telefonul în mână, meditând. Lumina roșie s-a aprins în 
capul meu. 


Dezactivez dispozitivul mobil? 


Da. 


Modelul? 


Am răspuns și, într-o clipă, o schemă a telefonului a apărut în fața 
mea, o rețea 3D care îmi arăta fiecare chip, bateria și cablurile. O 
săgeată mică roșie era îndreptată spre un punct. 


Apăsarea continuă pe butonul de pornire va opri dispozitivul. 


Am apăsat tare cu degetul pe locul indicat, apoi mai tare, până când 
am simţit că ceva a cedat în interiorul telefonului. 


Am fost nevoită să o fac. 


Am pus telefonul la loc pe jos, exact în poziţia în care îl găsisem. 
Acum, Hunter nu mai avea contact cu lumea. Privirea mea s-a întors 
la șirul de camioane. Erau suficiente să îl atrag pe Hunter acolo, să îl 
dobor, fără să mă vadă cineva? M-am gândit că da. Am ridicat 
privirea și am văzut că Hunter era la casă, plătea. Puteam să urc în 
spatele unui camion, nicio problemă, dar aveam nevoie de mănuși. 
Mi-am privit degetele, studiindu-le vârfurile. Cel puțin așa 
presupuneam că aveam nevoie de mănuși. Oare pielea mea biologică 
avea amprente? Mi-am ridicat degetele și am văzut spiralele 
caracteristice pe vârfuri. Așa mi s-a părut. 


Amprente. Amintindu-mi cuvintele lui Grady, am simțit o mustrare 

de conștiință. Dacă aș fi fost la fel de deșteaptă ca el și l-aș fi verificat 
pe Hunter de la început. El îmi spusese să o fac, deși nu știu cum se 

așteptase să verific imediat amprentele lui Hunter. Nu era ca și cum 

aș fi avut cu mine tot timpul o trusă de medic legist. 


Solicitare de analizare a amprentelor? 


Apariția m-a făcut să casc ochii. Sau poate că eu cerusem asta. 


Dar unde? Era o singură cale să aflu. Am răspuns afirmativ. 
Da. 


Și, de parcă răspunsul meu ar fi deschis o ușă secretă, am știut. Chiar 
înainte ca rezultatul să se afișeze. 


Pentru a începe analiza, apasă suprafața rotundă a degetelor. 


Părea destul de simplu. M-am uitat în jur prin mașină, după vreun 
obiect pe care Hunter să îl fi atins, înainte să îmi dau seama: nu era 
niciun obiect pe care să nu îl fi atins și eu. Amprentele noastre erau 
amestecate peste tot, probabil, unele peste altele. 


GPS-ul, totuși. Fusesem atentă când îl luasem. Și trebuia să îl scot de 
acolo, oricum. În clipa aceea. Înainte ca Hunter să se întoarcă. Mi-am 
pus șapca de baseball pe cap și am ieșit din mașină. Un televizor era 
pornit chiar deasupra pompelor. L-am ignorat, m-am prefăcut că am 
scăpat ceva și, practic, m-am băgat sub mașină. Am reperat micul 
obiect. Am ieșit și m-am ridicat în picioare, ținându-l cu grijă între 
degete. M-am uitat spre magazin și am văzut cum casiera îi întinde 
lui Hunter restul și m-am îndemnat să mă grăbesc. Între timp, pe 
ecranul televizorului de deasupra continuau să apară știrile. 
„lemperatura va înregistra o scădere bruscă mâine, în jumătatea de 
est a țării, așa că asiguraţi-vă că vă luați haine groase. Acum, știrile 
regionale.” 


Am ridicat privirea și am văzut că un bărbat o înlocuise pe tipa cea 
exagerat de veselă, apoi mi-am întors atenţia spre Hunter. Oare 
aveam timp să încerc în momentul acela povestea cu amprentele? 


„Un incendiu a izbucnit în Knoxville mai devreme și a distrus o 
proprietate îngrădită, plus cele două case aflate lângă ea, înainte ca 
pompierii să îl stingă. Un localnic care făcea jogging la o oră târzie 
pretinde că ar fi văzut un elicopter militar în apropiere, iar câțiva 
vecini spun că ar fi auzit o bubuitură puternică, inexplicabilă, chiar 
înainte de izbucnirea incendiului. Încă nu există confirmări că acest 
incident ar avea legătură cu vreo activitate teroristă.” 


Am uitat de dispozitivul GPS din mâna mea și am rămas privind 
îngrozită ecranul. În fundal, erau rămășițele casei arse din care încă 
ieșea un nor de fum negru. Din poziția cameramanului, se vedea clar 
o poartă din fier. Aceeași poartă pe care o sărisem cu o zi înainte. 


Mâna liberă mi-a zburat spre gură, care, brusc, mi se uscase. Casa lui 
Grady, distrusă. Și probabil că din cauza mea. 


Am încercat să ignor televizorul și radioul și m-am concentrat să nu 
cad din picioare, în ciuda sentimentului de vină care îmi strângea 
stomacul cu gheare mortale. Nu m-am gândit, nu am crezut 
niciodată că Grady ar putea fi în pericol. Și asta numai pentru că nu 
mă gândisem. Și ar fi trebuit. Mama ar fi trebuit să mă învețe asta. 


Hunter a ieșit din magazin și mi-am dat seama că eu tot nu făcusem 
plinul. Mi-a făcut semn cu mâna, din faţa ușii. Cu mâini tremurânde, 
am pus GPS-ul în buzunar. 


-Fă plinul, vin și eu, mi-a strigat. 


L-am privit cum cotește după colţ, spre semnul cu Toaleta bărbaților. 
În timp ce puneam pompa la loc, cu mintea galopându-mi, un 
minivan a oprit pe locul din fața mea și, o clipă mai târziu, un băiat a 
ieșit pe ușa din spate. Mama lui a deschis repede ușa din faţă. 


- Tommy, așteaptă! Nu e bine să ieși așa din mașină! 
— Bine... îmi pare rău! 


Dar lui Tommy nu părea să-i pară rău deloc, în timp ce înconjura 
mașina alergând să o ia de mână pe mama lui. 


-Putem să cumpărăm M&M, te rog? O să fiu foarte cuminte în 
mașină, de data asta! 


-Asta chiar ar fi o schimbare, a mormăit mama, iar ea și soțul ei au 
schimbat o privire ironică peste mașină. 


Iar după felul în care i-a zâmbit băiatului și după cum i-a ciufulit 
părul, evident, nu era prea deranjată de energia lui. O familie 
obișnuită, într-o vacanță obișnuită. Ceva ce eu nu voi avea niciodată, 
indiferent cât de mult mi-aș dori. 


Hunter a ieșit de la toaletă, fluturându-și mâinile, ca și cum prosopul 
de hârtie s-ar fi terminat. Mi-a prins privirea și a zâmbit, cu mersul 
acela relaxat, cu mișcări agile pe care i le observasem prima dată pe 
holurile de la Clearwater High. La vederea lui, mi s-a tăiat un pic 
respirația. Exact ca atunci. Imaginea s-a stricat în momentul în care, 
tot cu ochii pe mine, n-a luat curba cum trebuie și s-a clătinat un pic, 
înainte să-și recapete echilibrul. Dar asta mi-a invocat o altă imagine. 
Un băiat cu mersul șchiopătat. Un băiat care lucrase pentru Holland. 
Un băiat care riscase totul să mă salveze. Un băiat care speram cu 
disperare să nu fie în pericol din cauza mea. 


Lucas. 


Până atunci, toți cei care mă ajutaseră pățiseră lucruri teribile. Dacă 
Lucas era cel care urma? 


S-a auzit pornind un motor, familia a plecat, iar noi am rămas 
singurii clienți. Dar în timp ce Hunter se apropia de mașină s-a 
deschis ușa magazinului. A ieșit un angajat, ţinând capul aplecat, cu 
ochii pe telefon. Dar continua să meargă... și venea direct spre noi. 
Mi-am tras mai bine pe cap șapca de baseball și, simțind niște 
furnicături pe gât, am înconjurat mașina noastră prin spate, să îl 
întâlnesc pe Hunter la jumătatea drumului. A scuturat punga din 
plastic pe care o avea pe brat. 


— Hei, am luat câteva cafele și niște ciocolată, m-am gândit că ne-ar 
prinde bine cofeina și zahărul. 


Am aprobat. 
— Perfect. 


Vânzătorul era aproape acum, la doar câţiva pași. A închis clapa 
telefonului, încruntat. Întregul meu corp s-a încordat. Apropierea lui 
nu avea sens. Doar dacă nu cumva... telefonul. Dacă văzuse pe 
internet ceva ce îl făcuse să ne rețină? Poza mea, de exemplu. Sau și 
mai rău... să fie din V.O.? Unul dintre complicii lui Hunter, deghizat 
în vânzător? Venind să îl ajute să acționeze? Împreună cu Holland, 
care putea fi oriunde? Oare găsise ce căutase acasă la Grady? Găsise 
o copie a fișierelor codate ale mamei? 


Tinta: 15,1 picioare. 
Scanare de arme: nicio armă detectată. 
Apoi, o altă afișare contradictorie: 


Ameninţare detectată. 


Scanare de arme: Beretta. 

Capul vânzătorului s-a ridicat brusc, iar buzele i s-au întredeschis. 
— Hei, tu. 

În același timp, și-a băgat în buzunar mâna liberă. 

Acţionează? 


M-am aruncat înainte să aibă timp să îl scoată. Mâna mea s-a întins, 
i-am apucat încheietura și am răsucit-o, în timp ce el încerca să-și 
recupereze arma. Pistolul pe care îl luasem de la Grady era sub 
scaunul din faţă și aveam de gând să îl folosesc doar în ultimă 
instanță. Arma i-a scăpat, dar eu mi-am continuat saltul, tot ținându- 
l de braţ, apoi am trecut în spatele lui. I-am apăsat braţul tot mai 
tare, trăgându-l în spate, în timp ce mâna mea liberă s-a curbat în 
jurul gâtului său și l-a strâns, până când a amuţit și a rămas fără 
oxigen. 


-Ce vrei? 


Nu a răspuns, iar mâinile mele l-au strâns și mai tare. În timp ce îi 
fortam brațul și mai mult la spate, l-am simțit cum se zbate, de parcă 
ceva în umărul lui începea să cedeze. Nu i-am dat drumul. Nu 
puteam. Voiam să sufere. Venise vremea ca cineva să plătească. 


- Mila, oprește-te! Dă-i drumul! 


Vocea agitată a lui Hunter m-a scos din ceaţă și îndată am slăbit 
strânsoarea. Bărbatul a alunecat pe jos, în timp ce ochii mei căutau ce 
scăpase din mână. Am zărit obiectul în același moment în care am 
observat mașina poliției apropiindu-se. 


Ameninţare detectată: 42 de picioare. 


Amenințarea venise dinspre poliţie, nu dinspre el. Lucru care părea 
logic, dat fiind faptul că obiectul scăpat de vânzător era un portofel. 


Portofelul lui Hunter. 


M-am dat înapoi, îngrozită. Omul nu era din V.O. și nici nu încerca 
să mă predea. Era un bun samaritean. lar acum, drept răsplată, era 
prăbușit pe pământul uleios dintr-o staţie de benzină. 


-Omule, ești bine? 


Acum Hunter mă ignora, în genunchi, lângă vânzător. Nu. Nu avea 
nicio logică. Trebuia să știe că eram nevoiți să plecăm de acolo, 
înainte ca polițiștii să treacă din nou pe lângă noi. Înainte ca unul 
dintre camionagii să iasă și să ne observe. 


Ce făcea? 


M-am aplecat și i-am luat portofelul, prinzându-l de braţ, în același 
timp. 


— Haide, trebuie să plecăm. 


Hunter s-a opus energic, așa că am tras mai tare de el, forțându-l să 
se ridice în picioare. S-a uitat la mine, cu o expresie șocată. 


-Ce naiba e cu tine? Eşti nebună? Trebuie să sunăm la 911, să ne 
asigurăm că omul ăsta e bine... 


Exact atunci vânzătorul a gemut. Am profitat de asta și l-am tras pe 
Hunter spre mașină. In același timp, suspiciunea a început să prindă 
formă în mine. L-am ghidat pe Hunter spre jeep, am deschis ușa 


pasagerului și l-am îndemnat să urce, deloc amabil. A urcat, de parcă 
ar fi fost pe pilot automat, cu ochii încă ațintiți spre vânzător. Am 
alergat pe partea cealaltă, în timp ce bărbatul încerca să se ridice în 
genunchi, cu un braț îndoit la piept. Și-a plecat capul, evident, 
suferind. 


Hunter a scuturat din cap și, parcă trezit dintr-un somn lung, s-a 
întins să deschidă ușa. Am călcat acceleraţia și am părăsit staţia, 

înainte ca el să atingă ușa. Trebuia să plecăm de acolo, înainte ca 
tipul să-și revină și să vadă numărul de înmatriculare. 


-Lasă-mă să ies, a zis Hunter, iar când a văzut că nu-i răspund a 
repetat. 


Mai tare. 

-Mă auzi? Vreau să cobor. 

-Nu. 

Faţa i s-a contorsionat, apoi a căutat pe jos. 

-Ce faci? 

-Sun la ambulanță. Eşti nebună, iar omul are nevoie de ajutor. 


Atentă la mașina poliției, am găsit drumul de acces spre autostradă 
și am accelerat. Nu înțelegeam nimic. Fie Hunter juca un teatru 
uimitor, fie... Degetele mele au trecut peste conturul GPS-ului. Nu. 
Niciun fie. Juca teatru. Sigur. 


O clipă mai târziu, l-am auzit înjurând. 


-Nu pot să cred. Telefonul meu e mort. 


A azvârlit telefonul pe bancheta din spate, de unde s-a rostogolit pe 
jos. Frustrarea lui era evidentă în fiecare mișcare încordată. A vrut să 
deschidă compartimentul mănușilor și, cu toate că verificasem 
mașina, instinctul meu a reacționat. 


— Ţine-ţi mâinile la vedere. 


A îngheţat pentru câteva secunde, cu degetele nemișcate pe 
încuietoare. Apoi, s-a întors spre mine. Încet, cu o mișcare sigură și 
atentă, ca atunci când cineva își reține cu greu furia. O expresie 
uimită i-a contorsionat fața și i-a făcut gura aproape de 
nerecunoscut. 


-Ti-ai pierdut naibii mințile? 

Pentru câteva momente, s-a lăsat liniștea și am cântărit întrebarea lui, 
în timp ce mașina gonea pe autostradă. Oare nebunia era posibilă la 
un android? Nu era nevoie de un creier uman pentru asta? În faza 
aceea, nu aveam un răspuns categoric. Nu după cele întâmplate în 
ultimele câteva ore. Expresia lui Hunter era încordată: obrajii supti, 
gura îi era o linie subțire, privirea neclintită. Nu-mi aminteam să îl fi 
văzut vreodată nici măcar pe sfert atât de nervos. Îndoiala mi-a dat 
târcoale. Dacă făcea parte din V.O., ce motiv putea avea să-mi atragă 
atenția asupra abilităților mele? Nu ar fi fost mai ușor doar să treacă 
peste asta, să evite întrebările? 


Sau... poate că voia să se joace cu mine. Incerca să îmi provoace 
emotii diverse, să vadă ce se întâmplă. 


- Ce, ești vreun expert în jiujitsu? Și chiar dacă ai fi... niciodată n-am 
văzut pe cineva să se miște atât de repede, a zis, nevenindu-i să 
creadă. 


Nesiguranţa s-a aprins din nou, devenind îndoială. Dar nu. Sigur era 
o strategie. Obrajii lui căpătaseră o tentă de roșu, iar mușchii 
mandibulei i se încordaseră. 


— Uite ce e, cred că merit niște răspunsuri! 


Ca și cum agresiunea lui ar fi declanșat-o pe a mea, furia și-a croit 
drum spre gâtlejul meu, apoi spre gură. 


— Vrei adevărul? Bine, fie. 


M-am întors, ignorând expresia lui uimită și scânteia de îndoială pe 
care o reaprinsese. 


-Povestea pe care ţi-am spus-o despre tata a fost o minciună, iar 
mama? Nu ne-am certat... E moartă. 


Moartă. Cuvântul a reverberat în mașină, mai tare decât m-am 
așteptat. Imaginile au prins viaţă în mintea mea. Trupul mamei 
sângerând în mașina lui Lucas. Eu, când o căram spre Potomac și o 
puneam în apă, iar părul ei se răsfira de parcă erau plante marine, în 
timp ce se scufunda. 


Un suspin a întrerupt ceea ce voiam să îi mai spun. Am înghițit greu, 
deși, în cazul meu, acel nod din gât era doar o memorie emoțională 
și am izbucnit în lacrimi. 


— Cum? Cum... Doamne, de ce nu ai spus nimic? 


-Mama nu era veterinar, am continuat, era agent guvernamental, ca 
mine. 


Mâna lui Hunter pornise spre mine, dar a lăsat-o în jos. 


- Agent? 


Asta a fost tot ce am putut spune. Am riscat o privire spre fața lui. 
Privirea lui de obicei intensă părea opacă, iar faţa îi era palidă. 


Pentru că e nevinovat, a șoptit acea parte a mea mică, răzvrătită. 
Nu, nu, nu. Teatru, era doar un teatru foarte bun. 


-Spioni. Eram într-o misiune, iar mama a fost omorâtă încercând să 
mă salveze. Acum, aceiași oameni mă urmăresc, iar Richard Grady e 
tipul pe care mi-a spus ea să îl caut și să îi cer ajutor. 


-Nu pot... 


Vocea lui s-a stins, lăsând tăcerea dintre noi să devină densă. Mâinile 
lui i-au acoperit faţa și i-am auzit ritmul respirației în palme. 


Minciuni. Teatrul lui, atitudinea lui afectată... toate erau minciuni. Și 
încet, dar sigur, siguranța mea a dispărut, lăsând în urmă spaţii mari 
de îndoială. Între timp, inima mea trădătoare a început să bată din 
nou cu speranţă. 


In cele din urmă, a ridicat capul. 


-Dacă e adevărat, și sună prea incredibil de nebunesc să fie 
minciună, cum ai putut să îmi faci asta? Cum ai putut să mă pui în 
situația asta, fără să îmi spui despre ce e vorba? Iisuse, Mila. Nu am 
dreptul să știu dacă viața mea afurisită e în pericol? 


Adevăr? Sau minciună? 


— Aveam de gând să îţi spun... 


— Când? a strigat, lovind cu pumnul în bord. Când aveai de gând să- 
mi spui? In seara asta? Mâine? Niciodată? 


Inima mea bătea tot mai tare. Aceea nu era o minciună, nu avea cum 
să fie. Pentru că furia lui Hunter era evidentă. Apoi, dacă asta era 
posibil, a pălit și mai mult. 


- Of, Doamne, poza pe care credea Ashleigh că o văzuse? Chiar erai 
tu, nu-i așa? 


Am înghițit. Nu avea rost să mai mint. 


- Da. Dar nu am omorât-o pe mama. Ancheta e secretă. Poliţia chiar 
crede că pe mine mă caută. 


Și-a lăsat capul în jos, privind în poală. Am văzut când mâinile au 
început să-i tremure. 


— De ce nu ai fost sinceră cu mine? 

Disperată, am contraatacat. 

- Eu, sinceră? Dar tu? 

Am apăsat acceleraţia și am schimbat banda ca să pot întoarce. 


-Tu ai fost sincer când mi-ai spus că un vechi prieten îţi scria 
mesajele de mai devreme? 


A râs surprins. 


— Mesaje? Te referi la cele de la fosta mea iubită, care încearcă să se 
împace cu mine? Scuză-mă, dacă m-am gândit că ar fi un pic ciudat, 
date fiind circumstanțele. 


Disperată, am scos GPS-ul din buzunar. 


-Dacă nu faci parte din V.O., de ce ai ăsta? am întrebat și i l-am 
fluturat în față. 


Mi-a prins încheietura și, cu toate că prima mea reacție a fost să-mi 
retrag mâna, am rămas nemișcată. S-a aplecat să vadă mai bine. 
Privirea lui nu avea nici cea mai mică urmă de recunoaștere. 


-Nu am nicio idee, ar trebui? Și ce naiba e V.0.? 
Se uita la mine de parcă îmi pierdusem minţile. 
Și poate că așa era. Incepeam să îl cred. 


Conducând cu o mână, mi-am pus degetul pe partea de sus a GPS- 
ului, rotindu-l, până când degetul meu a vibrat și literele au clipit în 
capul meu. 


Recuperează amprenta? 
Da. 
— Ai de gând să-mi răspunzi? a zis el, dar l-am ignorat. 


Pentru că exact atunci senzaţia de vibrație din degetul meu s-a 
transformat într-o ușoară înțepătură. In fața mea a apărut un desen, 
o serie de spirale și șănțulețe. O amprentă. Mă rog, o parte din ea. 


Mișcă-te 1 mm spre dreapta. Rotește cu 3 grade, în sens contrar acelor de 
ceasornic. 


Am privit imaginea mişcându-se, până când a apărut una aproape 
completă. 


Copiază și caută prin cea mai recentă bază de date? 
Da. 


În același timp, degetul meu s-a umplut de căldură, iar imaginea a 
clipit roșu. 


Încărcare date... 

-Nu pot să cred, a mormăit Hunter. 

Apoi, au apărut rezultatele. 

Potrivire amprentă: 99,5%. 

George McDevitt. Ocupaţie: fraudă online, spargere conturi bancare. 
Vârsta: 45. 


A apărut imaginea și l-am recunoscut imediat. Nu era Hunter. Nici 
pe departe. Nu, era unul dintre cei doi bărbaţi de la motel, unul 
dintre cei pe care eu și mama îi legasem și fugisem de ei. Din senin, 
m-a lovit un val de ușurare, alungând încordarea din pieptul meu și 
eliberând un chicot. Nu Hunter pusese dispozitivul. Realitatea m-a 
lovit o clipă mai târziu, eliberând bulele de fericire din mine. GPS-ul 
mi-a alunecat din mână, când mi-am dat seama de implicații. Când 
conștientizarea faptului că, poate făcusem o greșeală enormă, care 
putea schimba o viață, a început să mi se strângă în jurul gâtului. Of, 
nu. 


— Hunter, îmi pare foarte rău. Am crezut... am... V.O. este o 
organizație de spionaj. Ne-au urmărit cu GPS-ul. 


S-a uitat o clipă la dispozitiv, înainte ca pleoapele lui să cadă. 


-lar tu ai crezut că sunt cu ei. 


Și-a lăsat capul în jos și și-a băgat mâinile în păr. Respirația i-a 
devenit greoaie. 


- Oprește mașina. Acum, a zis accentuând, când a văzut că nu am de 
gând să-l ascult, iar cuvântul părea plin de furie și de altceva. 


Ceva ce semăna îngrozitor cu durerea. 


Am tras mașina pe margine. In momentul în care am oprit, ușa lui s- 
a deschis. O clipă mai târziu, trăgea de ușa mea, agitat. 


- Coboară. Conduc eu. 


Am vrut să protestez, dar o privire spre fața lui încordată, spre 
atitudinea lui rigidă m-a avertizat că trebuie să îl las în pace. A 
așteptat pe drum, până când am urcat, de parcă gândul că m-ar 
putea atinge din greșeală îi repugna. Și, în ciuda a tot, inima mea s-a 
strâns la gândul acela. 


Am rămas tăcută, cât timp el a tras înapoi pe autostradă, cu mâinile 
încleștate pe volan. Când am crezut că trecuse suficient timp să-și fi 
recăpătat controlul, am zis: 


— Hunter... 
Capul lui s-a întors brusc. 
-Nu. Fără vorbă. Nu pot... abia dacă te pot privi. 


Mi-am strâns mâinile în poală și am derulat în minte ultimele câteva 
minute. Nu rămăsese nici urmă de suspiciune, doar rușine. Chiar 
spusesem că mama era moartă? Sugerasem că el era un terorist 


complice? Aproape că sugrumasem un bărbat în faţa lui, iar omul 
încercase doar să-i returneze portofelul. 


Rușinea m-a cuprins și mi s-a făcut greață. Hunter nu era un actor de 
Oscar. Niciodată nu îmi ascunsese ceva. Acel rol fusese al meu, doar 
al meu. 


Nu am fost atentă când a apăsat pe câteva butoane ale GPS-ului. 
Poate că ar fi trebuit, cel putin aș fi fost avertizată când a tras spre o 
ieșire, câteva minute mai târziu. M-am încordat pe scaun, am 
inspectat împrejurimile cu o privire critică și am cântărit fiecare 
persoană, fiecare mașină, fiecare posibilă ameninţare. Chiar și atunci, 
am simțit o mică urmă de suspiciune. Unde mă ducea? Abia când a 
oprit la un terminal cu autobuze mi-am dat seama de greșeala mea. 
A parcat mașina. Când s-a întors să mă privească, furia încă nu 
dispăruse complet de pe fața lui, dar umerii îi erau căzuţi și, mai 
mult decât orice altceva, cu părul răvășit și cu cămașa șifonată, arăta 
extenuat. 


-Nu te cunosc. Nu te cunosc deloc. Credeam că ceva se înfiripă între 
noi, dar nu ai încredere în mine și... m-ai suspectat că ţi-aș fi 
dușman? Plec acasă. 


Când privirile noastre s-au întâlnit, am simtit din nou lacrimi. Totul 
mă părăsise, emoțiile, logica. Iar în clipa aceea singura persoană pe 
care puteam conta pleca pentru totdeauna. leșea din viața mea. 
Gândul că mă disprețuia era mai mult decât puteam suporta. Așa că 
am făcut o încercare jalnică de a-i explica. Trebuia să știe că nu 
avusesem intenţia să îl rănesc. 


-Am încercat să îţi spun de atâtea ori. lar când nu am putut ţi-am 
cerut să mă lași să merg singură în Virginia, îți amintești? 


— Da, aș vrea să te fi ascultat. 
-Eu nu. Fără tine, aș... nu știu dacă aș fi ajuns până aici. 


A dat ochii peste cap, de parcă ar fi crezut că fac mișto de el. Nu 
aceea era intenția mea, dar nu am îndrăznit să spun mai mult. 


-Sunt sigur că te-ai fi descurcat perfect. Așa că... pleacă, da? 


În timp ce încercam să deschid ușa, lacrimile îmi ardeau ochii și mi- 
am întors privirea, înainte ca prima să cadă. Dacă priveai lucrurile 
așa, Hunter avea dreptate. N-ar fi trebuit să îl trag după mine în 
povestea aceea, fără să îi spun adevărul. Chiar și atunci, încă nu-i 
spusesem totul. Nu era sigur să îi spun și, dacă îmi păsa vreun pic de 
el, trebuia să îl las să plece. Să îl las să iasă din viața mea pentru 
totdeauna. 


Atâtea lucruri- sentimente, idei, cuvinte- îmi treceau prin cap, prin 
inimă, implorându-mă să i le împărtășesc. Să îi spun în acel ultim 
moment cât de mult însemna pentru mine. Să spun tot și să mă 
bucur că măcar o dată spusesem adevărul. Versiunea necosmetizată. 
Și, categoric, era ceva liniștitor în asta. 


Dar nu aveam dreptul. Il irosisem, în momentul în care încetasem să 
cred în el. In schimb, am șoptit. 


-S-ar putea să nu fii în siguranță singur. Dacă cei care mă caută vin 
după tine... 


-O să le spun că nu știu nimic. Și, din fericire pentru mine, e 
adevărat. 


Asta avea să îl ţină în siguranță? Speram că da. Mai ales dacă goleam 
GPS-ul și îi trimiteam pe cei din V.O. pe un alt drum, departe de el. 


— Acum, te rog, vrei să pleci? a zis din nou, mai degrabă trist decât 
furios. 


-Poti să descui ușa din spate? am zis, mândră că vocea nu mi-a 
tremurat. 


Am înconjurat mașina să îmi iau puţinele lucruri pe care le aveam. 
Totuși, când am pus mâna pe geantă, mi-am dat seama că nu puteam 
să plec așa. Lucrurile pe care le spusesem, felul în care îl tratasem? 
Mai rău, mult mai rău, lucrurile pe care le gândisem și nu le rostisem 
niciodată? Acela era genul de viață pe care o voiam? În căutarea 
adevărului și totuși fără să știu când avea să se întoarcă împotriva 
mea? 


Trebuia să îmi cer scuze. Nu că un „îmi pare rău” ar fi schimbat ceva, 
dar merita să îl audă. Am închis ușa și am scos din geantă o hârtie și 
un pix. După ce am scris un bilet scurt, am așteptat un moment, timp 
în care pseudoinima mea a cedat și s-a făcut bucăţi, apoi mi-am 
îndreptat umerii și m-am dus să îi bat în geam. A apăsat butonul și a 
închis ochii strâns, de parcă ducea o bătălie interioară, în timp ce 
geamul se lăsa în jos. M-am forțat să privesc fiecare urmă de 
suferință de pe fața lui. Doar eu, nimeni altcineva. Singura dovadă 
de care aveam nevoie să știu că îi va fi mai bine fără mine. M-am 
aplecat înăuntru și l-am sărutat blând pe obraz. 


— Îmi pare rău... pentru tot. Adevărul e aici... 


Pumnul meu s-a strâns pe bilet și am început să îl mototolesc. Ce 
prostie. Prea putin, prea târziu. Apoi, înainte să apuc să îmi pierd 


curajul, am lăsat biletul în braţele lui. 


-Cel putin o parte din el. Și... este o armă sub scaunul tău, în caz că 
vei fi urmărit sau ceva. 


- Glumești? a întrebat stupefiat. 

Am scuturat din cap. Nu puteam fi mai serioasă de atât. 
-Chiar așa în pericol ești? 

- Da. 


Brusc, ochii au început să-i lucească și o parte din mine se ruga să fie 
o închipuire a mea. A luat biletul și l-a strâns atât de tare, că se putea 
rupe. M-am tras în spate și mi-am pus geanta pe umăr, apoi m-am 
întors, înainte ca vreunul dintre noi să spună ceva. Nu suportam să 
aud furia și dezamăgirea care știam că mă așteaptă în vocea lui. Nu 
din nou. Fără să privesc în urmă, m-am îndreptat spre terminalul cu 
autobuze, numărând pașii pe care îi făceam pe asfaltul crăpat. 


Unu, cinci, zece pași distanță de persoana care mă făcuse să mă simt 
cu adevărat vie. Și, în sfârșit, în sfârșit, am auzit sunetul unui motor 
familiar. Apoi scrâșnetul roților pe asfalt, în timp ce Hunter ieșea din 
parcare. După care m-am oprit și m-am lăsat în genunchi, în tip ce 
mașina se îndepărta. Mi-am luat capul în mâini și, într-un final, am 
acceptat gaura neagră pe care o aveam în piept. Mi-am reprimat un 
suspin și m-am lăsat în jos, în timp ce îmi strângeam coapsele cu 
mâinile, de parcă aș fi putut alunga realitatea cu forța. Mi-am șters 
ochii și m-am luptat să-mi recapăt controlul. Când, în cele din urmă, 
m-am ridicat, mi-am îndreptat umerii și am înghiţit greu. Restul 


călătoriei trebuia să o fac singură. Poate că așa ar fi trebuit să fac de 
la început. 


Mi-am aranjat geanta pe umăr și, după ce am pus GPS-ul pe un 
autobuz care se îndrepta spre statul natal al lui Hunter, mi-am 
continuat drumul spre automatul de bilete. Fiecare pas accentua 
golul din mine, dar nu m-am oprit. Trebuia să continui. 


Nu îmi rămăsese nimic altceva. 


Il 


Când, în sfârșit, autobuzul a ajuns la Chicago, cerul se întuneca. Era 
greu de crezut că în dimineaţa aceea îl lăsasem pe Hunter în urmă. 
Eu și ceilalți treizeci și opt de pasageri călătoream de șapte ore, fără 
aer condiționat, în ultimele două ore. Toţi eram nerăbdători să 
coborâm, dar mă îndoiesc că era vreunul mai ușurat ca mine. Cu 
fiecare pas de-a lungul traseului autobuzului, riscul să fiu 
recunoscută era mai mare. Mai multe ocazii ca vreo persoană să îmi 
întrerupă drumul. Totuși, din fericire, mă apropiam de final. Încă un 
transfer și aveam să ajung în orașul căutat. 


Când autobuzul a parcat, oamenii s-au grăbit să coboare. Am 
așteptat să se ridice toți, în timp ce sporovăiau, întinzându-se și 
mișcându-se de pe un picior pe altul. În timp ce înaintau în șir 
indian, gândurile mele erau din nou la Hunter. De fapt, nu încetam 
să revăd ochii lui plini de furie, de când plecase. Existaseră momente 
când realmente nu reușisem să îmi iau ochii de pe geam, de teamă că 
cineva ar putea să mă vadă că plâng și să vrea să stea de vorbă cu 
mine. Chiar și în clipa aceea îmi tineam capul plecat, așteptând ca 
ultima persoană din șir să treacă, înainte să îmi ridic privirea. De 


atunci încolo, orice fel de contact personal era complet interzis. Nu 
îmi permiteam să risc. 


Odată coborâtă din autobuz, mi l-am alungat pe Hunter din minte și 
mi-am luat geanta, apoi m-am îndreptat spre panourile cu orarul, să 
văd când sosește autobuzul meu. Dar când m-am apropiat de 
terminal, prin mulțime, am văzut un om care se uita la mine. 
Căutase ceva pe o tabletă și ridicase privirea când m-am apropiat. 
Atenţia lui a zăbovit asupra mea un pic cam mult, înainte să se uite 
din nou pe tabletă. Când a ridicat bărbia, era evident că atenţia lui 
era concentrată pe fața mea. Mi-am adunat umerii și m-am întors, 
pornind în altă direcție, cu pași atent măsurați, în timp ce respirația 
mea se accelera. Odată ce mă voi amesteca prin mulțime, va uita de 
mine. Dar nu trebuia să mă mișc prea repede. Nu voiam să îl fac să 
creadă că fug. 


Când am fost la vreo douăzeci de picioare distanță, m-am oprit și m- 
am așezat pe un scaun gol. Văzuse ceva, dar ce? Același articol 
dinainte sau ceva nou? Era un singur mod de a afla. 


Deschide portaluri. 


Informaţiile au venit încet, de data asta, oprindu-se și pornind din 
nou, în drumul lor prin mintea mea. Ca de obicei, erau șiruri de 
coduri peste tot. Dar când am încercat să le cern, cu obișnuita mea 
precizie, informaţiile nu s-au urnit. Am încercat din nou, dar nu s-a 
întâmplat nimic. Ce naiba? 


Conexiune eșuată. Incercare de reconectare? 


Mi-am dat seama atunci că probabil conexiunea WI-FI era 
inexistentă acolo sau proastă. Poate că nici nu era vreuna în terminal 


și poate că încercam să mă conectez la semnalul vreunui dispozitiv 
independent. Dar trebuia să mai încerc. 


Da. 


De data asta, informaţia a început să curgă. Am căutat numele 
Nicole Laurent, iar inima mea a tresărit, când a găsit asta: 


Femeia moartă din DC a fost identificată ca fiind Nicole Laurent, fost 


cercetător militar... 


Parcă aș fi fost lovită în piept cu un ciocan. Nu doar că mama fusese 
identificată în raport, povestea era și în titlurile ziarelor. Articolele 
erau însoțite de o poză a mamei, dinainte să o cunosc. Zâmbind spre 
cameră, cu părul blond prins într-o coadă de cal, cu ochii albaștri 
reflectându-se în spatele unor ochelari pătrați. Părea fericită. Veselă. 
Cum nu o văzusem în scurta noastră perioadă împreună. M-am lăsat 
pe scaun, dar oroarea nu se terminase, nu încă. Pentru că urma o 
poză cu mine, alta. Una în care aveam părul negru. 


Fata căutată pentru interogatoriu, în legătură cu crima... 


Deși știusem că acel moment era inevitabil, tot am simţit impactul ca 
pe un picior în stomac. Pumnul mi-a zburat spre gură. Holland 
făcuse public totul. Nemernicul; știa cum să pună sare pe rană. 
Pariez că reacția mea l-ar fi mulțumit. 


Nu conta. Nu aveam de gând să îl las să câștige. 
Exact atunci, în mintea mea a apărut o avertizare. 


Ameninţare umană detectată. 


Picioarele mi s-au încordat, alerta roșie m-a umplut de o 
incontestabilă determinare. Mi-am înălțat capul, să mă uit peste 
umăr. Bărbatul cu tableta era în picioare și se îndrepta spre mine. 


- Hei! a strigat și a arătat spre mine. 
Capete curioase l-au urmat. 
Acționează? 


Pumnii mei s-au strâns. Aș fi putut. Ar fi fost atât de ușor, o lovitură 
rapidă sau o strângere de gât și ar fi fost terminat. Dar erau prea 
mulți oameni. Prea public. Iar chipul meu era acolo. 


Limitarea riscurilor: minimizează expunerea. 
Compromite inamicul. 

Și imediat după: 

Ameninţare detectată: 10 picioare. 

Scanare de arme: Glock. 


M-am rotit, exact la timp să văd o uniformă albastră privind spre 
mine. Mi-am adunat umerii și am aplecat capul, încercând să fiu cât 
mai puțin vizibilă. Din păcate, bărbatul cu tableta l-a observat și el 
pe polițist. 


- Hei, aici! a strigat dând din mână. Fata aceea e... 


-Domnule polițist! am tipat, încercând să îl acopăr cu vocea mea, vă 
rog, bărbatul acela a încercat să-mi fure geanta! 


Nu avea să îmi fie de mare ajutor, doar o fracțiune de secundă în 
plus. Dar numai de atât aveam nevoie. Când polițistul și-a luat ochii 
de la mine, încruntându-se confuz spre bărbatul cu tableta, m-am 
strecurat lateral. Apoi, m-am întors și am luat-o la fugă. 


— Hei... 


Frica îmi pulsa în picioare, iar în timp ce alergam pe lângă un cuplu 
am lovit geanta de laptop de pe umărul bărbatului. Nu știam ce se 
întâmplă în urma mea, dar bănuiam. Polițiștii ajunseseră la bărbat. El 
le arăta poza, explicându-le că eram căutată. Apoi... 


-Stai pe loc! Poliţia! 


Strigătul s-a auzit din spate, tare, în aerul răcoros al nopții. În fața 
mea, mulțimea se dădea la o parte ca prin minune, cu ochii măriți de 
șoc, două mame cu copiii în brațe, strângându-i la piept. De parcă aș 
fi fost cineva de care să se teamă. De parcă aș fi fost periculoasă. 


Ameninţare umană detectată: 36 de picioare. 
Acționează? 
Dacă mă gândeam mai bine... probabil că eram. 


Am trecut în goană pe lângă un grup de turiști japonezi și m-am 
trezit alergând spre un șir de scaune, unde pasagerii erau adunați 
grămadă. Cineva în faţa mea avea căști și scria ceva pe un laptop. N- 
am avut timp să virez, așa că m-am aruncat spre locul gol de lângă el 
și am sărit peste scaun. Piciorul meu i-a agăţat cablul, iar căștile i-au 
zburat, atârnate de piciorul meu. Le-am scuturat și am continuat să 
alerg. Peste vuietul vocilor alarmate îl auzeam pe polițist urlând în 
staţie: 


-Suspect de crimă urmărit la terminalul de autobuze. Solicit întăriri, 
repet, solicit întăriri. Suspectul e în zona de nord, pe jos. 


Atac ținta? 


Am încercat să ignor întrebarea care clipea cu roșu în capul meu, dar 
ceva la atacul continuu părea... tentant. De parcă eul meu de android 
era ofensat că nu eram hotărâtă să mă împotrivesc polițiștilor. 


Am virat spre ieșirea din capătul opus. Mai aproape, mai aproape. 
Dacă aș fi putut doar să ajung afară, aș fi fost în regulă. În depărtare 
s-a auzit o sirenă și m-am înfiorat. Ei bine, atâta timp cât aveam 
suficient avans... Am ţâșnit afară, iar aerul rece mi-a acoperit fața cu 
o speranță nouă. Se lăsase noaptea și, cu toate că aerul era răcoros, 
zona era plină de lume. Multe felinare, dar și destule locuri de 
ascuns. Ei căutau o fată în tricou verde și blugi, fără haină. Trebuia să 
remediez asta, în clipa aceea. 


Prin stație, grupuri de oameni râdeau și pălăvrăgeau, în drum spre 
restaurante și magazine, indiferenți la faptul că un suspect de crimă 
era liber. M-am uitat peste umăr și am văzut că ușa spre terminal se 
deschidea. Unde să mă ascund? Sau măcar să mă deghizez. Aveam 
nevoie de haine noi, o pălărie, o geacă. Orice. 


De parcă gândul le-ar fi ordonat asta, ochii mei au început să scaneze 
și să treacă peste cei din fața mea, într-o fracțiune de secundă. Parcă 
partea mea computerizată ar fi preluat controlul asupra capului și l- 
ar fi mișcat în locul meu. Peste un cuplu care se ținea de mâini, peste 
un grup de oameni de afaceri și peste un grup de femei de treizeci și 
ceva de ani, care tocmai ieșea dintr-un bar care vibra de muzică live. 
Femeile erau încălțate cu tocuri și chiar cu cizme înalte, iar vocile lor 
se auzeau nefiresc de tare. Una dintre ele purta o tiară care striga 


„burlăciță”, cu un voal ce plutea în spatele ei. Toate luceau de la niște 
beculete care clipeau. Nişte tipi care tocmai intraseră le-au fluierat, în 
timp ce își atârnau hainele. 


— Marianne, auzi? Nu uita, încă nu ești măritată, a strigat una dintre 
ele, iar celelalte au râs aprobator. 


Ameninţare umană detectată: 52 de picioare. 


Conștientă de o larmă bruscă venind dinspre ieșirea terminalului, 
am țâșnit pe ușa din spatele bărbatului. Tipul de la intrare a ridicat 
privirea, dar a zis: 


-Lasă haina, trebuie să le ajung din urmă, și a făcut semn spre 
burlăcițe. 


Am apucat cea mai apropiată haină de femeie- una lungă, verde- 
măslină, cu nasturi negri lucioși, probabil, cu vreo 12 centimetri prea 
lungă pentru mine- și o căciulă neagră și am plecat. Mi-am vârât 
mâinile în mâneci, mi-am îndesat căciula pe cap și m-am grăbit să 
prind din urmă grupul de femei. Din fericire, hoinăreala lor fără 
țintă însemna că nu ajunseseră prea departe. M-am strecurat lângă 
micuța roșcată care încheia plutonul. Mersul ei era foarte urât. 


- Hei, Marianne zicea că pot să împrumut luminiţele tale un pic, am 
zis, potrivindu-mi pasul cu al ei. 


S-a uitat la mine. 
—'Te cunosc? a bolborosit ea. 


Am dat ochii peste cap, încercând să nu mă uit peste umăr, când am 
auzit picioare alergând. 


-Tocmai ne-am cunoscut, în bar, ai uitat? Marianne m-a invitat să mă 
alătur vouă. 


In timp ce vorbeam, simţeam în urechi pulsul meu fals. Cel care 
alerga se apropia. 


Ameninţare umană detectată: 22 de picioare. 
-Of! 


Tipa a ridicat din umeri și mi-a dat una dintre luminitele ei, pe care 
mi-am înfășurat-o în jurul gâtului. Mi-am băgat mâinile în haină și 
am ridicat gulerul. Pașii s-au apropiat, iar eu m-am încordat, gata să 
o iau la fugă. Dar în ultima clipă au virat la stânga. 


-Pe aici, a strigat polițistul. 


M-am uitat peste umăr și am văzut cum aleargă spre o femeie de pe 
cealaltă parte a străzii. Acum era momentul. Dar tot trebuia să plec 
de acolo, iar autobuzul nu mai era o opțiune. 


GPS. 


Harta a prins viață în faţa mea, luminând o reţea de blocuri din jur. 
Toate străzile din apropiere, toate aleile; le-am văzut pe toate. Am 
făcut zoom pe zona aflată în imediata apropiere a punctului care 
clipea și care mă reprezenta pe mine, căutând cea mai apropiată 
ieșire. Acolo, chiar în față, o străduţă laterală îngustă. Când tipele s- 
au oprit la un alt bar, eu am țâșnit spre dreapta, pe o stradă laterală, 
asigurându-mă că mă țin aproape de un cuplu, să nu par singură. 
Potrivit hărții mele, strada aceea se continua pe încă o jumătate de 
milă, înainte să se conecteze cu un alt drum principal. Trebuia doar 
să ajung la acela, apoi speram să fiu la o distanţă suficient de sigură. 


Aproape ajunsesem, când am simţit o prezenţă în spatele meu. Am 
început să alerg, când o mână s-a așezat pe umărul meu și m-a tras 
în spate. Cu putere. M-am poticnit printr-o ușă deschisă, iar degetul 
meu mare s-a lovit de colţ și m-am dezechilibrat. Unul dintre 
genunchi a lovit pământul, înainte să mă ridic la loc, gata să lovesc. 
Cum putea cineva să se furișeze așa, fără ca senzorii mei să fie opriți? 


— Bună, surioară. 


Cuvintele m-au înghețat și ceva mi s-a mișcat pe sub piele. Vocea 
aceea. Evident, mai mult baritonală decât a unei femei obișnuite. 
Tânără. 


Vocea mea. 
Trei. 


M-am întors încet, deoarece picioarele îmi erau grele, de groază. 
Știam exact ce aveam să văd și, iat-o, în toată splendoarea ei oribilă. 
Trei-punct-zero, cu fața mea. Zâmbetul meu. Ochii mei, deși ai ei 
erau acum mai degrabă de un căprui închis decât verde. Părul ei 
fusese schimbat și el, din castaniu lung era acum roșcat tuns bob. 
Totuși, micile schimbări nu făceau cine știe ce diferență. Pentru 
oricine se uita de aproape, ea era, în esență, geamăna mea. Versiunea 
mea mai nouă. Arma cu mai puține emoții enervante. Androidul 
care îl ajutase pe Holland să o omoare pe mama. Înainte să mă pot 
mișca, să pot gândi și respira, a scuturat obiectul pe care îl ținuse în 
palmă. Un Taser. 


-Sper că ţi-ai analizat deja opțiunile și ţi-ai dat seama că singura 
alegere logică este să rămâi pe loc. Nu vreau să te șochez, dar o voi 
face, dacă încerci să fugi. 


Ca de obicei, vocea ei era o versiune mai puțin dinamică decât a mea. 
Exact același ton, dar cumva... diferit. Mi-am tinut bărbia ridicată, 
scanând împrejurimile, în speranţa că voi găsi o cale de scăpare. Se 
pare că eram în interiorul unui magazin cu haine de femei. Din 
fericire, era întuneric și părea închis. Rochii de diverse lungimi și 
culori erau atârnate de peretele din celălalt capăt, în timp ce în față, 
pe rafturi, erau bluze și jersee. Un șir de pe partea cealaltă era plin cu 
pantofi, cei mai mulţi cu pietre de Rin sau cu imprimeuri elegante. 
Magazinul era mic... 


Dimensiuni: 15 picioare pe 30 de picioare. 
.. Și întunecos. 


In spate dădeau două uși, dincolo de tejghea, dar erau cabine de 
probă. Nu aveai pe unde să fugi, cu excepţia ușii din față, pe care o 
bloca Trei. Prinsă. 


Am simțit fiori de gheaţă pe spate. 

Trei s-a încruntat. 

-Frica ta e ca o reclamă ambulantă. 

Probabil că am scos vreun sunet înfundat, pentru că s-a oprit și a zis: 


-Of, îti place? Mi-am perfecționat comparatiile și metaforele. După 
ce te-am vizitat, generalul Holland s-a gândit că mi-ar putea fi utile 
pe teren. 


Nu m-am putut abtine; am râs. 


- Vizitat? am zis, iar tonul meu a urcat spre final, reflectându-mi 
isteria. 


Așa numești tu faptul că m-ați încuiat acolo și m-ati obligat să fac 
acele teste nebunești? Asta e chiar un eufemism. 


Fruntea ei s-a încruntat de concentrare, de parcă încerca să înțeleagă 
ce spusesem. 


-Cât despre ce spuneam, frica ta e fabricată sau chiar ţi-e frică? 
-Nu toți avem controlul tău, am zis printre dinți. 

-Ce păcat. 

-Cum m-ai găsit? 

Pauză. Apoi, zâmbetul ei imperturbabil s-a lărgit. 

-Încă nu știi, nu-i așa? Cât de conectate suntem? 


Poate că nu-mi curgea sânge prin față, dar oricum am simțit că 
rămăsesem fără el. Ideea că noi aveam vreo conexiune. Era grotesc. Și 
enervant, în multe feluri. 


-Nu există nicio conexiune, niciuna. Nu suntem deloc la fel. 


-E fascinant felul în care încerci să te amăgești. Deci eviti toate 
abilitățile tale de android? 


Vocea ei a rămas calmă, dar i-am văzut buzele și mai zâmbitoare. De 
parcă știa ceva ce eu nu știam. Mi-am încleștat dinţii, refuzând să 
răspund, să-i mai ofer vreo muniţie. Speram să abandoneze discuția 
aceea. În schimb, a râs și, în plus, chiar a părut amuzată. S-a dat 


înapoi, cizmele ei grele lovind podeaua din lemn. Cu mâna liberă, s- 
a întins și a lovit un jerseu verde din cașmir. 


- Vezi? Nu poți să argumentezi. Mă bucur. Să te opui adevăratei tale 
firi e doar o irosire de resurse. Ai fost creată pentru anumite scopuri, 
iar ele trebuie duse la îndeplinire. 


-Şi care sunt acelea? 

-O să vezi. 

M-am uitat în altă parte. De asta mă temusem. 
-Şi acum? Încerci să mă duci înapoi la Holland? 


Nici gând. Mai degrabă o făceam să îmi aplice șocuri în clipa aceea, 
decât să fiu târâtă înapoi în sediul acela steril, încuiată, astfel încât 
să-și poată face el experimentele perverse. Dacă mă întorceam, avea 
să fie sub condiţiile mele. Aproape că simțeam pielea lui aspră sub 
degetele mele, îi auzeam vertebrele cervicale plesnind sub mâinile 
mele. Pumnii mei s-au încleștat și a trebuit să îi forţez să se relaxeze. 


Îngrozitor, probabil. Dar asta merita. 
— Poate. 


Nu m-am putut abtine, ochii mei s-au mărit, gura mi s-a deschis, 
șocată. O dată în plus, a scuturat din cap. 


— Atâtea emoţii reale, cum o fi? Nu e de mirare că tu continui să te 
păcălești crezând că poți trăi o viață umană. 


— Atunci de ce ești aici? am întrebat-o, fără să o cred pe deplin. 


-Cineva a sunat pe linia verde din Saint Louis și a zis că te-a văzut 
urcând într-un autobuz de Chicago. Primim o grămadă de telefoane, 
dar persoana asta a reușit să te descrie foarte bine. Așa că generalul 
Holland m-a trimis să verific pontul. Deși am sugerat că probabil e 
un pont valid. 


Nu avea nicio logică. 

-De ce ai crezut asta? 

Și-a dus un deget la tâmplă. 

- Cum spuneam, suntem conectate, tu și eu. 


Brusc, picioarele mi s-au înmuiat. Să fie adevărat? Nu, probabil că 
mintea. Probabil că Holland a pus-o să spună asta; puteam să îmi 
închipui zâmbetul lui încrezut. Știa cât de mult m-ar da peste cap. 


Calmă, trebuia să fiu calmă. Să cedez nervos nu era o soluție să scap 
de Trei. In disperare, mâna mea a fugit spre pandantivul mamei. 
Când am atins piatra rece, m-am liniștit, așa cum sperasem. 


Trei mi-a urmărit mâna. Un licăr mic de mirare i s-a văzut pe față, 
dar a fost trecător. Apoi, prima manifestare de emoție adevărată pe 
care am văzut-o la ea, neintenționată: buzele i s-au strâns. 


-Indiferent ce crezi, nimic nu te poate face ceva ce nu ești. Niciun 
artefact, nicio informaţie emoțională. Ai fost creată în laborator. Ca 
mine. Suntem la fel, mai mult decât o să știi vreodată. 


-Dacă asta te face fericită, am zis, refuzând să-i permit să mă atragă 
din nou în direcția aceea. 


La început, am crezut că am atins-o. Privirea i s-a îngustat, iar nările 
i-au tresărit. Dar apoi a clipit, o dată, de două ori și, cu gesturile 
acelea mici, expresia ei a revenit la cea cu care eram obișnuită. Fadă 
și uniformă. 


— Văd ce încerci să faci, dar nu o să meargă. Nu voi fi târâtă la nivelul 
tău. Nu am nicio intenție să devin desuetă. Acum, generalul Holland 
are un mesaj pentru tine. 


Un mesaj? 


M-am pregătit, în timp ce Trei se juca cu ceva, la capătul degetului ei 
mijlociu. Cu ochii pe mine și cu mâna strânsă pe Taser. Vocea lui 
Holland... era prima dată când îi auzeam accentul, de când fugisem 
cu mama. Ritmul respirației mele s-a accelerat și a făcut-o pe Trei să 
se oprească. 


-Ştii că nu e nevoie, nu? Celulele tale abia dacă au nevoie de oxigen 
și îl primesc destul de bine și fără să crești ritmul de pompare. 


Am strâns buzele și am refuzat să răspund, așa că a ridicat din umeri 
și a continuat. 


- Gata. 


Spre surpriza mea, a întins mâna, de parcă arăta spre cel mai 
apropiat perete. O lumină albastră, ca un laser, a ieșit din degetul ei. 
Apoi, înaintea ochilor mei uimiți, lumina s-a lărgit, contorsionându- 
se și întinzându-se, până când a format silueta cețoasă a unui om. 
Nu doar a unui om. Holland. Fără să vreau, am făcut un pas înapoi. 
Iluzia părea atât de reală, până la părul cărunt și zâmbetul 
amenințător. Aproape m-am așteptat ca mirosul de mentă și 


dezinfectant să mă asalteze în orice moment. Apoi, am văzut-o pe 
Trei urmărindu-mi fiecare reacție și m-am oprit. Să nu arăţi 
slăbiciune în faţa inamicului. Trebuia să îmi păstrez controlul. 


-Nu-ti face griji, mi-a zis, observându-mi repede agitația. Nu ai 
această abilitate. 


Zâmbetul ei sugera că era mulțumită de acea discordanță. Am 
deschis gura, să fac un comentariu sarcastic, dar am fost întreruptă, 
când holograma a început să vorbească. 


- Bună, Doi. Dacă mă auzi, înseamnă că Trei a dovedit din nou de ce 
ea este specimenul superior. Nu că aș fi avut vreodată îndoieli în 
privința asta. 


Vocea aceea. Mi-am reprimat un tremur, conștientă de privirea 
curioasă a lui Trei, dar accentul tot a reușit să își croiască drum spre 
spatele meu. Holograma Holland stătea perfect dreaptă, cu pieptul 
scos, umerii trași. Exact ca în realitate. Imaginea era atât de aproape, 
la doar trei picioare distanță. Deși știam că era imposibil, nu aveam 
cum să alung de tot impresia că s-ar putea întinde să mă atingă cu 
mâinile lui ridate. Și chiar dacă nu avea cum să știe exact unde eram, 
puteam să jur că ochii lui gri s-au fixat pe faţa mea. 


-Să nu o lungim. Trebuie să te întorci acasă. Știm cu toții că acum, 
când Nicole nu mai e, nu mai există nimic pentru tine acolo, afară. 


Până în clipa aceea, nu crezusem că Holland ar fi putut spune ceva 
care să mă mai doară. Dar parcă intuise cele mai adânci temeri ale 
mele și știuse exact unde să lovească. Numise acasă sediul lui. 


Acasă. 


Mi-am strâns buzele. Totuși, greșea. Greșea teribil. Imi mai rămăsese 
ceva care mă făcea să continui. 


El. 


Ochii aceia gri încă păreau să-mi urmărească fiecare mişcare, iar 
când am pășit spre stânga m-au urmat. 


-Ei bine? Nu îmi răspunzi? a zis el, cu accentul acela mătăsos și am 
simțit noduri în stomac. Te rog, spune-mi că acesta este un fel de 
șiretlic elaborat. 


Apoi, mâna lui s-a întins și, înainte să pot reacționa, s-a așezat pe 
umărul meu. Am tresărit și m-am tras de lângă mâna lui 
fantomatică. Chiar dacă atingerea fusese doar condens și ceaţă, în 
comparație cu pumnul lui cărnos, parcă am simţit cum prezenţa lui e 
mai intensă. Nu voiam să mă mai atingă vreodată, sub nicio formă. 
Ecoul râsului său slab s-a auzit prin încăpere și și-a croit drum spre 
fiecare colț al minţii mele, umplând-o, ca o otravă perfidă. 


-De ce ești așa agitată? Cu siguranţă, până și tu știi că nu pot să îţi 
fac nimic. Vino cu Trei și o să-ți găsim un rost, îți promit. 


Promisiunile lui valorau cam cât banii din Monopoly. Chiar credea 
că va funcționa? Că aveam să mă supun, fără să mă lupt, să mă duc 
direct în bârlogul lui? De parcă mi-ar fi citit gândurile, imaginea a 
rânjit. 


-Oricât de mult mi-ar plăcea să scap de tine, armata are alte idei. Ei 
consideră că ești prea scumpă ca să scape de tine. Ar fi mai bine dacă 
nu te-ai opune. Prea multe șocuri într-un timp prea scurt pot cauza 
vătămări ireversibile. 


Vocea lui căpătase o urmă de iritabilitate, iar holograma a început să 
patruleze pe acolo. M-am ţinut la o distanţă apreciabilă și am citit 
printre rânduri. Cineva de mai sus auzise de vechiul plan al lui 
Holland de a mă scoate din uz și nu fusese mulțumit. Dar nu aceea 
era problema mea. 


Toată povestea era ridicolă. Chiar credea că îl voi asculta? 


Și-a încrucișat brațele pe piept, cu acea aroganță cunoscută și un 
zâmbet funebru i-a dezgolit dinții. Încă o dată m-am simțit captivă. 
Cumva, această încarnare a lui putea să mă vadă, să interacționeze 
cu mine. Nu înţelegeam tehnologia și nici nu îmi doream. Voiam 
doar să dispară. Era ceva mult prea apropiat de vederea lui în carne 
și oase, un gând care mi-a întors stomacul pe dos. 


— Of, știu la ce te gândești: de ce m-ar interesa ce vrea el? Simplu. 
Pentru că am ceva de care îți pasă. Mă rog, cineva. 


Vocea lui a devenit o șoaptă ostilă. 


-Chiar credeai că nu o să-mi dau seama cine te-a ajutat să fugi? Dacă 
vrei ca prietenul tău să nu pățească nimic, o să vii cu Trei. Dacă nu o 
să cooperezi, ei bine... 


Holograma Holland s-a oprit și s-a întins după ceva aflat în afara 
câmpului de lumină. Când mâna lui a reapărut, ținea o cheie. A 
bătut cu ea în palma goală, iar zâmbetul i s-a lărgit, în timp ce tot 
corpul meu a devenit rigid. Prietena mea. Cheia. 


Lucas. 


A pășit spre mine. 


-Am trimis o notificare imediat ce această conexiune a pornit, așa că 
voi observa orice întârzieri. E în zadar să fugi. Mereu te vom urmări, 
pur și simplu, tehnologia ta e... prea valoroasă. 


Inainte să pot observa ușoara ezitare când a rostit tehnologia, a 
continuat: 


-Şi nu uita că de tine depind alte vieți. 


Cu acele ultime vorbe tărăgănate încă plutind în aer, holograma a 
dispărut. Doar eu și Trei, singure încă o dată. Dar chiar dacă luminile 
dispăruseră, amenințarea lui Holland persista. Trei a lăsat braţul în 
jos. 


-E timpul să mergem. Haide. 


A făcut semn cu capul spre ușă. M-am întors, fortându-mi picioarele 
să pășească, cu gândurile de-a valma. Holland trebuie să se fi referit 
la Lucas, nu? Adică, cheia... acela fusese obiectul pe care încercase să 
mă facă să îl folosesc pe Lucas, în timpul celui de-al doilea test. 
Trebuia să aibă o semnificație. Dar de ce nu îi spusese numele, pur și 
simplu? Am deschis ușa, iar clopoțelul de deasupra a sunat vesel, în 
timp ce am ieșit pe stradă. Peste drum, o cameră video era ca o 
santinelă tăcută. 


Trei a scuturat din cap. 
-Nu funcţionează. 


În timpul scurt petrecut înăuntru, mulțimile se împrăștiaseră. 
Rămăseseră doar câteva cupluri răzlețe. Totuși, nu am îndrăznit să 
tip. Ştiam de ce e capabilă Trei și nu voiam să pun în pericol pe 
nimeni. Dar în mine creștea un țipăt tăcut. Holland câștigase. Din 


nou. Îmi găsise punctul emoțional slab și îl exploata la greu. Voiam 
să fug, dar imaginea Iaserului pe care Trei îl ținea în mână îmi era 

întipărită în minte. Asta și Lucas. Deși formularea lui Holland încă 
nu-mi dădea pace... 


- Stânga, mi-a zis ea, venind în spatele meu, ușor spre dreapta. 


Pașii noștri parcă sunau în noapte mai tare decât era normal, în 
liniștea care se lăsase, cu excepţia discuţiilor încete care se auzeau 
dinspre cele două cupluri din apropiere, care mergeau grupate, să se 
ferească de vânt. 


-Unde mergem? 

-O să afli în curând. 

Am mers câțiva pași în tăcere, apoi: 
-Unde te-ai dus, când ai fugit? 


Am continuat să merg și m-am prefăcut că întrebarea nu mă 
interesa. Dar felul calm în care întrebase m-a făcut imediat 
suspicioasă. Holland o pusese să afle? Dacă da, de ce voia el să îmi 
știe planurile? Îl căuta pe Jensen? 


— Dreapta. 


I-am urmat îndrumările și m-am trezit înapoi pe strada care ducea la 
terminalul de autobuze. Aici, mulțimile erau încă dense, deși nu erau 
la fel de mulți oameni ca înainte, care să înfrunte aerul rece al nopții. 


Scanare: 42 de oameni, pe o rază de mai puţin de 1000 de picioare. 


Mi-am ținut capul sus, în caz că se ivea vreo cale de scăpare. Harta 
mi-a atras atenţia, afișând orice posibilă cotitură spre dreapta sau 
spre stânga. Străzi pe care aș fi putut scăpa. Dar realitatea m-a făcut 
să mă opresc brusc. Lucas. Chiar puteam să îi risc viața? 


Cu cât înaintam mai mult, cu atât disperarea îmi bloca toate 
gândurile. În scurt timp, aveam să ajungem la mijlocul de transport 
care aștepta să mă ducă înapoi la sediu și puteam să îmi iau adio de 
la libertate. Știam asta din experienţă. Trebuia să o iau la fugă în 
curând, cât încă aveam mulțimea în jur, să mă acopere. Dar, când am 
încercat să mă pregătesc, un val de dezgust m-a reținut. Lucas mă 
ajutase să fug, iar eu așa îl răsplăteam? Am sărit într-o parte, să evit 
un lichid vărsat pe trotuar. Când am făcut asta, am zărit Taserul din 
mâna lui Trei. Încă ţinea arma, dar lejer, degetele nu îi erau aproape 
de trăgaci. Nu era logic. De ce și-ar asuma Trei un astfel de risc? 
Cuvintele lui Holland mi-au răsunat din nou în minte. Armata 
considera că eram prea valoroasă ca să scape de mine. Și că prea 
multe șocuri într-un timp scurt m-ar putea afecta. Atunci mi-am dat 
seama. Holland era îngrijorat. Se temea că, dacă mă ducea înapoi 
defectă, cei cărora le raporta vor fi enervați. Să fiu sigură, am făcut 
zoom pe mâna lui Trei și am accesat semnalul din creierul meu. 


Scanare de arme: Taser. 
Energie electrică: 50 de volți. 


Cincizeci de volti. Abia dacă m-ar fi făcut să mă clatin. Așa cum 
suspectasem, Iaserul era o păcăleală. Dar înainte să pot valorifica 
informația aceea, mărirea imaginii pe mâna lui Trei a făcut ca toți 
mușchii mei să se încordeze. În mintea mea, am fost imediat 
transportată înapoi la carusel. Cele două mâini mici ținându-se de 
bară. Lumea învârtindu-se în cercuri atât de repede, încât totul 


devenise întunecat, cețos. Când am rămas neclintită, Trei s-a oprit și 
ea, pregătindu-se să mă facă să mă supun. 


-Dacă te gândești să mă testezi, te sfătuiesc să nu o faci. 

Dar n-am putut să-i răspund. Eram prizonieră în propriul corp. 
Disfuncţionalitate a memoriei. 

Circuite supraîncărcate: posibil. 

Reconfigurare... 


-Am ordine. Spre deosebire de tine, eu nu am o problemă să le 
urmez, a zis Trei, subliniind ce era evident. 


În timp ce stăteam acolo nemișcată, am încercat să mă gândesc la 
orice ar fi putut să mă scoată din vraja aceea ca de basm. Dar nu 
puteam să accesez niciunul dintre sistemele mele, indiferent cât 
încercam. Trei a devenit suspicioasă și a început să mă înconjoare, 
examinându-mă atentă, ca pe o vită prețioasă. Apoi, brusc, a început 
să vorbească. Cu sine. 


-Mila 2.0 are niște probleme tehnice, a zis ea, fără să se adreseze 
cuiva anume. 


După un timp, a continuat, de parcă să vorbească cu sine era vreun 
protocol tipic de android. 


-Nu, nu cred. Pur și simplu, a îngheţat, fără vreun semn prevestitor. 
Dacă poţi să mă reperezi, poți să te uiţi cumva în diagnosticele ei? 


A fost întrebarea care a lămurit totul. Trei nu vorbea cu sine. Vorbea 
cu cineva de la sediul SMART Ops. Cineva care ne cunoștea mai bine 


ca oricine. Cineva care efectiv putea să intre în mințile noastre. 
Cineva pe care Holland îl ameninţase, în caz că nu mă supuneam 
ordinelor lui. 


- Bine. Așteaptă legătura, a zis Trei. 


Câteva clipe mai târziu, au apărut literele roșii și niciodată nu am 
fost mai fericită să le văd. 


Acces de la distanță. 
Redirecționare programe. 
Restartare sistem. 


Apoi, ca din senin, o voce perturbată de paraziți, aproape incoerentă 
s-a auzit în urechile mele. 


Mi... bzzzz... la? 


Lucas. Era bine. Probabil că Holland recursese la un bluf. Altfel, era 
imposibil ca Lucas să mai poată comunica cu Trei. Și mă îndoiam că 
Trei își dăduse seama că în tot acest timp o analizasem și că tocmai 
îmi oferise o informație foarte importantă. Care îmi conferea un 
avantaj considerabil. Sunt s... bzzz... nu te... bzzzz... 


Întâi, am simtit ceva în degetele de la mâini. Apoi, în cele de la 
picioare. Dar tot nu reușeam să înțeleg; mesajul lui Lucas. Se pare că 
unele dintre funcţiile mele auditive încă nu își reveniseră. Între timp, 
Trei scanase cu privirea împrejurimile, mereu în alertă, în timp ce 
brațele și picioarele mele își reveneau. 


Nimeni... bzzz... bzzzz... ai... bzzzz... nu pot... bzzzz. 


Ce încerca să îmi spună? Trebuia neapărat să aflu. Ochii mei și-au 
recăpătat și ei mișcarea. S-au îndreptat spre Trei, a cărei privire 
tocmai aterizase din nou pe mine. S-a uitat cu satisfacție cum 
încheieturile mele se relaxaseră și ținuta mea revenise la normal. 


Redirecționare încheiată. 
Funcționare deplină: refăcută. 
Erori de memorie: rezolvate temporar. 


Apoi, bâzâiturile s-au estompat și l-am auzit pe Lucas spunând clar 
un cuvânt. 


Fugi. 


Acela era un ordin pe care aveam de gând să îl urmez. Fără îndoială. 
M-am ridicat pe vârful picioarelor. Gata să țâșnesc în mulțime. 
Atunci i-am văzut. Doi polițiști în uniformă ieșind dintr-un bar. Am 
revăzut în minte felul în care arătam. Eu, cu o haină lungă și o șapcă 
neagră din lână, luminiţe care încă mai clipeau. Trei, cu cizme, blugi 
și tricou lung, negru. Părul ei era răvășit, dar și al meu era la fel. Dar 
fața și hainele ei erau în regulă. 


Am tras aer în piept și am apucat-o ferm de brațe, rotind-o în 
semicerc. Când i-am dat drumul, am privit cum se lovește de un 
grup de oameni din fața noastră, printre țipete. Ea și alte două femei 
au căzut. Cei doi polițiști au văzut și au luat-o la fugă spre ele. Un 
grup mare de petrecăreți din stânga noastră a încetinit să se uite în 
urmă, curioși să vadă ce era cu zarva aceea. Momentul meu. 


În timp ce polițiștii se apropiau de Trei, am fugit. 


Am auzit agitație în spatele meu- ameninţări, lovituri. O armă s-a 
descărcat. Tipete. Am gemut, dar m-am gândit că Trei nu ar fi rănit 
vreun privitor. Holland n-ar fi autorizat așa ceva, un alt scandal era 
ultimul lucru de care avea nevoie. Nu, m-am gândit că Trei avea la fel 
de multe motive ca mine să fugă. La o privire superficială, putea să 
evite să fie recunoscută, dar noul ei păr și ochii nu ar fi ajutat-o, iar 
Holland nu ar fi fost încântat să explice autorităților de ce eram 
două. Dacă Trei scăpa, el putea să arunce totul asupra mea. M-am 
înfiorat. Nu era ideal, dar nu aveam ce să fac. Faptul că o puneam pe 
Trei în poziție defensivă îmi oferea suficient timp să fug. 


Și mai multe țipete, apropiindu-se de mine. Apoi, picioare alergând. 
Ameninţare detectată: 30 de picioare. 


M-am uitat peste umăr și am simţit un bolovan în stomac. Ambii 
polițiști erau la pământ, unul pe spate, celălalt cu mâna la nas. În 
jurul lor se formase un semicerc de gură-cască, iar din mijloc s-a ivit 
Trei. leafără, se îndrepta spre mine, alergând cât putea de repede. 
M-am uitat disperată în jur, după o scăpare. Reţeaua orașului a 
apărut în fața mea, dar degeaba. Trei a văzut același lucru și era prea 
aproape să scap de ea pe jos. 


O mașină. Unde puteam să găsesc o mașină? Nu aveam timp să fur 

una, nu fără ca ea să mă ajungă. Apoi, în faţa unui bar, le-am văzut. 

Un șir de motociclete. Speranţa a revenit. Oare era posibil ca vreuna 
dintre ele să poată fi pornită de la distanţă, ca unele mașini? 


Ameninţare detectată: 25 de picioare. 


Am sprintat. 


In timp ce alergam, mi-am deschis mintea, în căutarea unui semnal 
care să se potrivească vreuneia dintre motociclete. Nimic, nimic, 
nimic. 


Amenințtare detectată: 20 de picioare. 


Eram disperată, când am simtit. O rază slabă de electricitate, care mi- 
a trecut prin cap. M-a conectat cu a treia motocicletă, marca BMW, 
argintiu cu negru. 


Solicitare acces de la distantă? 

M-a cuprins ușurarea. 

Da. 

Aveam să reușesc. 

Neutralizează controlul. Permite accesul, am ordonat. 
Acces permis. Porneste motorul? 

Da. 

Pur și simplu, motorul a prins viață. 


Mai aveam doar cinci pași, mă pregăteam să sar pe scaun, când 
conexiunea s-a slăbit. Inainte să dispară de tot, am simtit prezența 
unei alte persoane, am auzit o altă comandă. 


Oprește motorul. 


Motorul s-a oprit, la comanda lui Trei, exact când puneam mâinile pe 
ghidon. La naiba. Am căutat din nou conexiunea, dar știam că era 


prea târziu. 
Ameninţare detectată: 5 picioare. 
Fereste-te. 


M-am lăsat în jos, iar pumnul lui Trei a vâjâit pe deasupra capului 
meu. 


Acum, eram prinsă acolo, făcută sendviș între motocicletă, pe de o 
parte, și un android în misiune, pe de altă parte. 


Parează lovitura. 
M-am întors, dar fiind atât de jos m-am mișcat lent. 


M-a lovit în obraz și m-a împins în spate, lovindu-mă cu capul de 
metal, în timp ce m-am prins cu disperare de piciorul ei. Motocicleta 
s-a clătinat, iar degetele mele abia i-au atins vârful piciorului. A fost 
suficient. M-am prins bine și am răsucit, astfel că am dezechilibrat-o. 
S-a răsucit într-o parte și a căzut. Între timp, am localizat semnalul 
motocicletei. Am sărit pe șa și, în disperarea mea, am simțit un val 
de energie prin mine. O comandă hotărâtă s-a auzit. 


Pornește motorul. 


Motorul a prins viață din nou, iar eu mi-am ridicat picioarele, cu 
mâinile pe ghidon. Am apăsat accelerația, mi-am încordat coapsele, 
iar motocicleta a pornit. Am văzut-o pe Trei sărind în picioare și am 
avut doar o clipă să gândesc: o să reușesc. Apoi, motocicleta s-a oprit 
brusc. 


Blochează, braț stâng. 


Increzătoare în senzorii mei de android, am luat mâna de pe ghidon 
și am ridicat braţul, lovind mâna lui Trei. 


Lovește, picior stâng. 


Am eliberat toată energia din mine și am canalizat-o în lovitura 
aceea. Sirenele urlau în fundal, iar în spatele nostru strigătele se 
auzeau tot mai tare. Am lovit o dată. Piciorul meu a lovit ciudat, în 
lateral. Dar am dat cu toată puterea. Trei voia să mă prindă din nou 
de braț, era atât de aproape, încât am nimerit-o chiar pe mijloc. Tare. 
A zburat în spate, cu degetele prinse de mâneca mea și, pentru o 
clipă, am crezut că atât eu, cât și motocicleta vom merge după ea. 
Apoi, m-am răsucit și m-am smucit, iar mâneca s-a rupt. Am călcat 
accelerația, iar motocicleta a ţâșnit înainte. M-am lăsat în față și am 
gonit pe stradă, spre o lumină roșie. La intersecție, am văzut o 
semiremorcă gata să pornească. 


Am reușit, mi-am zis. 
Ameninţare detectată. 


Prea târziu, pentru că exact atunci un braț s-a întins din spate și s-a 
prins de încheietura mea. Am virat și aproape că am lovit din lateral 
o mașină parcată. O privire rapidă în oglinda retrovizoare mi-a 
confirmat că Trei se ţinea de mine, cu picioarele fluturându-i în 
spate. 


Rahat. 


Am mers în zigzag, sperând că o să se desprindă. Degetele i-au 
alunecat, iar eu mi-am scuturat trunchiul, dar nu și-a dat drumul. 
Am virat din nou, de data asta intenționat, atingând o dubă imensă. 


Oglinda dubei s-a desprins cu un pocnet, dar Trei a rezistat. Vântul 
mă izbea în față, îmi sufla părul în ochi și ne apropiam cu viteză de 
intersecție. Semiremorca tocmai pornise. Mașinile din jurul nostru 
claxonau și atrăgeau atenţia prea mult. Trebuia să scap de acolo. 
Repede. 


Am luat o mână de pe ghidon și am încercat să-i desfac mâinile de 
pe mine. Dar era prea târziu. Celălalt braț al ei s-a încolăcit în jurul 
gâtului meu. M-am răsucit, încercând să conduc și să o scutur de pe 
mine, în același timp. În fața mea a apărut semiremorca, blocând 
complet intersecţia, ca o uriașă balenă metalică. 


Coliziune iminentă: 20 de picioare. Virează la stânga. 


Trei îmi trăgea capul spre spate încet, dar tot mai mult. Vântul îmi 
izbea pielea. Mâinile au început să-mi alunece. Dacă aveam de gând 
să fac o nebunie, să scap, acela era momentul. 


Coliziune iminentă: 15 picioare. Virează la stânga. 


Cu un val de putere izvorâtă din disperare, mi-am tras capul în faţă, 
slăbindu-i strânsoarea pentru o clipă. Doar de atât aveam nevoie. Cu 
o rugăciune spusă în gând, am accelerat direct spre semiremorcă și 
am simtit-o pe Trei cum tresare în spatele meu. 


-Ce fa... 
Coliziune iminentă: 7 picioare. Virează la dreapta. 


Dar nu am mai ascultat. Am călcat frâna, în același timp în care m- 
am aplecat spre stânga, iar motocicleta a patinat. Greutatea a tras 
motocicleta în jos, până aproape am atins asfaltul, iar cauciucurile au 
scrâșnit. Motocicleta a început să se învârtă. Trei a slăbit strânsoarea, 


pregătindu-se, fără îndoială, să sară. Dar eram pe fază. Mi-am ridicat 
piciorul stâng pe șa. În clipa următoare, am împins-o cu motocicleta, 
în timp ce eu m-am săltat de pe șa și am sărit spre partea din spate a 
semiremorcii. Între timp, Trei a zburat cu motocicleta spre 
cauciucurile încinse. Impactul a fost dur și rapid. M-am lovit de 
laterală, în interior, m-am redresat și am zburat un pic în față, înainte 
să aterizez pe pământ, cu un zgomot surd. 


În același timp, s-a auzit un scrâșnet oribil, de metal pe metal. O 
explozie a luminat cerul cu mici flăcări portocalii. Au zburat bucăți 
metalice, ca șrapnelul, frâne s-au auzit scrâșnind. Semiremorca s-a 
clătinat și s-a oprit, în timp ce partea din spate era în flăcări. Am 
ridicat capul. Șoferul a sărit din cabină. Trei și motocicleta 
dispăruseră sub roțile masive ale camionului. 


Evaluare a defecțiunilor interne. 
Nu. Nu acum. Trebuia să mă mișc. 
Ridică-te. Ridică. Te. 


O ezitare suficient de lungă să mă întreb dacă nu cumva stricasem 
ceva definitiv în coliziune. Apoi, picioarele mele au răspuns. M-am 
ridicat. În jurul meu, mașinile opreau, oamenii trânteau ușile și 
strigau, alergând. 


Pentru o clipă, m-am uitat la rămășițele mașinii, iar mâinile mi-au 
zburat spre gât. Of, Doamne. Rămășițele zdrobite ale lui Trei, 
topindu-se încet în căldura din jur. Ochii ei căprui erau încă larg 
deschiși. Odată focul stins, nu avea să mai rămână nimic din ea. 
Mirosul de fum ameninţa să deblocheze în mine anumite amintiri și 
m-am temut de răspunsul pe care l-ar fi declanșat. Așa că am luat-o 


pe străzi dosnice, cu aerul rece al nopții în față. Pe drum, am găsit o 
bicicletă fără lacăt și am șterpelit-o. Am pedalat ascultând sirenele 
din depărtare, sperând că nu veneau după mine. În același timp, 
două gânduri mi se tot roteau prin cap, la nesfârșit. 


Trei era moartă. 
Iar eu 0 omorâsem. 


Emoţiile mele erau contradictorii, confuze. Ușurare, satisfacţie, 
groază și suferinţă, toate luptându-se pentru supremație. Dar unul 
dintre sentimente a fost mai puternic și s-a ridicat deasupra 
celorlalte. Un zâmbet ciudat mi s-a întins pe față, deoarece nu 
reușeam să îmi ascund mândria crescândă. 


Holland trimisese ce avea mai bun, iar eu învinsesem. O doborâsem 
pe Trei. Eu, copilul problemă, pe care el încercase să îl extermine. 
După asta, nu mai avea cum să nege că mă subestimase rău de tot. 


Totuși, nu era momentul să exult. Aveam o misiune. Să îl găsesc pe 
Steven Jensen. Să completez informaţiile lipsă despre Sarah. Dar nu 
aveam de gând să mă amăgesc. Odată ce lucrurile aveau să se 
liniștească, după acest dezastru, Holland se va regrupa. La fel V.O. și 
poliția. La un moment dat, aveau să vină după mine. 


Toți. 

Două ore mai târziu, am aruncat bicicleta pe o alee retrasă și am 
sperat ca nimeni să nu se întrebe cum ajunsese acolo, cel puţin câteva 
zile. După ce am tăiat-o prin curțile din spate, stradă după stradă, 
prin zone abandonate, atentă să aud dacă mă urmărea cineva, în cele 
din urmă, am lăsat încordarea din umerii mei să se retragă un pic. 
Aruncasem luminițele cu mult timp în urmă, iar haina o schimbasem 
pe un hanorac vechi, maro, pe care îl găsisem pe scaunul din spate al 
unei mașini descuiate. 


Mă rugam ca acele mici schimbări să fie de ajuns. 


O mașină a gonit pe stradă, în spatele meu, dar am rămas calmă și 
mi-am băgat bărbia în piept. Eram doar un trecător oarecare ieșit la 
plimbare. Harta verde s-a desfăcut înainte să apuc măcar să gândesc 
GPS. 


Din fericire, punctul portocaliu care clipea și care reprezenta poziția 
mea nu era foarte departe de destinația finală. 


4,23 de mile. 


În afară de câţiva câini care lătrau și de luminile răzlețe din case, nu 
era niciun semn de viață pe stradă. Dar pe măsură ce înaintam 
copacii erau mai denși, casele mai mari. Mirosul de ploaie, de iarbă 
și de pin umplea aerul. Și curțile erau mai mari, cu iarbă și câteva 
garduri. Alei lungi duceau spre garajele cu câte două-trei mașini. Am 
trecut pe lângă o casă, apoi două. Brusc, am ajuns la capătul unei alei 
lungi, curbate. Un garaj separat, proaspăt vopsit, aflat la distanță de 
vreo douăzeci de picioare, după care aleea se bifurca la stânga și se 
termina la un alt garaj de două mașini, care era lipit de o casă. Un 
SUV verde era parcat afară. 


Asta era. Adresa lui Steven Jensen. 
Inițiază scanare. 


Detaliile au apărut în faţa mea, mărite, fără altă solicitare. Privirea 
mea a trecut peste primul obiect, apoi peste al doilea. În mai puţin de 
o secundă, am procesat toate informațiile vizuale din fața mea și le- 
am salvat în memorie. 


Mercury Mountaineer verde, cu numărul DVU234. Casă cu trei etaje, 
opt ferestre în partea din față, o ușă de intrare, o ușă de garaj 
accesibilă prin curtea din față. Trei pini, unul bloca vederea spre ușa 
din față, două ghivece cu plante. 


Așadar, ajunsesem. Și acum? 


În timp ce îmi mestecam buza și studiam casa, un clic slab s-a auzit 
în aerul nemișcat al nopții. Capul meu s-a întors după sunet. O 
mașină parcată peste drum, la șase case distanță. Fusesem atât de 
prinsă cu studierea casei lui Jensen, că nu fusesem prea atentă. Clicul 
se auzise de la ușa șoferului. 


Indată am fost în alertă. Gata să sar. Până când marca mașinii și 
identitatea siluetei înalte și subțiri care cobora din ea m-au izbit, în 
același timp. 


Jeep. Hunter. 


Un val inițial de bucurie, înlocuit imediat de nesiguranță. Logica mi- 
a lipit picioarele de pământ. Fusesem despărțiți mai puțin de 
douăzeci și patru de ore și totuși îmi păruseră ani. Trei, Holland... m- 
am gândit la tot ce se întâmplase în acel scurt timp. Tot ce reușisem. 
Singură. Aș fi făcut vreunul dintre lucrurile acelea cu el alături? 
Stiam prea bine că responsabilitatea de a-l ţine în siguranţă era o 
povară teribilă. 


Apoi, toate îngrijorările au dispărut, când emoțiile mele au dat 
buzna, o clipă mai târziu, într-o explozie care a șters orice altceva. 
Citise biletul, de aceea mă urmase acolo. În scrisoare, îi dezvăluisem 
destinația mea adevărată și îi spusesem că nu aveam încredere în 
nimeni altcineva să-i împărtășesc acea informație secretă. Și-i mai 
spusesem că niciodată nu o să mă mai îndoiesc de el, cât o să trăiesc. 


Asta trebuia să însemne că încă ţinea la mine, nu? Și dacă era 
adevărat- dacă putea să mă ierte pentru ce făcusem -— nu-i așa că 
puteam avea încredere să îi spun și restul poveștii mele? 


Hunter s-a întors și a închis ușa. Mi l-am închipuit alergând spre 
mine cu pași mari, cu fața luminoasă. Dar el venea încet, cu o 
expresie de neliniște pe față, de parcă se îndoia de decizia lui de a 
veni acolo. Senzaţia de plenitudine din pieptul meu a început să se 
estompeze, în momentul în care l-am văzut. Când, în sfârșit, a ajuns 
la câteva picioare de mine, am observat cercuri întunecate sub ochii 


lui, care erau roșii pe la colțuri. Mâinile îi erau afundate în buzunare, 
umerii adunați. 


M-am temut că îl rănisem prea tare, apoi am văzut zâmbetul lui cu 
jumătate de gură și am oftat un pic ușurată. 


- Hei, a zis el simplu. 
— Bună. 


-Sper că nu te deranjează că am venit neanuntat. Eu doar... m-am 
gândit că superspionii au și ei nevoie de prieteni. 


Un cutit a tăiat în pieptul meu, de parcă ar fi fost din hârtie. Eram 
foarte recunoscătoare că Hunter nu mă ura și bătuse drumul până 
acolo, dar auzind acel cuvânt- prieteni- era mai rău decât mi-aş fi 
putut imagina. Punea o limită între noi, pentru că eu întrecusem 
măsura cu el. Nu îl învinuiam pentru asta, dar, Doamne, să accept 
era insuportabil. 


Când a văzut că nu răspund, s-a încordat. Aerul rece vibra între noi, 
iar el a făcut un pas înapoi. 


-M-am înșelat? 


De fapt, se înșelase. Nu prea îl mai meritam, nici ca prieten, nici ca 
altceva. Probabil că o știa și el, dar venise oricum, să fie lângă mine, 
chiar dacă îl rănisem. Faptul că se afla aici nu era bine deloc. Dar, 
cum următorul pas al călătoriei mele se îndrepta în faţă și, practic, 
habar n-aveam unde mă putea duce, nu puteam decât să îi accept 
oferta generoasă. Chiar dacă fusesem eficientă pe cont propriu și în 
ciuda noii mele hotărâri de a evita legăturile cu oricine, aveam 
senzația că voi avea nevoie de cineva pe care să mă sprijin, după ce îl 


voi cunoaște pe Jensen. Acum, că Trei nu mai era și scăpasem de 
mâna lui Holland, erau slabe șanse să mai aud vreodată de Lucas. 


Nu mai aveam pe nimeni. 
-Nu, nu te-ai înșelat. 


M-a cuprins ușurarea, când am văzut cum zâmbetul i se întinde pe 
toată faţa. Apoi, a umblat prin buzunar și a scos o bucată de hârtie 
mototolită. 


-Am venit să îmi plătești datoria. 


M-am uitat mirată la hârtie și mi-am dat seama când am văzut 
numele hotelului pe ea. Acel ISD (îţi sunt datoare), pe care i-l 
scrisesem în Virginia Beach. Ba chiar am râs, nevenindu-mi să cred. 


— Uau, probabil, chiar îţi plac programele TV proaste. 

- Da, cred că sunt dependent, a zis, cu un chicotit ciudat. 
Am făcut tot ce am putut să nu înțeleg altceva. 

A scuturat ușor din cap. 


— Deci, ești agent secret. Habar n-am cum e posibil, dar am văzut 
destule ca să nu te contrazic. 


Un nor de prudenţă a început să se formeze în jurul meu. Cu Hunter 
acolo, trebuia să mă prefac mai umană decât eram, să ascund acea 
partea a mea care mă ajutase să ajung acolo. Nu doar asta, dar nu 
eram sigură cât de conștient era el de consecințele prieteniei cu mine. 


— Hunter, ar fi trebuit să te previn... 


-Nu, a zis și a ridicat mâinile. Știu în ce mă bag. Pur și simplu, nu 
am vrut să te abandonez până nu îţi găsești tatăl. Adică, dacă asta 
faci. 


Faţa lui Jensen a apărut în fața mea, declanșând acea legătură 
emoțională cu trecutul meu programat. Teoretic, căutam un bărbat 
despre care cândva credeam că era tatăl meu. Dar mențiunea aceasta 
n-ar fi însemnat nimic pentru Hunter, așa că am decis să nu complic 
lucrurile. 


- Într-un fel, da. De fapt, numele lui e Steven Jensen. 
Hunter și-a încrucișat braţele pe piept. 

-Bun. 

M-am uitat înapoi spre casă, spre SUV-ul de pe alee. 


-Inainte să vorbim cu el, trebuie să ne asigurăm că nu e niciun 
pericol. Așa că vreau să așteptăm până pleacă, apoi să verificăm casa 
de arme. 


S-a uitat din nou spre casă, înainte să ridice din umeri. 
— Doar spune-mi cum să te ajut. 
Surprinsă, am scuturat din cap. 


-Poate că ar trebui să aștepți în mașină, iar eu o să te anunt când e în 
regulă. Apropo de mașini, deocamdată, ar trebui să mergem 
amândoi în a ta, să nu stăm aici afară. 


Scanare stradală: activată. 


Nicio amenințare umană detectată. 


Cu vederea mea accentuată, am făcut zoom pe geamurile caselor din 
jur. Nimic. Niciun semn de viață afară, deocamdată. Mașina lui 
Hunter avea să fie bună drept acoperire, cel puţin până când 
începeau să iasă oamenii. 


Hunter a strâns din buze și a băgat mâinile în buzunare. 
—Nu... 
Am făcut semn spre jeep. 


— Așteaptă până ajungem înăuntru, am șoptit, apoi am pornit repede 
spre ușa de pe partea pasagerului. 


Odată ușa deschisă, m-am întors spre el, pregătită pentru o altă 
ceartă. Degetele lui băteau un ritm alert pe bord. 


-Doar nu crezi că o să stau în mașină, în timp ce tu verifici singură 
casa, nu? 


-Ba da. Hunter, eu sunt antrenată pentru asta- nu că mi-aş fi amintit 
ceva din pregătirea aceea, dar totuși, iar tu nu ești. Iti promit că îţi 
voi da de știre îndată ce voi fi verificat zona. 


-Nici vorbă. Nu aştept aici, în timp ce Dumnezeu știe ce s-ar putea 
întâmpla în casă, a zis, arătând spre ușa din față a lui Jensen. Mi-ai 
spus că mama ta e moartă, Mila, moartă! Cum crezi că m-aș simți 
dacă ţi s-ar întâmpla ceva teribil, iar eu aș sta și m-aș juca cu degetele 
în mașină? 


După roșeața ușoară care îi urca pe gât mi-am dat seama că el chiar 
devenea agitat și, sincer, semăna cu fața cuiva care avea sentimente 
ce mergeau dincolo de prietenie. 


-Uite ce e, Mila, îmi datorezi asta, a început, cu o voce mult mai 
calmă. Trebuie să mă lași să vin, să putem... pur și simplu, trebuie să 
ai încredere în mine. 


- Bine, am zis, pentru că îmi doream foarte mult să mă împac cu el, 
poți să vii. Dar oamenii mor în preajma mea. 


La asta, mi-am dus un pumn la gură. Prea târziu să îmi retrag 
cuvintele. Hunter s-a aplecat și s-a întins blând să îmi strângă mâna. 


-Eu nu o să mor, mi-a șoptit. 


Și, deși știam că era un gest stupid, complet lipsit de semnificație, 
partea mea umană nu s-a abținut să întrebe: 


— Promiți? 

— Promit. 

Și, cumva, asta m-a făcut să mă simt mai bine. 
— Acum, că am lămurit asta... ce urmează? 


Am privit înapoi spre casa tăcută. Dinăuntru tot nu venea niciun 
semn de viață. 


— Acum? Așteptăm. 


In timp ce așteptam dimineaţa, ca Jensen să plece de acasă, ne-am 
ghemuit pe locurile noastre, faţă în față, cu mâinile atingându-se 


uşor. 


Doar prieteni, mi-am amintit cu asprime. Dar inima mea de android 
refuza să creadă. 

După câteva ore și niște alarme false, am văzut lumina roșie de 
avertizare. 


Mișcare detectată. 


M-am ridicat și, categoric, o siluetă ieșea din casă, cu o cutie în brațe. 
Era îmbrăcată cu o jachetă neagră groasă, o căciulă neagră și bocanci. 
M-am mișcat pe scaun, astfel încât să o pot urmări fără să fiu văzută. 
Un bărbat. După haine, părea un bărbat. 


Entuziasmul m-a cuprins ca un vânt iscat brusc, dar a fost temperat 
de greutatea neliniștii. Era Jensen? Bărbatul din amintirile mele? Să îl 
văd acum, în... creierul meu a obiectat la adresa acelui gând, 
confundat de propria-i versiune a adevărului. Mi-am întins gâtul, 
dar trăsăturile îi erau ascunse în spatele cutiei. S-a îndreptat direct 
spre locul șoferului, spre SUV. 


Când s-a întors să deschidă ușa, i-am văzut spatele capului. Păr 
castaniu închis, des, ușor ondulat. Inalt și bine făcut, fără să fie plin 
de mușchi. 


Mintea a recuperat o imagine și m-am sprijinit de geam, iar 
respirația mea a format un nor alb. 


Era posibil să fie el. 


S-a întins și a pus cutia pe locul de alături, apoi a urcat. Am zărit 
niște ochelari de soare, dar cum gulerul îi era ridicat nu am 
identificat mult din fața sa. Norul de pe geam s-a mărit, în ritmul 
respirației mele sacadate. 


Înălţime: 6,05 picioare. 


Trăsături distinctive: cicatrice de 7 centimetri, pe mâna dreaptă, de la al 
treilea metacarp spre articulația carpiană. 


M-am rezemat pe spate. Cicatrice? Nu-mi aminteam vreo cicatrice. 
SUV-ul a prins viață și îndată a pornit cu spatele, spre prima alee. 
Am așteptat să întoarcă și să meargă cu fața, dar nu, a înclinat 
mașina cu pricepere și a continuat să meargă cu spatele, pe a doua 
alee. 


— El e? Intrăm în curând? 


-Şşşşt, am șoptit, dar în ciuda nervilor care îmi tremurau în stomac 
nu m-am putut abtine să nu zâmbesc un pic la vederea 
entuziasmului său. 


Când roțile din spate ale mașinii au ajuns pe stradă, am așteptat cu 
nerăbdare crescândă să văd pe unde o ia. Dacă venea spre noi, 
puteam să îl văd pe șofer, dar și el putea să ne vadă. 


—Pregătește-te să te lași în jos, am murmurat spre Hunter. 


Un amestec de dezamăgire și ușurare m-a cuprins când bărbatul a 
întors în direcția opusă. Câteva clipe mai târziu, SUV-ul a dispărut, 
după ce a virat la dreapta, pe o altă stradă. 


— Acum. In liniște, am zis, înainte să deschid ușa. 


Hunter învăța repede. Îmi copia mișcările și făcea un zgomot redus. 
La urma urmei, poate că avea să-mi fie de folos. Verificarea casei 
avea să meargă mult mai repede dacă eram doi. Strada a rămas 
tăcută, așa că am traversat încet. Nu văzusem pe nimeni, dar în felul 
acela, dacă veneau după noi, vor presupune că ieșisem să ne mișcăm. 
Pe de altă parte, dacă alergam spre casa lui Jensen, ca niște fundași... 
mda, ar fi fost mai greu de explicat. 


-Trebuie să ne purtăm normal; nu vrem să ieșim în evidenţă, l-am 
sfătuit. 


— Am înţeles. 
Pășea alături de mine foarte natural. De parcă eram prieteni buni. 


În timp ce ne apropiam de casă, am continuat să scanez casele din 
vecini, în special pe cea de peste drum, deoarece se vedea foarte bine 
ușa din faţă și intrarea în garaj. Am ajuns la alee și, fără ezitare, am 
pășit. Hunter s-a aplecat și mi-a șoptit la ureche: 


-N-ar trebui să ne ascundem după tufișurile alea? a întrebat arătând 
spre o plantă verde, cu multe frunze, care încadrau curtea, între alee 
și casă. 


Am scuturat din cap ușor. 


-Prea suspect. În felul acesta, dacă ne oprește cineva, spunem că 
suntem în căutarea unei pisici pierdute sau așa ceva. De fapt, ar fi 
mai bine să inventăm și o descriere, în caz de nevoie. Ce zici de o 
siameză de doi ani, pe nume Lucy? Ar putea fi adoptată de la 
ASPCA locală sau așa ceva. 


A clipit de câteva ori înainte să rostească încet, în barbă: 
-Chiar ești bună la asta. 

— Cum? 

-Să-i faci pe oameni să creadă orice spui. 


Am înghițit în sec, dorindu-mi ca circumstanțele să nu mă oblige să 
fiu bună la așa ceva. Știind că adevărul despre cine eram nu ar fi 
sunat deloc credibil pentru el. 


— Haide, să nu ne oprim. 


Încă doi pași. Apoi patru. Brusc, am ajuns la capătul aleii și am cotit. 
Avea să fie mai ușor decât mă așteptasem. Nu era nimeni afară și 
nimic nu se clintea. Lătrăturile puternice care s-au auzit ne-au făcut 
pe amândoi să ne oprim. Apoi, sunetul făcut de un trup puternic 
lovindu-se de gardul din dreapta noastră. În partea de sus s-a ivit o 
pereche de urechi ascuţite, urmate de doi ochi căprui închis. 


Un câine. Doberman. 


Am dat înapoi. Câinii, ce era cu mine și cu câinii? Te rog, te rog, 
spune-mi că povestea de pe aeroportul din Toronto nu se va repeta, 
când câinii ne urmăriseră pe mine și pe mama. In timp ce gândul 


acela îmi gonea prin minte, mi-am dat seama că Hunter se îndrepta 


spre gard. 


- Hunter, vino înapoi! am șuierat, aruncând o privire rapidă peste 
umăr. 


Incă era liniște peste drum, dar nu era suficient să mă facă să mă 
simt în siguranță. Categoric, vecinii din dreapta se treziseră deja și, 
dacă nu ei, cel puţin proprietarii câinelui. 


— Hei, prietene, e în regulă. Ești un băiat bun, nu-i așa? Uite, ia un 
biscuit, a zis Hunter, pe un ton ciudat, melodios. 


Era o nebunie. Trebuia să plecăm... 


Dar atunci am auzit-o. Liniștea. In timp ce Hunter scotea ceva din 
buzunar- ce... pastramă?- câinele s-a înălțat din nou, cu ochii lucioși 
lipiti de mâna lui. 


-Vrei asta? Trebuie să fii băiat bun. Taci, da? Nu mai latri. 


Apoi, Hunter s-a întins spre gard. Data următoare, când câinele s-a 
ridicat în două labe, Hunter i-a arătat pastrama și... gata! A luat-o și 
atât el, cât și pastrama au dispărut ca prin minune. 


-Chiar o să funcționeze? am întrebat uimită. 
Hunter s-a întors și a ridicat din umeri. 


-O să vedem. Doar nu face mișcări bruște și nu îl privi în ochi, da? 
Dar cred că lătra doar să atragă atenţia. Nu mârâia, iar blana de pe 
gât nu îi era ridicată. Și i-ai auzit lătrăturile? Nu cred că e rău, un 


câine de pază serios probabil că ar fi fost prea suspicios să ia 
mâncarea. 


Tot ce mi-aș fi dorit vreodată să știu despre câini și chiar mai mult. 
— Dresezi cumva câini sau așa ceva? 

A scuturat din cap. 

- Nu. Dar mama se uita mult la Cesar Milan. 

S-a uitat la mine și la privirea mea perplexă, apoi a continuat: 
-Ştii tu... dresorul de câini? 


- Dresorul de câini, am repetat. Abordezi un câine mare, care latră, 
bazându-te pe spusele unui tip care își spune Dresorul de câini? 


Hunter m-a înghiontit, iar eu am zâmbit, dar mi-a trecut, când m-am 
uitat spre casă. Încă trebuia să intrăm fără să fim văzuți și, cum nu 
aveam nicio idee unde se dusese Jensen, aveam la dispoziție câteva 
ore sau câteva minute să ne ducem la îndeplinire misiunea. 


-O să verific ușa din spate, să văd dacă e descuiată, te uiţi tu la cea 
din față? a zis arătând spre o ușă aflată pe partea laterală a casei, care 
părea să ducă într-o încăpere dincolo de garaj. 


— Bine. 


In liniște, m-am dus în fața garajului, unde aleea cotea spre un 
trotuar acoperit cu cărămizi, care ducea spre ușa din faţă. 


Sistem de alarmă detectat. 


În grabă, am scanat împrejurimile, plante cu flori galbene, roz și albe 
umpleau un ghiveci mărginit cu cărămizi, în stânga, și un pin într-un 
vas mare din lemn de cedru se înălța în dreapta mea. Un indicator 
mic alb ieșea din iarbă. 


Casă protejată de EMV Alarms. 
La naiba. 


M-am uitat spre mulurile din jurul ușii, apoi spre geamuri, iar 
sclipirile cablurilor au vorbit de la sine. Casa avea un sistem de 
alarmă. Oare Jensen îl activase când plecase? 


Dezactivează sistem de alarmă? 


- Hunter, am zis și m-am dat înapoi de la ușă, gata să fug. Hunter, 
am încercat din nou, un pic mai tare. 


Dar înainte să o iau la fugă am auzit. Un zgomot, unde înainte fusese 
liniște. Un bâzâit constant. Ceea ce însemna că... 


-Uşa e încuiată. 


Vocea lui Hunter s-a auzit de după colț. M-am răsucit din nou spre 
ușa din faţă, îngrozită. Ceea ce însemna că Hunter încercase ușa și, 
cum nu se deschisese, mișcarea făcuse ceva mai rău. Declanșase 
alarma. 


În timp ce bâzâitul continua, m-am scuturat și am trecut la treabă. 
După colţ, am auzit sunetul regulat al pașilor lui Hunter pe asfalt. 
Mi-am deschis mintea, în căutarea unui semnal dinspre alarma care 
știam că era imediat de cealaltă parte a ușii. Pe deplin conștientă că 
timpul nostru se scurgea, cu fiecare bâzâit. 


Bip. Bip. 
Bip. 


Poate că ar fi trebuit să mă panichez. În schimb, simțurile mele au 
răspuns provocării. Puteam să o fac. Fusesem creată pentru așa ceva. 
L-am auzit pe Hunter ezitând și în același timp am simțit 
conexiunea. Scânteia recunoașterii, când mintea mea s-a conectat cu 
mașinăria din casă. Atât de simplu, calm și blând, ca țesala 
alunecoasă pe spatele lui Maisey, în grajdurile din Clearwater. Și 
totuși ceva mai puternic. O energie ameţitoare, care provenea doar 
din dominarea forței, sub puterea voinței mele. 


Solicitare acces. 
Acces permis, a răspuns alarma. 
Am pornit spre ușă, chiar dacă alarma continua să bâzâie. 


Șirurile unduitoare de cod erau în mâinile mele. Tot ce trebuia să fac 
era să le conduc spre dezactivarea alarmei. M-am jucat cu codul, în 
timp ce mă apropiam de ușă. Atât de simplu, că abia dacă era 
distractiv. Dacă sincronizam totul... 


Bip. Bip. Bip. 


Alarma a tiuit, în timp ce numărătoarea inversă se derula în mintea 
mea. 


Trei secunde. 
Mai aveam doi pași până la ușă. 


Două secunde. 


Un pas. 

O secundă. 

M-am întins spre clanţă și în același timp am trimis comanda finală. 
Alarma: dezactivată. 


La început, nu am simțit consimțământul altui computer, iar 
încrederea mea a ezitat. Așteptasem un moment prea mult? Dar apoi 
mi-am dat seama că bipurile se opriseră. 


Răspunsul a apărut în mintea mea: 
Alarma: dezactivată. Reactivează? 
Ușor. Exact cum crezusem. 


O energie ameţitoare trecea prin mine și am răsucit clanța, bucuroasă 
când încuietoarea a cedat. 


Hunter a apărut de după colt. 
— Am reușit să descui. 
Era și acela un fel de a spune. 


-Una dintre șmecheriile tale de agent, hm? a zis, fără scepticism în 
voce. 


M-am uitat peste umăr și l-am văzut privind semnul cu sistemul de 
alarmă. Dar nu aveam timp să îl liniștesc sau să îi ofer explicații. 


-M-am uitat odată la știri și mai puţin de jumătate dintre oamenii 
care au semne cu sisteme de alarmă le și activează, am zis, în timp ce 
am deschis ușa și am intrat într-un hol cu lemn fals, înăbușindu-mi 
un râs. O, categoric, Jensen făcea parte din jumătatea care plătea 
pentru serviciile de pază. 


l-am făcut semn lui Hunter să se grăbească și am inspectat interiorul, 
privind repede în jur, apoi am închis ușa după noi. Casa era mare, 
intrasem într-un palier central. Drept în față era bucătăria, cu o zonă 
de living, în dreapta noastră. Din bucătărie se ramificau, spre stânga, 
niște scări care duceau spre un fel de demisol, iar alte scări mergeau 
în sus, spre un foaier și spre ceea ce presupuneam că erau 
dormitoarele. Mobilă puţină, decoraţiuni la fel. Fleacuri aproape 
deloc. Casa nu părea chiar locuită. 


Am intrat în bucătărie, unde blatul mare făcea un L, în jurul 
aparaturilor impecabile. Un filtru de cafea simplu, alb cu negru, Mr. 
Coffee. Un prăjitor lucios. Meniuri de la Gino's Pizza, The Greek 
Cafe și Mr. Chung Chinese Food, aranjate lângă chiuvetă. 


O singură poză pe frigider. 


O, Doamne... 

Am făcut un pas înainte, fără să-mi vină să cred, și în același timp l- 
am auzit pe Hunter cum trage aer în piept. S-a dus direct spre 
frigider și s-a întins lateral să ia poza de pe magnetul în formă de cal. 
Toată noua mea încredere se evaporase. 


In poză erau trei persoane. Mama, Jensen și... eu. 


În grija mea pentru amenințări umane și arme, nu mă gândisem nici 
măcar o dată că ar trebui să îmi fac griji pentru obiectele simple, fără 
viață. Dar ar fi trebuit. Pentru că, în timp ce Hunter îmi întindea 
poza, inima mea- mă rog, pompa mea- parcă era gata să se 
oprească. Apoi, a revenit la viață, bătând frenetic. Dovada 
minciunilor mamei stătea în fața mea. M-am holbat la poză, fără să 
pot scoate o vorbă. Nu la fel a făcut și Hunter. 


-Nu înţeleg, dacă niciodată nu l-ai întâlnit pe tatăl tău adevărat, cum 
de are o poză cu tine, cu el și cu mama ta? Una care pare destul de 
recentă. 


Bună întrebare. Dacă aș fi avut și un răspuns. 


— Adică, ăsta este el, nu? 


O altă privire mirată. Cu mâna tremurând, am luat poza, dorindu-mi 
să am un răspuns pentru el. Sau ca cineva să aibă un răspuns pentru 
mine. Multe răspunsuri. Pentru că habar n-aveam cum ajunsesem în 
poza aceea, iar Hunter avea dreptate, arătam exact la fel ca în 
Clearwater. lar Jensen? Arăta exact ca în amintirile mele. Înainte ca 
mama să îmi spună că toate acele imagini fuseseră fabricate. 


- Mila? 


Am scuturat din cap, iar mâna mea refuza să se oprească din 
tremurat, în ciuda ordinelor mele. 


-Eu nu... 


Vocea mea s-a stins, când, brusc, am observat mai multe detalii. 
Bratul bărbatului- tatăl meu fictiv — era în jurul umerilor mamei și 
amândoi zâmbeau spre cameră. Valuri în fundal și nisip... eram pe o 
plajă. Evident, poza fusese făcută într-o perioadă fericită. Cealaltă 
mână a lui era așezată relaxat pe umărul meu. lar eu? Și eu 
zâmbeam. Doar că... eram eu și nu eram eu. În afară de părul meu 
tăiat, fata fericită din poză arăta absolut identic cu mine, cu o singură 
excepție. În timp ce ochii mei erau de un verde viu, aproape prea viu, 
ochii fetei din poză erau căprui. Parcă uluiala din momentul în care o 
văzusem prima dată pe Trei se repeta din nou și din nou. 


Stai. Oare... fata aceea era Trei? Sau Unu... versiunea dinaintea mea? 
Apoi, mi-am amintit de al treilea fișier, cel gol lăsat de mama. Vocea 
ei șoptindu-mi la ureche. Poate că, în sfârșit, o găsisem pe 
misterioasa Sarah. Poate că mai aveam o „soră”. Poza mi-a alunecat 
din mână, în timp ce o grămadă de întrebări fără răspuns dădeau 


năvală, dar imaginea rămăsese înfiptă în mintea mea. Amintirea din 
Virginia Beach îmi surâdea. Oceanul, pescărușii, sunetul valurilor. 
Nisipul ud adunat între degete. Apoi, amintirea caruselului. 
Înoârtindu-ne, învârtindu-ne, învârtindu-ne. Oricum, în loc să paralizez, 
amintirile mi-au încălzit inima, mi-au dat senzaţia că... aparțineam. 


Imaginile fragmentate au clipit. Apoi, au dispărut. Hunter s-a 
aplecat să ia poza. Trebuie să se fi uitat la fețe cam zece secunde, 
înainte să o pună la loc pe frigider. Mi-am dat seama că încă îi 
datoram un răspuns, dar ce puteam să spun? Salut, îmi pare rău, dar 
habar n-am cum am ajuns în poză cu bărbatul acela. Of, și e posibil ca fata 
aceea să nici nu fiu eu. Se pare că există cam mulți impostori în preajma 
mea... o nebunie, nu-i așa? 


Hunter s-a întors spre mine, cu brațele încrucișate pe piept. 
-Spune-mi ce se întâmplă. 

Am ridicat mâinile. 

-Jur, nu știu nimic despre poza aia. Nimic. 


-Dar nu ești foarte mică acolo, cum e posibil să fi uitat? Putea fi doar 
de acum câțiva ani, cel mult, nu? Doar dacă nu cumva ai o geamănă, 
a pufnit el. 


Am tușit, să-mi acopăr reacţia. Ca să mă scuz, chiar era singura 
explicație plauzibilă, cu excepţia adevărului. Ca să vezi! Minciuna 
aceea era probabil mult mai plauzibilă. 


-Poate că am o geamănă. Sunt adoptată, ai uitat? 


— Dar... asta nu înseamnă că ea nu e adevărata ta mamă? a zis arătând 
spre Nicole. 


-Nu știu, am zis, patrulând agitată. De unde să știu? 


Probabil că a simtit sinceritatea reacției mele, pentru că, deși s-a 
încruntat și mai tare, a aprobat din cap: 


— Imi pare rău, nu am vrut... doar că nu are logică. 
Nu, chiar nu avea. Dar aveam treabă. 


-Uite ce e, putem vorbi mai târziu. Jensen se poate întoarce în orice 
clipă. 
Hunter a deschis gura, de parcă ar fi vrut să protesteze, dar a oftat. 


— Deci, ce ar trebui să facem? 


Vina m-a făcut să-mi feresc privirea, dar asta nu m-a împiedicat să 
mă simt ușurată. După toate prin câte trecuserăm, știam că nu 
stăteam prea bine. Parcă mă întorsesem la vechile mele trucuri cu 
adevărurile spuse pe jumătate. Dar, sincer, în momentul acela, 
adevărul era mai mult o pacoste decât un ajutor. Mi-ar fi furat prea 
mult timp, timp pe care nu îl aveam. 


-Ne împărțim. Tu verifici jos, iar eu sus și ne întâlnim în bucătărie. 
O dezaprobare din cap emfatică, de data asta. 


-Cred că ar trebui să rămânem împreună, pentru orice 
eventualitate... 


— Nu, dacă ne despărțim va merge mai repede. Habar n-avem când se 
va întoarce Jensen, deci, cu cât terminăm mai repede, cu atât mai 
bine. 


Nimic. Apoi, în sfârșit, o aprobare scurtă. 
-Presupun că știi ce faci. Doar ca să fiu sigur, eu caut... 
— Arme, pe care ar trebui să le iei, și orice îți pare suspect. 


Era destul de vag. Nu puteam să adaug că eu căutam și informații 
despre proiectele MILA sau informaţii despre motivele pentru care 
Jensen făcea parte din programul de protecție a martorilor. M-am 
gândit că momentul acela avea să sosească în scurt timp, în plus, 
dacă el îmi vedea numele pe ceva cu aspect oficial, fără îndoială, va fi 
imediat în alertă, oricum. De fapt, și de asta voiam să ne despărțim. 
Nu doar pentru că era convenabil, dar în felul acela, dacă aș fi găsit 
ceva referitor la condiția mea de android, puteam să îmi arunc ochii 
pe el fără să fiu prinsă. 


- Bine, a zis, iar vocea lui m-a ajuns din urmă, pentru că deja eram pe 
la jumătatea scărilor. 


Palierul era mic, gol și deschis spre un hol îngust, cu patru uși. Una 
ducea spre o baie, o cameră era complet goală- probabil, cândva, 
fusese dormitor, iar o alta era dormitorul principal. Aceasta din 
urmă avea mobilă puţină, într-atât încât abia dacă părea locuită. 
Nicio poză sau vreun tablou atârnat pe pereții foarte albi, iar patul 
imens nu avea tăblie. Cuvertura era bleumarin, simplă, fără perne 
aruncate pe pat, fără niciun fel de alte decorațiuni. Fără fleacuri, doar 
dulapul din lemn închis la culoare, fără praf pe el. Niciun fel de 
birou, iar pe noptieră era doar un ceas digital cu alarmă. M-am uitat 


la alarmă, era setată la ora 12:00, probabil, rămăsese așa de la 
cumpărare. 


Scanare de arme: nicio armă detectată. 


Am pufnit. Nicio armă? Greu de crezut. Doar dacă nu le luase cu el. 
Am tras sertarele și am scanat conținutul. Șosete, boxeri gri, câteva 
tricouri și pantaloni scurți. Toate frumos aranjate și puţine din 
fiecare. 


Dulapul mic era la fel. Câteva cămăși atârnate ordonat, patru 
hanorace și două perechi de blugi pe raftul de sus. Doar trei perechi 
de pantofi aliniate în margine. Un ciudat val de familiaritate m-a 
izbit când am căutat prin buzunare, pe sub blugi și în pantofi, după 
vreo hârtie ascunsă sau după arme. Nimic. Și niciun raft ascuns, din 
cât observasem. 


M-am dat înapoi și am mai făcut o inspecție scurtă, iar motivul 
senzației de familiaritate m-a izbit din nou. Dulapul, camera goală 
îmi erau familiare pentru că îmi aminteau de Clearwater. De felul în 
care locuisem acolo cu mama, în casa de oaspeți de la fermă. Părea 
logic. Pe vremea aceea, crezusem că avem atât de puţine lucruri, 
deoarece pierdusem totul în incendiu. În realitate, era pentru că 
fugeam, ne ascundeam de guvern. La fel cum se ascundea și Jensen. 


Jensen. Incendiul. Un alt val a trecut peste mine, acesta plin de 
emoția reamintirii, de durerea și regretul care îmi sfâșiaseră pieptul 
când crezusem că îmi pierdusem tatăl. În cele din urmă, mă 
împăcasem cu amintirile, odată ce mama îmi spusese că toate erau 
imaginare, o realitate virtuală pe care mi-o programase, pentru a-mi 
ascunde trecutul. 


Poza de pe frigider mi-a revenit în minte și am simţit o strângere în 
gât. Doar că nu era deloc imaginară, pentru că tata din acele amintiri 
chiar exista. Așadar, cum puteam să știu ce anume era real și ce nu? 


Am scuturat din cap, m-am răsucit și am trecut repede în revistă baia 
principală. La fel de ordonată și doar cu obiectele de strictă 
necesitate- periuță de dinți, deodorant, șampon, loţiune de ras —, 
nimic care să indice că Jensen era altceva decât un minimalist foarte 
ordonat. M-am uitat în spatele perdelei maro, unde era cada. Nimic. 
Un miros familiar mi-a gâdilat nările și m-a făcut să mă întorc la 
articolele de toaletă. Le-am trecut în revistă din nou și m-am oprit 
asupra unei sticluțe cu loţiune. Ar fi trebuit să o observ imediat, 
culoarea roz pal nu se potrivea prea bine cu restul obiectelor verzi și 
albastre. 


Cu nerăbdare, am luat sticluța, până când am văzut clar ce scria pe 
ea. Rozmarin. Degetele mele au desfăcut capacul și, înainte să mă pot 
opri, am înclinat-o și am inhalat. Parfumul dulceag m-a învăluit și m- 
a aruncat într-o mare de amintiri. Mama, care îmi arăta cum să o 
perii pe Maisey. Mama, lângă mine, în timp ce smocuri din părul 
meu cădeau pe jos. Mama, încercând să mă apere cu ultima ei 
suflare. Pielea ei încă mirosind exact ca acea loţiune. Am închis ochii, 
mi-am permis câteva momente disperate de cufundare în trecut. De 
retrăire într-o lume în care mama era în viață. Apoi, cu un efort, m- 
am smuls din închipuire și am pus sticluța la loc. Cu părere de rău, 
m-am întors, cu mintea învolburată. El îi păstra parfumul. Relaţia lor 
nu fusese doar una de serviciu. 


Cine era acel bărbat? 


Dormitorul principal- gata. Era timpul să trec la celelalte camere. 
Puteam doar să sper- și să mă tem- că Hunter avusese mai mult 


noroc în căutarea lui. Când m-am întors pe palier, am auzit în 
depărtare sunetul unui motor și am înghețat. 


Oare era SUV-ul? 


Jos, auzeam sunetul făcut de lemn pe lemn- Hunter, închizând un 
dulap? -în timp ce mașina se auzea tot mai clar. Totuși, mă îndoiam 
că Hunter o auzea. Am intrat repede în camera de oaspeți goală, spre 
geamurile acoperite cu jaluzele, care dădeau spre stradă. Acolo unde 
jaluzelele atingeau marginea era un loc mic pe unde puteam să văd 
afară. Inima mea falsă a început să galopeze, când am văzut un SUV 
îndreptându-se spre casă, unul verde, exact ca al lui Jensen. 


Ameninţare umană detectată. 
Ford Escape, număr de înregistrare LAT916. 


Un Ford, nu un Mercury. Apoi, mașina a trecut mai departe, iar 
pulsul meu a revenit la normal. M-am întors pe hol. Biroul era 
tentant, cu un computer și cu un dulap antic din lemn, în care, 
probabil, nu erau haine. Dar deasupra capului meu se vedea 
conturul unui pătrat. O mansardă. 


- Mila? a șoptit Hunter. 

M-am grăbit spre scări. Era jos și privea spre etaj. 

-A trecut ceva vreme. Am vrut doar să mă asigur că ești bine. 
-Sunt bine. Încă puţin. Tu? Ceva noroc? 

-Până acum, nu. E cam ciudat că tipul are atât de puţine lucruri. 


— Știu, dar mai caută. 


A aprobat brusc, înainte să o ia la dreapta. M-am zorit înapoi pe hol, 
unde văzusem ușa mansardei. M-am ridicat pe vârfuri și am apucat 
șnurul subțire care atârna, iar pătratul a alunecat și s-a ivit o 
deschizătură. Silenţios, fără scrâșnete sau scârţâieli, cum te-ai aștepta 
de la o balama ruginită sau nefolosită. Ceea ce însemna că era bine 
unsă. 


Desigur, deschizătura probabil că era la cel puţin opt picioare 
deasupra... 


Distanţa: 7,90 picioare. 


M-am încruntat — chiar era necesar? -, dar nu se zărea nicio scară. Am 
privit rapid în jos, spre scări, să mă asigur că Hunter nu mă vede, și 
m-am ghemuit, apoi am sărit cu forță în sus. Degetele mele s-au 
prins de marginea tavanului și m-am săltat în deschizătură. Am 
ajuns în mansardă. 


Mă aşteptam la un miros stătut, de mucegai, în schimb, am simțit o 
urmă de scorțișoară. Zona era mai caldă decât restul casei, totuși. 
Categoric, mult mai caldă. 


Temperatura ambientală: 78,2 grade F. 
Abia am observat lumina slabă, când... 
Vederea nocturnă activată. 


Imediat am zărit sursa mirosului de scorțișoară, două odorizante în 

formă de con, lângă cele mai apropiate șipci din lemn. lar lângă ele? 
O lanternă. Degetele mele au tresărit de entuziasm. O, cineva fusese 
acolo recent, de multe ori, după cum părea. Acum, trebuia să aflu de 
ce. Prima cameră, dacă putea fi numită astfel, era goală, doar șipci 


din lemn, din fericire, fără păianjeni, și o grămadă de material 
izolator. Dincolo de el, mi-a atras atenţia un spațiu dreptunghiular 
îngust, așa că m-am grăbit spre el. Am intrat într-o încăpere mică, 
pătrată și... goală. 


M-am întors în zona principală a mansardei și m-am rotit, să văd ce 
îmi scăpa. Odorizante, lanternă. Șipci. Izolator. 


Stai. 


Am făcut zoom pe materialul izolator. Acolo, în partea de jos, spre 
colț, era un șanț care abia se vedea. M-am dus spre el, am dat 
materialul la o parte și... acolo erau. Cutii. Șase. Din acelea mici, cu 
capac, cum văzusem în clasă că foloseau profesorii pentru a ține în 
ele lucrările. M-am uitat prin primele două într-un timp record -— 
hârtii vechi legate de casă, de mașini, facturi șamd., toate pe numele 
Daniel Lusk. Un fior m-a trecut prin stomac, când am văzut unde 
locuise: Philadelphia. Același loc de unde se presupunea că venisem 
și eu. Același loc unde tatăl meu- Lusk, Jensen- se presupunea că 
murise într-un incendiu. Am alungat fiorul sinistru și am pus hârtiile 
înapoi în cutie. Interesante, dar nu relevante, nu în clipa aceea. 


Următoarea cutie era la fel de lipsită de informații utile și am început 
să simt dezamăgire. Dar când am ridicat capacul următoarei cutii 
mâinile mele au înțepenit și am rămas holbându-mă. Un laptop. L- 
am luat din cutie și am ridicat capacul negru. Am apăsat butonul de 
start, dar nu s-a întâmplat nimic. Mort. Desigur. Am scotocit prin 
cutie, după încărcător, dar nu l-am găsit. Și acum? 


Incarcă baterie? 


Desigur. Cine avea nevoie de încărcător, când eu eram o sursă 
ambulantă de energie? 


Da. 
Adaptor universal: eject. 


Înainte să îmi dau seama că trupul meu adăpostea un adaptor 
universal, am simţit ceva sub pielea degetului mare de la mâna 
dreaptă. Cu o mișcare ca un reflex, un mic tub metalic a ieșit chiar 
din vârf. 


Uau. 
Introdu în dispozitiv. 


Mi-am trecut degetul arătător peste obiectul metalic, fascinată de cât 
era de neted, așteptând să simt acel fior ciudat, de corp străin. Ura de 
sine care de obicei însoțea astfel de descoperiri. Dar n-am mai simţit 
nimic. În schimb, i-am inspectat capătul cu un soi de uimire și, în 
același timp, am simtit un val constant de energie în piept. 


Aveam puterea să încarc obiecte. Într-un fel, aduceam la viață obiecte 
lipsite de viață. Impresionată, am găsit slotul din laptop, l-am ridicat 
la nivelul degetului meu și am introdus tubul. Am așteptat să simt 
un șoc sau o energie bruscă răspândindu-se din capul meu. În 
schimb, tot ce am simţit a fost o absorbire blândă, constantă. Plăcută, 
relaxantă. De parcă hrăneam dispozitivul. 


Avea nevoie doar de un pic de energie să pornească. Speram doar să 
nu dureze mult. 


Încărcare completă. Retragere adaptor. 


Absorbirea s-a întrerupt, iar degetul meu s-a desprins de laptop. 
Bun, a trebuit să recunosc, a fost uimitor. Am pus computerul jos, am 
apăsat butonul de pornire și am așteptat. În câteva clipe, m-a 
întâmpinat ecranul albastru. Am căutat prin minte după cunoscutul 
set de comenzi și m-am lovit de un zid. Am simțit respingerea fizic, 
atât de tare că m-am clătinat. 


Parola? 


Normal. Cineva ca Jensen nu-și lasă fișierele neprotejate. Dar nu prea 
aveam timp să sparg parola. Din fericire, nici nu m-am gândit că era 
nevoie. Am rostit comanda, iar adaptorul a ieșit din degetul meu, iar 
eu l-am introdus din nou în laptop. Conexiunea a fost instantă, 
completă. Acum, simțeam fiecare bit al computerului, peste tot în 
jurul meu. O simțeam pâlpâind în aer, percepeam fiecare mișcare a 
mea, fiecare respirație. M-am supus, fiind singura sursă de energie. 


Neutralizează parolă. 


Zidul s-a dezintegrat, de parcă nici nu existase și, o clipă mai târziu, 
după ce degetul meu a revenit la normal, am intrat. Șiruri de pătrate 
clipeau în faţa mea, verzi, la nivelul pieptului. Fișiere. Erau luminate 
de obișnuita strălucire diafană, dar părea mai transparentă ca de 
obicei, mai puțin substanţială. Cutii micuţe, prin care aproape că 
vedeam. Ceva mă deranja, dar nu îmi dădeam seama ce. M-am uitat 
prin ele, mișcându-le cu mintea. Nimic. Nimic. Nimic. O privire 
scurtă prin fișiere a avut același rezultat dezamăgitor. Doar șapte și 
păreau făcute astfel... intenționat. De parcă fuseseră puse acolo să 
arate drăguţ și tentant, doar să distragă atenţia. 


Adică, ultimul, de exemplu. Eseul unui copil, despre maimuțele 
africane. Complet inutil. 


Exact în timp ce gândeam asta, o ciudată sclipire de recunoaștere a 
trecut prin mine când am scanat textul. Înainte să trec la pagina 
următoare, știam ce urma să văd. O schiţă în creion a unei mame 
maimuţă cu puiul ei. M-am uitat la imagine, în timp ce mai multe 
întrebări îmi pulsau în cap. De unde știusem? Cum era posibil să fi 
văzut acea lucrare înainte? M-am întrebat dacă nu cumva creierul 
meu computer mi-o luase înainte și văzuse imaginea înaintea ochilor 
mei. 


Dar nu. Nu credeam asta. lar senzația de dejă-vu poate că trecuse, 
dar lăsase în urmă un ecou, un reziduu, un mister, o senzație 
viscerală că mai văzusem acel text, cumva, în vreun fel. Dar... 
androizii chiar aveau senzaţia de déjà-vu? Și, dacă da, cum? 


Am continuat să caut, fără folos, și eram gata să renunţ, când am 
observat litere plutind în colțul din dreapta al vederii mele periferice. 


M Drop. 

M Drop, M Drop... ce putea să însemne? 

Probabil că nimic, dar am verificat, totuși. 

Stochează fișier la distanță? 

M-am încruntat. La distanță. Adică fișierele erau ţinute în altă parte? 


Asta era ceva nou și diferit. Apoi am simțit un val de căldură, de 
energie care întotdeauna preceda conexiunea mea cu o altă 
mașinărie sau cu o entitate digitală. Androidul din mine prelua din 
nou controlul. Înainte să îmi dau seama, m-am aplecat în față, 
impulsionând informaţia să intre în capul meu. Mintea mea era 
deschisă, pregătită. Nerăbdătoare. 


Solicitare a permisiunii: introduc M Data cloud? 
Permisiunea pentru M Data cloud: acceptată. 


O clipă mai târziu, mansarda a dispărut, înlocuită de un roșu care 
pâlpâia. Am clipit, fascinată de sferele roșii care se roteau. Ca 
înainte, m-au înconjurat din toate părțile, dar nu într-un pătrat. De 
data asta, parcă m-aș fi aflat în mijlocul unui vortex, iar ele formau o 
tornadă în jurul meu. Sferele se roteau în aer, haotic, de la nivelul 
taliei până la nivelul ochilor. Și de data asta vedeam cum ies din 
fișiere fâșii subțiri și multicolore, care apoi o luau în diverse direcţii. 
Nu, nu fâșii. Șiruri de date. Și indicau care utilizator adăugase fiecare 
fișier. 


Am închis ochii, dezorientată de toate acele mișcări. Exact când mă 
gândeam că reușisem să țin sub control una dintre funcțiile mele de 
android, lucrurile se schimbaseră. Dar stăpâneam celelalte abilități. 
Puteam să fac și asta. 


Oprește. 


Sferele-— fişierele- s-au supus instant și au îngheţat în aer, de parcă 
bateriile lor s-ar fi terminat brusc. Dar le simțeam dorința de 
mișcare, dincolo de neclintirea aceea. Aproape ca niște inimi micuțe 
care pulsau sub ele. Am rostit comanda cu mai multă hotărâre ca de 
obicei, să le împiedic să pornească din nou. 


Deschide fișier. 


L-am deschis pe primul, am scanat conținutul și l-am notat ca 
irelevant, înainte să trec la următorul. 


Deschide. 


Deschide. 
Deschide. 


Tot mai repede, fișierele se roteau în fața mea, fiecare trecând înspre 
stânga, când un altul îi lua locul. Erau frumoase în dansul lor 
continuu. Graţioase. Și, într-un fel primitiv, tulburătoare și ușor 
sinistre. 


Procesul acela începea să mă obosească și un fior străin s-a strecurat 
sub pielea mea. Dar următorul fișier m-a făcut să tremur, într-un cu 
totul alt fel. 


MWPP, cazul numărul 50435 
Re: Daniel Lusk 


În schimbul serviciilor sale, lui Daniel Lusk, originar din Philadelphia, PA, 
i se va oferi intrarea în programul de protecţie a martorilor, susținut de 
armată (MWPP). 


Condiţia pentru intrarea în MWPP este ca domnul Lusk să ofere informații 
despre organizația Vita Obscura. Ca fost membru al acestei organizații, 
domnul Lusk se află în poziția unică de a oferi armatei americane detalii 
care ne pot ajuta să economisim milioane de dolari în spionaj și să 
împiedicăm ca armele să ajungă în mâini teroriste. 


Numele de cod al domnului Lusk nu va fi dezvăluit în acest document, 
pentru a preveni scurgerile de informaţii, care ar putea să îl pună în pericol. 
De asemenea, orice informaţie oferită de el despre Vita Obscura va fi 
înregistrată separat. 


Asta era tot, întregul fișier. Dar a fost suficient să mă dezechilibreze. 
Când m-am mișcat, sferele roșii m-au urmat și, pentru o clipă, m-am 
pregătit să fiu asaltată. M-am agăţat de luciditatea pe care o mai 
aveam și m-am concentrat să-mi forțez respirația să revină la un ritm 
mai lent, mai normal. Daniel Lusk. Steve Jensen. Bărbatul din poză. 
Tatăl meu fictiv. Toţi unul și același. Toţi foști membri ai grupului 
care făcea ca până și viața cu Holland să pară bună. 


Vita Obscura. 
De ce naiba mă trimisese mama la acest om? 


Mă simțeam confuză și trădată. Am încercat să alung ambele 
sentimente, să găsesc o logică în ceea ce tocmai aflasem. Mi-am frecat 
fruntea. Brațele îmi erau grele, stângace. Nu doar fișierul mă făcuse 
să mă clatin, ci și citirea în sine fusese obositoare. 


M-am luptat să rămân calmă și să-mi ofer timp să-mi revin, trecând 
în revistă posibilitățile. Exista un singur motiv pentru care mama m- 
ar fi trimis la Jensen: probabil că acum era dintre cei buni. Evident, 
părăsise Vita Obscura, din moment ce armata încerca să obțină 
informații prin el și îl ascundea, pentru a-l ține în siguranță. Deși 
experiența mea cu armata, de până atunci, nu fusese tocmai 
excepțională, știam că cei mai mulți soldaţi ai noștri-—din afara 
SMART- nu erau ca Holland, sadici și flămânzi de putere. 


În timp ce mă gândeam la asta și la altele, mi-am dat seama că sferele 
începuseră să pulseze într-un fel nervos: mai puternic și mai 
strălucitor. Apoi, de parcă cineva dăduse volumul la maximum, un 
scrâșnet puternic mi-a străpuns urechile, ascuţit și asurzitor. Am 
strâns din dinţi și atunci mi-am dat seama. Urechile mele. Chiar mă 
dureau. O durere puternică, de parcă îmi era luată carnea de pe oase. 


In timp ce încercam să procesez asta, am observat cuvinte plutind în 
fața ochilor mei. Nu un ecran. Nu venind de la mine. 


Alarmă. Utilizator neautorizat. 


M-am aplecat, cu palmele pe urechi, luptându-mă cu zgomotul 
copleșitor. In acel haos, am reușit să rostesc o singură comandă. 


Obprește. 
Niciun răspuns. 


Crescendoul nu s-a oprit, iar sferele s-au făcut mai mari, mai 
strălucitoare, mai sinistre. Apoi, într-o explozie de lumină, au 
dispărut. Am rămas îndoită un timp nedefinit, în vreme ce urechile 
mele percepeau un bâzâit jos, constant, pe măsură ce se obișnuiau cu 
încetarea bruscă a sunetului asurzitor. 


Dar stai. Nu era o încetare a sunetului. Pentru că în interiorul acelei 
liniști auzeam zgomote. O voce de bărbat. O mormăială. Pantofi care 
târșâiau pe o podea din lemn. Urmati de un strigăt. Al lui Hunter. 
Am vrut să o iau la fugă, dar nimic. Nu puteam să mă urnesc. 
Zgomotul a dispărut, dar tot nu am reușit să mă mișc. Oricum, spre 
deosebire de celelalte scurte paralizii, aceasta era altfel. Nu eram 
lipsită de energie și de viață: din contră, parcă cineva umblase la 
sursa mea de energie și crease un fel de val energetic care mă 
împiedica să mă mișc. 


Fiecare bucăţică din mine a început să simtă această senzaţie cinetică, 
de parcă aș fi fost un chibrit aruncat într-un vas cu benzină. Îngrozită 
de ceea ce se întâmpla jos, m-am luptat să mă eliberez. Hunter avea 
nevoie de mine. Dar nu s-a întâmplat nimic. Nimic. 


O altă bufnitură jos, o voce de bărbat. Mai în vârstă, răgușită. 
Familiară și totuși nu chiar. Vocea lui Hunter, joasă și grăbită. Am 
auzit doar câteva cuvinte. 


-Nu, nu te mișca. Stai acolo... lasă-mă să vorbesc... stai... 


O împușcătură. Zgomot de sticlă spartă. Apoi, un țipăt. După care... 
liniște. Panica m-a îndemnat să respir repede, greoi, dar nici asta n- 
am putut. N-am reușit nici măcar să mimez respirația și, cu toate că 
nu era nevoie, incapacitatea asta a făcut doar să-mi sporească groaza. 


Nu, nu, nu. Calmează-te. M-am forțat să alung vârtejul care îmi 
înconjura capul. Dezlănţuirea trebuia să fie legată de M Cloud, care 
fusese descoperit ca neautorizat. Un soi de energie, o capcană care 
îmi copleșea propria sursă de energie. 


Sursa mea de energie. 


Am bâjbâit prin interiorul capului meu, căutându-mi drumul prin 
întuneric, printre cărări, printre imagini ale trecutului, date stocate, 
până când am găsit-o. Și acum? M-am învârtit în jurul ei, micuța 
celulă portocalie. Clipea slab, de parcă supratensiunea o stinsese. 
Am înconjurat celula cu fiecare bucăţică de putere pe care o aveam și 
am rostit comanda cu forță. 


Proces de recalibrare: inițiat. 
Reîncărcare... 


Celula a clipit, a clipit, a clipit, de parcă avea tot timpul din lume. 
Poate că ea avea, dar Hunter nu. 


Grăbește-te. 


Micuta entitate a pulsat puternic, de parcă ar fi recunoscut solicitarea 
mea. Apoi, portocaliul a început să fie tot mai aprins, într-un ritm 
ametitor. 


20% 
30% 
50% 
80% 
100% 


Portocaliul a explodat și a devenit strălucitor, iar eu m-am ridicat și 
am alungat inerția care mă ținuse ostatică. M-am răsucit și m-am 
zorit spre deschizătură, apoi am sărit din mansardă. Am gonit pe 
scări, de parcă însuși Holland ar fi fost pe urmele mele, când o 
bufnitură puternică s-a auzit dinspre bucătărie, zgomotul unui corp 
căzut pe jos. 


In mai puțin de o secundă, dădeam năvală în încăpere și treceam 
totul în revistă, dintr-o singură privire. 


Lusk / Jensen era încă în picioare. Stătea în mijlocul bucătăriei, 
privind în jos, cu un cuțit însângerat în mână. O gaură în geamul de 
deasupra chiuvetei, bucăţi de sticlă pe blat. lar pe jos, Doamne, 
Hunter. Întins pe spate, cu ochii închiși. Deasupra umărului drept, o 
pată de un roșu aprins se întindea dinspre cămașa lui albă. Un lac 
care creștea. lar arma lui Grady era lângă mâna lui Hunter. Probabil 
că fugise la mașină și o luase, când eu fusesem în mansardă și 
căutasem prin computerul lui Jensen, altfel senzorii mei m-ar fi 
alertat mai devreme. Încercase să ne protejeze, să mă protejeze. 


Imaginile cu mama pe moarte m-au asaltat, mi-au făcut țţăndări 
gândurile, într-un caleidoscop haotic. Toate amenințând să îmi sfâșie 
inima. Mama murise într-o baltă de sânge, iar acum Hunter sângera. 


Din cauza mea. 


O mișcare mi-a atras atenţia și am ridicat privirea. L-am văzut pe 
Jensen venind spre mine, iar cuțitul îi lucea în mână. Picăturile de 
sânge încă erau pe lama argintie. 


Am privit cuțitul și toate gândurile mele s-au adunat într-un singur 
scop simplu. 


Avea să plătească. Avea să plătească în clipa aceea. 

În clipa următoare m-am aruncat. Înainte ca Jensen să apuce măcar 
să ridice privirea, piciorul meu a lovit și l-a nimerit în piept. A căzut 
peste o tigaie de inox, care s-a desprins de pe un cârlig lucios și a 
căzut zăngănind pe gresie, foarte aproape de capul lui Hunter. Am 
pornit spre el, dar Jensen deja se îndrepta, adunându-se. Apoi, a 
zburat. M-am împleticit în spate, dar bucătăria era prea mică să îl 
evit. Ne-am ciocnit, iar mâinile lui maronii m-au prins de gât și ne- 
am lovit amândoi de un raft. Capul meu s-a izbit de lemn, cu o 
bufnitură puternică, dar nimic nu putea să mă descurajeze, nu putea 
să potolească falsul meu puls dezlănțuit. Omul acela îl rănise pe 
Hunter, iar eu aveam să îl dobor. 


Picioarele lui au patinat pe gresie, iar eu am așteptat, l-am lăsat să-și 
recâștige echilibrul. Am așteptat, în timp ce mâinile lui mi-au prins 
gâtul și l-au strâns. Când a ridicat capul, ochii îi sclipeau victorioși. 
Crezuse că învinsese. 


Nici. Vorbă. 


Buzele mele s-au strâns și, cu o mare înverșunare, am ridicat braţele 
și l-am desprins de pe gâtul meu, de parcă ar fi fost ale unui copil. 
Apoi, i-am băgat genunchiul în stomac, iar când s-a chircit l-am lovit 
cu capul. Dar am văzut ceva, chiar înainte ca genunchiul meu să îl 
atingă. Am văzut cum expresia lui de victorie se schimbă, în timp ce 
a făcut ochii mari și buzele i-au încremenit. Arăta de parcă văzuse o 
stafie, iar când a căzut mi-a mimat numele: „Sarah.” 


O întorsătură neașteptată; o amintire care a dispărut imediat ce s-a 
ivit. Apoi, am trecut peste el. Nu aveam timp în clipa aceea. Nu când 
Hunter putea să sângereze până murea, pe podeaua bucătăriei. Am 
luat de pe blat un prosop ce părea curat, înainte să îngenunchez 
lângă el. Am apăsat materialul pe umărul lui. Sângele a trecut 
aproape imediat prin textilul subțire, cald și... of, Doamne, Hunter 
sângera exact ca mama și nu puteam face nimic să-l salvez... 


Am simtit un nod în gât, practic, îmi bloca gâtul, în timp ce niște ace 
de gheață mi se răsuceau în piept și îmi ajungeau până în inimă. Nu 
putea să se întâmple din nou. Nu din nou. Dar se întâmpla. Se 
întâmpla. Se... 


Scanare corporală: inițiată. 


Vocea mea de robot s-a oprit și m-am agăţat de ea la fel cum e 
agăţată o parașută de un avion care se prăbușește. Prea multă 
emoție, iar eu aveam nevoie de rațiune. Rațiunea putea să mă ajute 
să îl salvez. Emoţia putea doar să mă facă să plâng, în timp ce el 
murea. 


O replică 3D a lui Hunter a apărut în aer. Litere verzi clipeau 
constant: 


Rană în straturile epidermic și dermic: provenită de la un cuțit. 


Mușchii: Deltoidul median și anterior afectați. Intervenţie chirurgicală 
necesară pentru funcționarea la maximă capacitate. 


Artera brahială: tăiată. 

Pierdere gravă de sânge: posibilă. 

Confuzie: posibilă. 

Soc: posibil. 

Semne vitale: stabile. 

Bătăile inimii ușor ridicate: 100 bpm. 

Gânduri contradictorii m-au asaltat, într-un torent ametitor. 
Semnele vitale ale lui Hunter erau bune, putea fi bine. 
Dar putea să sângereze mortal. 

Exact ca mama. 

Nu. NU. 


Am auzit mișcare pe jos, în spatele meu, urmată de un geamăt. Mi- 
am întins gâtul și l-am văzut pe Jensen cum se ridică și se clatină, 
apoi se prinde de blat, să-și menţină echilibrul. Luase cuțitul, dar 
când i-am întâlnit privirea s-a albit din nou la faţă. 


Cuţitul i-a alunecat din mână și a căzut pe podea. Nările i-au tresărit, 
ochii i s-au mărit și a rămas nemișcat. Incă o dată, buzele lui s-au 


mișcat, dar n-a ieșit niciun cuvânt. Cu privirea lui fixată tot pe mine, 
m-am ridicat în picioare. O străfulgerare a trecut prin teama mea și 
am zgândărit flacăra, până s-a transformat într-un adevărat foc. 
Orice pentru a-l proteja pe Hunter. M-am îndreptat spre el, în timp 
ce se holba, se holba și continua să-mi rostească neauzit numele, de 
parcă vederea mea l-ar fi lăsat fără coardele vocale și îl amuţise. 


Sarah. 


Am parcurs rapid distanţa dintre noi, în timp ce o imagine a feței 
mele plutea înaintea mea, doar că una cu ochi căprui. Exact ca în 
poza de pe frigider. Din nou, un impuls de recunoaștere, undeva la 
marginea minții mele. 


Sarah. Mai auzisem numele, încă înainte ca mama să îl fi rostit, știam 
asta. Mai multe imagini au clipit, una după alta, și au creat un film 
confuz în mintea mea. Valuri. O plajă cu nisip. Râsul unei femei. 
Apoi, o senzaţie de căldură copleșitoare. Fum, care îmi obstrucționa 
plămânii. Durere. 


M-am chircit, am dus mâinile la gât, chinuindu-mă să respir. Aer. 
Plămânii îmi ardeau. Aveam nevoie de aer. Jur că am auzit ceva 
trosnind deasupra. O voce de bărbat mă striga pe nume. „Sarah!” 


Fișiere de memorie compromise, defragmentate. 
Solicitare imagine. 


Am clipit și, pur și simplu, paf! Totul a dispărut. De parcă n-ar fi 
existat nimic, niciodată. Nici nisip. Nici râs. Nici foc. Eram într-o 
bucătărie, tot cu mâna pe gât, holbându-mă la un bărbat copleșit de 
lacrimi- Jensen- care întindea spre mine o mână ezitantă, de parcă 


ar fi vrut să-mi atingă obrazul. lar pe jos, în dreapta mea, era Hunter. 
Sângele lui se întindea pe gresia albă. 


Privirea mi s-a întors la Jensen, iar în adâncul meu ceva periculos a 
luat foc. 


Activează? 
Pierdere umană: acceptabilă. 


Sunetul care mi-a scăpat din gură a fost unul gros și gutural. 
Surpriza l-a făcut pe Jensen să se îndrepte brusc, l-a scos din starea 
lui semicatatonică. Dar eram deja pe el. L-am lovit puternic în piept. 
S-a clătinat spre dulapuri, iar eu l-am urmat, țintuindu-l, când 
mâinile mele i-au cuprins gâtul. 


Tinta: imobilizată. 
Elimină ținta? 
Mâinile mele s-au strâns. Opunea o rezistenţă din ce în ce mai mare. 


Gâlgâiala lui m-a făcut să mă opresc. Am slăbit strânsoarea, suficient 
cât să poată trage aer în trahee, iar eu mi-am dus gura la urechea lui. 


— Ascultă-mă, am șoptit, cu furia încă curgând prin mâinile mele, 
prin cap, într-un șuvoi mocnit, ca o lavă. 


Bărbatul acela îl rănise pe Hunter. Bărbatul acela fusese în Vita 
Obscura. Bărbatul acela era un alt Holland. 


Mi-am forțat mâinile să nu strângă, la gândul numelui Holland, iar 
Jensen s-a zbătut, chinuindu-se să respire. 


Controlul. Trebuia să-mi păstrez controlul. 


— Vei repara braţul lui Hunter și o vei face acum. Dacă nu, o să te las 
fără vlagă... și o să mă bucur de fiecare secundă. 


Iar în clipa aceea vorbeam serios. Jensen avea să mă ajute să îl salvez 
pe Hunter. Avea să mă ajute... sau avea să moară și el. Cu o ultimă 
strângere puternică, i-am dat drumul. Jensen deja aproba din cap. A 
încercat să răspundă, dar s-a înecat și a tușit. Cinci secunde, atât i-am 
dat să-și recapete răsuflarea. Apoi, am luat arma de pe jos și am 
băgat-o la cureaua mea, la spate. Pe cât de furioasă și de criminală 
mă simțeam, din nu știu ce motiv, nu eram în stare să o îndrept spre 
Jensen. Nu că m-ar fi ajutat. 


Inventarul muniției: ultimul glonț a fost tras. 


Deci, tot ce puteam să fac era să îi dau ordine lui Jensen, printre 
dinți: 


— Repară-i. Braţul. 
- Bine, a reușit să zică, în sfârșit. O să te ajut. 


M-am clătinat un pas înapoi, iar recunoașterea m-a furnicat pe sub 
piele, ca un val de electricitate. Vocea aceea. Era răgușită, de la ce îi 
făcusem, dar chiar și așa, tonul, ritmul... le mai auzisem. De multe, 
multe ori. Pentru că vocea aceea se derulase în amintirile mele din 
nou și din nou. Vocea aceea alinase rănile din copilărie, ovaționase la 
meciurile din Philli, râsese pe plajă. Vocea aceea se potrivea cu fața, 
exact, cu fața care aparținea „tatălui” meu. 


S-a îndreptat și s-a întors spre un dulap. 


— Dar va trebui să o fac aici. Nu putem să îl ducem la un spital. Ar fi 
prea riscant... Pentru tine, a adăugat. 


Mâinile i-au tremurat, în timp ce a adunat niște prosoape curate și o 
sticlă de alcool. 


-Celelalte lucruri îmi sunt în garaj. 
Mi le-a întins. 

-Tine astea, să îl ridic... 

-Nu! 


M-am răsucit și m-am ghemuit lângă Hunter. Genele lui au fluturat 
și a deschis ochii plini de durere, iar geamătul său m-a făcut să simt 
greață în stomac. 


-Eu..., a început, dar deja scuturam din cap și îmi puneam blând 
degetele pe buzele lui. 


Erau neobișnuit de palide și reci. 
—Sșșș, păstrează-ți puterile. 
— Imi... p...pare rău. M-a luat prin surprindere și... am adus arma. 


Apoi, a tresărit, a deschis gura să tragă aer în piept și a rămas 
nemișcat în brațele mele. 


- Hunter? am strigat, când panica s-a dezlănţuit în mine. 


-Doar a leșinat, a zis Jensen calm. 


Deși puteam să citesc semnele vitale ale lui Hunter într-o fracțiune 
de secundă și să aflu singură asta, eram atât de plină de furie, încât 
capacitățile mele păreau complet nesemnificative și inutile. M-am 
ridicat și m-am întors spre Jensen. 


-Dacă moare..., am început, dar furia mi-a blocat gâtlejul. 
-Nu o să moară. Vino pe aici. 


Scuturând ușor din cap, cu un zâmbet slab, ciudat, contradictoriu, de 
parcă nu-i venea să creadă, Jensen a luat-o în jos pe scări, cu pași 
surprinzător de silențioși, pentru un bărbat atât de înalt. L-am urmat 
când a luat-o la stânga, am trecut de un alt birou și de o baie, 
decorate la fel, în același stil minimalist. Am intrat într-o spălătorie 
mare, spre o ușă care avea lângă ea o cutie electrică. A deschis-o și 
am văzut că ducea spre garaj. 


Când am intrat, mi-am dat seama că în spațiul acela, care putea 
adăposti trei mașini, nu era niciun vehicul, ci o grămadă de 
echipament și cutii. Un ATV militar era într-un colț, chiar lângă o 
motocicletă Honda neagră. O rețea cu trei computere zumzăia pe trei 
birouri unite. Rafturi suprapuse dominau partea stângă a peretelui. 
Pe ele erau cutii colorate, cele mai multe etichetate. LANTERNE. 
CAMPING. ELECTRONICE. URGENTE. Două stații radio mari, 
difuzoare și stații, printre ele. Pe raftul de jos, într-un colț, erau 
împăturite patru echipamente de camuflaj și trei perechi de bocanci 
militari purtați. Niște cârlige atârnate mai jos, în apropiere de ușa 
din față, sub diverse rucsacuri, saci de dormit, scanere, echipament 
de alpinism și alte accesorii. Ordonarea lor m-a deranjat. Nimic nu se 
afla chiar lângă perete. Chiar și cârligele erau pe un raft autonom. 
Totul se afla la vreo 18 centimetri de pereți, iar lipsa logicii m-a 
zgândărit. 


Am încercat să intru într-o stare receptivă, mi-am deschis mintea și 
am ascultat cu senzorii de android. Mi-a răspuns un zumzet foarte 
slab, dar atât. Am renunțat și m-am întors la Hunter, iar stomacul mi 
s-a strâns, când i-am văzut paloarea. Dacă Jensen plănuia vreo 
apocalipsă, treaba lui. Atâta timp cât îl făcea bine pe Hunter. 


Jensen s-a oprit din curățarea unei mese de lucru lungi și grele. Mi-a 
urmat privirea. 


- Imi place să fiu pregătit, a zis tăios, observând, evident, inspecția 
mea. 


A mutat un fierăstrău mecanic și a lovit masa. 
-Pune-l aici. 


L-am așezat pe suprafața rece și tare, cât de blând am putut. Zăcea ca 
mort. 


-Să vedem. 


Jensen s-a dus la o cutie de mărime medie, pe care scria PRIM 
AJUTOR, aflată pe marginea birourilor cu computere, și a ridicat 
capacul. După ce a scos un bandaj uriaş- Tegaderm-, două 
tampoane din tifon și o fâșie elastică, a luat o seringă și o fiolă mică. 
Mâinile lui sigure au băgat acul în fiolă, iar eu am sărit în picioare. 
Dacă el credea că o să stau acolo și o să zâmbesc frumos, în timp ce îl 
injecta pe Hunter cu vreo ciudățenie, se înșela amarnic. M-am pus 
între el și Hunter. 


-Nici nu te gândi, i-am zis. Nici vorbă să te las să-l otrăvești. 


Jensen m-a ignorat și a continuat să umple seringa. 


— Te avertizez... 
-Of, scutește-mă. 


Tonul lui era blând, dar obrajii i s-au înroșit și mi-am dat seama că 
era pe cale să își piardă cumpătul. 


-Am stabilit deja că poti să îmi tragi câte șuturi vrei, apoi să mă 
împuști. Acum, dă-te la o parte, să-ți pot ajuta prietenul. 


Am rămas pe poziție, de parcă arma ar fi fost încărcată, deși era 
complet inutilă. 


-Şi te aștepți să am încredere în tine? 


Ochii lui căprui m-au sfredelit, de parcă ar fi căutat ceva sau pe 
cineva. 


-Am învățat să nu am așteptări, cu mult timp în urmă, a zis, într-un 
final. 


Un răspuns cât se poate de evaziv, care m-a făcut să strâng din dinti, 
de frustrare. 


-Mama chiar a fost prietenă cu tine? Și dacă da, ce o fi fost în mintea 
ei? 


Asta a declanșat o reacție mai clară. Am văzut cum mâna i s-a 
încordat pe seringă și a strâns-o, până când articulațiile i s-au albit. 
M-am temut că seringa va exploda și mă va stropi cu acel lichid 
misterios. L-am auzit cum respiră zgomotos. 


-Mi-am pus aceeași întrebare de mii de ori. Acum, întinde mâna. 


— Ce? 
Mâna lui s-a mișcat nerăbdătoare spre mine. 
-Mâna ta, întinde-o, a zis răspicat. 


Vreun instinct de mult îngropat m-a îndemnat să mă supun într-atât 
încât mâna mea trădătoare a zvâcnit spre el. Mi-am revenit și, într-un 
fel de rebeliune copilărească, mi-am ascuns la spate mâna 
ofensatoare. Foarte matur. La fel de bine puteam să scot limba. Dar, 
în loc să pară enervat, Jensen doar și-a aruncat privirea spre tavan, 
de parcă ar fi căutat intervenţie divină. Apoi, a pocnit din degete și a 
gesticulat în semn de: nu mai fi o pacoste și dă-mi mâna. 


-La fel de încăpăţânată ca întotdeauna. Uite ce e, ai un dispozitiv, 
sub degetul arătător al mâinii stângi. Dacă eliberez un pic de lichid 
din această fiolă, vei putea detecta componentele chimice. Apoi, o să 
vezi că nu încerc să-ți otrăvesc prietenul, încerc să-l scutesc de 
durere. 


Nu tocmai surprinsă de cele spuse de el, am întins mâna. 
-Dacă e vreun truc..., l-am avertizat, iar el a aprobat din cap. 


— Da, am înţeles. O să mă strângi de gât și o să îți placă. Va trebui să 
am o discuţie cu Nicole despre educaţia ta. Se pare că ar trebui să 
renunti la desenele animate violente. 


Am tresărit la menţionarea mamei. Simpatie nedorită. Evident, 
bărbabul acela din trecutul mamei habar n-avea că ea nu mai era. 
Niciodată nu va mai avea șansa să vorbească cu ea despre desenele 
animate violente sau despre mine, sau despre altceva. Niciunul 
dintre noi nu va mai avea. 


Degetele lui bătătorite le-au prins pe ale mele, ferm, dar blând... și 
într-o clipă am fost transportată înapoi. Spre amintiri cu el ținându- 
mă de mână când traversam strada sau ajutându-mă cu o mănușă de 
baseball. Amintiri fantomatice, care aduceau cu ele un sentiment de 
dragoste, senzația că aparțineam... ceva după care tânjeam. Dar ce 
era real din ele? Și ce era programat? Oare găsisem, în sfârșit, pe 
cineva care putea să îmi spună adevărul? Și poate că adevărul 
mergea dincolo de cuvinte, uneori. Poate că adevărul era în ceva 
simplu, într-o atingere, de exemplu. În timp ce cuvintele puteau să 
mintă, cu siguranță, o conexiune adevărată era mai greu de fabricat. 


Mi-a întors mâna cu palma în sus. 


Mi-a tras pielea de pe degetul arătător și a coborât spre el seringa. În 
timp ce ne uitam, o picătură mică s-a format la capătul acului. A pus- 
o sub unghia mea. O linie subțire, abia vizibilă a apărut pe unghie, 
permițând soluţiei să pătrundă. Căldura mi s-a răspândit prin deget, 
apoi prin mână, înainte să îmi urce prin braț, cu acel val de energie 
mult prea cunoscut. O clipă mai târziu, cuvinte roșii au clipit în fața 
mea, însoțite de o voce uniformă, digitală. Vocea mea, versiunea de 
robot. 


Componente chimice: ketamină. 
Utilizare: analgezic, anestezic. 
Pentru uz uman. 


Efecte secundare frecvente: halucinaţii, presiune sangvină crescută, dilatare 
a bronhiilor, delir, amețeală. 


Toate acele informații, cât ai clipi. Doar dintr-o picătură de soluţie 
pusă sub unghia mea. Mi-am dat seama că Jensen încă mă ținea de 
mână. Îmi strângea degetele, de parcă nu suporta să îmi dea drumul. 
Și, încă o dată, s-a uitat la faţa mea, absorbind fiecare detaliu, cu o 
expresie oscilând între uimire și poate chiar speranţă. Apoi, o 
strângere ciudată din buze. Care indica... dezgust? 


La naiba cu el. 
Mi-am tras mâna, iar el și-a mutat privirea. 
- Fă-o odată, i-am trântit-o. 


Faţa i s-a schimbat, sprâncenele i-au coborât, buzele i s-au 
întredeschis. Pentru o clipă, m-am pregătit, cu ciudata senzație că 
urma să fiu mustrată, ca un copil. În schimb, el a scuturat din cap 
spre mine, într-un fel de salut. Apoi, a întors spatele, a șters un loc pe 
brațul sănătos al lui Hunter, imediat deasupra bicepsului, și a băgat 
acul în piele. Partea de sus a corpului său a tresărit. Ochii i s-au 
deschis brusc. 


- Imi pare rău, am zis și l-am luat de mâna cealaltă. 


Părea atât de fragil, întins acolo și sângerând. Și-a întors capul spre 
mine și a încercat să zâmbească. 


-E OK. Nu vreau să crezi că sunt un fricos. 
-Cum poți să te gândești... 
M-am uitat în altă parte, am închis ochii. M-am luptat să nu plâng. 


- Niciodată. Niciodată n-aş crede asta. 


Jensen se învârtea pe lângă umărul rănit al lui Hunter, apăsând un 
prosop curat pe rană. 


-Ar trebui să-și facă efectul în vreun minut. Apoi... iubitul tău ar 
trebui să se simtă destul de bine. Ameţit, dar bine. 


-Eşti sigur că ar trebui să așteptăm? am întrebat, disperată să fiu 
sigură, chiar dacă senzorii mei îmi spuneau că era stabil. 


Bătăile inimii: 82 bpm. 

Alte semne vitale: stabile. 

Pierdere de sânge: lentă. 

Recuperare deplină probabilă. 

— Da, doar dacă nu cumva vrei să îl auzi urlând când îl cos. 


Privirea mea a zburat spre Hunter. S-a încruntat, dar mi-a strâns 
mâna încurajator. „Imi pare rău”, a mimat. 


După toate acelea, încă încerca să se scuze. Pentru ceva de care nu 
era vinovat. 


-Doar odihnește-te, am murmurat. 


— Întreabă-l pe tatăl tău de ce e atât de fericit, a zis el, iar cuvintele 
începuseră deja să fie neclare. 


In spatele meu am auzit ceva căzând pe jos, dar nu m-am întors, 
sperând cu disperare ca Jensen să nu mă dea de gol cu ceva. M-am 
agăţat de mâna lui Hunter și am așteptat, dorindu-mi să adoarmă 


mai repede. In mai puțin de un minut, era inconștient, cu respirația 
ușoară și constantă. Am simtit o prezenţă în spatele meu. 


-E pregătit. 


Jensen a apărut în faţa mea. A lăsat jos cutia de prim ajutor și s-a 
prins cu mâinile de marginea mesei, cu articulațiile albite. Privea în 
jos, spre Hunter, dar când a vorbit a rostit cuvintele încet și încordat. 


-I-ai spus că sunt tatăl tău? 


Vocea lui a cedat, la cuvântul tată. Totul în atitudinea lui spunea că se 
apropia o explozie, de parcă putinul control pe care îl mai avea era 
pe cale să se piardă, iar felul în care spusese tată... parcă suferința, 
speranţa, neîncrederea și groaza toate se adunaseră la un loc. 


-A trebuit să îi spun ceva, să îi explic de ce trebuie să te găsesc. 


Doamne, chiar și pentru urechile mele, scuza suna îngrozitoare, 
slabă. Egoistă. 


-Nu știe... 


Felul în care s-a contorsionat fața lui, chiar și pentru scurt timp... aș 
putea să spun că era neliniștit. Pentru o clipă îngrozitoare, am crezut 
că va izbucni în lacrimi. A plecat capul. Dar când s-a îndreptat și-a 
recăpătat siguranța. Și-a dres vocea: 


-Nu știe ce ești. 


Asta a fost tot ce a spus înainte să se întoarcă la cutie și, în 
următoarele câteva minute, și-a făcut de lucru cu rana lui Hunter. In 
scurt timp, garajul s-a umplut de mirosul înțepător de betadină și de 


sunetul ambalajului pansamentelor. A tamponat rana cu un lichid 
închis la culoare, apoi a îndepărtat cu grijă excesul. Până acum, în 
regulă, m-am gândit, apoi l-am văzut că scoate un ac. S-a uitat spre 
mine, când m-am apropiat. 


-Nu-mi place să o cos, din cauza riscului de infecție, dar mă tem ca 
pielea să nu se rupă mai tare. 


Cu o precizie ce părea în contradicție cu mâinile lui mari, a băgat aţă 
în ac și a cusut rana, iar cusăturile mici aproape că păreau făcute de 
o croitoreasă. Ciudate precizia și eleganta, dată fiind înfățișarea lui. 
Bărbatul arăta de parcă abia își amintea să facă duș, iar dacă avea 
vreo perie de păr aș fi fost uimită. Mandibula îi era acoperită de ţepii 
unei bărbi incipiente, dar era mai închisă la culoare pe o parte decât 
pe cealaltă. De parcă uitase să-și bărbierească jumătate din faţă. Și 
totuși, casa și celelalte lucruri erau foarte ordonate. 


Atunci m-am gândit că fie era un bărbat care fusese singur mult 
timp, fie era unul căruia nu îi mai păsa deloc de el. 


—O să-i rămână o cicatrice, dar nu va fi foarte urâtă. 


După ce m-am asigurat că Hunter era în regulă, i-am lăsat mâna. Cu 
furia pulsând prin corpul meu, mă temeam că puteam să îl strâng 
prea tare. Sincer, ceea ce voiam să strâng era gâtul lui Jensen, din 
nou. Dacă nu aș fi avut nevoie de el... 


— Relaxează-te, o să fie bine. 
Vocea lui a străpuns furia mea, dar cuvintele au avut efect opus. 


— Puteai să îl omori! 


- Da, puteam, dacă aș fi încercat. Dar nu am făcut-o, a zis abrupt. 
Apoi a oftat și și-a trecut un prosop peste sprânceană. 


- Probabil că sună dur. Uite, nu sunt amabil cu străinii care îmi intră 
în casă prin efractie și îndreaptă arme spre mine. Prioritatea numărul 
unu este supraviețuirea. Asta m-a ținut în siguranță. Ar fi trebuit să 
te gândești înainte să bagi un civil în povestea asta. 


-Eu sunt civil, am șoptit. 


S-a aplecat să arunce prosopul într-un coș, dar tot am văzut regretul 
care i-a trecut peste față. 


-Nu, nu ești. 


A pus la loc în cutie lucrurile pe care nu le-a folosit și s-a întors, apoi 
s-a pus cu o coapsă pe masa cu computere și și-a încrucișat brațele, 
iar bicepșii i s-au umflat sub mânecile scurte. 


— Acum, vrei să mai pierzi timp cu jocul de-a învinovăţirea sau îmi 
spui pentru ce ai venit? 


Am vrut să mă agăţ de furie, chiar am vrut. Dar în timp ce mă uitam 
la fața lui arsă de soare valul de familiaritate m-a cuprins din nou. 
Oare era posibil să aflu vreodată adevărul, când până și amintirile 
erau minciuni? 


Furia s-a scurs, lăsând în urmă un șir de întrebări și speranța slabă 
că, poate, odată ce voi avea toate răspunsurile, promisiunea unei 
vieţi reale nu avea să-mi mai scape, nu avea să mai fie doar un ceva 
imaginar, la care doar am visat și niciodată nu am reușit să îl am. 


-Cine ești? 


Apoi, m-am pregătit pentru răspuns. 

Picioarele țepene l-au dus pe Jensen spre scaunul rotativ, în care s-a 
lăsat greu. Ochii lui s-au plimbat pe trăsăturile mele, în timp ce gura 
i-a format un zâmbet lipsit de veselie. 


-Chiar nu știi, nu-i așa? 


Apoi, a întins gâtul într-un fel care a trezit un ecou în mintea mea, o 
fantomă din trecut. Doar că fantoma aceea exista numai în amintirile 
mele implantate, iar acesta era un bărbat adevărat. Care avea o poză 
cu mama și cu mine... sau era Sarah? 


-Nu, nu știu. 
Și-a frecat inelarul gol și a expirat zgomotos. 


-Bun. Ei bine, ia unul dintre scaunele acelea și stai jos, s-ar putea să 
dureze ceva. 


Am ocolit masa să iau un scaun, apoi m-am oprit să dau la o parte o 
șuviță de păr care acoperea ochiul lui Hunter. Pieptul lui se ridica și 


cobora relaxat acum, iar bandajul nu prezenta vreo urmă de 
sângerare, dar dacă... 


-Ti-am spus, va fi bine. 


N-ar fi trebuit să am încredere în Jensen, nu, nu aveam încredere în 
el. Totuși, ceva în siguranţa calmă a vocii lui m-a făcut să mă apropii. 
Cu îngrijorare, m-am așezat pe un scaun. EI și-a pus mâinile pe 
genunchi și s-a lăsat în față. În timp ce aşteptam să vorbească, 
amintirile mele au vibrat. Tata, aplecat în față spre televizor, în casa 
noastră din oraș. „Haide, scoate-l!” Tata cel din trecutul meu și Jensen 
se suprapuneau, până când cele două imagini deveneau una. 
Dezorientată, mi-am acoperit ochii, să îmi scot din minte vechea 
imagine. Nu. Trebuia să mă concentrez, iar asta nu mă ajuta. 


-Lucram în armată, când Nicole Laurent a fost recrutată prima dată. 
Imediat a început să se vorbească despre ea. Avea pregătire medicală 
și era specialist în computere, era un geniu. Doamne, era foarte 
tânără atunci, a adăugat, iar privirea i-a alunecat dincolo de mine, 
spre un trecut pe care doar el îl vedea. Am fost selectat în divizia 
specială în care era și mama ta, așa ne-am cunoscut. 


M-am uitat la el fix. În sfârșit, aveam să aflu întreaga poveste. Despre 
trecutul mamei, trecutul meu. 


-Iar voi doi erați un cuplu? l-am îndemnat. 
- Da. Eu și Nicole am fost împreună mulți ani... 
A tușit și s-a uitat în jos. 


-Până când am avut o diferenţă de opinie. Una peste care nu am 
putut să trecem. 


S-a oprit din nou și abia m-am abținut să nu îl scutur. Mi-am îndoit 
degetele, mi-am spus să am răbdare. Așteptam răspunsurile de mult 
timp. Câteva minute în plus nu mai contau. 


-Aşa că am fost pus pe liber într-un mod jenant și am plecat naibii 
de acolo. Câteva luni mai târziu, un tip mi-a bătut la ușă, în miezul 
nopții. Mă urmărise, îmi știa programul. Mi-a spus că face parte 
dintr-o organizație numită Vita Obscura și că ar vrea să mă angajeze. 
Bani buni, program super, tot ce trebuia să fac era să le dau niște 
informații secrete, nu mare lucru. 


A expirat zgomotos și a băgat mâinile în buzunare. 


- Desigur, i-am spus să se ducă naibii. De ce aș fi riscat să ajung, într-o 
închisoare militară rece și întunecoasă, pentru câțiva dolari? 


-Şi ce te-a făcut să te răzgândești? am întrebat vrăjită. 


Buzele lui s-au strâmbat și, brusc, am știut ce avea să spună, înainte 
să rostească o vorbă. 


- Holland. 


Holland. Normal. De ce nu mă mira că el era rădăcina tuturor 
relelor? 


— Apoi, a venit la mine o femeie, Quinn, ṣefa Vita Obscura. Mi-a spus 
diverse... a sugerat diverse. Știam că Holland era un nemernic 
egocentric, dar n-aș fi crezut că poate fi atât de crud, că era în stare 
să... 


Și-a dus un pumn la gură și s-a cufundat în scaun, cu ochii strânși. 
M-am întins să îl liniștesc, înainte să îmi dau seama că fac asta. 


Surprinsă, mi-am tras mâna. Nu avea nicio noimă. Nu îl cunoșteam 
pe acest bărbat, nu chiar. Dar dintr-un motiv anume confuzia îmi 
umbrea logica, îmi diminua certitudinea. Nu exista nicio îndoială; 
vederea suferinţei lui declanșase un val de simpatie în mine. Voiam 
să îi alin durerea. Ridicol. Îl rănise pe Hunter, mi-am amintit. Atunci 
de ce simțeam compasiune pentru el? 


Când am văzut o lacrimă pe obrazul lui nebărbierit, inima mi s-a 
strâns din nou. Experimentasem direct de la sursă durerea pe care o 
putea provoca Holland. 


— Deci, te-ai dus să lucrezi pentru Vita Obscura? l-am îndemnat, când 
am văzut că nu spune nimic, o clipă mai târziu. 


- Da. Quinn mi-a spus că era singurul mod de a te proteja pe tine. 


Felul în care a spus „pe tine” a fost ca o binecuvântare și un blestem, 
atât cuviincios, cât și respingător. Nu avea logică. 


-Quinn mi-a spus că tot ce voiau era să vadă ce tehnologie ai, fără să 
îti facă rău în vreun fel. De asemenea, mi-a confirmat una dintre 
suspiciunile mele în legătură cu Holland și am văzut roșu în fața 
ochilor. Îmi doream răzbunare. Ea mi-a promis... mă rog, nu 
contează ce mi-a promis. 


A dat cu piciorul în birou, apoi a așteptat să se oprească zăngănitul, 
înainte să continue. 


— Minţeau. Eram suspicios, desigur, așa că am făcut niște verificări. 
Am intrat în computerul lor și am citit unul dintre e-mailuri. Nu 
aveau de gând deloc să te țină în siguranţă. Așa că am fugit. 


In fața ochilor mi-a apărut poza: mama, Jensen și o fată care arăta ca 
mine. 


-Poza de pe frigider, cea cu tine, cu mama și cu o fată care arată ca 
mine. Cine e? O versiune a mea dinainte? 


A scos un sunet din gât. Când mi-a întâlnit privirea, ochii lui păreau 
bântuiți. 


-Fata din poză e Sarah, dar nu este o versiune dinaintea ta, nu în 
felul în care crezi. Ea era om. 


Reală? Fata din poză era reală? Adevărul părea să atârne de misterul 
unei fete pe nume Sarah. O fată care arăta exact ca mine, o fată care 
inspirase o emotie profundă, atât pentru mama, cât și pentru 
bărbatul acesta, care cândva se dăduse drept tatăl meu pentru scurt 
timp. 


-Cine e Sarah? am șoptit, în timp ce o bănuială oribilă prindea formă 
și creștea, învăluind corpul meu într-o grămadă de îndoieli spinoase. 


Inima mea falsă a bătut cu viteză, apoi a încetinit. 
-Sarah a fost fiica mea. A mea și a lui Nicole. 


Vocea lui era dură, de parcă răspunsul ar fi fost smuls de undeva din 
adâncul lui. 


Tronc. Tronc. 
Tronc. 


M-am clătinat pe picioare. Groază. Nevoie. Groază. Ambele se 
luptau pentru suprematie, în timp ce bâjbâiam după curajul de a 


pune o altă întrebare. Fiică. Fata aceea care arăta exact ca mine era 
fiica lor. Om. Sânge și oase și toate lucrurile care făceau pe cineva 
real. Dar dacă mama avea o fiică adevărată, de ce o ascunsese de 
mine? 


Dar mi-am dat seama. La urma urmei, Jensen nu spusese „este” fiica 
mea. Spusese „a fost”. 


-Unde e acum? 

-E moartă. 

A expirat zgomotos, apoi: 

— Tu, celelalte Mila, toate aţi fost create după ea. 
Tronc. 


Pseudoinima mea a înghețat, cu o tresărire dureroasă. O bulă de 
isterie mi s-a format în gât, una care mă îneca și îmi îmbiba limba cu 
o amărăciune pe care nu o mai simțisem. Dar poate că Sarah o 
simțise. 


Nicole Laurent/ Daily. Mai aproape de a fi mama mea decât 
crezusem vreodată. Și totuși mai departe, în același timp. Deoarece, 
cândva, femeia pe care o considerasem mama avusese o fiică. Dar 
murise și, cumva, mama crease un robot după imaginea ei. Mai 
exact, mă crease pe mine. În clipa aceea nebună, copleșitoare, am 
simțit o gelozie teribilă, odioasă. Eram geloasă pe o fată moartă, 
versiunea umană care tânjisem mereu să fiu. 


Am sărit de pe scaun. 


- Ce... ce fel de oameni ar face asta? Nu pot să cred că mama putea fi 
atât de rece... 


Mâna lui s-a întins și m-a prins de încheietură. 
-Nu vorbi așa despre Nicole, a mormăit. 
Mi-am tras braţul. 


- Of, scuze, așa e... Nicole. Nu mama. Nu tata. Proasta de mine, eu 
sunt doar mașinăria ciudată pe care voi doi ați creat-o după o fată 
moartă! 


-La naiba... 


A lovit cu pumnul în masă, atât de tare, că tot ce era pe ea, inclusiv 
computerul, s-a mișcat. Deci era opusul mamei. Vocea ei abia dacă se 
ridica, iar să își descarce furia pe vreun obiect? Puțin probabil. 


Așadar, opusul mamei... dar asemănător cu mine. O ființă a emoțiilor 
mele, deși speram să remediez asta. Mi-am mușcat buza, să nu îmi 
tremure. Sau poate că nu avea să tremure cu adevărat, dar așa am 
simțit, un sistem emoțional programat care își iese din minti. 


Obrajii lui își pierduseră din roșeață. 
-Nu înţelegi. Credeam că facem ce trebuie. 
-Şi acum? 


O tăcere dureroasă, care îmi spunea tot ce aveam nevoie să știu. O 
greșeală? O greșeală de un miliard de dolari, asta gândea bărbatul 
care îmi era aproape tată. Și n-ar fi trebuit să îmi pese, dar îmi păsa. 


Respingerea m-a copleșit într-atât încât mi-am dorit să mă prăbușesc 
ca o epavă. 


-Nu ești pe deplin o mașinărie. Nu în întregime. 
-Ce vrei să spui? 
Dar mă temeam că știam. 


-Sarah a fost o fată foarte specială. Era genială, nu un geniu oarecare, 
ci genială într-un fel unic. Aproape ca un savant, dar nu avea niciuna 
dintre bolile care însoțesc ades asta. Din cauza poziției noastre și din 
cauza geniului ei, unii voiau să o studieze. Ca să o ținem departe de 
atenţia lor, am căzut de acord să o facem chiar noi. 


A ezitat, apoi a continuat. Și-a apucat coapsele cu mâinile, de parcă 
și-ar fi făcut curaj. 


-Când a murit pe neașteptate, într-un incendiu, din cauza fumului 
inhalat, i-am recuperat trupul. Proiectul MILA mereu avusese nevoie 
de țesut de creier uman, iar noi... știam. 


— Nu... nu... 


Am încercat să vorbesc, dar nu am reușit să-mi forțez limba să 
funcționeze. 


-Au folosit părți din creierul lui Sarah în toate cele trei versiuni ale 
tale. 


Am rămas împietrită, incapabilă să mă mișc, incapabilă să simt ceva 
dincolo de pulsul meu fals, care mă învăluia într-un sentiment de 
vină, pe un ritm sacadat. 


Toate cele trei versiuni. 
Subiect mort. 

Foc. 

Trei. 

Nu! am tipat. 


Sau am crezut că am tipat. Trebuie să fi fost un țipăt tăcut, pentru că 
din gâtul meu nu a ieșit niciun sunet. Mi-am lăsat capul în mâini, 
încercând să blochez tot ce auzisem. Dar nu am reușit. Nu mai 
puteam să uit, la fel cum nu puteam să o chem pe mama dintre 
morți. O bucată din creierul lui Sarah în capul meu. O bucată din 
creierul lui Sarah în Trei. Nu surori, cum pretinsese Trei. Ci parte din 
același întreg. 


Capul lui Trei topindu-se până când nu mai rămăsese nimic. Cu o 
parte din Sarah în el. Îngrozitor și de neimaginat și, totuși, după 
tristețea care se vedea pe trăsăturile lui Jensen, de netăgăduit. În cele 
din urmă, aflasem adevărul pe care îl căutasem cu atâta disperare. 
Dar să trăiesc cu el... cum, cum? 


Sarah. Sarah. Sarah. 


Amintirile m-au copleșit. Valuri ce se sparg de țărm, râsul tatei. Mama și 
tata rotindu-se pe nisip. Un pescăruș țipând. O senzaţie de cald, atât de 
cald, apoi, brusc, înăbușitor. Prinsă în dormitorul meu, clanța fierbinte la 
atingere. Fug pe geam, chinuindu-mă să trag în piept aer curat, usurarea 
mă cuprinde... apoi văd mașina părinţilor mei pe alee. 


Fișierul de memorie compromis... defragmentat. 


Cuvintele au pulsat în mintea mea, încercând să șteargă imaginile. 
Nu. Sunt ale mele. 


Cu un val de energie, le prind, sfărâm cuvintele într-o pudră fină și 

le arunc. Nu. Nu o să-mi fure asta. Caut imaginile, iar un pumn îmi 
blochează gâtul când nu le găsesc. Apoi, într-o zonă mai întunecată, 
le regăsesc ascunse și, cu blândețe, le fac să iasă. 


Mă agăt disperată de acoperiș, luptându-mă să intru din nou în casă. Cad, 
cad, până la primul etaj. Faţa tatei, acolo, printre flăcări. Vocea lui 
strigându-mă. 


„Sarah!” 


„Iată? șoptesc, chiar înainte ca durerea să mă izbească, o arsură prin 
piele... Apoi... nimic. 


Am deschis ochii, iar imaginile s-au estompat. lar acolo, în fața mea, 
stătea Jensen. 


— Adevărul e complicat, a zis încet. Dar pot să-ți spun un lucru, 
Nicole nu a regretat nimic. Nu în ce te privește. 


Lacrimile îmi ardeau ochii, iar în inimă am simțit o durere dulce- 
amară. Mama nu regretase că mă crease. În adâncul sufletului 
știusem mereu asta. Ce nu știusem era că în interiorul meu se afla o 
parte dintr-o fată pe care nu o cunoscusem. O fată care fusese răpită 
din această lume mult prea devreme. O fată care fusese fiica 
adevărată a mamei mele. 


Mi-am trecut degetele peste cap, prin păr. De parcă aș fi putut găsi 
dedesubt părți din Sarah. Nu eram pe deplin robot, dar nu eram nici 
pe deplin om. Eram ceva între ele. Un hibrid. 


Amărăciunea m-a tras într-un abis adânc, întunecat. Abia reușisem 
să mă accept ca android, iar acum... după toate cele întâmplate, chiar 
eram un fel de ciudăţenie. 


Am așteptat o vreme să ne adunăm amândoi, înainte să pun o 
întrebare care urcase la suprafață. 


— Îţi amintesc de Sarah? Adică, dincolo de înfățișare? 


A tresărit, de parcă numele ei era de ajuns să-l afecteze. Un bărbat 
atât de mare, de puternic și totuși atât de ușor de rănit. Nu semăna 
deloc cu Holland. 


-De ce nu o întrebi pe Nicole? 


O senzaţie de agonie în pieptul meu; o durere ascuţită sub coaste. 
Pseudoinima mea, pe cale să plesnească de durere. Nu știa. Se uita la 
mine cu ochii aceia căprui din amintirile mele și nu știa. 


-Nu te uiţi la știri? am zis, încercând să câștig timp. 
Privirea i s-a îngustat. 


-De obicei, mă uit, dar am fost ocupat cu un... proiect. Ce e? 
Holland? A prins-o? 


Mi-am pus mâinile pe coapse și am tras aer în piept adânc. Nu exista 
o cale ușoară de a spune asta. Nu era nimic ușor în toată povestea 
aceea. M-am forțat să îl privesc în ochi. 


-E moartă, am zis simplu. 


Pentru o clipă, masca lipsită de expresie a rămas pe faţa lui Jensen și 
m-am întrebat dacă nu cumva apreciasem greșit. Poate că nu îi păsa 


deloc de mama, poate că îmi închipuisem. Sau sperasem. Apoi a 
căzut- nu, a explodat- sfărâmată de un vârtej de emoții. Ochii mari 
și buzele deschise, urmate de un tremur al întregului corp. De parcă 
cineva îi luase și ultima bucată de energie. S-a întors, a aplecat capul, 
cu mâinile pe ochi. Apoi, i-am văzut umerii scuturându-se. 


M-am simțit neputincioasă, cu atât mai mult cu cât tristețea lui a 
declanșat-o și pe a mea. Mi-a amintit că mama dispăruse. Pentru 
totdeauna. Să îl privesc era un pic prea mult, așa că m-am întors să îl 
verific pe Hunter. Pieptul lui se ridica și se lăsa într-un ritm constant 
și, cu toate că bandajul avea câteva urme de scurgere, în mare, era 
curat. 


M-am întors la Jensen. Corpul lui se liniștise și lăsase în jos mâinile. 


-Ce s-a întâmplat? a șoptit, în timp ce lacrimi de care nu se jena îi 
curgeau pe obraji. 


Și i-am povestit totul. Ferma din Clearwater, atacul V.O., fuga în 
Canada și prinderea noastră. Sediul lui Holland, testele, ajutorul lui 
Lucas la fuga noastră. Și, în sfârșit, cu poticniri, cum mama a fost 
împușcată și a sângerat, fără să pot face nimic să o ajut. 


După ce am terminat, o ciudată senzaţie de ușurare a trecut prin 
mine. De parcă după ce spusesem cuiva toate detaliile eliberasem o 
presiune imensă, despre care nici nu știusem. Dar când m-am uitat la 
Jensen senzația aceea plăcută a dispărut brusc. Pentru că toate 
semnele de durere i se șterseseră de pe față, iar gura i se strâmbase 
într-o grimasă. M-am pregătit pentru un atac verbal, dar a spus doar 
atât: 


-Trebuie să aduc din casă niște antibiotice pentru Hunter. 


Apoi, s-a întors și a parcurs cu pași repezi distanţa scurtă până la ușa 
garajului. Alarmată, m-am uitat după el o clipă, neștiind dacă să îl 
urmez sau nu. Pentru orice eventualitate. 


Apoi, am auzit în spatele meu o voce slabă. 
— Mila? 


M-am răsucit, la timp să îl văd pe Hunter că deschide ochii. 

- Hunter? Eşti bine? 


M-am grăbit spre el și i-am luat mâna în a mea. Cealaltă mână s-a 
dus spre obrazul lui. Palid, dar cald încă și doar cu o urmă slabă de 
barbă. 


-Mmmm, a murmurat, dar cel puţin ochii albaștri îi erau acum 
deschiși. 


Mă rog, mai mult pe jumătate și chiar și atât părea să fie dificil. 
Reușea să-i țină deschiși doar câteva secunde, înainte să se închidă la 
loc. 


-Şşşş, e în regulă. Culcă-te la loc, l-am liniștit și mi-am trecut 
degetele pe obrazul lui. 


Ochii lui au rămas închiși, de data asta, iar respiraţia i-a devenit din 
nou profundă, lucru care m-a făcut să mă relaxez. De aceea am 
tresărit când mâna lui s-a întins și m-a apucat de braț. 


-Trebuie să îţi spun ceva... 


Am așteptat plină de nerăbdare, dar parcă vorbele îi consumau toată 
energia. Strânsoarea lui a slăbit, degetele i-au alunecat. Pentru o 
clipă, am fost sigură că brațul îi va cădea din nou pe masă și am vrut 
să îl prind. Dar mâna lui s-a strâns și s-a prins de mâneca mea. A 
deschis ochii, chiar i-a deschis, de data asta, și am fost bombardată 
de privirea lui albastră. Pentru cineva care fusese atât de adormit, cu 
câteva clipe în urmă, privirea lui era ciudat de atentă. 


-După ce mă trezesc, hai să fugim împreună, da? a bolborosit. Doar 
tu și eu. 


Pulsul meu fantomă a luat-o la goană. Dincolo de toate, Hunter nu 
putea să-și nege sentimentele. Apoi mi-am dat seama că mintea lui 
nu era clară, din cauza anestezicului. Dar am rămas acolo, fără o 
vorbă, încercând să alung speranţa care creștea cu fiecare clipă. Nu 
putea să vorbească serios, m-am avertizat. Nu avea cum. Nu după tot 
ce se întâmplase. 


Apoi, am simţit o apăsare insistentă pe brat. 
— Hei, te-am întrebat ceva. 


Pe frunte i-au apărut niște cute, de parcă faptul că nu reușisem să-i 
dau un răspuns afirmativ îi provoca un mare stres. 


-Poate că ar trebui să vorbim despre asta mai târziu... 
A scuturat violent din cap și a gemut imediat. Am oftat. 


- Scuze! Scuze... nu am vrut... 


A ridicat mâna și a lăsat propoziția să moară. Am așteptat până și-a 
revenit. Apoi, cu un zâmbet foarte slab, și-a pus mâna pe fața mea și 
mi-a cuprins blând obrazul. 


-Noi doi, împreună. Da? 


Apoi, buzele lui le-au atins pe ale mele și n-am mai putut să mă 
gândesc decât la el. 


Căldură. Bucurie. Senzaţia unei binecuvântări pure, de parcă fiecare 
bucăţică din corpul meu era vie și conștientă. De parcă, brusc, aș fi 
fost compusă din mult mai multe celule nervoase decât înainte. 
Sărutul lui m-a dus înapoi, dincolo de garaj și, pentru câteva 
momente scurte, am simţit că suntem conectati într-un fel pe care nu 
îl mai simţisem niciodată. Bătăile inimii lui, parfumul lui, căldura 
trupului lui, toate m-au învăluit și mi-au dat senzaţia că aparțin. 


Așadar, asta însemna să fii cu adevărat viu. 


M-am tras, ezitant, când mi-am dat seama că el era încă ametit de 
medicamente. Toată împotrivirea m-a părăsit, lăsând în urmă doar 
mulțumire. 


— Bine, am zis. 


Și, cumva, doar acea acceptare a fost suficientă să rupă lanţurile care 
încătușaseră până atunci speranța mea. Amintindu-mi că 
halucinaţiile erau unul dintre efectele secundare ale medicamentelor, 
dar nici ele nu reușiseră să țină captivă speranţa. 


Un zâmbet slab i-a apărut pe buzele uimitoare, exact când restul 
corpului i s-a înmuiat. Degetele i-au alunecat de pe brațul meu, iar 
eu i-am prins blând mâna și i-am pus-o pe piept. Și chiar dacă 


medicamentele l-au tras după ele, zâmbetul i-a rămas și, undeva 
adânc, inima mea de android-uman a răspuns. În următoarele zece 
minute și-a revenit, a fost inconștient din nou și tot așa, și nici măcar 
când s-a eliberat de sub influența medicamentelor Jensen încă nu se 
întorsese. M-am gândit că fusese reținut de ceva, pentru că nu putea 
fi greu să găsești antibioticele într-o casă atât de goală și de ordonată 
ca a lui. 


M-a cuprins neliniștea. 
Găsește subiectul? 
M-am ridicat. 

-Mă întorc imediat. 


Făcusem doar câțiva pași spre ușa care ducea în casă, când garajul s- 
a cufundat în beznă. 


-Ce se întâmplă? a întrebat Hunter, mai degrabă curios decât 
îngrijorat. 


Nu și eu. Am început să mă învârt în cerc. 
Vedere nocturnă activată. 
Nicio amenințare umană detectată. 


De data asta, lipsa unei amenințări perceptibile nu prea m-a ajutat să 
îmi potolesc frica pe care o simțeam crescând. Un clic metalic 
puternic mi-a atras atenţia spre ușă. 


Nici asta nu m-a ajutat. 


—Jensen! am tipat. 


Unde era? Nu simţisem nicio amenințare cât timp așteptasem să se 
întoarcă, dar dacă fusesem atât de absorbită de Hunter încât îmi 
scăpase ceva? Când mâna mea a găsit clanţa, chestia aia afurisită n-a 
vrut să se clintească. Teama care fusese până atunci doar o senzație, 
a căpătat proporții. Eu și Hunter eram închiși acolo. 


Am înjurat în barbă, dar nu suficient de încet. 
-Eşti bine? a întrebat el. 
- Da. Ușa e înțepenită, am mințit. 


Nu era nevoie să îl alarmez încă. Mâna mea s-a strâns pe clanță și am 
tras tot mai tare, cu toată puterea pe care o aveam. Iot mai speriată, 
mi-am dat seama că ușa nu avea să cedeze. Clanţa nu se clintea 
absolut deloc. 


Cât de silențios am putut, m-am proptit cu un umăr în ușă și am tras 
cât de tare am putut. Dar în clipa în care pielea mea a atins suprafața 
ei am știut. Ușa nu era din lemn și nici din vreun metal oarecare. Era 
un monstru industrial, genul care probabil că era folosit la seifurile 
bancare. 


Contrapresiune: 1105 de livre pe inci pătrat. 


În cele din urmă, a trebuit să mă recunosc învinsă. Pentru o clipă, mi- 
am lipit fruntea de suprafaţa rece și alunecoasă a obstacolului meu. 
Acela nu era un garaj obișnuit. Ceea ce probabil că era logic, din 
moment ce Jensen nu era un proprietar oarecare. 


Am strâns din dinţi. Totuși, nici eu nu eram un musafir obișnuit și nu 
aveam de gând să las o simplă ușă să mă învingă, fie ea metalică sau 
nu. Mi-am flexat mâinile. Aveam să scot chestia aia din balamale, 
dacă era nevoie. Dar înainte să încerc din nou, o lumină roșie a clipit 
o dată, de două ori. Apoi, șiruri roșii au început să pulseze între 
mine și ușă. Însoţite de un zumzet tot mai puternic. Cel pe care îl 
auzisem mai devreme. Mi-am tras capul în spate, iar ceea ce am 
văzut nu a fost liniștitor. Deloc. Șirurile se întindeau de la tavan până 
jos. În timp ce le priveam, lumina emisă de ele devenea mai 
puternică, apoi mai slabă, într-un anume ritm. De parcă ar fi avut un 
puls propriu. Pulsau. De asemenea, zumzetul descreștea, ca o albină 
solitară, care zbura din floare-n floare. Zumzetul electricității. 


Raze laser. 


Ce... 


Am făcut un pas înapoi, să înțeleg mai bine ce se întâmpla și am avut 
parte de un alt val de groază. Razele nu acopereau doar ușa sau 
peretele din jurul ei. M-am rotit încet. Acopereau întregul perimetru 
al garajului. La doar vreun centimetru de pereţi. Atunci am înțeles 
motivul ciudatelor probleme de aranjare în spațiu. Să ne închidă mai 
bine, pe mine și pe Hunter, într-o cușcă roșie ce radia. 


— Mila? Pentru ce sunt alea? 


Am ezitat, parţial, pentru că încă nu eram sută la sută sigură ce se 
întâmpla. Dar mai ales pentru că teoria pe care o aveam era mult 
prea îngrijorătoare. Cu toată teama care circula prin mine ca un râu 
de gheață, m-am apropiat de lasere. M-am oprit la mai puțin de 15 
centimetri de raze, să observ cea mai mică pâlpâire din lumina lor. 
Am ridicat mâna încet, încet. 


Avertizare: înaltă tensiune. 
Vătămare posibilă. 


Am înghețat cu mâna în aer. Un gard electric. Jensen pusese un fel de 
gard electric cu înaltă tensiune prin tot garajul. M-am rotit încet, dar, 
exact cum suspectasem, nu exista nicio ieșire. 


- Mila? a zis Hunter din nou, mai neliniștit acum. 
-E în regulă. Doar nu te mișca. 


M-am întors la ușă. Frica îmi înțepa pielea. Senzorii mei de android 
nu se înșelaseră niciodată, dar nu conta. Trebuia să încerc. Am întins 
degetul arătător, spre un nor de un roșu pâlpâitor. Carnea mea l-a 
atins... apoi camera a explodat într-un nor de electricitate. Șocul m-a 
doborât de pe picioare și m-a aruncat înapoi, unul, două, trei 
picioare. M-am apucat disperată de masă, dar n-am reușit să mă ţin. 
Când spatele meu s-a izbit de podea, masa s-a mișcat și m-am trezit 
peste mine cu o grămadă de fiole, bandaje și unguente. Urechile îmi 
țiuiau, iar lumea se mișca în jurul meu în valuri convulsive de 
electricitate. 


Comenzi confuze îmi treceau prin cap: Neutralizează încuietoarea. 
Incarcă date. Estimează. 


Apoi, mâinile mi-au căzut pe lângă mine, iar gândurile nu mi-au mai 
aparținut, creierul meu a luat-o razna complet. Voce robotică. Preia. 
Controlul. 


Verificare sisteme: 


Impact: 500 de volti, posibilă vătămare. 


Verificare funcții interne. 
Verificare procesare date. 
Verificare memorie. 

O lumină roșie. 

Clic. Clic. Clic. 


De undeva din depărtare am auzit vocea lui Hunter, un zăngănit, 
când ceva a lovit podeaua. 


— Mila? Mila? 
Panică. A mea sau a lui? 
Clic. Clic. Clic. 


Am încercat să-mi eliberez gândurile din verificările de sistem, dar 
de fiecare... 


Verificare tranzistori interni. 

„.. dată când îmi eliberam creierul... 
Verificare țesuturi vii. 

Nivel de oxigen scăzut. Crește absorbția. 


Pieptul meu se ridica și cobora rapid. O mașinărie care respira 
pentru mine. O parte din mine voia să se împotrivească; dar 
acceptarea a învins. Androidul din mine știa ce face și trebuia să îl 
las să mă ajute. Era în joc viaţa lui Hunter. 


In cele din urmă, șirul de comenzi roșii a încetinit, la fel și 
contractiile plămânilor mei. 


Nivel de oxigen: acceptabil. 
Și, pur și simplu, am alunecat la loc în mintea mea. 


Ce naiba fusese asta? Nu era prima dată când înghețam, dar, 
categoric, fusese cea mai rea. Toate acele defecţiuni, toate acele 
fragmente de memorie ciudate... ceva nu funcţiona bine la mine. O 
simțeam. 


O mână caldă mi-a prins umerii. Am deschis ochii și l-am văzut pe 
Hunter îngenuncheat lângă mine, palid și cu buzele strânse, cu 
brațul rănit atârnat într-un mod ciudat. Dar ochii îi erau vii, mișcările 
agitate și disperate. 


— Mila? Mila! 


-Nu-ti face griji, sunt bine, am reușit să zic, dar cuvintele nu au ieșit 
cum trebuie. 


Nu, nu cuvintele, vocea mea. Mâna mi-a zburat spre gură, de parcă 
aș fi putut retrage sunetul impersonal, digitalizat, care îmi ieșea din 
gât. Același sunet care răsuna prin garaj. Nu era deloc vocea mea. Era 
vocea unui robot. 


Mâna lui Hunter s-a înmuiat. Buzele lui s-au mișcat, dar singurul 
lucru pe care l-am auzit a fost un șuierat printre dinţi. In cele din 
urmă, a zis: 


-Nu înțeleg... 


Apoi a făcut lucrul de care mereu mă temusem, din clipa în care 
aflasem ce eram cu adevărat. Motivul pentru care mințisem, încă de 
la început. Furios și nevenindu-i să creadă, Hunter s-a tras înapoi 
unul, doi, trei pași. De parcă aș fi fost ceva îngrozitor de atins. 


- Hunter, am început, doar ca să mă opresc, în clipa în care el a 
tresărit, la auzul vocii mele. 


Am închis ochii și am strâns pumnii. Ce naiba se întâmpla? 
Electricitatea arsese ceva în mine? Cu siguranță, trebuia să existe o 
modalitate de resetare. Nu puteam să trăiesc cu sunetul acela 
masculin, de robot, care ieșea de câte ori deschideam gura. 


Soft pentru voce: verificare de sistem? 

Cuvintele au clipit, disponibile. 

Da. 

Scanare în curs... verificare sistem completă. Restabilește vocea inițială? 
Pieptul meu a tresărit ușurat. 

Da. 


O ușoară vibraţie în gâtul meu; o senzaţie de strângere, imediat sub 
bărbie. 


Restabilire finalizată. 


Totuși, prea târziu. Am știut asta imediat ce am văzut expresia de 
groază a lui Hunter. 


-Ce ești? a șoptit. 


Centimetru cu centimetru, am ridicat privirea, până am întâlnit-o pe 
a lui. Când îmi amintesc acest moment, mereu evit ultima clipă, 
învârtindu-mă în jurul realității, în speranţa că, încet, îl voi îmblânzi 
pe Hunter. În felul acela, m-am gândit, poate că era posibil să nu 
simtă repulsie. 


Dar nu în clipa aceea. Aveam de gând să îmi cer scuze pentru că 
mințisem, dar nu puteam să mă scuz pentru ceea ce eram. Chiar 
dacă asta însemna ca el să nu se mai uite vreodată la mine cu 
acceptare și dorință. Dacă nu puteam să fiu sinceră cu mine, nu 
meritam atenția nimănui, oricum. L-am privit în ochi și, cu voce 
calmă, în sfârșit, am pus capăt minciunii. 


-Sunt android. 


Dacă inima mea nu s-ar fi strâns singură într-o minge dureroasă, 
expresia de pe faţa lui ar fi fost amuzantă. 


— Android? a repetat ușor cântat. 
De parcă nu înțelesese bine. Am aprobat. 
-Glumești, nu? 


În vocea lui era speranţă, îndoială și teamă. L-am privit, în timp ce 
mintea lui se învârtea și, fără îndoială, derula acele părți din călătoria 
noastră pe care, până în clipa aceea, nu prea le înțelesese. Felul în 
care îi doborâsem pe Grady și pe Ashleigh. Ușurinţa cu care 
intrasem chiar în casa în care ne aflam. Felul cum conduceam fără 
faruri. Și, am văzut momentul în care și-a dat seama, brațul meu. 


Cu atenţia lui concentrată pe brațul meu, s-a mai dat în spate un pas. 


-Nu e posibil. 


Dar am sesizat lipsa de convingere din vocea lui. Sunt sigură că își 
dorea ca acele cuvinte să spună adevărul. Dar nu e suficient să vrei. 
Puteam să îi confirm asta. Mi-am lăsat capul într-o parte și m-am tras 
tare de lobul urechii. Puteam foarte bine să terminăm odată cu asta. 


— Uite, am zis și i-am arătat portul USB ascuns. 


A venit mai aproape, prudent, și s-a aplecat să vadă mai bine. 
Tresărirea lui a răsucit cuțitul în rană. 


- Cum... când? 


A întins un deget, de parcă voia să atingă, apoi l-a retras. Incă o 
grimasă. Dar am reușit să zâmbesc. 


-E o poveste lungă. Dar pot să îți spun versiunea scurtă. Vino, stai 
jos. 


Imediat s-a mai retras un pas. 
-Sunt bine aici. 


-Hunter, te rog, am zis, încercând să alung suferința din vocea mea 
și să par calmă. Trebuie să stai... 


-Nu vorbi cu mine de parcă aș fi un copil! Și nu înţelegi? Nu vreau 
să fiu aproape de tine. Nu acum! 


Cuvintele lui au tăiat ca lamele, dar am ignorat asta, deoarece în 
starea lui slăbită vehementa l-a făcut să se clatine. Am țâșnit spre el, 
în timp ce își recăpăta echilibrul. A ridicat mâna. 


-Nu. Nu mă atinge. 
O pauză scurtă, apoi: 
— le rog. 


Blând și rugător și plin de durere. Inima mea sângera pentru el și 
pentru mine. Și pentru acea prăpastie de netrecut dintre noi. 
Întotdeauna știusem că așa se va sfârși. Inevitabil, din prima clipă în 
care am aflat ce sunt. Și, cu toate că mă acceptasem, nu îl învinuiam 
pe Hunter. La urma urmei, mie îmi luase mult timp să accept. 


M-am întors dinspre el. Nu mai suportam să văd repulsia de pe fața 
lui. 


— Asta nu schimbă nimic. Trebuie să găsim o cale de ieșire. 
Sunetul strangulat din gâtul lui m-a izbit. 
-Nu schimbă nimic? Eşti nebună? Schimbă tot. Tot! 


M-am răsucit spre el, îngrijorată că se extenua. Categoric, picioarele 
îi tremurau, iar fruntea îi era transpirată. lar ochii îi sclipeau de o 
furie întunecată, febrilă. Era groaznic să știu că stârnisem ce era mai 
rău în el. Dar nu puteam să dau înapoi. 


— De ce? Pentru că sunt diferită de tine? Crede-mă, nu sunt chiar atât 
de diferită. Gândesc. Simt. Doresc. 


-Nu încerca să întorci asta împotriva mea! E un rahat și o știi. 


Am gemut. 


-Şi nu pentru că ești diferită. Deși nu vorbim despre genul nu-ești- 
din-oraș-și-îți-place-să-mănânci-cu-degetele-de-la-picioare, ci mai 
degrabă de genul asta-mă-face-să-mă-întreb-dacă-am-tras-lipici-pe- 
nas. Nu e din cauza asta, a insistat el, când l-am privit cu scepticism. 
Nu doar asta, oricum. E din cauză că m-ai minţit de la început. În 
legătură cu tot. 


Nu aveam replică pentru asta. Adică, aș fi putut spune că nici eu nu 
am știut de la început, dar ce rost avea? M-am uitat în jos, cu ochii 
plini de lacrimi. 


-Poti să îmi spui măcar un lucru în privința căruia ai fost sinceră? O 
parte a vieții tale despre care să îmi fi spus adevărul? Sau ce-ar fi să 
îmi spui ceva ce e adevărat în clipa asta? 


Acum, vocea lui era calmă, resemnată. 


Am ridicat curajoasă capul, chiar dacă pe obraji îmi curgeau 
lacrimile. Un milion de gânduri îmi treceau prin minte. Ești uimitor. 
Nimeni nu m-a făcut vreodată să mă simt vie. Dar ce a ieșit în cele din 
urmă a fost curat. Simplu. Și, din nefericire, mult prea târziu. 


-Te iubesc. 


Pentru o clipă, scoica dură a expresiei lui a cedat și am zărit sub ea 
un pic din vechiul Hunter. Băiatul vulnerabil și deschis, de care mă 
îndrăgostisem. Genele lui s-au lăsat în jos și a oftat. Dar apoi masca 
străinului a alunecat la loc. Privirea lui precaută, înainte să îmi 
întoarcă spatele. Fără măcar să accepte ce am spus. 


— Ai avut dreptate, trebuie să ne concentrăm pe găsirea unei căi de 
ieșire de aici. 


Incapabilă să-i suporte respingerea, inima mea falsă s-a făcut bucăți. 
M-am uitat la umerii lui rigizi și am decis că avem nevoie de un plan. 
Deoarece, cu cât scăpam mai repede din garajul lui Jensen, cu atât 
puteam să mă îndepărtez mai repede de Hunter. În clipa aceea, ideea 
de a fi blocată acolo cu el, într-un spațiu limitat, mă îngrozea mai 
mult decât o mie de Holland la un loc. Am patrulat prin încăpere. 
Dacă măcar unul dintre lasere avea un punct slab, poate că reușeam 
să ieșim. 


-Ce faci? a întrebat, în timp ce s-a așezat la loc pe masă. 
Faţa lui avea o paloare nefirească și mă îngrijora. 
— Verific laserele, să văd dacă e vreo fisură în sistem. 


Păstrând o distanţă apreciabilă, de data asta, am pornit de la cel mai 
apropiat spre ușă și am continuat în sensul acelor de ceasornic. 


500 de volti. 

500 de volti. 

500 de volti. 

-Poti să îți dai seama? Doar privindu-le? 
-Pot simți voltajul. 


Tăcere, așa că mi-am reluat verificarea. După două sute douăzeci și 
două de opriri, am ajuns din nou în centrul camerei. Micuța speranță 
de care mă agățasem, să găsesc o fisură în sistem, dispăruse de mult 
timp. Toate razele erau funcționale și erau mult prea aproape unele 
de altele, să încerci să te strecori printre ele. Trăsesem o scară în 


mijlocul încăperii și încercasem tavanul, dar era la fel de solid ca ușa. 
Parcă eram închiși într-un mormânt metalic. 


De frustrare, am luat cel mai apropiat obiect, tastatura lui Jensen, și 
am azvârlit-o spre becuri cu toată puterea. Scânteile au explodat ca 
niște artificii. Fără să mă gândesc, m-am aruncat în jos peste Hunter, 
apărându-i corpul cu al meu. Fulgere roșii au clipit deasupra. 
Sperasem că poate energia avea să le slăbească, cumva, dar stâlpii 
roșii sclipeau la fel ca înainte. Am devenit conștientă de corpul 
încordat al lui Hunter, sub mine, și m-am tras înapoi. 


— Scuze, încercam să... 


M-am dat înapoi repede și mi-am îndepărtat o șuviță de păr de pe 
ochi. Nu avea rost să explic. 


-Ştiu ce încercai să faci, a zis el, pe un ton greu de descifrat. 
O pauză. 


— Deci, practic, suntem blocaţi în interiorul unui uriaș garaj-capcană, 
într-o închisoare făcută din... lumini? Cine naiba e tipul ăsta, oricum? 
Pentru că, evident, nu e tatăl tău. 


Nu era și totuși... cumva, era. 


-E fost militar. Iniţial, a făcut parte din proiectul în care am fost 
creată. Apoi, a plecat și a intrat într-un alt grup. Care voia să mă fure 
de la guvern, iar apoi a plecat și de acolo. 


A cântărit cele spuse de mine. 


-Deci vrei să spui că e un fel de ciudat singuratic? 


Mda. Cam asta era. 

-Ce vrea de la noi? 

La asta era suficient de simplu de răspuns. 

-Nu știu. 

Ce știam era că niciuna dintre probabilități nu era bună. 
— lisuse, a mormăit. 


A uitat de rana lui și și-a băgat ambele mâini în păr, apoi a strigat și 
s-a prins de umăr. Și-a mușcat buza de jos, brusc, căzut pe gânduri. 


-Acel alt grup care vrea să te fure e Vita Obscura? 


Am aprobat neatentă, înainte să îmi dau seama de greșeala mea. 
Prea târziu. Privirea i s-a îngustat, iar pieptul i se ridica și se lăsa în 
jos, ritmic. 


— Ai crezut că fac parte din grupul care încerca să te fure? Și apoi? 


Am deschis gura, am închis-o, mi-am încleștat mâinile împreunate și 
le-am deschis. Nu mai avea rost să mint. 


-Vor să mă dezasambleze și să pună mâna pe tehnologia mea. Să mă 
facă bucăţi și să vândă părțile cele mai valoroase. 


Am văzut cum i se mișcă mușchii fălcilor sub piele. Dinţii încleștaţi 
și descleștați. 


-Iar acel... GPS pe care l-ai găsit? E al lor? 


Am aprobat. 
-Eu și mama am găsit unul când ne urmăreau. 


A aprobat scurt din cap și atât. Habar n-aveam la ce se gândea. Poate 
că era mai bine așa. 


-Niciodată nu ai avut încredere în mine, nu-i așa? 
O urmă de tristețe. De resemnare. 


-Nu e adevărat, am șoptit. Pur și simplu, nu prea am încredere în 
mine. 


Niciun răspuns, așa că am zis: 
— Ar trebui să te întinzi, să încerci să te odihnești. 
-Crezi să pot să mă întind și să dorm, pur și simplu? Acum? 


Nu spusesem că ar fi fost ușor să doarmă, nu după toate șocurile de 
care avusese parte. Dar asta nu însemna că nu trebuia să încerce. 
Dacă aveam să scăpăm cumva, trebuia să fie cât de odihnit posibil. 
Chiar și așa... 


S-a auzit un bâzâit strident. 


M-am încruntat și am scuturat din cap. M-am gândit că putea fi din 
interior. 


-Totul e în regulă? a întrebat el și s-a încruntat ușor. 


Dacă nu l-aș fi știut mai bine, aș fi zis că era îngrijorat. Dar era doar o 
speranță a mea. 


— Auzi? am întrebat și, în același timp, afișajul meu a clipit. 
Funcția auzului: nivel maxim. 


Bâzâitul s-a auzit mai tare, tot mai tare, acoperind totul, cu excepția 
huruitului insistent. In jurul nostru, razele de lumină roșie ale 
închisorii noastre au pulsat mai puternic. 


- Hunter? am șoptit, cu mâinile peste urechi, privind luminile, cu o 
suspiciune tot mai mare. 


— Văd. 


Bâzâitul a început să scadă, iar de deasupra s-a auzit un huruit. 
Parcă tot garajul se cutremura. Apoi, o vibraţie, dinspre ușa 
automată. 


— Ridică-te! 


Nu aveam timp să ne gândim la sensibilitatea lui în clipa aceea. M- 
am întins, pregătită să mă răstesc la el, dacă era nevoie, dar spre 
surpriza mea el a luat mâna mea întinsă și mi-a dat voie să îl ridic în 
picioare. În timp ce își recăpăta echilibrul, luminile roșii au dispărut. 
L-am sprijinit, apoi am făcut un pas înainte, gata să acționez ca scut, 
în timp ce de dincolo de ușă a apărut o fâșie de lumină. 


— Pregătește-te. Ușa garajului se deschide. 


Hunter s-a mișcat după mine și și-a prins mâna de a mea. M-am 
luptat să nu-mi pierd controlul, din cauza ușurării și a senzatiei 
plăcute date de prezența lui. M-am uitat spre el. Trăsăturile lui aveau 
o mască hotărâtă. Ușa a continuat să se ridice într-un ritm sinistru de 
încet, lăsând să se vadă o pereche de cizme negre cu vârfuri înguste 


și cu doar o urmă de toc. Picioarele unei femei. Apoi am văzut mai 
multe picioare în fundal, patru perechi. Dar nu toate aveau bocanci 
de armată, așa cum mă așteptasem. Cizme, bascheţi bleumarin, 


pantofi albi-cu-galben, teniși negri de baschet. Nu erau două perechi 
la fel. 


Mi-am permis un moment de speranță. Poate că nu era atât de rău pe 
cât crezusem. Poate că Jensen chemase ajutoare. Pentru că, 
deocamdată, nu mi se părea că arătau ca o armată organizată. 


Scanare de arme: 
O sclipire de cuvinte roșii. Apoi: 
Informaţie pierdută. 


Am scuturat din cap să văd mai bine. Poate că era vreo interferență? 
Dar eram distrasă de ușa garajului, care continua să se ridice, lăsând 
să se vadă mai mult din ce se petrecea pe alee. 


Vedere nocturnă: activată. 


Umbrele au căpătat forme vizibile, doar pentru o clipă, suficient să 
îmi permită să văd SUV-ul lui Jensen la câteva picioare distanță, iar 
dincolo de el o dubă albă, la celălalt capăt al aleii. 


Vedere nocturnă pierdută. 
Ameninţare umană detec... 
Informaţie pierdută. 


Mâna mea s-a strâns pe a lui Hunter. Am încercat să rămân 
concentrată, în ciuda panicii care își croia drum spre inima mea. 


Erau cinci și habar n-aveam dacă erau înarmaţi. Poate că reușeam să 
mă descurc singură cu ei... dar cu Hunter, pe care trebuia să îl 
protejez... 


Deși el mă respinsese, eu nu puteam să fac asta. 


Mi-am întors atenţia spre femeia din față. Ea era cel mai aproape, 
astfel că lumina ușii automate era suficientă să o studiez. Pantaloni 
negri. Bluză neagră, sub care zăream conturul slab al unei veste. 
Kevlar? În cele din urmă, ușa s-a ridicat suficient pentru a lăsa să se 
vadă o faţă rotundă, cu pomeţi familiari. Avea păr blond scurt și ochi 
mari. Ochi de un albastru deschis. O nuanţă pe care o mai văzusem 
de sute de ori... 


Lângă mine, respirația surprinsă a lui Hunter mi-a confirmat 
suspiciunile. Mama? 


18 


Un bărbat de statură medie, cu umeri laţi, a pășit în lumină. În mare, 
nu era nimic memorabil la aspectul lui. Părul șaten ușor rărit, față 
ovală. Nici slab, nici obez. Atrăgător, într-un fel simplu. Genul pe 
care îl vezi și la care nu te gândești a doua oară. 


Doar că l-am recunoscut și pe el. 
— Peyton? 


Exclamaţia uimită a lui Hunter mi-a confirmat asta. Bărbatul era 
Peyton Lowe. Tatăl vitreg al lui Hunter. După ce șocul său inițial s-a 
estompat, a dat drumul mâinii mele, cu vizibilă ușurare. 


-Habar n-aveţi cât de fericit sunt să vă văd. De unde ati știut unde 
suntem? 


S-a întors pe jumătate spre mine. 


- Mila, ea e mama mea, Sophia, și tatăl meu vitreg, Peyton. 


Sophia mi-a zâmbit ezitant, iar Peyton a dat din cap. M-am uitat la ei 
mai atentă. Sophia era puțin machiată și, cu toate că ținuta ei sugera 
încredere, felul în care își schimba greutatea de pe un picior pe altul 
însemna că era un pic agitată. Se potrivea cu pielea zdrențuită din 
jurul unghiilor ei, care sugera un obicei nervos. 


Peyton, pe de altă parte, era relaxat, cu o încredere calmă, semn că 
făcea față cu bine presiunii. Am căutat cu senzorii mei de android 
vreo urmă de arme. Nimic, doar paraziți. Încă eram blocată. Sau 
poate că era doar vreo vătămare reziduală de la capcana lui Jensen. 
Apropo de el... oare unde era? 


M-am uitat la Peyton, peste capul lui Hunter, și am văzut conturul 
vestei Kevlar pe sub cămașă. Părinţii lui Hunter să apară acolo exact 
când aveam nevoie de ei, blindati cu kevlar? Suspiciunea îmi dădea 
fiori. 


-Ce așteptăm? Să plecăm naibii de aici, înainte să se întoarcă 
nebunul acela. 


Hunter m-a atins pe încheietură, dar am refuzat să mă urnesc. Poate 
că el nu pusese încă întrebarea potrivită, dar eu o făcusem. lar 
răspunsurile primite nu erau promițătoare. Nu pentru mine. 


- Haide, Mila, a zis Hunter încruntându-se. 


Am scuturat din cap și am simtit încet un gol în stomac, în 
momentul în care Peyton a înaintat un pas și am zărit un instrument 
argintiu relevant ieșind din buzunarul lui. În timp ce ochii mei au 
făcut zoom pe acel dispozitiv mic, dreptunghiular, corpul meu a 
zvâcnit. Mi-am amintit prea bine senzația șocurilor. 


-Mai întreabă-l o dată de unde a știut să vină aici, am zis. 


Încet. Privindu-l direct pe Peyton. Acesta a oftat, înainte să aprobe 
din cap abia perceptibil, conștient de provocarea mea, cu o urmă de 
admiraţie în ochi. Evident, aprecia tupeul meu. 


— Dă-te de lângă ea, Hunter, a ordonat el. 
-Ce se întâmplă? a întrebat Hunter, privind de la mine la Peyton. 


M-am întors să îi văd expresia, să văd dacă nu era cumva o 
prefăcătorie. Dacă nu cumva avusesem dreptate înainte în legătură 
cu rolul lui Hunter în toată povestea. Dar nu. O confuzie sinceră îi 
încrețea sprânceana, iar privirea îi era lipsită de șiretenie. În plus, de 
ce ar fi mințit în momentul acela? Era șah mat, iar eu eram cea care 
pierdea. 


Uluirea din sprânceana lui s-a adâncit. 


-De unde ați știut să veniți aici? Credeam că sunteți plecaţi cu 
treabă. Poliția a aflat cumva și v-a chemat? 


Mă întrebam cât avea să îi ia lui Hunter să își dea seama de adevăr. 
Nu puteam fi sigură, până când ei nu confirmau, dar bănuiam. Te 
rog, te rog, fă să nu am dreptate. 


Exact atunci, zidul care mă împiedicase să îmi folosesc senzorii a 
căzut. Cât ai clipi, i-am scanat pe oamenii de pe alee. In spatele 
mamei lui Hunter și ușor spre stânga erau doi bărbați. 


Primul bărbat 

Media de vârstă posibilă: 23-28. 

Înălțimea: 5 picioare și 10 inci. 

Greutatea aproximativă: 149-155 livre. 

Etnie: hispanic. 

Trăsături distinctive: o aluniţă neagră de 1 mm, pe obrazul stâng. 


Al doilea bărbat 

Media de vârstă posibilă: 38-42. 
Înălțimea: 5 picioare și 9 inci. 
Greutatea aproximativă: 149-155 livre. 
Etnie: caucazian. 

Trăsături distinctive: niciuna. 


Apoi, am simţit un fâlfâit slab în mintea mea, de parcă cineva răsfoia 
paginile memoriei. 


Scanează baza de date internă. 
Potrivire găsită. 


Într-o explozie de culoare, a apărut o altă imagine a celui de-al doilea 
bărbat. Stătea în ușă, în haine de muncitor. Scund, robust, cu o șapcă 
de marinar. Apoi, zidul s-a lăsat din nou. Totuși, văzusem destul. Era 
cel care încercase să intre în camera noastră de motel, când eu și 
mama fugeam, și cel a cărui amprentă era pe GPS-ul de pe mașina 
lui Hunter. Aparent, computerul din creierul meu avea abilitatea de 
a stoca imagini și de a le deschide la cerere. Asta însemna că toți cei 
pe care îi întâlnisem se învârteau cumva prin mintea mea? 


Bărbatul m-a privit și mi-am amintit încă ceva, tot el era cel al cărui 
partener îl înjunghiasem cu uscătorul de păr și îl amenințasem că îl 
torturez, să scot informații de la el. Un individ care, categoric, îmi 
purta pică, judecând după felul în care ochii lui negri mă fixau. 
Degetele sale au atins Taserul, aproape cu drag. 


I-am scanat și pe ceilalți doi. Toţi erau îmbrăcați aiurea și mi-am dat 
seama că doi dintre ei erau înarmați. Dar aveau arme speciale pentru 
androizi fugari. lasere. 


Judecând după îmbrăcăminte, acest grup nu avea nicio legătură cu 
Holland. Și nu-mi venea în minte decât un alt grup despre care știam 
că avea la îndemână așa ceva. 


Ceasul lui Peyton a scos brusc un sunet, iar el s-a uitat în jos, 
încruntat. 


-Cum spuneam, putem discuta despre toate acestea mai târziu. 


Nu arăta ca un băiat rău, ci ca un om de afaceri obișnuit sau ca un 
bancher, sau ca un profesor de liceu. M-am uitat la Hunter. Ca un 
tată. Nu că mereu îţi puteai da seama după înfățișare, desigur. Dar 
nu vedeam cruzime în trăsăturile feţei lui, în curbura buzelor, în 
adâncimile ochilor. Doar o încredere calmă; o încredere în abilitatea 
lui de a duce lucrurile la capăt. 


Peyton a făcut un pas în față, iar eu unul înapoi. Hunter s-a aplecat 
un pic. 


-Uite ce e, Hunter, sunt multe de explicat, a zis Peyton. 


Deși i se adresase lui Hunter, privirea perspicace nu i se desprinsese 
de mine. Mâinile lui ascundeau tensiunea, dar nu era stresat. Doar 


pregătit. Oricine era bărbatul acela, clar, nu era un om de afaceri 
oarecare. Dur sau nu, se simțea mult prea bine în rolul acela. 


-Mai târziu. Acum, trebuie să vă ducem în duba aceea și să plecăm 
de aici, până nu e prea târziu. 


—Nu. 
Refuzul a țâșnit din mine înainte să îl pot opri. 
-Trebuie să-i răspunzi la întrebare mai întâi. 


Sophia a scuturat din cap, iar privirea ei îngrijorată a trecut dincolo 
de umărul lui. Părea calmă, dar am observat cum mâinile i se tot 
duceau spre gură, înainte să strângă pumnii, cu brațele pe lângă 
corp. Încercând să oprească pornirea de a mesteca. Și, din când în 
când, continua să se legene dintr-o parte în alta, în timp ce își 
schimba greutatea de pe un picior pe altul. Din nu știu ce motiv, ea 
nu se simţea deloc confortabil acolo, cum se simţea soțul ei. Dacă 
Peyton era omul de afaceri calm, sigur pe el, ea era soția agitată, 
epuizată, nesigură pe ea. 


-Odată ajunși într-un loc sigur, putem să vă spunem totul. 
Hunter s-a uitat de la ei la mine și invers. Am văzut că își dă seama. 
-Vrei să spui... și voi lucraţi pentru guvern, nu-i așa? 


Intrebarea acuzatoare era pentru părinții lui, dar eu am fost cea care 
a răspuns. 


-Nu. Lucrează pentru Vita Obscura. 


Hunter a mimat cuvintele după mine: „vita obscura”. S-a încruntat. 


-Nu asta din nou. 
S-a întors din nou spre părinții lui. 


-Spuneţi-i că e o nebunie. Spuneţi-i, a repetat, când niciunul dintre 
ei n-a vorbit. Spuneți-i că nu știți nimic despre această Vita Obscura. 


Privirea obosită a Sophiei a întâlnit-o pe a lui Peyton. El i-a făcut un 
semn rapid din cap, demonstrând încă o dată că el era șeful. Ea și-a 
șters mâinile de pantaloni și a zis oftând: 


-De fapt, are dreptate. Suntem cu V.O. 


Evident, Hunter n-a înţeles din prima, pentru că a rămas acolo 
privind spre ei cu speranţă. Au trecut câteva secunde până să își dea 
seama. A dat înapoi. 


-Nu, a zis el, scuturând din cap. Nu. Nu poate fi adevărat. 


Privirea pe care mi-a aruncat-o a fost un amestec de durere, vină, 
oroare, iar stomacul meu s-a strâns pentru el. Pentru noi doi. 


— Ascultă-mă, nu e ce crezi... 
— Taci! 
A ridicat o mână. 


- Taci. Incă nici nu știu ce să cred, așa că sunt al naibii de sigur că tu 
habar n-ai. 


— Hunter! a zis Peyton, iar corpul lui musculos s-a încordat. Nu vorbi 
așa cu mama ta. 


- Scuze, a răspuns Hunter din reflex. 
Apoi a râs, dar râsul nu era unul adevărat. 


-Pe bune? Tocmai mi-aţi spus că faceți parte din nu știu ce proiect 
secret, ilegal, de spionaj, iar tu îţi faci griji că spun „naibii”? 


Pumnii i s-au strâns pe lângă corp, iar ochii i s-au închis. L-am privit 
luptându-se să-și recapete controlul, cu pieptul mișcându-i-se rapid. 


-Uite ce cred, a zis când, în sfârșit, a reușit să vorbească. Cred că îmi 
spuneți că faceți parte dintr-o organizație care o vânează pe Mila și 
încearcă să o răpească. Cred că m-ati mintit în tot acest timp despre 
locul unde voiaţi să mergeţi. Călătorie de afaceri? Iisuse! 


Și-a băgat mâinile în buzunare, uitând de braţul rănit, iar apoi a 
tresărit. Ingrijorarea maternă a strâmbat fața Sophiei. Mâinile ei s-au 
întins neajutorate, când a făcut un pas în faţă. 


- Hunter, ești bine? 
El a râs din nou, un râs dur, lipsit de veselie. 


-Dacă sunt bine? a zis ca pentru el, de parcă ar fi contemplat 
vremea. Tu ce crezi? Eu doar... mai întâi Mila, apoi voi. Nu e posibil. 
Nu poate fi viața mea. 


Și-a trecut mâna sănătoasă prin păr, apoi s-a oprit brusc. 


-Of, Doamne! a zis tot mai îngrozit, pe măsură ce tot mai multe 
piese de puzzle se potriveau. Voi mi-aţi spus să fiu drăguţ cu fata pe 
care am întâlnit-o la Dairy Queen. Să îmi fac o nouă prietenă. Știați, 
nu-i așa? Încă de atunci mi-ati înscenat asta. Aţi minţit. M-ati urmărit 


în tot acest timp? Ne-aţi urmărit? Știu că probabil asta e ideea lui 
Peyton, dar tu, mamă, cum ai putut? 


Ultima parte părea pledoaria unui băiețel, una care mi-a frânt inima. 
O pledoarie care mi-a adus la suprafață anumite amintiri. Mama, 
când, în sfârșit, mi-a spus adevărul și disperarea dureroasă pe care 
am simtit-o știind că mă minţise. Hunter fusese alături de mine. Mă 
ajutase să diminuez un pic durerea. 


-Cum ai putut să mă minţi, după tot ce s-a întâmplat cu tata? 


Acum, Hunter striga, așa că am întins mâna spre braţul lui. Speram 
să-i ofer măcar un pic din alinarea pe care mi-o oferise el. 


- Hunter, încearcă să te calmezi. 


O ușoară ezitare, o respirație ținută. Pentru o clipă, am crezut că 
reușisem. Apoi, și-a tras braţul și s-a răsucit spre mine. 


-Să mă calmez? Cum aș putea să mă calmez? Desigur, probabil, 
pentru tine e ușor să o spui. Nu e ca și cum tu mi-ai fi spus adevărul 
tot timpul. 


Cuvintele lui spuneau una, dar ochii lui alta. Erau disperaţi. Cu 
spatele la părinţii lui, a mimat: pregătește-te să fugi. Am înghețat, 
uimită, iar peste fața lui a trecut ceva. Durere. Regret, poate. Apoi s-a 
întors, pornind grăbit spre o ieșire de pe alee. În timp ce mergea, 
prin mintea mea trecea un singur lucru. După toate prin câte îl 
făcusem să treacă, el încă încerca să mă ajute. Ochii mi s-au umplut 
de lacrimi, dar le-am alungat. Avea dreptate. Dacă voiam o șansă de 
scăpare trebuia să profit în clipa aceea. 


-Plec naibii de aici. Am nevoie de timp să mă gândesc. 


Bărbatul din camera de hotel s-a mișcat să îi blocheze calea, dar 
Hunter, practic, a mârâit. 


— Dă-te! 
—Riggs, dă-te la o parte! a zis tatăl vitreg al lui Hunter. 


-Nu e nevoie să vorbești în numele meu, a strigat Hunter și s-a întors 
cu faţa spre Peyton. Nu e nevoie să vorbești deloc. Să nu crezi că nu 
știu că tu ai băgat-o în povestea asta. Am avut încredere în tine! 


- Hunter, nu e momentul..., a început Peyton, dar după o privire cu 
subînțeles peste umărul meu Hunter s-a răsucit și l-a împins cu 
umărul pe Riggs. 


Acum. 


Am luat-o la fugă și în timp ce înaintam am zărit o mișcare dinspre 
Riggs, a cărui privire se încruntase. Ochii celorlalți erau pe Hunter, 
astfel că nimeni nu a văzut când mâna lui s-a îndreptat spre Taser. 


Lasă-l, mi-a poruncit partea logică a creierului meu. Aceea era 
singura mea șansă. 


Inima mea s-a răzvrătit. 


În timp ce Riggs a ridicat Taserul și l-a îndreptat spre Hunter, am 
schimbat direcția. 


— Jos, am strigat disperată, când Riggs a bâjbâit după trăgaci. 
Sophia a tipat. 


— Oprește-te! 


Dar ea nu era suficient de aproape să fie de ajutor. M-am aruncat 
spre Hunter, în același timp în care Riggs a găsit trăgaciul și înainte 
ca Iaserul să se descarce. A vâjâit peste alee inofensiv. 


Voltaj: 1100. 


Șocul mi-a blocat picioarele. O mie o sută de volti? Taserul acela era 
făcut pentru mine. Dacă l-ar fi atins pe Hunter... O smucitură de braţ 
m-a făcut să mă clatin. 


- Mila, fugi! a șuierat Hunter. 


L-am lăsat să mă tragă după el și ne-am îndreptat spre alee. Strigătul 
furios al lui Peyton a răsunat în timp ce s-a îndreptat spre Riggs, dar 
nu i-am dat atenţie. Picioarele noastre zburau pe asfalt. Tot ce 

puteam să gândesc era: Te rog, nu-i lăsa să îl rănească pe Hunter. le rog. 


- Duba, a șoptit el, arătând spre mașina parcată la capătul aleii. 


Pentru prima dată, am simţit speranţă. La urma urmei, poate că 
aveam o șansă. Dacă reușeam să urcăm în mașină, cu un mic avans... 


-Fără lasere! a strigat Sophia în spatele nostru. E prea riscant! 


Dacă senzorii mei n-ar fi fost blocaţi, astfel că permiteau doar 
anumitor informaţii să apară, aș fi știut din timp despre cei doi 
bărbați. În schimb, prima mea bănuială a fost când unul dintre ei a 
sărit din spatele mașinii. M-a apucat de braţ, m-a desprins de Hunter 
și m-a prins complet cu garda jos. Hunter s-a clătinat, a căzut într-un 
genunchi, în timp ce bărbatul m-a dezechilibrat. Mi-am revenit 
înainte ca el să facă următoarea mișcare. Am scăpat din strânsoarea 
lui, cu o singură mișcare, înainte de a folosi acel impuls pentru a-i 


răsuci brațul într-o poziție dureroasă. Piciorul meu drept a țâșnit și l- 
a lovit în genunchiul drept. 


Impact: 720 de livre pe inci pătrat. 


Informaţia a clipit în fața mea exact în același timp în care el a gemut 
de durere. In clipa următoare, era pe jos, ţinându-se tăcut de 
genunchiul lovit. 


Un alt bărbat l-a împins pe Hunter dintr-o parte. Am intervenit, l-am 
lovit cu un upercut puternic în rinichi. Am făcut o fentă, doar ca să 
văd ceva apropiindu-se din spate. M-am lăsat în jos și m-am răsucit, 
apoi l-am tăiat de pe picioare pe al treilea bărbat. În timp ce cădea pe 
spate, l-am urmat, m-am lăsat peste el și l-am izbit cu capul de 
pământ. După un geamăt, n-a mai scos un sunet. 


—E ridicol! Predă-te acum, înainte ca unul dintre voi să fie rănit! 
Riggs, ce dracu’ faci? Cheamă-ți oamenii! 


Ordinul lui Peyton a răsunat, dar nimeni nu i-a urmat cuvintele. 
Totul mi-era clar deja. Riggs mă ura și el declanșase atacul. Voia să 
fim răniți. Voia să mi-o facă. 


Am simţit degete aspre prin păr, care m-au tras puternic. Am zburat 
în spate și un braț maroniu mi s-a încolăcit în jurul gâtului. Fără să 
ezit o clipă, m-am răsucit pe călcâie, apoi m-am împins cu toată 
greutatea în sus și în jos. A zburat peste capul meu și m-a tras cu el. 
A aterizat primul, izbindu-se tare, cu mine peste el, iar braţul i s-a 
înmuiat la impact. M-am răsucit, m-am ridicat și mi-am băgat 
călcâiul în vintrele lui. Pălind, s-a ghemuit în poziţie fetală. 


Am alergat înapoi spre Hunter, care luase poziție de atac în fața 
tipului care stătuse lângă Riggs. Ochiul drept al lui Hunter era deja 
foarte umflat. Bărbatul se dădea înapoi, pregătindu-se de o nouă 
lovitură. 


M-am lăsat într-o parte și am ridicat piciorul, lovindu-l puternic în 
șale. 


Impact: 1000 de livre pe inci pătrat. 


Chiar și prin pantof, am simtit vertebra cedând, iar trosnetul nefiresc 
s-a auzit prin aer. Paznicul s-a încovoiat ca o păpușă fără sfori. 


Am apucat încheietura lui Hunter. 
— Haide! 


Duba era foarte aproape. Ne-am apropiat de ușa șoferului, alergând 
repede. Apoi, o mișcare, când un alt bărbat a țâșnit din spate cu o 
armă. 


—Urcă! am strigat și l-am împins pe Hunter spre ușa șoferului, iar eu 
m-am aruncat în față. 


Direct spre atacatorul nostru. Ochii lui s-au mărit, când eram încă la 
trei picioare distanţă, și s-au îngustat, când am fost la două. l-am 
văzut degetul pe trăgaci când am fost la un picior, am auzit clicul 
glonțului ieșind din locaș. Am virat spre stânga și ceva a trecut în 
viteză pe lângă mine, abia atingându-mi brațul. Apoi, i-am lovit 
arma, înainte să mă arunc cu capul spre pieptul lui. S-a prăbușit pe 
spate, iar eu am sărit peste el, am căzut în picioare și i-am recuperat 
arma, doar că acum eram cu fața în direcţia greșită. 


-Fără arme! Fără arme! a strigat Peyton, dar pierduse complet 
controlul situației. Dă-te înapoi de lângă el! 


Hunter. 


M-am răsucit, deja în mișcare. Hunter bâjbâia să deschidă ușa cu o 
mână și mă îndemna disperat să mă grăbesc, cu cealaltă. A deschis 
ușa și s-a dat înapoi, să îmi facă loc să urc eu prima. 


— Mila! a strigat el. 


Un bărbat l-a apucat din spate și l-a tras, cu un braţ robust înfășurat 
în jurul gâtului său. 


— Hunter! am tipat și m-am aruncat cu disperare spre el. 


Exact la timp să văd ochii bulbucați ai lui Hunter, să-i văd mâinile 
prinse fără folos de acel braţ. Să îl văd pe paznic că își folosește mâna 
liberă să apese ceva pe gâtul lui Hunter. 


Exact la timp să văd gura lui Hunter cum formează un ultim 
„Mila?”, exact la timp să văd cum trupul îi e cuprins de convulsii, iar 
picioarele se îndoaie sub el. 


- Nuuuuuuu! 


În timp ce brațele mele se întindeau spre el, am auzit un zgomot 
puternic și am văzut un fulger puternic. Apoi, un val de energie 
electrică mi-a urcat pe șira spinării. Curentul a trecut prin corpul 
meu: fierbinte, fierbinte, sfârâind. Gândurile mele au zvâcnit, au 
zvâcnit, dislocate de aceeași electricitate care îmi zbârnâia în urechi. 


Taser- a fost ultimul meu gând coerent, înainte să... 

Un bâzâit familiar mi-a umplut rapid capul, în izbucniri sporadice. 
Bâz. Bâz. Urmate de o smucitură îngrozitoare. 


— Imi pare rău pentru asta, mi s-a părut că aud vocea necunoscută a 
unei femei. 


Dar venea de departe, de departe și era distorsionată, de parcă 
vorbele trebuiau să călătorească printr-un tunel lung și îngust, până 
să ajungă la mine. Și mai multe bâzâieli. Apoi, imagini distorsionate 
au clipit desperecheate. O copită de cal. O bucată de iarbă verde. 
Rotiri pe o plajă. O podea albă zgâriată de niște lanţuri metalice și 
mirosul înțepător de dezinfectant. Interiorul unei mașini, cu 
bombonele viu colorate, în cutiuțe. Suporteri strigând la un meci de 
baseball, când un jucător de la Phillies lovea mingea. Mirosul acru de 
fum. Un corp. Cădere. 


Ochi de un albastru palid... 


Ochi de un albastru palid... 


Palid... 
Hunter. 


Am tras aer adânc în piept, de parcă mi-aş fi tinut prea mult 
respirația sub apă și, în sfârșit, ieșisem la suprafaţă, iar ochii mei s-au 
deschis brusc, doar ca să vadă o pereche de bocanci maro impecabili, 
cu tocuri de șapte centimetri și două, nu, trei catarame argintii pe o 
parte. Picioare lungi, lungi, încrucișate spre genunchi, o fustă 
bleumarin, cu o despicătură adâncă pe stânga. O jachetă asortată, 
acoperită de un păr lung castaniu. O față ovală cu pometi înalți, bine 
definiti, buze pline și ochi albaștri cu gene dese, încadrați de 
sprâncene frumos arcuite. 


Buzele pline s-au curbat într-un zâmbet de bun venit, iar corpul s-a 
aplecat spre mine, învăluindu-mă într-un parfum de vanilie. 


- Bună, Mila. 
Apoi, a scuturat din cap și un râs blând s-a răspândit prin încăpere. 


— Uau, probabil că habar n-ai cât am așteptat să spun asta. Mă bucur 
atât de mult că, în sfârșit, ești aici. 


Am clipit spre faţa ei întoarsă cu susul în jos, cu mintea un pic încă 
neclară. Aici? Ce însemna aici? Senzaţiile au năvălit și mi-am dat 
seama că materialul moale de sub mine era piele. Eram întinsă pe o 
canapea din piele maro, iar femeia care îmi zâmbea stătea lângă 
mine pe un fotoliu la fel. Cu mai mult efort decât era necesar, m-am 
ridicat în poziție șezând. Fruntea ei s-a încruntat și s-a întins să îmi 
fixeze braţul, ridicându-și mâinile în aer, în semn de „bine, bine”, 
când m-am tras să nu mă atingă. 


- Ușor, a zis, am vrut doar să mă asigur că ești bine. Ai încasat ceva 
electricitate. Categoric, asta nu trebuia să se întâmple. 


O încruntare i-a încordat buzele. 
Electricitate? 

Voltaj. Taser. 

Îmi aminteam totul. 


- Oricum, ar trebui să te relaxezi un pic. Lasă-ţi corpul să-și revină. 
Pot să îţi aduc ceva? 


Și-a pus coatele pe fustă și s-a aplecat spre mine, de parcă era 
îngrijorată, și m-a învăluit cu o nouă adiere de vanilie. 


-Cine ești? am încercat să zic, în loc să cer ceva. 


Dar vocea mea era cumva blocată. Tot ce a ieșit a fost un fel de sunet 
mormăit: 


— Hooo. 
Ochii ei albaștri s-au mărit. 


-Of, așa e. Bravo, Quinn, cu tot entuziasmul, ai uitat să te prezinti. 
Quinn Taylor, fondatoarea Vita Obscura. 


Quinn... femeia era acea Quinn? Fondatoarea Vita Obscura, 
organizația care o îngrozise pe mama și care îl neliniștise până și pe 
Holland? În tot timpul acela încercasem să îmi închipui cine putea fi 
geniul organizației nevăzute care ne urmărea, dar niciodată nu îmi 
imaginasem că arăta așa. În primul rând, era foarte drăguță. Micuţă. 


Părea să se potrivească mai bine într-o sală de ședințe sau pe coperta 
unei reviste, decât ca lider al unei organizații criminale. Adică, nu 
obișnuiam să subestimez oamenii după cum arătau, dar totuși. În al 
doilea rând, părea atât de... sinceră. 


Ceva a bolborosit în capul meu. Ceva nu era în regulă. Detaliile 
bătăii de pe alee mi-au trecut prin minte, iar corpul meu s-a încordat, 
când mi-am amintit. 


-Unde e... Hunter? am reușit să zic. 


De data asta, cuvintele au ieșit, dar cu vocea aceea prea joasă, 
robotică. Cea pe care o uram mai mult decât pe orice. Quinn s-a 
încruntat. 


-Asta s-a mai întâmplat? 
M-am încruntat și eu. 
- Hunter? am întrebat, pe același ton robotic. 


—- Hmmm. Probabil că e doar un efect secundar al Iaserului sau vreo 
altă vătămare electrică, prea mult curent. Ar trebui să dispară în 
câteva clipe. Dar dacă persistă vreodată, anunță-mă și o să văd ce pot 
face. În ce-l privește pe Hunter, e în siguranţă, cu părinţii lui. 


Ușurarea mea a fost de scurtă durată. Părinţii lui. Uitasem. Oare cum 
se simţea, știind că îl folosiseră? Cum se simţea în general? 
Sugrumarea aceea... Nu am zis nimic, dar privirea mea probabil că 
îmi exprima îngrijorarea. 


-E bine, pe cuvânt. Chiar o să-l poți vedea în curând, dacă vrei. 


Am aprobat, apoi mi-am mușcat buza. Desigur că voiam să îl văd, 
mai mult decât orice. Doar că nu eram sigură că el ar spune același 
lucru despre mine. Poate că fusese dispus să mă ajute să fug, dar 
vina trebuie să fi fost cea care l-a mânat să o facă. Spusese foarte clar 
că nu voia să aibă de-a face cu mine. La gândul acela, am simțit un 
gol în inimă. 


Mi-am dres vocea, sperând că va funcționa, de data asta. 

— Părinţii lui, am început prudentă. 

Am simţit ușurare, când vocea mea a sunat din nou familiar. 
-Lucrează pentru tine? 


— Da, deși mai mult tatăl lui vitreg. Ei au fost cheia localizării și 
prinderii tale, mulțumită lui Hunter. 


Am gemut și am oftat. 


-Jur, nimic nu e chiar atât de rău cum ar putea părea acum. Știu că 
trebuie să crezi că suntem diavolul, dar sper să îţi dovedim 
contrariul. Ei bine, cu excepția lui Riggs. Dar nu-ţi face griji. Ne-am 
ocupat de asta. 


Pentru o clipă, gura i s-a încordat, iar vocea și-a pierdut ritmul 
melodios. In momentul acela, am prins o urmă de ceva ameninţător. 


— Imi dai voie...? a întrebat și s-a întins din nou spre mine. 


N-am vrut să spun nu, dar n-am vrut nici să o enervez. Nu până 
când îmi făceam o idee despre ce fel de joc punea la cale. Părea 


sinceră, dar prin minte îmi treceau toate avertismentele mamei, care 
îmi spusese să fiu extrem de precaută. 


Am aprobat scurt, iar ea mi-a luat mâna în a ei. Căldură. Palmele ei 
erau calde. Faţa i s-a luminat și am simţit cum trupul ei dă drumul 
unui mic oftat. 


- Uimitor. Pur și simplu, uimitor. 


Acum, că era mai aproape, vedeam că nu era chiar atât de tânără 
cum crezusem. Din piele i se răsfirau mici labe de gâscă. Strânsoarea 
i-a devenit mai puternică; ochii îi luceau intens. Brusc, stânjenită, mi- 
am tras mâna, apoi m-am temut că am supărat-o. Nu eram chiar în 
poziția de a putea negocia. Spre surpriza mea, și-a cerut scuze. 


-M-am grăbit din nou. Sunt sigură că trebuie să fii incredibil de 
confuză în legătură cu mine și cu acest grup. Apropo de asta, sunt o 
gazdă îngrozitoare. 


S-a ridicat, și-a netezit fusta pe picioarele zvelte și mi-a făcut semn să 
o urmez spre ușă. 


-Dă-mi voie să-ți arăt locul și să te prezint echipei mele, să te poti 
instala, înainte să trecem la treabă. Cred că o să-ți placă aici. 


M-am ridicat încet. Povestea aceea cu gazda nu se potrivea deloc cu 
ce știam despre V.O. Nici cu bărbaţii care încercaseră să ne prindă pe 
mine și pe mama la motel, nici cu bătaia din casa lui Jensen. 


Cred că aș vrea să știu unde mă aflu. 


GPS-ul meu nu funcționa încă, altfel aș fi aflat singură. 


-Vei afla. La momentul potrivit, a răspuns Quinn, cu privirea 
blândă, nu evazivă. Crede-mă. Pentru protecţia ta, deocamdată, 
unele lucruri sunt secrete. Nu vreau să pățești ceva. 


Nu avea nicio logică. Ea nu avea nicio logică. Ar fi trebuit să îmi 
plănuiesc evadarea, știam asta. Dar probabil că eram sub efectul 
șocului, pentru că tot ce am reușit să fac a fost să o urmez și să mă 
întreb ce naiba se petrecea. În apărarea mea, cu cât mai multe 
informații aveam, cu atât mai bine. Și era evident că ea era plină de 
informații. În plus, m-am consolat, nu puteam să fac nimic până nu 
vedeam cu ochii mei că Hunter era în siguranţă. 


Brusc, a râs și s-a lovit ușor cu două degete roz peste cap. 


-Trebuie să crezi că sunt nebună. Ar fi trebuit să îmi cer scuze 
imediat, pentru felul în care ai fost adusă aici. Mult prea haotic, dar 
și pentru că unul dintre tehnicienii mei a interceptat un mesaj 
potrivit căruia Holland era pe urmele tale. Credem că e posibil ca el 
să îţi fi dezactivat cumva funcţia de imposibilitate de detectare. 
Probabil, când te-ai conectat la internet. 


Trei, în stația de autobuz. Ciudata senzație de gaură de vierme din 
capul meu. Brusc, totul părea logic. Era posibil ca eu să îi fi condus 
pe Holland și pe Trei direct la mine. O imagine a lui Trei topindu-se 
mi-a trecut prin minte, însoțită de mirosul de carne și de păr arse. M- 
am înfiorat și am alungat amintirea. 


Quinn s-a oprit în ușă. 


— Mila, știu că o să sune a nebunie, dar avem un dușman comun. 
Generalul Holland. 


Deodată, toată blândeţea a dispărut. Tinuta ei rigidă și bărbia 
împinsă în faţă radiau agresivitate. Sub exteriorul acela drăguţ, 
luminos bănuiam că dădea târcoale ceva exploziv. Ca dinamita 
ascunsă sub un strat grijuliu de vopsea și poleială. 


-Şi cred că ar fi trebuit să îl facem să plătească, de mult timp. 


Chiar dacă mă îndoiam de orice altceva, cu siguranţă, Quinn îl ura 
pe generalul Holland. Poate că la fel de mult ca mine. Dar de ce? A 
scuturat scurt din părul castaniu și a pornit din nou. 


-Ajunge cu asta, deocamdată. Dă-mi voie să îţi prezint restul 
grupului. 


Am urmat-o încet, scanând mental tot ce știam despre V.O. Și mă 
întrebam cum de nu dădusem încă de nimic. Ceva îmi scăpa. 
Undeva, de-a lungul drumului, avea să apară vreo capcană. Poate că 
și domolirea suspiciunilor mele făcea parte din plan. Totuși, în timp 
ce priveam părul lui Quinn legănându-se în mers, mi-am dat seama 
că eram sigură de un lucru. Ea chiar era fericită că mă avea acolo, 
indiferent de motiv. Prima persoană care știuse întotdeauna ce eram 
cu adevărat și care mă primise bucuroasă. 


Totuși. Asta nu însemna că aveam încredere în ea. 


De undeva de jos, din apropiere de capătul holului lung, auzeam 
doar niște zgomote. Un zăngănit. Un râset. Un strigăt brusc, urmat 
de voci înăbușite. Quinn a mormăit. 


- Copii, copii, a zis ea, dar tonul îi era ușor amuzat. O să vezi că 
lucrăm din greu aici, dar ne și jucăm la fel de mult. 


Trebuie să recunosc, îmi stârnise curiozitatea. Cu pașii ei mari și 
rapizi, m-a condus pe coridor. Pereţi albi, fibră sintetică pe jos. Holul 
a făcut o curbă mare, după care ne-am apropiat de niște uși deschise. 
Sunetele venite din interior s-au auzit mai tare: voci, râsete, ritmul 
sacadat, împușcăturile rapide poc-poc-poc ale unei arme înregistrate, 
bile de biliard lovindu-se unele de altele. 


Fără să vreau, am simţit speranţă în piept. Aveam să îl găsesc pe 
Hunter înăuntru? O parte din mine voia să îl revadă, iar o parte din 
mine trăia cu teamă de felul în care avea să mă trateze acum, că știa 
totul. Acum, când știa ce eram. 


Înainte să intrăm, pe hol s-au auzit pași, pe drumul pe unde 
venisem. Ne-am întors amândoi și l-am văzut pe Jensen grăbindu-se 
spre noi. M-am încordat, iar stomacul mi s-a strâns la vederea lui. 
Iată-l acolo, în ascunzătoarea V.O. Și a dispărut ultima fărâmă de 
speranţă că el nu mai lucra cu ei. Pe cât de evidentă fusese implicarea 
lui când încă eram acasă la el, faptul că dispăruse înainte de apariția 
lui Quinn îmi lăsase o urmă de îndoială. Dar în clipa aceea îndoiala a 
dispărut și a fost înlocuită de certitudinea trădării lui. 


Privirea lui m-a scanat din cap până-n picioare. Aparent mulțumit 
de ce văzuse, a făcut semn din cap spre Quinn: 


-E în regulă? 

-E bine, după cum poți să vezi. 

El a mormăit, iar eu am scrâșnit din dinți. 

-Fa e chiar aici și poate să vorbească pentru ea. 


Am făcut o pauză, apoi am adăugat: 


-Şi se întreabă cum poti să te accepti, știind cum ai trădat memoria 
mamei. 


Satisfactia pe care am simtit-o când a tresărit a fost scurtă. 
-Voi fi în sala de sport, dacă ai nevoie de mine. 

Quinn și-a arătat dinții albi. 

-Ceva probleme, Daniel? 


El s-a uitat la ea o clipă, fără o vorbă. Apoi, s-a încruntat, s-a întors și 
a plecat. 


-Fi bine, a fost interesant, nu crezi? a zis Quinn gânditoare. 


L-am privit cum se retrage și, fără să vreau, am simţit cum un cuțit 
mi se răsucește în piept. Nu e tatăl tău, mi-am amintit. E al lui Sarah. 
Voci ridicate s-au auzit înainte ca o ușă să se deschidă, în cealaltă 
parte a holului. Și, pur și simplu, a apărut Hunter. Privirea mea l-a 
sorbit cu lăcomie, verificând dacă are vreo rană sau vreo vânătaie. 
Nodul din stomacul meu, de care nici nu fusesem conștientă, s-a mai 
relaxat. Chiar era bine. Hunter era bine. 


Ochii noștri s-au întâlnit și parcă toate traumele din ultimele câteva 
zile s-au risipit. Ceva s-a simtit între noi și m-a făcut să rămân fără 
suflare. El a înghiţit greu, în timp ce dorința mă sfâșia, dureroasă, și 
am sperat, în ciuda evidenţei, că ceea ce avea să spună îmi va oferi o 
mică șansă. 


-Nu am terminat aici... 


În ușă a apărut fața Sophiei. Când ne-a văzut, vocea i s-a stins, iar 
zâmbetul îi era forțat. A dat din cap politicos, apoi a pus mâna pe 
brațul sănătos al lui Hunter. 


— Haide! 


Cu o ultimă privire curioasă spre mine, Hunter s-a întors și a 
dispărut înăuntru. Sunetul ușii închise mi-a făcut inima să bată din 
nou cu putere. Eram conștientă că privirea lui Quinn mă studia, așa 
că am lăsat capul în jos, să îmi ascund fața. 


-Dragostea e dată dracului, nu-i așa? a zis, în cele din urmă, înainte 
să mă îndrume spre cameră. 


Era atât de evident? 
Ameninţare detectată: 11 oameni pe o rază de 30 de picioare. 


Afișajul meu a apărut, enumerând înălțimea, greutatea și trăsăturile 
distinctive, în mai puțin de două secunde. Quinn a anunţat: 


-Ia uitaţi cine e aici. 


Toţi cei unsprezece oameni s-au oprit din ce făceau, iar pălăvrăgeala 
s-a întrerupt, de parcă un cablu ar fi fost tăiat cu un cuţit. Pentru o 
clipă neplăcută a domnit tăcerea și am văzut emoții diverse peste 
fețele lor. M-am pregătit să fiu respinsă. Câţiva erau adunați în jurul 
unei mese de biliard uzate, care o fi arătat mai bine cândva, în timp 
ce alții mă priveau de pe canapeaua unde se distrau cu niște jocuri 
video. Un alt grup era adunat în jurul unei cutii răsturnate și jucau 
cărți, un joc care implica și niște zaruri. Nu eram sigură de ce eram 
atât de surprinsă. Cred că undeva în mintea mea mă așteptasem la 


ceva steril, cum fusese sediul lui Holland. Prin comparație, locul 
acela era ca un... cămin. 


Murmure entuziaste, priviri de la unul la altul. Și cei mai mulți erau 
tineri. Nu mercenarii căliți la care mă așteptasem, deși mulți dintre ei 
păreau un pic duri. Bărbaţii de pe aleea din fața casei lui Jensen nu 
erau nici ei acolo. Am fost surprinsă să văd canapele și fotolii, o 
bucătărie mică în colţ, cu un cuptor cu microunde și un frigider, iar 
pe blat un dozator de suc, în genul celor din restaurante. O masă de 
fusbal era lângă una de biliard. Un televizor de o sută patruzeci de 
centimetri domina încăperea. În capătul celălalt, trei tineri stăteau în 
fața unor monitoare de computer și tastau ceva. 


-Fi bine, aceștia sunt oamenii mei, a zis ea și a întins brațele. 


Băiatul cel mai apropiat de noi și-a mestecat sendvișul și a ridicat 
pumnul. 


-Tehnologie gratis! a zis mestecând. 
Ceilalți aflați în apropiere l-au auzit și au repetat după el. 
-Tehnologie gratis! a răsunat în scurt timp prin cameră. 


M-am încruntat. Tehnologie gratis? Probabil că întrebarea mi s-a citit 
pe față, deoarece Quinn a răspuns: 


-Nu e ceea ce te așteptai să vezi? Nu-ţi face griji, banii sunt 
importanți pentru calitatea vieții noastre. Dar încercăm să-i câștigăm 
doar din afaceri importante și de la guvern și să subvenționăm 
scopul nostru cel mai important, să împărțim tehnologia cu masele. 
Informaţia ar trebui să fie gratuită, un drept, nu un privilegiu. 


Câteva ovaţii răzlețe. 


Apoi, Quinn s-a îndreptat, cu brațele încrucișate. Și s-a auzit vocea ei 
clară. 


-Nu vă bucurati prea mult încă. Sunt sigură că aţi auzit despre 
dispozitivul de urmărire. O să am nevoie de câteva răspunsuri, cum 
ar fi de ce noi nu am prevăzut asta, a zis și s-a întors spre cei din fața 
monitoarelor. 


-Niciuna dintre alarmele noastre nu s-a declanșat, a zis o brunetă cu 
ochelari. 


-Fi bine, află de ce! Jared, Teek, vreau actualizări, cât se poate de 
repede. Trebuie să recăpătăm controlul în privința asta. lar pauza e 
aproape gata. 


Ceva a bâzâit în buzunarul ei și a scos un telefon. S-a încruntat spre 
monitor, înainte să se întoarcă spre mine. 


— Trebuie să răspund, apoi mă întorc să te pun la curent. Dixon, poți 
să stai un pic cu Mila? 


Băiatul agitat, cu înfățișare asiatică, a lăsat cărţile și s-a tras de lângă 
masă, cu un zâmbet relaxat. 


— Sigur. 


Quinn m-a bătut pe umăr, apoi s-a întors și a ieșit din încăpere, 
lăsând o urmă de vanilie după ea. 


-Bine ai venit în Clubul Quinn, a zis el, legănându-se pe călcâie. 
Deci, chiar ești un android cu sentimente? Cum e? 


Intrebarea lui a fost directă, dar plină de curiozitate, nimic mai mult. 
Probabil că n-ar fi trebuit să mă simt atât de ciudat, dar mi-a pus 
capac. Nimeni nu mă mai întrebase asta. Nici măcar mama. 


Nu intenționasem să răspund, dar nu m-am putut abtine. Era bine să 
fii deschis. Să nu trebuiască să ascunzi cine ești. 


- Normal, ciudat, ambele în același timp. 
Zâmbetul lent al lui Dixon a scos la iveală un dinte strâmb. 


-Atunci o să te integrezi aici. Suntem o grămadă de ciudati, a zis, 
fără să pară îngrijorat. 


Nu, a făcut ca „ciudat” să pară o trăsătură. Neștiind ce să spun, l-am 
urmat spre masă, surprinsă de senzaţia neașteptată că mi se luase o 
greutate de pe umeri. Un băiat blond cu păr ciufulit, mușchi zvelți pe 
sub un maiou și un băț de chibrit între dinți a așteptat până când 
Quinn a ieșit din cameră, înainte să se ridice de la masa cu cărți. 


-Chiar e ea? a zis și mi-a aruncat o privire sumară. Per’ că nu pare 
deloc. 


-Şi cum te așteptai să arate, Leo? a zis băiatul cu păr sârmos de lângă 
el. Ca una dintre fetele din revistele pe care le ascunzi în sacul de 
dormit? 


A chicotit, dar Leo doar a ridicat din umeri. 


-Omule, ăștia fac o gagică de la zero, ar putea măcar să adauge un 
pic de... 


Mâinile lui au mimat niște semicercuri în zona pieptului. 


-Fără supărare, a adăugat. 


Băiatul cu păr sârmos a chicotit, în timp ce lângă mine Dixon i-a lovit 
piciorul. 


- Taci, Leo. 

Apoi, a șoptit spre mine. 

— Scuze. 

Păr sârmos a zis: 

- Omule, dacă aș fi în locul tău, aș tăcea. Cred că o enervezi. 
Leo a ridicat din umeri. 

— Scuzele mele. Dacă ajută, așa vorbesc cu toate fetele. 

Uau. Bine. 


-Nu știu dacă asta e mai bine sau mai rău, am zis, deși, dacă ar fi fost 
să fiu complet sinceră, aș fi recunoscut că mi se părea surprinzător 
de bine să fiu tratată ca și celelalte fete. 


Leo a răsucit chibritul cu dinţii, iar buzele crăpate i s-au curbat într- 
un zâmbet ușor șmecheresc. 


- Da? Bine. Imi place să-i las pe oameni să ghicească. 
In regulă. Poate că pe el aveam să îl evit. 


Un bărbat imens, ca un urs, cu păr roșcat, s-a ridicat în picioare, 
blocând drumul lui Leo. Părea să aibă cel puţin cu cinci ani mai mult 


decât blondul și trebuie că îl întrecea în greutate cu cel puțin treizeci 
de livre. 


— Ai manierele unui șobolan, a zis el rostind cuvintele ușor rârâit. 
Scotian. 
S-a întors și mi-a întins mâna. 


-Scuză-le pe brutele acestea, nu prea ies din spatele monitoarelor. Eu 
sunt Samuel, civilizatul din gaura asta de șobolani. 


M-am uitat la mâna robustă, iar privirea mea s-a întors în sus, să văd 
o gură mare, care zâmbea, și un nas lat. Piele albă și ochi căprui 
închis, care sclipeau vesel. 


- Mila, am zis și i-am luat mâna. 


A scuturat-o blând, înainte să îi dea drumul, iar gestul acela parcă a 
fost un balsam pentru nervii ce-mi rămăseseră. Ar putea să îmi placă 
tipul ăsta, mi-am zis. Și poate că asta însemna că se putea să îmi 
placă acolo. 


O blondă înaltă, care tăcuse până atunci, și-a tras scaunul, să facă loc 
pentru scaunul pe care Samuel îl adusese pentru mine. 


-Eu doar o să mă uit, am zis și m-am relaxat pe scaun. 


Era prea dificil să îmi dau seama dacă acceptarea lor era reală, dar nu 
cred că se prefăceau. Chiar dacă nimeni până atunci nu mă acceptase 
pentru ceea ce eram. Niciodată. Nici măcar Hunter. 


Am simţit un nou val de durere și mi-am înfășurat brațele în jurul 
taliei. 


Faptul că am recunoscut că nu știu să joc a generat un cor de voci 
surprinse și de instrucțiuni contradictorii despre cum să câștigi la 


poker. 
-Intotdeauna mergi pe cea mai bună mână. 


-Nu-l asculta, vezi ce puţine chibrituri are? Dacă rămânem fără 
curent, el e complet fu... 


- Oricum, pokerul e un joc pentru bărbaţi efeminați, fără supărare, 
doamnelor, a intervenit Samuel. 


Cineva a mormăit. 


—Of, iar începem. Hai să vorbim despre cum bărbaţii adevărați scot 
copacii din rădăcini, doar pentru amuzament. 


Leo s-a încruntat, evident, deloc bucuros să audă asta. S-a aplecat 
spre blondă și i-a luat o șuviţă de păr. 


- Hei, Abby, poate că în seara asta te răzgândești, în sfârșit, și mă lași 
să... au! 


La fel de rapidă ca un șarpe, ea îl apucase de mâna liberă, iar cu 
cealaltă mână îi vârâse chibritul sub unghie. Cu forță. El a sărit în 
picioare și a scuturat mâna, înjurând. 


—lisuse, Abby, ce dracu” e cu tine? Doar mă prosteam. 


Abby mi-a prins privirea și mi-a aruncat un zâmbet rapid, care i-a 
îmblânzit faţa osoasă. l-am întors zâmbetul. Eram destul de sigură că 
putea să îmi placă fata aceea. Dixon și-a trosnit încheieturile. 


-După cum vezi, cei mai mulți dintre noi ne putem purta de grijă. 
Efectul secundar al vieții pe stradă. Înainte să fim găsiți de Quinn, 
desigur. 


-Cum v-a găsit? 
A ridicat din umeri. 


-Pe unii dintre noi prin intermediul testelor. Ea sparge sistemul, îi 
găsește pe cei cu note mari, care nu au bani de facultate. Sau, uneori, 
prin comunitatea de hackeri. Mai devreme sau mai târziu, avem 
tendința să dăm de belea. Pe Samuel, de exemplu, l-a scăpat de 
închisoare. Ea ne spală, mă rog, mai puțin pe Russo. 


Tipul cu păr sârmos a aruncat cu o carte în el, în semn de răspuns. 


— Apoi, ne oferă acces la tehnologie și ne lasă să ne facem de cap. 
Viaţă de vis pentru un hacker. 


-Și, practic, ce faceţi? 

A ridicat din umeri. 

— Furăm rahaturi. 

Abby, care nu scosese o vorbă până atunci, a ridicat capul. 


-Nu doar furăm, totuși. Dăm și la alții. Furăm tehnologie de la 
bogați, astfel încât să o poată folosi și săracii. 


Mai aveam un milion de întrebări, dar chiar atunci s-a întors Quinn. 
M-a văzut și mi-a făcut cu mâna. M-am ridicat fără tragere de inimă, 
enervată că eram luată atât de repede de lângă ceilalți, la bătaia ei 
din palme. 


- Hei, voi asigurați-vă că faceţi tot ce trebuie. Și nu uitati, fiți cu ochii 
pe Holland. Nu stricați nimic, vreau ca monitoarele să meargă 
douăzeci-și-patru-din-douăzeci-și-patru și e-mailurile să fie citite cu 
atenție. Samuel, Teek, echipamentul video l-ați pregătit? 


- Lucrăm la asta, a zis Samuel salutând. 


Teek doar a mormăit din fața computerului. A aprobat din cap, 
mulțumită. 


— Perfect. 


Spaţiul s-a umplut de zgomotul scaunelor trase și de al oamenilor 
care se ridicau în picioare. 


- Dixon, vreau ca tu și Abby să o duceti pe Mila în sala de 
echipamente și să o pregătiți. 


Sala de echipamente. 
Să mă pregătească. 


M-au asaltat imagini cu laboratorul lui Holland, cu mașinăria lui de 
reprogramare. Niciodată. 


M-am dat înapoi, privind prin cameră după cea mai apropiată armă. 
-Nu mă pregătesc pentru nimic, am zis și m-am dat înapoi. 
Samuel a hohotit și m-a atins pe braț. 


-Jos, tigrule. Quinn vrea doar să se asigure că dispozitivul care 
împiedică detectarea ta funcționează, să putem ține armata departe 


de capul tău drăgălaș. Deși nu e atât de drăgălaș acum, cu felul în 
care mă privești, de parcă ai fi gata să îţi înfigi dinții în țeasta mea. 


Abby a pufnit. 


-Tu trebuie să ai grijă de cele drăguţe, Samuel. Ele sunt mereu cele 
care își înfig dinții în țeasta ta. 


Camaraderia lor relaxată mi-a alungat din tensiune. 
-Asta e tot ce vrei să faci? am zis privind direct spre Quinn. 


-O să te însoțesc pas cu pas, dacă vrei, a zis ea susținându-mi 
privirea. 


Nici urmă de ranchiună, pentru că îmi manifestasem suspiciunea. 
Fie era bună, foarte bună, fie chiar voia să mă simt confortabil. 
Ambele gânduri erau la fel de derutante, în feluri complet diferite. 
Nu reușeam să detectez nici cea mai mică urmă de minciună, la 
niciunul dintre ei. Și, potrivit lui Quinn, aveam nevoie ca 
dispozitivul să îmi fie reactivat. Altfel, când aveam să plec de acolo, 
Holland îmi va lua urma. 


Dacă plecam vreodată de acolo. Cu o strângere de inimă, mi-am dat 
seama că nu aveam unde să mă grăbesc în acel moment. Cândva, mă 
gândisem că poate Hunter... 


Privirea mea a fugit spre hol, spre locul unde el dispăruse în spatele 
ușii. Mă întrebam unde se dusese. Dacă acea ultimă privire peste 
holul zgomotos fusese ultima dată când îi văzusem chipul. 


Niște gheare mi-au strâns inima și mi-au făcut-o fâșii. Nu. Nu 
puteam să mă gândesc la așa ceva în clipa aceea. Nu când trebuia să 


mă concentrez. 
-Pe aici, a zis Dixon, agitându-și mâinile în buzunare. 


Mi-a aruncat un zâmbet fermecător, cu dintele lui strâmb, răsucindu- 
se și, practic, ieșind în fugă din cameră. Eu și Abby l-am urmat. Am 
mers pe un hol îngust, ca un semicerc, înainte ca Dixon să ne 
conducă prin niște uși. Am trecut de alți trei oameni care alergau în 
direcție opusă. În goana lor, abia dacă ne-au aruncat o privire. 


— Deci, ești pregătită? a zis Dixon. 


Am ridicat din umeri, apoi m-am oprit scurt, când am intrat într-o 
încăpere. Nu era mică, dar părea înghesuită, poate pentru că era 
plină cu tot felul de lucruri. Și, nu știu de ce, în aer plutea miros de 
rânced. De parcă la un moment dat fusese folosită ca debara. 
Covorul sintetic, uzat pe alocuri, cu o urmă ce ducea spre ușă. Când 
am intrat, pașii mei au scrâșnit pe fibrele rigide, simțind uzura 
neuniformă. Mai multe monitoare erau înșirate de-a lungul 
peretelui. Supraveghere video, m-am gândit. Fiecare monitor afișa o 
altă zonă, la fiecare cinci secunde. N-am reușit să alung senzația că 
eram și eu pe ecran. 


-În general, sunt programate cu imagini ale celor pe care îi vânăm, a 
zis Dixon, cu voce animată. Ne alertează, în camera principală a 
computerelor, când există o potrivire. Practic, sunt complet 
computerizate. 


Am vrut să mă întorc, dar o imagine de pe ecrane mi-a atras atenţia. 


Riggs. 


Dixon mi-a urmat privirea, a pălit, apoi a bâjbâit după o 
telecomandă, pe masă. Monitorul respectiv s-a oprit. 


— Scuze, a mormăit. Doar... Quinn e super, dar nu vrei să o trădezi. 


M-am încruntat. Era doar o imagine cu el, nimic mai mult. Și nu 
puteam să o învinovățesc pe Quinn pentru că era supărată. Riggs 
încălcase ordinele și încercase să îl rănească pe Hunter cu Taserul. 


M-am întors la inspectarea camerei, am văzut mesele mari risipite în 
jur. Pe ele erau aparaturi aflate în diverse faze de dezasamblare, de 
toate, de la harduri la un uriaș disc de satelit și chiar o 
monstruozitate pe care n-am reușit să o identific. Toate nuanțele de 
argintiu și de gri, dar cu o neașteptată explozie de culoare ici-colo, de 
la un cablu sau un înveliș din plastic. Părea mai degrabă un morman 
de vechituri decât un laborator, dar chiar și așa îţi dădea fiori. 


Aparaturi. Oricare dintre ele puteam fi foarte bine eu. 


Mi-am imaginat capul lui Trei topindu-se și am tresărit, cu o 
neașteptată senzaţie de pierdere. Mi-am mutat privirea, sperând să 
alung senzația. 


-Toate obiectele high-tech pe care le-am șterpelit de la un mare 
șmecher, care crede că măsurile lui de securitate sunt super, a zis 
Dixon, cu mândrie evidentă în voce, în timp ce își trecea degetele 
peste obiecte. Quinn și câțiva dintre ingineri lucrează la ele, în 
măsura în care au timp. Descoperă tehnologia, o copiază și o 
îmbunătățesc, apoi o împărtășesc lumii, la o fracțiune din costul 
original. Sau adesea o dăm gratis. Tot ce obținem de la armată e un 
plus. Crezi sau nu, avem o gamă largă de credinţe aici, dar cam toți 
suntem uniți pe frontul împotriva războiului. Și dacă există un lucru 


pe care istoria l-a dovedit, din nou și din nou, este acela că cercetările 
militare, dacă sunt lăsate pe mâna guvernului, duc întotdeauna la 
pierderi de vieți. 


— Așadar, voi chiar staţi pe aici și furati? 
Abby, un însoțitor tăcut până atunci, a vorbit, în sfârșit. 


-Nu e furt, dacă e vorba despre o informaţie de care poate beneficia 
toată lumea, a zis cu voce ușor răgușită. Toată lumea merită să aibă 
acces la tehnologie, nu doar bogatii. 


Dixon a zâmbit. 

-Abby e o idealistă, Dumnezeu să ne ajute pe toți. 

Abby i-a scos limba, iar eu am întrebat: 

-Şi ce sunteți? 

Dixon și-a frecat bărbia, de parcă s-ar fi gândit. 

- Eu? Sunt un fac-orice-e-nevoie-să-pun-mâna-pe-lucruri-bune. 
- Rahat, s-a prefăcut Abby că tușește. 

Apoi a zâmbit. 

-Nu-i place să-și arate latura mai blândă, asta e tot. 


-In fine, a zis el, dar, după felul în care și-a ferit privirea și a zâmbit, 
mi-am dat seama că așa era. 


Un petic de căldură tot mai mare se forma undeva adânc în mine, 
urmat de un val de nostalgie. Nu mai avusesem ceea ce aveau ei. 
Chiar și să fiu acceptată pe margine îmi dădea o senzație plăcută. M- 
am gândit la ce spusese Dixon despre armată. Despre idealurile 
antirăzboi și despre salvarea de vieți. Poate că aveam posibilitatea să 
îi ajut pe oamenii aceia. Poate că reușeam să îmi găsesc un loc acolo, 
să ajut la împiedicarea apariției unor viitori Holland. 


Peticul de căldură din pieptul meu a crescut, a crescut, până când a 
devenit ceva mai tangibil: speranţă. 


— Aici, a zis el și mi-a arătat un ungher din celălalt capăt al încăperii. 


Când m-am uitat, funcțiile mele de android au pornit și am scanat 
camera într-un ritm record. 


Draperii crem, plastic, atașate de o bară din metal, cu 38 de inele subțiri. 
Monitor de computer, diametru de 45 de centimetri. 


Masă pătrată, 25 centimetri, cu cinci cutii dreptunghiulare pe ea, toate din 
inox. 


Și, în mijloc, un pat reglabil, cu o pernă neagră cu trandafiri. 
Atârnată undeva deasupra era o cască metalică ciudată, plină de 
găuri și cabluri. M-am tras într-o parte, iar nesiguranta a luat locul 
determinării. M-am aşezat, apoi m-am răsucit până am ajuns întinsă 
pe spate, cu picioarele sus, cu capul pe tetiera încorporată. 
Zăngănitul tocurilor lui Quinn s-au auzit înainte ca ea să apară în 
ușă. Și-a aranjat o șuviţă de păr care îi căzuse peste față. 


— Așadar, suntem aproape gata să începem? 


Jensen a băgat capul pe ușă. Quinn i-a făcut semn să intre. 
-Vrei să te uiti? l-a întrebat. 

El mi-a aruncat o privire grăbită și a zâmbit. 

-Nu, mulțumesc. Anunţă-mă când ați terminat. 

O altă înțepătură, mai puternică decât ultima, la refuzul lui. 
Proasto, m-am dojenit. Nu aveam nevoie de el. 


Când m-am uitat în jur, minunându-mă încă o dată de cât de diferite 
erau lucrurile aici, comparativ cu ce mă așteptasem să găsesc, mi-am 
dat seama că simțeam ceva la ceafă. La sediul lui Holland, îmi 
dăduseră niște fișiere, înainte de al doilea test. Unul includea 
rapoarte despre un bărbat pe nume Trenton Blaine, care, potrivit 
informațiilor din fișier, era fondatorul V.O. Un altul conţinea poza 
unui bărbat mai tânăr, despre care se credea că era cârtița grupului. 
Desigur că poza fusese blurată, dar totuși. Niciunul dintre bărbații 
pe care îi văzusem până atunci nu se potrivea și nici nu auzisem pe 
nimeni care să vorbească despre un alt membru pe numele de 
Trenton. În plus, fiecare detaliu arăta că cea care conducea grupul 
era Quinn. 


- Cine e Trenton Blaine? am întrebat. 
Capul ei s-a întors brusc într-o parte, iar ochii albaștri i s-au mărit. 
-Unde ai auzit numele acesta? 


- Holland. El mi-a dat niște fișiere, când m-a capturat. 


A așteptat, cu umerii încordați, să îi spun mai multe. Când a văzut că 
nu ofer mai multe detalii, nici nu erau multe de spus, a lăsat garda 
jos. 


-Este pseudonimul unui tip care lucrează pentru noi uneori, dar 
vine rar pe aici. Are familie. L-am recrutat mai mult pentru misiunile 
speciale. 


A dat jos o imaginară scamă de pe costumul ei. 
-Nu ai văzut vreo poză? 
-Nu aveau. Aşadar, nu este fondatorul? 


Atunci, Quinn a râs, un râs din tot corpul, relaxat, care a umplut 
camera. 


-Nu. Asta am vrut să creadă Holland. E mai mult o momeală, dat 
fiind că el consideră că femeile nu sunt suficient de deștepte să 
conducă ceva. 


-Tot ce am citit la sediul lui Holland? Chiar și despre Agentul 
Portocaliu? Toate sunt false? 


A ridicat din umeri. 


-Să îți moară tatăl din cauza chimicalelor armatei îți pare un motiv 
suficient de enervare? 


— Dar cârtița? 


Quinn și-a făcut de lucru la monitor și a scuturat din cap. 


-Inventată. O vânătoare de vrăjitoare ca să îi distragă atenţia lui 
Holland. 


Asta mi s-a părut ciudat, dar ingenios. Dacă Holland știa de 
existența grupului, de ce să nu i se ofere o pistă falsă? Astfel, toate 
resursele lui se împrăștiau, în timp ce Quinn continua să lucreze fără 
probleme. 


A apăsat un buton de la patul meu reglabil și l-a ridicat încet, până 
când aproape că ședeam. Apoi, a prins casca ce atârna și a tras-o în 
jos. 


-OK, să începem. 

Casca mi-a înghițit capul, m-a învăluit cu mirosul de cupru și metal 
și mi-a prins craniul într-o închisoare lucioasă și răcoroasă. Respirații 
lente, adânci m-au ajutat să-mi relaxez mușchii gata-să-țâșnească. 


-Ce faci acum? 


A potrivit casca. Apoi, a tras în jos grămada de cabluri care atârna 
lângă ea. După ce a umblat într-o cutie argintie și a scos un pachet de 
ace lungi și subțiri, a început să atașeze un cablu de un ac, după care 
mi l-a înfipt în scalp. M-am așteptat să mă doară, dar desigur că nu 
am simțit nimic. Singura senzație de durere cu care fusesem 
programată se manifesta foarte rar. Tot ce am simtit a fost o prezență 
străină care îmi invada craniul. 


-Prima dată trebuie să localizăm dispozitivul de urmărire. Odată ce 
îl vom găsi, o să îl pot dezactiva pentru totdeauna. 


Vezi, nimic de temut, doar de câștigat. Totuși, pulsul meu galopa. Îmi 
amintea prea mult de un alt laborator. Sunetul scos de cineva care își 
dregea vocea ne-a întrerupt. Quinn s-a uitat peste umăr. 


-O, bun, ești aici. 


N-am putut să văd cine se apropia, dar am auzit hârșâitul greoi al 
unor pași pe covor. În fața mea a apărut un chip cu bucle roșcate. 
Samuel. M-am relaxat un pic. Nu știu de ce, uriașul scoțian mă făcea 
să mă simt în largul meu. 


-Samuel e expert în tot ce înseamnă AV și GPS, așa că o să mă ajute 
să fac niște ajustări aici. Pariez... 


S-a oprit și a umblat la cască, până când a potrivit-o exact, apoi s-a 
întors la tastatura de pe masa micuță. 


— Samuel, vrei să arunci o privire? 


Roșcatul m-a salutat vesel, înainte să se uite la monitor, fluierând fals 
o melodie. 


- Nu, nu acolo. Aici, a zis el. 
- Bine! Stai așa... 


Quinn a tastat ceva. Casca a început să se încălzească, învăluindu-mi 
scalpul cu o căldură uscată. O vibraţie slabă, ca a unui diapazon, mi- 
a trecut prin urechi. 


- Ah, ah, continuă să te uiţi înainte, m-a avertizat, când am vrut să 
mă întorc spre monitorul pe care ea îl supraveghea ca un uliu. 


Am zărit doar niște degete cu vârfuri roz zburând peste taste și 
vârful limbii ei ieșind printre dinţi, înainte ca Samuel să îmi atragă 
atenţia. 


— Uită-te încoace. Sunt sigur că nu ai mai văzut niciodată un 
specimen scoțian atât de arătos, nu-i așa, scumpo? a zis el și s-a 
întors încet, în timp ce vocea lui căpăta un accent exagerat. 


Când s-a întors din nou spre mine, mi-a făcut cu ochiul. 
- Așa. Te descurci perfect. 
Quinn a înjurat în barbă, dar o clipă mai târziu a bătut din palme. 


- Aha, exact cum mă gândeam, nu au făcut înregistrarea live, dar tot 
cred că se poate rezolva. Samuel? 


-Ştiu că o să fie greu să îţi iei privirea de la fizicul meu uimitor, dar 
continuă să privești drept înainte! 


Mi-a făcut din nou cu ochiul și și-a mișcat agale corpul mare spre 
Quinn. Am rămas întinsă acolo așteptând, ascultându-i cum 
șușoteau, protestând din când în când. Și mereu se auzea sunetul 
tastelor. 


În cele din urmă, s-a auzit triumfătoare vocea lui Quinn. 
-Cred că am reușit. Peste trei... 

Degetele ei s-au mișcat mai rapid. 

- Doi... unu. 

-Şi ești offline, a zis ea, dar a continuat să tasteze. 

- Hmmm... bine. Nu, nu... la naiba, a mormăit, bombănind. 


-Ce e? 


O pauză. 


—Of, nimic, sincer. Doar niște parametri pe care putem să îi 
schimbăm mai târziu, dacă va fi nevoie. Dar o să discutăm asta altă 
dată, a zis, când m-am încordat. Ei bine, deocamdată, asta e tot. Stai 
nemișcată, să deconectez totul... 


A trecut cam un minut, în care s-a auzit doar sunetul cablurilor 
scoase. Brusc, am fost liberă. 


-Poti să te ridici. 


Asta fusese tot? Făcuse exact ce spusese și se terminase? Nicio 
încercare de a-mi intra în cap? De a-mi copia datele? De a mă 
reprograma sau de a mă elimina sau de a mă dezmembra, să mă 
vândă pe bucăți? 


-Nu trebuie să pari atât de surprinsă, m-a tachinat ea, văzându-mi 
expresia. 


Pe un ton mai serios, a adăugat: 


-Uite ce e, știu că nu ai niciun motiv să ai încredere în mine încă, dar 
o să ajungem și acolo. Cred că acum e timpul să încheiem discuția 
noastră. 


Le-am făcut semn de rămas-bun lui Dixon și lui Abby și am urmat-o 
pe Quinn pe hol. M-a condus spre o încăpere de pe partea stângă. 
Din cât mi-am dat seama, eram în biroul ei; doar că nu prea era un 
birou, mai degrabă un mini-lounge. Pereţii erau acoperiți cu 
monitoare de patru pe patru și avea un birou în stil Ikea. Patru 
computere zumzăiau pe el. Într-un colţ era un raft autonom, pe care 
avea snacksuri și un espresso modern pentru cafea. Lângă el era un 


minifrigider. În afară de monitoare, pe pereți nu mai era nimic, cu 
excepția unei singure fotografii înrămate. A ei cu Holland, probabil, 
cu ani în urmă. Stăteau la o masă afară, undeva într-o curte. Nu erau 
îmbrățișaţi, dar felul în care își țineau capetele apropiate sugera 
intimitate. Chipul lui, încă neridat atunci, era în fața mea, iar furia s- 
a învolburat și a ieșit la suprafață, cu brațe negre, ținându-mi corpul 
ostatic. Ea mi-a urmat privirea și a dat din cap cu furie. 


-Ştiam că o să fim de acord în privinţa asta. 
-De unde îl cunoști? 


Buzele ei s-au întredeschis, dar înainte să răspundă s-a auzit o voce 
familiară, dinspre ușă. 


-Il cunoaște pentru că au fost împreună în armată. De fapt, ea e cea 
care a avut ideea de a te crea. 


Tata. Iata. 


Am alungat răspunsul instinctiv. Nu tata. Jensen. Nu, stai. Daniel 
Lusk. La fel de bine puteam să îl strig pe numele real, cum făcea 
Quinn. Abia atunci am procesat cuvintele lui și am sărit în picioare. 


— Cum? 
Jensen a intrat în cameră și s-a așezat confortabil pe canapea. 


— Aveai de gând să mă chemi sau ai uitat, în mod convenabil? a zis el 
calm, deși atitudinea lui era oricum numai calmă nu. 


Quinn doar a râs, iar trilul muzical a plutit prin cameră. 


— Atât de suspicios! a zis ea, tot calmă. 


Și tot cu o încordare ascunsă. Apoi, observând expresia mea 
surprinsă, a continuat. 


-Ştiu că sunt multe informații, dar are dreptate. Eu sunt cea care a 
venit cu ideea de a-ți da viață. Uimitor, nu? 


Uimitor, nebunesc, teribil și minunat. Ciudat. Zadarnic. În final, nu 
aveam suficiente cuvinte pentru a cuprinde toate emoțiile stârnite de 
declarația ei. Am înghițit, mintea îmi galopa, bombardată cu 
întrebări, nesigură pe care să o rostească prima. Nu prevăzusem asta, 
nu avusesem niciun semn, nici de la mama, nici de la Holland. Nici 
măcar de la Jensen. Avea să vină vreodată un moment când nu voi 
mai fi surprinsă de trecut? Un moment când, în sfârșit, să știu tot ce 
era de știut despre mine și crearea mea? 


In clipa aceea, adevărul părea o mare nebuloasă. O călătorie fără 
sfârșit, în care, exact când credeam că am ajuns la capăt, drumul vira 
brusc și mă arunca din nou în beznă. 


Quinn a oftat. 


-Să vedem... din moment ce Daniel nu pare să te fi pus la curent, 
sunt sigură că ești nerăbdătoare să afli toate detaliile. 


S-a lăsat pe spate, cu o privire absentă. 


-Eu am venit cu ideea de a folosi un android adolescent high-tech ca 
luptător antiterorist. Am petrecut câțiva ani documentându-mă, am 
pus cap la cap ideea, am explicat de ce credeam că ar funcționa. Cine 
ar fi suspectat de spionaj o adolescentă americană? Tu urma să fii cea 
mai mare realizare a mea. Voiam să dovedesc contemporanilor mei 
că se înșelau, că o femeie chiar poate realiza ceva în armată. l-am 


spus totul lui Holland. Chiar și atunci, încă îmi doream aprobarea 
masculină. Doar că... 


Vocea ei se ridicase la ultimele cuvinte. S-a oprit, și-a luat degetele de 
pe șanțurile pe care le făcuse în canapea și a început să le netezească. 


-Doar că el a furat ideea. Holland mi-a luat anii de transpiratie și 
sânge și și-a însușit munca mea 


— Cum? 
A râs, apoi, pe un ton dur: 


-In felul în care se obișnuiește. Eram împreună. Am avut încredere 
în el. 


Cuvinte simple, dar care mi-au făcut capul să se învârtă. M-am uitat 
din nou la poză, la capetele lor apropiate. 


—Impreună? Vrei să spui... 


-Eram iubiți. Eram tânără și proastă și, da, cu capul în nori, când 
cineva cu gradul lui mi-a acordat atenţie. Relația noastră era 
interzisă, desigur că era. lar el s-a asigurat al naibii de bine că o să 
rămână secretă. Așa că nu am avut nimic, nimic la care să recurg, în 
momentul în care am ameninţat că o să-l dau în vileag. Avusese grijă 
să șteargă tot ce ne-ar fi putut lega în afara muncii. A râs de mine, 
mi-a zis că sunt o proastă. Mi-a spus că nimeni nu m-ar crede pe 
mine și nu pe el, o femeie oarecare contestându-l pe marele general. 
Și știi ceva? Avea dreptate. Cea mai mare realizare a mea, dusă, și 
numai pentru că avusesem încredere oarbă. 


Nu m-am putut abtine să nu simt simpatie pentru ea, o furie 
corespunzătoare, în numele ei. Holland. Distrugea tot ce atingea. 


Daniel și-a dres vocea, lovind agitat cu picioarele în sofa. 
-Spune-i ce s-a întâmplat apoi. 
Quinn s-a încruntat spre el. 


— Ajungeam și acolo. După asta, m-am simţit prea umilită- prea 
furioasă- să mai rămân în armată. M-am simtit prinsă, nu aveam la 
cine să apelez și uram senzația aceea. Am intrat în armată să mă simt 
mai puternică, nu mai slabă, și voiam puterea aceea înapoi. În plus, 
poate că e meschin, dar îmi doream răzbunare. O merită, în multe 
feluri, a zis ea, în timp ce privirea de un albastru cristalin a întâlnit-o 
pe a mea. 


Da. Da, o merita. 


- Așadar, am înfiinţat Vita Obscura. Nu se ocupă doar de tehnologie 
militară, desigur, dar cu cât pot fura mai mult de la ei- în special de 
la Holland —, cu atât sunt mai fericită. Am recrutat cei mai buni 
hackeri și ingineri, plus câţiva dintre cei mai buni șmecheri din zonă, 
îmi sunt de folos când am nevoie să scot informații de la cineva. Și 
singurul lucru pe care întotdeauna l-am vrut înapoi ai fost tu. 


Și-a deschis larg braţele și a zâmbit, arătându-și inclusiv dinţii albi. 
-Bine ai venit acasă, Mila. In sfârșit, te afli acolo unde îţi este locul. 


Revoltă. Asta am simțit, instinctiv. Cu siguranță, mama nu credea că 
locul meu era acolo. Făcuse tot ce îi stătuse în putere să mă țină 
departe de ei. Dar, pe de altă parte, oare mama mă acceptase 


vreodată pe deplin? Sau doar avusese fantezii legate de o fiică 
pierdută? 


„Întotdeauna ai fost atât de curajoasă, Sarah.” 


Era posibil să fiu mai mult Sarah decât Mila? Imi amintesc cum 
mama fusese surprinsă de unele amintiri ale mele, de parcă nu 
fuseseră exact cum le programase ea. 


M-am uitat la Daniel. 

—Semăn cu Sarah? 

Bocancul lui a lovit podeaua. 

-Nu contează, a mormăit, după o pauză lungă. Nu ești ea. 
Apoi, de parcă vorbea cu sine, a adăugat: 


-Eşti leită ea, totuși. Când te-am văzut prima dată, a fost de parcă 
Nicole te înviase. 


De trei ori. Mama o înviase pe Sarah de trei ori. lar acum două dintre 
cele trei versiuni erau moarte, iar părți din Sarah dispărute odată cu 
ele. Suferinta m-a lovit din senin și am simtit că nu pot să respir. Și o 
parte din mine dispăruse pentru totdeauna. 


-Te simţi bine? a murmurat Jensen, de parcă aș fi fost un bebeluș. 


Oare vorbea cu mine? Șoapta unei amintiri. Faţa lui, doar că mai 
tânără, mâna mea mică în timp ce o prindea pe a lui, mult mai mare, 
când urcam în cel mai mare carusel pe care îl văzusem vreodată. El 
spunând: „O să fie bine”, în timp ce îmi ciufulea părul. lar vocea mea 
mai tânără și mai subţire, întrebând: „Promiţi?” 


— Ai zis ceva asemănător când ne-am dat în carusel, i-am zis. 


Am văzut cum gâtul i se încordează; gura i s-a deschis, dar n-a ieșit 
niciun sunet. S-a ridicat brusc și s-a întors, dar nu înainte să recunosc 
durerea din ochii lui. Și am simţit o strângere de inimă. Mama. Trei. 
Amândouă dispărute pentru totdeauna, din cauza mea. 


-Amintirile sunt normale? a întrebat el cu voce răgușită, tot cu 
spatele spre noi. 


-Ce înseamnă normal? a întrebat Quinn. Vorbim despre știință 
modernă, prototipuri. Nu există normal. 


-Problema e că Holland nu a făcut totul exact cum ar fi trebuit, 
desigur că nu. Cercetările originale nu erau ale lui și a trebuit să se 
bazeze pe cel care a venit după mine și care doar a urmat 
însemnările mele. 


Cel care a venit după el. M-am uitat la Jensen, iar inima mi s-a strâns. 
- Mama. 


-Eu și Nicole, da. Am lucrat după însemnările și diagramele lui 
Quinn. 


-Dar bunica m-a învăţat ca întotdeauna să las în afara rețetei pe care 
o dau cuiva un ingredient esenţial, astfel încât mâncarea să nu fie la 

fel de bună ca a mea, a zis Quinn. Așa că nu ești chiar cum mi te-am 
închipuit. Pentru pașii finali, am nevoie de acces la centrul creierului 
tău. 


Centrul creierului meu? Când a văzut tăcerea mea uimită, a ridicat 
mâinile. 


-Nu te panica. Depinde doar de tine. Orice upgrade. Pot să îţi fac 
upgrade la funcționalitate, să îți confer abilități pe care nu le-ai avut 
până acum. Un nou sistem de apărare. Pot chiar să te ajut să îţi 
stăpânești emoțiile, dacă vrei. Gândește-te. Gata cu suferința, gata cu 
regretele. Pentru totdeauna. Am văzut cum te uitai la Hunter, pe hol. 
Probabil că doare, a zis blând. Mama ta. 


Am tresărit. 


- Daniel. Meriti mai mult. Nu ai ales această viață și nu meriti să 
suferi pentru ea. 


Pentru o clipă, tentația mi-a dat târcoale și m-a îndemnat să îi accept 
propunerea. Să termin cu suferința. Să scap de durere, când mă 
gândesc la mama. Să scap de senzaţia de pustiire, când Hunter îmi 
va întoarce spatele pentru totdeauna, așa cum inevitabil avea să se 
întâmple. Dar cine o să fiu apoi? O versiune a lui Trei? Nu asta îmi 
dorisem în ultimele zile? Poate că, până la urmă, avea să fie mai bine. 


Ceva adânc îngropat în inima mea pseudoumană s-a revoltat. Asta 
era o lașitate. În plus, abia începeam să mă simt acceptată, pentru 
prima dată. Poate că viaţa acolo avea să fie suportabilă, chiar bună... 
cu emoțiile mele intacte. 


Quinn trebuie să îmi fi citit decizia pe față, pentru că a oftat. 
-Fi bine, doar gândește-te, da? E alegerea ta. Nu e nicio grabă. 
— Mulţumesc. 


Daniel se uita din nou la noi, cu o expresie enigmatică. A deschis 
gura, de parcă ar fi vrut să-mi spună ceva, apoi s-a răzgândit. 


- Acum, dă-mi voie să îți arăt zona de dormit. Te-am pus cu restul 
găștii, sper că e în regulă. 


Am simțit fiori pe piele, ca de la o briză răcoroasă, dar am aprobat 
vitejește. Deși toți mă acceptaseră până atunci, eram îngrijorată ce 
vor crede dacă vor avea un robot în mijlocul lor, peste noapte. Dar 
apoi am alungat îngrijorarea, hotărâtă să nu cedez acelei stări 
defensive. Acela putea fi un început și aș fi fost fraieră să nu profit de 
el. 


Quinn ne-a condus spre o ușă dublă aflată la capătul unui hol micut, 
care se deschidea într-un spațiu larg, ca o sală de sport. Complet gol, 
cu excepția paturilor așezate în două grupuri. Fiecare pat avea câte 
un sac de dormit bleumarin și o pernă asortată, iar gentile lor erau 


dedesubt. 
Samuel, Dixon și Abby erau deja acolo. 


—Fi bine, uite cine ne onorează cu prezenta ei, a zis Samuel, cu voce 
răsunătoare. 


Zâmbetul lui mi-a spus că mă tachina. 


—Of, îmi pare rău, Mila. Singurul pat liber e lângă al lui Abby, iar ea 
sforăie ca un afurisit de buldozer. 


- Ţine-ţi gura, a zis Abby și l-a lovit peste braț. 
Dixon s-a oprit din râs, cu ochii mari și o expresie surprinsă. 
— Hei, tu chiar ai nevoie să dormi? 


Înainte să am timp să mă încordez, Abby a strigat: 


- Dixon! 
Și-a tras pumnul în spate, gata să-l lovească, dar el s-a ferit. 


-Ce e? Fără supărare, Mila. Mă gândeam doar cât de tare ar fi dacă 
nu ai avea nevoie de somn, gândește-te la toate glumele de care ai 
avea parte în toiul nopții. 


Mi-a făcut cu ochiul și, pur și simplu, m-am simțit acceptată din nou. 
Ciudat cum ceva atât de neînsemnat poate fi atât de liniștitor. 


Samuel a mormăit așezat pe pat, în timp ce își scoatea pantofii. 


— Oricum, ea nu s-ar gândi la asta, pentru că nu are cinci ani, 
măgarule. 


Abby s-a prins de nas și s-a dat înapoi. 

-Of, Doamne, picioarele tale mai put mult? 

S-a întors spre mine și a netezit un pat care părea proaspăt făcut. 
— Aici o să dormi, haide să îţi arăt unde ne schimbăm. 


Mi-am reprimat un zâmbet și m-am uitat în jos, la hainele mele 
uzate. 


-Eu, hm, nu cred că am cu ce să mă schimb. 


-Of, ţi-am împrumutat niște pantaloni de trening și un tricou, cred 
că purtăm cam aceeași mărime. Sunt sub patul tău. 


M-am aplecat și am văzut că acolo era o geantă cu niște lucruri. Am 
luat pijamaua improvizată și am strâns-o. Imi dădea hainele ei, de 


parcă aș fi fost o fată obișnuită. Grija ei a stârnit în mine un val de 
emoție și a făcut ca ochii să mi se umple de lacrimi. 


— Mulţumesc, am zis încercând să mă șterg la ochi fără să vadă 
nimeni. 


—Of, Iisuse. Nu încă o plângăcioasă ca Abby. Îţi spun eu, fetița aia 
poate că e dură, dar plânge de câte ori vede o pisicuţă. E patetic, a 
glumit Samuel. 


-Îți arăt eu patetic, a strigat Abby și și-a scos un pantof, pe care l-a 
aruncat spre capul lui. 


El s-a lăsat în jos, iar râsul lui a răsunat prin cameră. 


-Ignoră-i, Mila. Nu se pot abtine, dacă sunt specii inferioare. Bărbaţi, 
a zis scuturând din cap. 


In timp ce am urmat-o spre baie, am permis unei alte scântei de 
speranţă să prindă viață în pieptul meu. 


Bine ai venit acasă, Mila, zisese Quinn. 


Scânteia s-a transformat în flacără și un nou optimism mi-a luminat 
pașii. Poate, doar poate, ea avusese dreptate. 


Când ne-am întors, camera se umpluse. Am avut parte de câteva 
priviri curioase, dar mai mult de zâmbete. 


-Mă bucur că ai venit, a zis o brunetă care avea patul de cealaltă 
parte a mea. 


Am zâmbit. 


După ce m-am întins pe pernă și timp de cincisprezece minute am 
ascultat-o pe Abby cum se plânge de băieți, s-a auzit: 


—Stingerea! 


— Cinci, patru, trei, doi, unu..., a numărat Samuel, apoi camera s-a 
cufundat în beznă. 


Cineva a țipat, iar eu m-am ridicat. 
Scanarea camerei: activată. 


Dar râsul care a urmat mi-a dat de înţeles că era ceva obișnuit. Farse. 
Normal. Aveam nevoie de un pic de timp să mă obișnuiesc. A durat 
ceva până când algoritmii mei de somn să intre în funcțiune, dar nu 
din cauza sunetelor- respiraţia, foielile, scârțâitul paturilor. Mă rog, 
poate că da. Dar în loc să fiu deranjată de zgomote, ele mi s-au părut 
chiar liniștitoare. Mi-au amintit că acolo, în acea încăpere, erau 
oameni care nu mă găseau respingătoare. Mi-au amintit că aș fi 
putut avea o viaţă reală. 


M-am întors pe o parte, iar valul de căldură a fost doar un pic 
diminuat de o răcoare plăcută. Pentru prima dată, fără Hunter, nu 
mă simțeam singură. 


Dimineaţă, când m-am trezit, sforăielile ușoare și respiraţiile adânci 
mi-au dat de înțeles că cei mai mulți încă dormeau. M-am dat jos din 
pat și m-am îndreptat spre baie, să mă schimb. Când m-am întors, 
holul era plin cu matinali și cu șoapte. Apoi, ca o ghiulea, s-a auzit 
din senin vocea lui Samuel: 


— Treziţi-vă, bastarzi leneși! 


O clipă mai târziu, toate luminile s-au aprins. Camera a prins viață și 
s-a umplut de gemete, ameninţări și insulte inocente. 


-Ai supraviețuit primei nopți? m-a întrebat Abby, încă ghemuită în 
sacul ei de dormit și frecându-se la ochi. 


— Așa se pare. 


Am urmat-o la micul dejun, în lounge, unde mâncarea era pregătită 
sub formă de bufet. 


— Hei, pariez că ai putea să mănânci cam o mie de cârnaţi pe zi, fără 
să te îngrași, mi-a zis Dixon, înfulecând niște ouă. 


Abby a dat ochii peste cap. 
-Şi cu ce diferă asta de tine? 
-Bine zis, a admis el, după ce și-a umplut gura din nou. 


Am zâmbit ascultându-le tachinările și din nou am simțit un val de 
nostalgie. Mi-am lăsat imaginaţia să zburde. Puteam să fac parte din 
asta. Sau poate că doar îmi făceam iluzii, pentru că alternativa era 
prea sumbră să o pot suporta. Fără mama, fără Hunter, nu aveam 
alte planuri dincolo de locul acela. Dincolo de prezent. Cumva, viața 
mea se rezuma la asta: fără Vita Obscura, nu aveam unde să merg. 


Spre sfârșitul micului dejun, Quinn a intrat în încăpere, binedispusă 
și proaspătă, îmbrăcată cu pantaloni negri de călărie și un jerseu 
verde. Purta aceleași cizme din ziua precedentă. 


— Mila, pot să vorbesc cu tine o clipă? 


Când am ieșit pe hol, am observat că avea în mâini un rucsac. 
Rucsacul meu. A oftat. 


— Imi pare rău să te deranjez cât încă nu te-ai instalat, dar va trebui să 
te punem în propria ta cameră. 


Am luat automat rucsacul pe care mi-l întindea. 
-De ce? 


-Mă tem că unii din echipă s-au plâns de aranjarea locurilor de 
dormit. Nu-ţi face griji, sunt sigură că e doar ceva temporar, până 
când te vor cunoaște mai bine. Dar ce facem noi aici e important, mă 
crezi sau nu, și nu pot să-i las nemulțumiți. Îmi pare rău. 


-Ce au zis? 


Noul meu entuziasm, pe care îl simțisem chiar în dimineaţa aceea, s- 
a spart ca un balon, lăsând în urmă o durere surdă. 


-Doar că s-au simţit un pic incomod, deocamdată. 


Am citit printre rânduri. Nu se simţiseră incomozi, eu îi făcusem să 
se simtă așa, prin faptul că eram diferită. Se cam terminase cu 
acceptarea. Mâna ei s-a așezat pe umărul meu. 


-Sunt sigură că e doar o chestiune de timp... și, hei, te alegi cu o 
cameră privată. Toţi te vor invidia, crede-mă. 


— Pot să întreb cine? 


Și-a dres vocea și s-a uitat în jos. 


-Probabil că nu ar trebui să îți spun asta, dar cred că nu fac niciun 
rău. Samuel a fost unul dintre ei. 


Samuel. Persoana cu care mă simțisem cel mai în largul meu. Asta 
înrăutățea lucrurile. Dar în timp ce mă conducea spre noul meu loc 
de dormit am vrut să îi spun că nu era cazul ca ei să mă invidieze. 
Nu îmi doream o cameră privată. Tot ce îmi doream era ca cineva, 
cumva, să mă accepte așa cum eram. Mă rog, o persoană cred că 
exista. lar aceea era Quinn. 


După ce m-a lăsat acolo, m-am făcut comodă în camera micuță, dar 
confortabilă, prea supărată să ies și să dau ochii cu lumea. Avea un 
singur pat, cu o pătură și un dulap, plus o noptieră micuță. Probabil 
că fusese debara, la un moment dat, transformată apoi în dormitor 
improvizat. Dar aș fi fost bucuroasă să renunţ la toate acele lucruri. 
M-am întins pe pat, privind tavanul și plângând. 


Trebuie să fi trecut o oră, până când am auzit pași pe hol. Ușori, 
familiari. Dar cu un ritm tot mai rapid, pe măsură ce se apropiau de 
ușa mea. Doar auzul apropierii lui și a fost suficient să îmi iuțească 
pulsul și să îl facă să galopeze. Inimii mele nu îi păsa cât la sută eram 
robot sau că fusesem creată într-un laborator. Inima mea tânjea, 
dorea, simțea. Implora o a doua șansă cu băiatul acela. Insista să se 
simtă sută la sută umană. 


De cealaltă parte a ușii, pașii au ezitat. Mi l-am imaginat cum își 
pune fruntea pe lemnul ușii, gândindu-se să plece. Urându-mă, deși 
undeva în adâncul sufletului poate că mai exista o urmă de speranţă 
pentru noi. O scânteie care nu avea să moară, în ciuda celor 
întâmplate. 


Am strâns pumnii, privind spre ușă și dorindu-mi să o deschidă. Și, 
cu toate că mă pregătisem pentru dezgustul de pe faţa lui, inima 
mea, proasta, biata și totuși mecanica mea inimă se agăța de acea 
mică rază de lumină. Poate, doar poate, faptul că eram parțial umană 
avea să însemne ceva pentru el. Privirea aceea pe care mi-o aruncase 
pe hol și cele câteva cuvinte. Nu mă ignorase, nici nu strânsese din 
buze, nici nu privise prin mine. Văzusem ceva sclipind în ochii lui 
albaștri. Emotie. Nu ură, nu furie. Altceva. 


Dacă putea să simtă ceva, exista o șansă pentru noi. 


Dar trebuia să facă el prima mișcare. Îmi promisesem că o să-i 
respect dorințele, chiar dacă asta însemna să nu mai vorbim 
niciodată. Să nu ne atingem niciodată. Să nu mai râdem niciodată 
sau să ne dăm în carusel, să nu mai împărțim niciodată bomboane 
sau să ne plimbăm pe plajă. Să nu ne sărutăm niciodată. 


— Mila? Sunt Hunter. 


Vocea lui era blândă, un pic mai răgușită ca de obicei. Aspră. Sunetul 
ei a format un ștreang în jurul pieptului meu, care s-a strâns și a 
adunat laolaltă fiecare bucăţică de dor și de dorință, până am avut 
impresia că voi face implozie. 


—Intră. 
Ușa s-a deschis încet și a intrat. 


Deși ne întâlnisem puțin în ultimele zile, vederea lui acolo, în ușă, cu 
părul drept, un zâmbet ezitant și degete neliniștite, care băteau 
darabana pe coapsa lui, mi-a înfiorat tot corpul. A intrat precaut, fără 
siguranţa de sine obișnuită. 


Buzele i s-au întredeschis, de parcă ar fi vrut să spună ceva, dar nu a 
ieșit nicio vorbă. lar eu priveam complet fascinată ochii lui. Ochii 
aceia care îmi făceau inima să accelereze, întâi un pic, apoi tot mai 
rapid. O rază de speranţă care vibra, galopa și lua foc. 


Pentru că ochii lui nu erau plini de dezgust sau de teamă, nici de 
furie. Nu, în adâncul ochilor lui albaștri am văzut o dorinţă care se 
regăsea adânc în mine. Sau, dacă e să fiu poetică, în sufletul meu. 


Picioarele îmi cereau să fug spre el; brațele mele își doreau nimic mai 
mult decât să se arunce în jurul lui și să nu-i mai dea drumul. Dar eu 
eram mereu cea care alerga spre el. Mereu eu, mereu mă băgam în 
sufletul altora, cu excepţia lui Quinn. Nu puteam să forțez, de data 
asta. Trebuia să vină el la mine. Liber. 


De parcă s-ar fi supus voinței mele, a pornit spre mine, cu privirea 
lipită de a mea. Parcă tot ce era în cameră dispăruse, parcă lumea 
încetase să existe în afara noastră. Un pas mai aproape, doi. Mai avea 
doar câțiva pași, apoi s-a oprit. 


Nuuuuul 


Lumea a revenit în capul meu, atât de zgomotos, încât eram 
surprinsă că el nu o auzise. M-am pregătit pentru respingerea care 
știam că va urma. 


-Mă gândeam că am putea să o luăm de la capăt. Bună, eu sunt 
Hunter Lowe. Părinţii mei sunt niște nebuni care fură tehnologie și 
mă folosesc ca pe un fraier să obţină informaţii. Of, și am uitat: îmi 
plac emisiunile cu adevărat cretine. 


A zâmbit, a ridicat o sprânceană și mi-a aruncat o privire cu 
subînţeles. 


A fost greu, la început. Chiar și atunci, știind că el știa, că totul era la 
vedere, era incredibil, sfâșietor de dureros și de greu să rostesc 
primele cuvinte. Dar odată ce m-am pornit, încordarea din pieptul 
meu a dispărut. De parcă fiecare cuvânt pe care îl rosteam elibera 
câte puţin din presiune, până când n-a mai rămas decât libertate. 


- Bună, eu sunt Mila și sunt android. Am fost creată în laborator, dar 
deși sunt în mare parte robot mă simt ca o persoană reală. 


Libertatea era înviorătoare, așa că am continuat. 


— Încă încerc să-mi dau seama cine și ce sunt, cum funcționez, ce 
nevoi am. De cele mai multe ori sunt confuză. Dar de un lucru sunt 
sigură. Când ţi-am spus că te iubesc nu mințeam. Tu, Hunter Lowe, 
ești cel mai bun lucru din viața mea nebună și zăpăcită. Când sunt 
cu tine, simt că trăiesc. 


A venit lângă mine și, cu un deget, a trasat blând o linie pe obrazul 
meu. Apoi, ambele mâini mi-au luat grijuliu fața, iar zâmbetul lui a 
fost ca o rază de soare. 


— Imi pare bine să te cunosc, Mila. 
-Cum merge? 


Știam prea bine prin ce trecea și, sinceră să fiu, părea să se descurce 
mult mai bine decât mine. 


-Cred că sunt în stare de șoc. 


Mâinile lui au alunecat de pe fața mea și le-au luat pe ale mele. 


-Parcă aș trăi într-o realitate paralelă sau parcă m-aș privi din afara 
trupului. Nu prea știu cum să explic. 


-Nu e nevoie. 


— Aș vrea să mă pot preface că toate astea nu se întâmplă. Că totul e 
un vis, iar când mă voi trezi vom fi din nou în Virginia Beach. 


Vom fi. Nu știam dacă îl voi mai auzi vreodată folosind acel plural. 
Brusc, o voce de femeie s-a auzit de pe hol. 
— Hunter! Peyton are nevoie de tine. 


Surprins, și-a lăsat mâinile să cadă de pe ale mele și s-a întors pe 
jumătate spre mama lui, care se apropia de noi. 


-Nu poate să aștepte câteva minute? 
Ea a zâmbit. 
-Mă tem că nu. 


Hunter s-a întors din nou spre mine, iar zâmbetul lui, minunatul lui 
zâmbet din colțul gurii, zâmbetul lui strâmb a reapărut. 


— Scuze. O să vorbim mai mult mai târziu. 
- Bine. 
S-a îndreptat spre ușă. 


- Vii? a zis când a ajuns lângă mama lui. 


- Imediat. Quinn vrea să îi transmit Milei câteva lucruri, mai întâi. 


A intrat în camera mea, iar eu, agitată, mi-am netezit repede bluza 
șifonată. Un detaliu mărunt, nesemnificativ, știam, dar era mama lui 
Hunter și, chiar dacă intuiam că era genul de persoană care și-ar fi 
manipulat și și-ar fi păcălit propriul copil, tot voiam să fac cea mai 
bună impresie posibilă. Deja cam irosisem ocazia de a părea o fată- 
complet-normală, prin faptul că eram un android, așa că trebuia să 
încerc să compensez prin orice alt mijloc. 


-Vrei să stai jos? am zis și m-am grăbit să îi trag un scaun. 


O mână pe umărul meu m-a oprit. M-am lăsat încet pe pat și am 
așteptat să facă la fel. 


—'Te-ai instalat confortabil? 


S-a foit pe marginea patului, cu privirea spre ușă. Am ridicat din 
umeri. Am sesizat o relaxare în umerii mei, în ținuta mea, de parcă o 
povară imensă tocmai ar fi fost ridicată de pe mine. Poate că eu și 
Hunter aveam de parcurs un drum lung, să ne recuperăm relația, dar 
cel puţin exista această posibilitate. 


-Mai bine decât mă așteptasem, date fiind circumstanţele. 


Zâmbetul ei mi-a amintit de zâmbetul lui Hunter: ușor într-o parte, 
dar plin de căldură sinceră. 


-Bun, mă bucur. 


M-a bătut pe umăr, înainte să-și pună din nou mâinile în poală. A 
tras aer în piept, iar zâmbetul a dispărut. M-am încruntat. 


-Ce s-a întâmplat? Quinn are vești proaste? 
Mâinile ei s-au încleștat. 


-De fapt, mă tem că eu am. Mila, am vrut să te prind singură pentru 
că voiam să vorbim despre Hunter. Ţi-a spus ceva despre trecutul 
lui? 


-Te referi la tatăl lui adevărat? 

A aprobat. 

-Deci știi. Bun. Cred că asta o să îmi ușureze misiunea. 

A zâmbit din nou, dar de data asta ochii ei erau triști. 

— Mila, văd ce simți pentru Hunter și ce simte el pentru tine. 


S-a oprit, iar eu am așteptat tăcută, încercând să pretind că stomacul 
meu nu tresărise de bucurie. Ce simţea pentru mine? Asta însemna 
că simtea la fel ca mine? 


A oftat greu și și-a adunat umerii. De parcă s-ar fi pregătit pentru 
ceva. 


-Văd și nu pot lăsa lucrurile așa. 
Stomacul meu s-a strâns. 
-Ce vrei să spui? 


Mi-a evitat privirea. 


-Cred că știi ce vreau să spun. Hunter a suferit mult. Tatăl lui, care e 
o ființă oribilă; adaptarea cu un tată vitreg; apoi asta, pe care sunt 
sigură că o vede ca pe încă o trădare. Merită o șansă la o viață 
normală, o viață fericită. Poate că îţi pare puternic, dar eu am văzut 
rănile lăsate de tatăl lui. Sunt adânci. 


Mi-am strâns degetele pe așternut, cu o strângere în gât. 
-Dar niciodată nu i-aș face rău... 


-Nu intenționat, sunt sigură, a intervenit. Dar nu l-ai rănit deja 
mințindu-l? 


O lovitură în inima mea. 

-Şi braţul lui? 

Două. 

-Nu l-ai pus în pericol, prin faptul că nu i-ai spus adevărul? 
O lovitură direct în inimă. 


-Poate că noi nu suntem o ameninţare, dar generalul Holland cu 
siguranţă că este. 


Străpunsă. 


Am deschis gura să protestez, dar nu am găsit cuvintele. Fără 
argumente. Chiar dacă unele dintre cele spuse de ea erau ipocrizii. 


-Uite ce e, știu că trebuie să fie greu pentru tine și îmi pare rău să fiu 
eu cea care îți spune asta. Dar în adâncul tău sunt sigură că înţelegi. 
El merită o fată pe care să o poată iubi cu adevărat, cineva mai... ca 


el. Cineva care nu aduce haos în viața lui, cum a făcut tatăl său. Dacă 
într-adevăr ţii la fiul meu, te rog... lasă-l. 


În timp ce vorbea, ochii ei parcă mă implorau să o iert. Dar nu era 
nimic de iertat. Nimic, cu excepția adevărului. lar adevărului, așa 
cum învățasem, nu îi pasă cum te face să te simţi. Adevărul putea fi 
brutal. Nu, nu aveam argumente, pentru că în adânc înțelegeam. În 
adânc, știam că avea dreptate. Nu asta îmi spusesem și eu tot timpul? 
Știusem că era dovadă de egoism să îl implic pe Hunter. Știusem că îi 
risc viaţa. Știusem că nu trebuia să fim împreună. Dar îmi doream 
atât de mult ca logica să dispară. Să mă înconjor doar cu emoţiile 
mele, astfel încât să mă pot desfăta cu felul în care el mă făcea să mă 
simt. 


Mi-am lăsat capul în jos. De-a lungul timpului, făcusem alegeri, dar 
niciuna bazată pe adevăr. lar adevărul era că eu nu eram bună 
pentru Hunter. Adevărul era că trebuia să îl las în pace. Dar nu 
înainte să îi pun o întrebare importantă. 


-De ce? am întrebat simplu. 
Sprânceana ei dreaptă s-a arcuit. 
-De ce ce? 


-Dacă Quinn mă voia atât de mult, de ce nu m-ati luat imediat de la 
Dairy Quinn? De ce l-aţi încurajat pe Hunter să mă cunoască? 


Am observat cum faţa ei s-a încordat, cu fiecare adăugare a mea, dar 
am continuat, sperând că a înţeles bine, deși se cam foia. 


-Eu doar... nu înțeleg. 


-Noi doar urmam ordinele, a zis impasibilă. 
— Asta ce înseamnă? 


— Aș vrea să îți pot spune. Și lui Hunter. Și el m-a întrebat același 
lucru. 


Am simțit cum o mână mi se așază pe umăr și mă strânge. 
-Quinn e singura persoană care îţi poate da această informație. 


Patul a scârțâit când s-a ridicat, iar eu am auzit pași care se retrăgeau 
spre ușă. Fără să înalt capul, am strigat pe un ton neutru: 


-Ea chiar voia să îmi spui ceva? 

- Da, a zis încet. Voia să îţi spun că Daniel a plecat. 
Asta m-a făcut să ridic capul. 

-A plecat? Unde? 

A fluturat din mâini. 


-A plecat. l-ar fi zis că apropierea de tine e prea grea, având în 
vedere... mă rog, știi tu. 


Nu am răspuns. Doar mi-am pus capul în mâini și am lăsat durerea 
să mă cuprindă. Nu recunoscusem față de mine, până în clipa aceea, 
că sperasem să reconstruiesc un fel de relaţie cu Daniel. Ce prostie, 
am știut. Niciodată nu mă văzuse ca pe o fiică, la fel cum Hunter nu 
mă va vedea niciodată ca pe o iubită. Pentru că toți văzuseră clar un 
lucru pe care eu nu îl văzusem până în clipa aceea. Nu eram om și 
niciodată nu aveam să fiu. Dar părțile umane pe care le aveam? Erau 


inutile. Nu, mai rău decât inutile. Dăunătoare. Toţi cei la care țineam 
sau care țineau la mine sfârșeau prin a suferi. Mama. Lucas. Hunter. 
Iar acum Daniel. 


Și unde ajungeam cu asta? Ce îmi rămânea? In afară de suferință, de 
această teribilă durere? 


Respirația mea a devenit sacadată, în timp ce mă luptam pentru ceva, 
orice, care să îndulcească agonia. Aș fi vrut să pot smulge, pur și 
simplu, toată acea durere și să o bag undeva într-o groapă. Toată 
speranța mea dispăruse. Mă păcălisem în tot acel timp. Nimeni nu 
avea să mă accepte vreodată așa cum eram. Nimeni nu avea să mă 
iubească pentru ceea ce eram. 


Am izbit patul, din nou și din nou, până când salteaua a devenit o 
grămadă de găuri. Ce risipă. Atâtea sentimente egale cu zero. Dacă 
aș fi putut să le canalizez spre ceva productiv. Dacă aș fi putut să îmi 
împiedic inima să se simtă de parcă ar fi fost sfâșiată bucată cu 
bucată. 


Apoi, mi-am amintit. Quinn. Ea avea soluția pentru mine. Ea avea un 
scop. O cauză. Tot ce trebuia să fac era să mă supun upgrade-ului, iar 
apoi Holland, cel care mă trimisese în această gaură neagră a 
disperării, care-i făcea pe toți cei din jurul lui să sufere, fără 
remușcare, avea să plătească. Dacă eu eram egoistă, el era un 
narcisist absolut, unul de primă clasă. 


Dacă nu puteam să îl am pe Hunter sau o adevărată viață umană, 
atunci sentimentele mele erau inutile, oricum. O reamintire 
dureroasă, chinuitoare a tot ce nu puteam avea. Cum puteam să mă 
gândesc la ceva, la orice, când puteam să jur că inima mea avea 
milioane de fisuri, iar în final avea să se transforme în praf? Cum 


puteam să gândesc logic, când simțeam că toată ființa mea era pe 
cale să se despice? Emoţiile mele... nu puteam să funcționez cu ele. 
Nu puteam să respir, nu puteam să gândesc. Quinn avusese 
dreptate. Emoţiile mele trebuiau să dispară. 


-Cred că iei o decizie foarte înțeleaptă. Sunt foarte mândră de tine, a 
zis Quinn, în timp ce mă pregătea, pe o masă, o oră mai târziu. 
Reacţiile tale emoționale sunt zdrobitoare și nu ai nevoie de așa ceva. 
În felul acesta o să te poți concentra pe Holland. Nu te vei mai simți 
vinovată pentru moartea lui Nicole. 


Nu doar moartea mamei. Și a lui Trei. O parte din mine despre care 
aflasem abia când fusese prea târziu. Și era vina mea pentru 
amândouă. 


Nu. Vina lui Holland. 


În timp ce stăteam acolo, îndoielile mele inițiale au făcut loc unei 
porniri mai profunde, primare. O dorinţă tot mai mare de a-i cere lui 
Quinn orice știa. În fond, orice upgrade însemna putere, iar puterea 
însemna o șansă mai bună de a-l pedepsi pe Holland. Aveam de 
gând să-i permit lui Quinn să-mi scoată sentimentele, disperarea, 
durerea, și încă bucuroasă. Mă făceau să sufăr. Mă făceau să sufăr 
incredibil de tare. lar în schimb îl voi distruge pe Holland. Reputația 
lui, viața lui, tot ce avea. Asta merita. 


-Eşti gata? 


Upgrade. Functionalitate îmbunătățită. Control emoțional. 
Diminuarea suferinței. Deși știam că trebuia să țin garda sus, m-am 


simțit vrăjită de ea. Am ridicat ochii lucioși și am aprobat. 
— Gata. 


Gata pentru Mila cea nouă, îmbunătățită. Gata să nu mai sufăr, o 
dată pentru totdeauna. Faţa lui Hunter mi-a apărut în minte, 
stârnind un dor imens. Mi-am îndoit degetele. Dorul nu ducea 
niciodată la ceva bun. Crea doar suferinţă și dezamăgire, distrugere 
și moarte. Singurul lucru după care voiam să tânjesc de atunci încolo 
era răzbunarea. 


Mi-am pus mâinile în poală, alungând orice urmă de îndoială. Eu nu 
eram Sarah. Nu era nimic de salvat la mine. 


- Quinn? Suntem gata? 


A apărut Samuel, cu o ţinută ceva mai neglijentă. Cămașa îi era 
șifonată, iar în ochi i se vedeau vinișoare roșii. 


— Dap. Ai venit la tanc. 
Samuel s-a oprit la câteva picioare de masă. 
— Suntem... ești sigură că vrei asta? 


Întrebarea părea să-i fie adresată lui Quinn, dar se uita la mine. Încet, 
intenționat, Quinn s-a ridicat în picioare. În ciuda staturii mici, ținuta 
ei sugera că avea gheare sub exteriorul drăguţ, gata să atace. Evident, 
nu îi plăcea să fie luată la întrebări de către subordonați. 


- Amândouă suntem foarte sigure, mulțumesc, Samuel. 


Tonul tăios a alungat amabilitatea cuvintelor ei. Samuel a ignorat-o și 
a continuat să se uite la mine. A ridicat o sprânceană roșcată, de 


parcă mă îndemna să răspund. Nu înțelegeam de ce îi pasă. Nu după 
ce reușise ca locul meu de dormit să fie schimbat. Poate că acolo, în 
laborator, nu îl incomodam. 


- Da. 

Umerii i s-au lăsat un pic, înainte să se îndrepte. 

- Bun. Să trecem la treabă, a zis el, brusc serios. 

Quinn se uita la el cum umblă cu instrumentele, înainte să ofteze. 


-Aşa va fi mai bine. Pentru noi toți. Dacă Holland credea că o să mă 
dau la o parte, pur și simplu, și o să fac ce vrea, m-a subestimat. 


— Asta e răzbunarea ta, a mormăit Samuel în barbă. 


Respirația lui Quinn s-a oprit, iar expresia ei a devenit furtunoasă. 
Am crezut că va spune ceva, dar m-a surprins uitându-se la mine și 
atât. 


-În regulă, atunci. Să facem upgrade-urile. 


Upgrade-uri. Încă o dată, cuvântul mi s-a învârtit prin cap, iar în 
adâncul meu s-a trezit o foame. Cândva, orice referire la funcțiile 
mele de android ar fi umplut de jenă venele mele fabricate. Acum, 
simțeam doar putere. 


Mintea mea rătăcea, în timp ce ei s-au pus pe treabă. O auzeam pe 
Quinn vorbind. Îmi spunea cum Holland o contactase, de fapt, să o 
întrebe dacă putea să îl ajute cu „proiectul” lui pierdut, cum mă 
numise el. Îmi spunea că o să-l dăm în vileag, de prost ce era, și o să-l 
trimitem unde îi era locul, prin umilire publică. Îmi spunea să nu-mi 


fac griji, pentru că totul va fi bine. Imi spunea că nu va trebui să mai 
îndur suferință emoțională. 


Poate că în final amândouă vom fi mulțumite. 
Cel puţin eu nu voi mai suferi. 


- Bun, prima parte s-a rezolvat. Acum, următoarea. E timpul să-ți 
schimbăm configurația emoțională. 


Configurația emoțională. M-am gândit la Hunter, la mama și am 
simțit o cascadă de durere. Eram pregătită pentru insensibilitate. 


-Nu îți oprim emoțiile, să știi, doar ţi le controlăm cu un nou 
microcip. Stabilim un prag nou pentru toate emoțiile care te-ar putea 
afecta sau te-ar putea face să suferi. 


Am zărit sclipind dinții lui Abby, în timp ce își mesteca buza. 
-Care e rostul? 


Ni se alăturase în timpul procedurii. Quinn nu s-a sinchisit să o 
privească. 


-Suferă, ăsta e rostul. Crezi că e de ajutor sau măcar necesar? 
-Dar îi păstrezi unele dintre emoții? a întrebat Abby. 


-O, da. Furia. Și ura. Acestea îi vor oferi energia necesară să-și ducă 
la îndeplinire treaba. 


In timp ce îi ascultam cuvintele, mă întrebam ce voia să spună. Putea 
cumva să apese câteva butoane, să implanteze un întrerupător și, 
pam! Durerea mea avea să dispară? Chiar voiam asta, presupunând 


că va funcționa? Îmi doream asta? M-am gândit la mama. La Sarah. 
La partea din mine pe care o ucisesem. Un pumn mi-a strâns inima, a 
scos viața din ea și am concluzionat că da. Aș fi dat orice ca totul să 
dispară. 


Privirea lui Quinn era vigilentă, de parcă putea să vadă conflictul din 
interiorul meu. 


-Nu-ti face griji, mi-a spus, o să-l batem pe Holland la propriul joc. 
O să reușim acolo unde el a dat greș. Nu crezi că e timpul să 
plătească pentru ce i-a făcut mamei tale? 


Nu doar ce îi făcuse mamei, ci și felul în care mă asmuţise împotriva 
lui Trei, împotriva mea. Și, brusc, totul mi s-a părut prea greu de 
suportat. Să o văd pe mama murind. Să o văd pe Trei- pe Sarah- 
cum se topește. Mai erau mama și Jensen, amintiri pe care le 
simțeam, dar nu puteam să ajung la ele. Și mai erau amintirile la care 
puteam să ajung, dar îmi doream să nu le fi văzut niciodată. Sânge. 
Moarte. Eu, când iroseam prețiosul timp cu mama, fiind 
morocănoasă. Era chiar și o fată pe care nu o cunoșteam, dar a cărei 
viață era pentru totdeauna legată de a mea. Împreună, ele protestau 
în interiorul meu, mă făceau să simt, să sufăr, să tânjesc și să 
sângerez, deși nu aveam sânge adevărat și, brusc, nu mi s-a părut în 
regulă, era prea mult, valuri copleșitoare de disperare, care mă 
trăgeau sub ele, îmi apucau gleznele și mă trăgeau în jos, până când 
n-am mai reușit să sper că voi mai ieși vreodată la suprafață. 


Prea mult. 


Voiam să dispară. Voiam ca totul să dispară. Ideea că măcar o dată aș 
putea alunga sentimentele acelea care mă trăgeau într-o groapă a 
disperării suna ca o salvare pentru mine. Eram android, iar acum 


legăturile mele umane fuseseră tăiate. Nu voiam ca emoțiile să-mi 
amintească ce pierdusem. Și cât de mult mă afectase acea pierdere. 


Sarah. Auzeam numele șoptit în capul meu, de parcă îmi dojenea 
alegerea, iar eu am ezitat. O parte din mine era umană, la urma 
urmei. O parte din Trei fusese umană. lar eu o ucisesem. 


Mâinile mele s-au încleștat. 
Quinn s-a încruntat. 
- Gândește-te la Holland. Sau la răzbunare. La cât de mult îl urăști. 


Emoţiile s-au aprins repede, în clipa în care mi-am amintit fața lui 
Holland. Il uram cu fiecare fibră a ființei mele. 


- Bun. Perfect. Acum, stai nemișcată, a zis Quinn. 


A schimbat câteva ace, de data asta, în apropiere de spatele craniului 
meu, apoi s-a întors la computer. Am auzit un clic, apoi am simțit 
ceva cald și o vibraţie puternică prin cap, concentrată doar pe o 
suprafață mică. A urmat un bâzâit electric, care s-a înfășurat ca o 
rețea, până când a înconjurat toată acea porțiune a creierului meu. 
Quinn umbla la butoane, în timp ce rețeaua se strângea. Alți membri 
ai grupului intrau și ieșeau, cu excepţia lui Abby. Ea rămăsese lângă 
mine, răsucind în jurul degetului o șuviță de păr blond, cu privirea 
fixă. Din când în când, se încrunta, dar în cea mai mare parte a 
timpului doar a stat acolo privind. În tăcere. 


In cele din urmă, Quinn trebuie să fi fost mulțumită de informațiile 
de pe monitor, pentru că și-a întins braţele și s-a ridicat. 


-Cred că totul e gata. Mila, ce simti în legătură cu pierderea mamei 
tale? 


Am simtit ceva iritant, un spasm trecător. Dar parcă ceva îl împingea 
la loc, până când a rămas doar o amorțeală plăcută. Undeva, o voce 
slabă șoptea în capul meu, spunându-mi să mă lupt cu acel brusc 
atac de apatie. Dar de câte ori încercam, parcă mă loveam de un 
tavan, parcă emotiile mele se izbeau de ușile unei cuști, până când se 
risipeau. Și odată calmul instalat m-am întrebat de ce să mă lupt cu 
asta? De ce să alung ceva ce mă ajuta să dețin controlul, să mă ghidez 
mai mult după logică? 


— Bine, am zis încet. Nu am detectat nicio urmă de revoltă. 


- Minunat. Totul va funcționa foarte bine. Acum trebuie doar să fac o 
scanare și vom fi gata pentru următoarea fază. 


A luat un scaner portabil, asemănător cu cele pe care le-am văzut în 
aeroporturi, și l-a mișcat în sus și în jos de-a lungul membrelor mele. 
S-a oprit în zona abdominală, cu o cută de nedumerire pe nas. 


- Samuel? 
- Da, am înţeles. 


Tăcere, pentru un moment, timp în care el a scos acele din scalpul 
meu, apoi a zis: 


-Poti să îl muţi un pic spre dreapta? 
Ea s-a conformat. 


-Ce e? 


— Vino și aruncă o privire. 

Vocea lui părea serioasă. 

-E totul în regulă? 

Mai multă tăcere. În cele din urmă, Quinn a vorbit. 

- Bine. Totul e în regulă. Doar o eroare de sistem. Acum, următorul. 
L-am auzit pe Samuel târșâindu-și picioarele uriașe. 

-Nu știu..., a început el, dar Quinn l-a întrerupt. 

-Ştiu eu. Încă avem de făcut ultimul upgrade, apoi suntem gata. 
-Următorul upgrade? 

— Haide, să îi dăm drumul, a zis ea, ignorând întrebarea mea. 


Am făcut ce mi-a cerut și am urmat-o afară din încăpere, apoi pe ușa 
de alături. Un spațiu mic. Și gol, cu excepția unui dulap metalic. 
Samuel a venit și el și, în timp ce eu mă așezam pe masa joasă, o 
sprânceană i s-a încruntat. 


-Eşti sigură de asta? a zis cu voce joasă, fără să își ia privirea de pe 
fața mea. 


Quinn a scos un fel de haină groasă-ca-o-rochie și și-a tras-o peste 
cap. Era dintr-un material rigid. Ca un fel de scut. 


-Nu-ti face griji, totul va fi bine. 


Apoi, a băgat mâna în buzunar și și-a pus pe cap niște căști, pe care 
și le-a potrivit până a mormăit mulțumită. Dar era evident că Samuel 
nu era sigur că totul va fi bine. 


— Pregătește-te, Mila, pentru asta, te vom adormi, a zis ea. 


A deschis dulapul metalic și a scos un alt fel de cască. Aceasta era 
solidă, groasă. După ce mi-a pus-o pe cap, a conectat-o printr-un 
cablu de ceva din interiorul dulapului. Brusc, am simțit cum ceva îmi 
apasă craniul, croindu-și drum înăuntru și exercitând o presiune tot 
mai mare în interior. Apoi, am simțit o intruziune în mintea mea. 


Somn. 


O imagine a camerei mi-a apărut în fața ochilor. După care, deodată, 
parcă aș fi trecut la un alt nivel de conștientizare. Puteam să văd 
camera, pe Quinn și pe Samuel, dar nu înțelegeam nimic. Parcă doar 
eram acolo, în stare de adormire. Un urs care hibernează, așteptând 
să apară primele semne ale primăverii, să se poată trezi și el. 

Restart. 


Mi-am recăpătat cunoștința pe canapeaua din lounge-ul lui Quinn. 
Când am redevenit conştientă, am observat că ceva părea altfel la 
corpul meu. Mă simțeam mai grea, cumva. lar undeva în mintea mea 
dădea târcoale o prezenţă străină. Ascunsă, dar clocotind de o forță 
neutilizată. Asta ar fi trebuit să mă îngrijoreze, dar... nimic. Nicio 
durere, nici urmă de neliniște. Totul părea calm, seren. M-am ridicat 
în fund, apoi în picioare. Mișcare, coordonare, corpul meu părea să 
funcționeze. 


M-am învârtit prin cameră și am trecut în revistă ce era în jur. Totul 
era ca înainte, cu o excepţie: poza cu Quinn și Holland dispăruse. 
Am simtit căldură în stomac, iar mâinile mi s-au încleștat. Nu era 
anxietate, dar părea că furia era încă în repertoriul meu emoțional. 


Holland. 


S-a auzit un clic. Am ridicat privirea, la timp să văd că ușa se 
deschide și intră Hunter. Corpul meu s-a încordat, pregătit să simtă 


durere, să se înece, să simtă durerea acută provocată de faptul că 
iubești pe cineva pe care știi că nu îl vei avea niciodată. M-am 
pregătit pentru valul de bucurie care mă copleșea mereu la vederea 
lui. 


In schimb, am simţit un vid. Serenitate. Parcă vedeam un străin. M- 
am uitat la faţa lui Hunter și am simțit... nimic. 


Nici măcar ușurare. 


-Quinn mi-a spus că ai fost supusă unei proceduri destul de 
serioase. Ești bine? 


A traversat încăperea și s-a oprit în fața mea, apoi, după o ezitare, a 
mormăit „la naiba” și m-a tras într-o îmbrăţișare strânsă, cu un 
singur braț. Am simțit greutatea braţelor lui, presiunea pieptului său 
pe al meu. l-am simţit mirosul de săpun și de lemn de santal, plus 
respirația în părul meu. Am perceput toate acestea și, totuși, în 
adâncul meu, nu am simțit nimic. Nicio tresărire. Doar un vid 
plăcut. Un adevărat vid. 


Nu am ridicat braţele să îi întorc îmbrăţișarea. De ce să mă 
sinchisesc? Doar am așteptat să termine. 


Într-un final, a lăsat braţele în jos și s-a dat înapoi, încruntându-se. 
Și-a îngustat privirea și le-am văzut culoarea. Albastru deschis, cu o 
urmă de gri, am gândit clinic. Mai rară decât majoritatea culorilor 
întâlnite la ochi, dar nimic neobișnuit. 


Mi-am amintit cum, odată, privindu-l în ochi, am simţit cum mă 
cuprinde o plăcere deosebită, dar nu am reușit să îmi aduc aminte și 
senzaţia respectivă. Și, cu toate că înțelegeam cuvântul plăcere, nu 


simțeam. Mi s-a părut ciudat. De ce privitul în ochii cuiva ar fi 
generat o altă reacție decât observarea culorii și a proporţiilor? 


-Ce e? a întrebat el și s-a uitat la mine. 
Am scuturat din cap. 
— Nimic. 


De data asta, în sfârșit, era adevărat. M-a studiat atent, de parcă ar fi 
căutat un semn pe fața mea. Picioarele lui s-au frecat de podea. Părea 
agitat. 


Ciudat. 


-Eşti supărată din cauza mamei mele și a tatălui meu vitreg? Jur, 
habar n-aveam de viețile lor reale. 


Umerii lui au căzut. 


-Uite ce e, ai tot dreptul să mă urăști. Ai avut dreptate. Adică, poate 
că nu am făcut parte din acel grup, dar părinții mei... la început, n-au 
vrut să-mi spună nimic, dar până la urmă am obţinut niște informații 
de la ei. Plănuiseră totul de la început. Tu ai fost motivul pentru care 
ne-am mutat în Clearwater. Când i-am spus lui Peyton că te-am 
văzut la Dairy Queen, a știut despre cine vorbesc, pentru că ei erau 
acolo încercând să te aducă înapoi. Apoi au decis că era mai bine să 
mă lase să mă apropii de tine. Să te studiez. Nu știau de ce mama ta 
te furase. Așadar, pot spune că spionam pentru ei. Deși nu știam. Și 
îmi pare rău. Îmi pare incredibil de rău. 


S-a întins să îmi atingă braţul și l-am lăsat. Degetele lui erau reci pe 
pielea mea. Ușoare. Nu mi-au stârnit decât o senzaţie de apăsare 


ușoară. 
-Nu contează, am zis. 


Vocea mea suna liniară, goală. Cu un ton aproape robotic, deși era 
vocea unei fete, nu sunetul strident, digitalizat pe care îl auzisem 
imediat după ce fusesem atacată. 


-E... ceva în neregulă? a întrebat și s-a apropiat. 
M-am gândit obiectiv la întrebarea lui, apoi am ridicat din umeri. 
-Nu. Nimic de care să știu. 


Și-a lăsat mâna pe lângă corp, iar degetele lui au început să bată 
darabana pe coapsă. Un tic nervos, mi-am amintit. ÎI făceam să fie 
agitat. Ciudat. 


— Uite, știu că nu am reacționat prea bine la veștile tale și îmi pare 
rău. Dar trebuie să înţelegi ce șoc a fost pentru mine. Sigur, știam că 
ești altfel, dar cum aș fi putut ghici că tu... 


Vocea lui s-a stins, așa că l-am ajutat să termine. 
-Eram android? 

- Exact. 

Am ridicat din umeri din nou, imperturbabilă. 
-Cum am spus, nu mai contează. 


A înjurat în barbă. 


-Contează, a zis, cu privirea ațintită spre mine. Doar pentru că nu 
ești ce mă așteptam nu înseamnă că toate sentimentele mele au 
dispărut, pur și simplu. Am fost supărat, m-a durut că ai minţit și, 
da, am fost un pic speriat de tot, dar am avut timp să mă liniștesc. Și 
mi-am dat seama că... încă tin la tine, Mila. Nu o să mint, să spun că 
știu ce înseamnă asta, dar m-am gândit că ar fi bine să afli. 


Stătea acolo, parcă așteptând să răspund. Ceva a bâzâit la spatele 
capului meu, de parcă ar fi trebuit să reacționez la discursul lui. Am 
simţit... și altceva în afară de dezinteres. 


A inspirat adânc, apoi mi-a luat faţa în mâini. 
-Urma să fugim împreună, îţi amintești? 


Mi-am amintit, dar ce nu reușeam să îmi amintesc era de ce 
crezusem vreodată că aceea era o idee bună. Eu să fug cu un băiat, 
un om, să facem... ce, mai exact? Ridicol. Inima mea a rămas 
mulțumitor neclintită, într-un mod plăcut. 


-Mă tem că planul acela nu o să mai funcţioneze. E extrem de ilogic. 
A făcut ochii mari, înainte ca mâinile să îi cadă neputincioase. 

-Ce ti-au făcut? 

-Quinn mi-a făcut un upgrade, am zis simplu. 


Privirea lui a trecut peste corpul meu, de parcă ar fi putut să vadă 
prin el. 


-Ce fel de upgrade? 


Programul meu mi-a spus să zâmbesc, așa că am făcut-o. 


-Mi-a îndepărtat emoțiile problematice, să pot fi mai eficientă. 
- Ţi-a... 

Vocea lui s-a stins, iar nările îi fremătau. 

-Glumeşti, nu? E un fel de păcăleală. 

-Nu. Glumele nu îmi mai par amuzante. 


In cele din urmă, orice o fi văzut sau nu o fi văzut în ochii mei 
trebuie să îl fi convins, pentru că a început să scuture din cap. 


-Nu. Nu, nu, nu. 


L-am privit clinic, în timp ce el își exprima agitația, strângând 
pumnii și patrulând. 


-Cum ai putut să o lași să facă asta? Erai bine- nu, erai grozavă- 
exact așa cum erai! 


Am clipit. 


-Nu îţi amintești bine. Nu ţi-a plăcut de mine când ai aflat că sunt 
android, am zis, să îl ajut. 


-M-am înșelat. Și tu te înșeli. O să îţi dovedesc. 


Apoi, a traversat distanța dintre noi, iar buzele lui au aterizat pe ale 

mele, cu înverșunare. l-am permis să mă sărute. Am simțit atingerea 
limbii lui, căldura gurii lui. Căldura pielii lui pe a mea. Dacă înainte 
corpul meu își dorise să se ghemuiască și să se întindă, dacă înainte 

fusesem conștientă de senzațiile din trupul meu, acum am simţit... a 
apărut o amintire a momentului când Hunter m-a sărutat prima 


dată. Ceva s-a zbătut în acea porțiune micuță a creierului meu. Am 
simțit în piept cum inima încearcă să bată mai repede, să se zbată în 
lanţurile care o țineau. Tot mai puternic. Emoţiile s-au restrâns, iar 
ritmul a revenit la normal. Am lăsat în urmă dâra de regret. 
Sentimentele dureroase erau doar complicații inutile, iar Quinn avea 
dreptate. Nu am simțit nimic și mi-era mai bine așa. Să fiu sinceră, 
căldura pielii lui poate că ar fi fost plăcută, dacă mi-ar fi fost frig. Dar 
din moment ce frigul nu mă afecta... 


Tocmai mă dădeam înapoi, să mă desprind din îmbrăţișarea lui, 
când am auzit un accent familiar. 


Accentul lui. 
- Ceea ce facem azi aici... 


L-am dat la o parte pe Hunter și m-am răsucit cu fața spre 
monitoare. Faţa lată și ridată a lui Holland era reflectată în toate, 
explicând proiectul MILA. Vidul pe care îl simțisem mai devreme în 
mine era plin acum cu un amestec clocotitor de amărăciune, care își 
dorea cu disperare să erupă. Pumnii mei s-au strâns, când mi-am 
imaginat că îi strângeau gâtul. 


- Bastardule! am mormăit printre dinți. 


Furia mea era palpabilă, eliberatoare. In clipa aceea, aveam un scop, 
doar un scop. Voiam să îl distrug. 


— Excelent, a zis Quinn. 


M-am răsucit și am văzut-o în ușă, cu o expresie victorioasă. A 
zâmbit. 


— Ai trecut micul meu test. Emoţiile inutile au dispărut, dar furia a 
rămas. 


-Ce i-ai făcut? a întrebat Hunter. 

— Am transformat-o în ceea ce am nevoie să fie, o armă mai eficientă. 
Hunter a tras aer în piept, iar atenţia lui s-a îndreptat spre mine. 

- Tu... nu. Nu poti... nu e bine! Și Mila? 

Quinn s-a apropiat și a pus o mână pe umărul meu. 


-Ce e cu Mila? Nu crezi că îi e mai bine acum? De ce anume trebuie 
să îi pese, de fapt, Hunter? De tine? Un băiat care a abandonat-o 
când a aflat adevărul? De o mamă moartă, care nici măcar nu era 
carnea și sângele ei? De un tată care nu poate să se uite la ea? l-am 
făcut o favoare. 


-Nu te preface că ai făcut asta pentru ea, a șuierat el, iar Quinn a râs. 


- Da, bine. Crezi ce vrei. Am făcut-o pentru că avem nevoie de ea așa. 
Trebuie să îl facem pe Holland să plătească, iar revoluţia pe care o va 
stârni ne va oferi ocazia perfectă să furăm și mai multă tehnologie de 
la Operațiunile Speciale. În fond, sacrificarea emoțiilor Milei e doar 
un preț mic. 


-Nu tu trebuie să decizi asta! 


— Ah, dar să vezi, nu eu am decis! Mila a făcut-o. A trebuit, altfel 
upgrade-ul nu ar fi funcționat. Creierul ei e prea complex pentru a fi 
modificat emoţional, dacă ea s-ar fi opus. 


Quinn mi-a strâns umărul, apoi a strigat un ordin către cineva de pe 
hol. 


— Teek, vino și ia-l pe Hunter. Asigură-te că totul e pregătit pentru 
testul final. 


Teek a intrat, etalând o armă. Hunter, cu ochii pe mine, a ridicat încet 
mâinile în aer. 


-Nu-i lăsa să îți facă asta, Mila. Te rog. 
Vocea lui era incredibil de blândă. Imploratoare. 


Vederea armei îndreptate spre capul lui a făcut ca în mine să tresară 
ceva într-un mod neplăcut. O altă armă, o altă persoană. Mama. De 
data asta, durerea s-a izbit mai tare de spaţiul încătușat și, pentru o 
clipă, am simțit un imbold. A dispărut atât de repede, încât m-am 
întrebat dacă nu cumva mi l-am închipuit. Ceva legat de absenţa lui 
mi s-a părut în neregulă, dar n-aş fi putut spune de ce. Senzatia de 
vid m-a învăluit din nou și m-am lăsat cuprinsă de îmbrăţișarea ei 
seducătoare. 


Teek a făcut semn cu arma, iar Hunter a ieșit din cameră. Ce 
comentariu prostesc, m-am gândit, în timp ce ieșea. Evident, 
procedura fusese deja finalizată. 


— Unde e Daniel? 
S-a uitat la mine atentă. 


-Daniel e aici, dar... nu e disponibil momentan. Trebuie să execute 
testul final, să ne asigurăm că upgrade-ul tău emoțional funcționează 
perfect. 


-Ai mințit? am zis. 


O mică scânteie s-a aprins, dar s-a stins repede. Adevărul e că nu îmi 
păsa cu adevărat de Daniel, așa că minciuna ei în legătură cu el nu 
m-a afectat în vreun fel. 


-Pentru binele tău. Să mă asigur că putem să ne atingem scopul 
suprem. 


A făcut semn spre monitoare, unde rămăsese afișată fața lui Holland. 
Furia obișnuită m-a cuprins și am aprobat scurt. Era acceptabil. A 
așteptat ca Teek să vorbească prin staţie, să afle dacă totul era 
pregătit. A confirmat, câteva minute mai târziu, așa că am urmat-o 
pe Quinn spre o intrare care ducea spre o încăpere pe care nu o 
văzusem încă. 


La început, am zărit doar o cameră goală. Dar când am trecut de 
intrarea îngustă, spațiul s-a lărgit și am văzut ce era în interior. Sau, 
mai bine zis, atunci am ajuns înăuntru. 


Surpriza mi-a făcut pieptul să tresară, m-a prins cu garda jos, dar mi- 
am revenit repede, când s-a lovit de limitele cipului meu. Undeva în 
stânga erau patru scaune așezate în rând. lar pe scaune erau patru 
oameni. Nu doar Daniel, cum mă așteptasem, ci și Sophia și Peyton. 


Și Hunter. 


Niciunul dintre ei nu a rostit o vorbă la apariția mea, și exista o 
explicație pentru asta. Toţi aveau căluș, iar încheieturile și gleznele le 
erau legate cu sfoară subţire, dar aparent rezistentă. Perplexă, m-am 
încruntat spre Quinn. 


-Ce înseamnă asta? 


Quinn a așteptat ca ușa să se închidă după noi, înainte să se îndrepte 
relaxată spre un blat gol. Pe el se afla doar o cutie metalică. S-au 
auzit clemele, când a deschis-o, iar în clipa următoare a scos o armă. 
Orice urmă de amuzament dispăruse de pe fața ei și, pentru prima 
dată după mult timp, expresia ei a devenit serioasă. După ce s-a uitat 
la armă câteva clipe lungi, s-a întors și s-a oprit în faţa mea. 


-Acesta este ultimul test, Mila. Trebuie să știm că cipul funcționează 
în orice situație. După cum s-a dovedit, toți acești oameni știu prea 
multe și trebuie să le limităm acțiunile. Așa că e o situaţie în care 
ambele părți câștigă. 


O situaţie în care ambele părți câștigă? 
- Imi pare rău, tot nu înţeleg. 


Cu o grijă imensă, mi-a pus arma în palmă și mi-a apăsat blând 
degetele, până când am prins-o. 


-E simplu, zău. O să vezi în curând. Teek, putem porni înregistrarea 
live? 


Teek stătea în spatele unui birou, fluturând din degete. 
-— Trei, doi, unu... suntem live. 


Quinn a ridicat privirea spre monitorul de pe peretele din față. 
Imaginea a prins viață și m-am văzut pe mine cu arma, pe Quinn și 
pe cei patru prizonieri. Teek probabil că activase camera video. Dar 
tot nu înțelegeam de ce. 


- Acum, poti să îl aduci pe Holland pe celălalt monitor? 


— Imediat... gata! 


Monitorul din stânga a clipit, apoi deodată a apărut faţa lui Holland. 
S-a scărpinat în cap și s-a încruntat la ecran. 


-Nu văd nimic. Ce se întâmplă, Quinn? 


Focul s-a aprins în mine. Nu o înregistrare, de data asta. O transmisie 
live. 


Live. 

Un mârâit s-a auzit din gâtul meu, răutăcios și înverșunat. 
-Mă auzi? a întrebat Quinn. 

Holland s-a încruntat. 


-Te aud, dar nu văd absolut nimic. Nu știu de ce naiba trebuie să 
facem asta, oricum. Nu poti folosi un telefon, ca un om normal? 


— Acum? a întrebat Teek. 
Quinn a aprobat din cap o dată. 


Am știut exact care a fost momentul în care Holland m-a văzut, 
pentru că s-a ridicat pe jumătate, iar falca pătrată i-a căzut. 


—Jigodie, a murmurat. Ai găsit-o! Cum ai... stai, îmi spui asta mai 
târziu. De ce naiba nu e închisă? Reţine-o, iar eu... 


-Tu o să-ți pui fundul înapoi pe scaun și, de data asta, o să asculti și 
altceva, în afară de vocea ta, a zis Quinn. 


Gâtlejul lui Holland a tresărit, iar obrajii lui s-au colorat în pete roșii, 
de furie. Dar, înțelept, s-a lăsat la loc pe scaun. 


-Ce pui la cale? a șoptit el. 


Ochii lui de vultur erau îndreptați spre mine. Bestia din mine s-a 
zbătut, s-a smucit, s-a ridicat ca într-un infern fierbinte. Fiecare celulă 
din corpul meu era conștientă că la distanţă de doar câteva picioare, 
pe acel ecran, era persoana pe care o uram cel mai mult. Pumnii mei 
s-au strâns, picioarele mele s-au încordat, gata să lovească. Faptul că 
îl vedeam atât de aproape făcea ca toate sentimentele întunecate să 
se zbată în craniul meu și să îmi stârnească dorința de a stoarce și 
ultima picătură de viață din corpul lui sadic. 


-Nu pun la cale nimic, a zis Quinn. 


A venit repede spre mine și a pus pe umărul meu o mână cu 
manichiură îngrijită. 


-Te fac de râs. Apropo, înregistrăm fiecare detaliu. Ah, nu te grăbi. 
Dacă ieși, lucrurile tot se vor întâmpla, așa cum au fost planificate, 
dar în loc să-ți dau de ales o să fiu obligată să trimit tuturor 
superiorilor tăi o înregistrare video a eșecului tău minunat. O să o 
trimit către DOJ 2. De fapt, să o vadă toată ţara. Răul va fi făcut, chiar 
dacă tu nu vei fi în zonă să vezi. Cel puţin dacă rămâi o să-ţi dau de 
ales. 


În capul meu, dincolo de suprafață, ceva puternic s-a răsucit, 
așteptându-și timpul. Nerăbdător să fie eliberat. Aveam să îl distrug, 
pe Holland și aveam să savurez totul. Aveam să umplu acel gol din 
mine cu durerea lui. Cu suferinţa lui. 


Holland s-a ridicat, și-a îndreptat umerii, încercând să pară 
impasibil. 


— Ai programat vreun show ciudat? i-a zis lui Quinn, dar am văzut că 
dinții i s-au încleștat pe guma pe care o mesteca, în timp ce își 
scărpina palma cu degetul arătător. O mișcare obsesivă, repetitivă. 


-Bărbatul acesta este generalul Holland, din armata americană, a 
început ea, privind drept în cameră. A încercat să ascundă 
americanilor unele lucruri și cred că a venit timpul ca ei să afle 
adevărul. Acest bărbat nu doar că a creat o armă care a costat multe 
milioane, o armă din domeniul roboticii, dar a lăsat-o să fugă, 
punându-vă pe toți în pericol. Apoi, a încercat să mușamalizeze 
totul, știți de ce? Pentru că îl interesează mai mult să își salveze 
fundul decât orice altceva. 


Holland stătea nemișcat, cu umerii trași. Dar obrajii lui se umpleau 
din nou de roșeaţă. 


-Fata aceasta de aici, a zis ea și a împuns cu degetul în umărul meu, 
poate că arată ca o adolescentă normală, dar nu e. Este periculoasă. E 
o armă. Un experiment în domeniul roboticii. Mila, arată camerei 
portul tău USB. 


Camera video s-a răsucit, în timp ce Teek a tastat comanda. 


— Acum, vă voi demonstra că generalul a pierdut controlul asupra 
echipamentului său scump. Mila, arată-i arma. 


Am ridicat arma și l-am lăsat pe Holland să o studieze. 


— Acum urmează partea care îmi place cel mai mult. Generalul 
Holland nu este doar un egomaniac care nu se poate controla, e și 


hoț. Cu ani în urmă, el a furat acest proiect de la mine. Ideile mele, 
cercetările mele. A creat acest android, MILA 2.0, dotat cu emoții. 
Dar el și echipa lui au dat greș. l-au conferit prea multe emoţii, au 
făcut-o să simtă prea mult. Ea a fugit, apoi, după ce a prins-o, și-a 
dat seama de greșeala făcută și a încercat să o repare. Nu a reușit, 
desigur. Așa că am reparat eu ce nu a putut el. Am scos toate 
emoțiile care o încetineau pe Mila și, astfel, am transformat-o în arma 
eficientă pe care generalul Holland nu a fost în stare să o creeze. 
Acum, o să vă demonstrăm asta. Teek, focalizează pe prizonieri. 


Camera s-a rotit spre cei patru ostatici cu căluș legaţi de scaune, iar 
Holland a înjurat. 


-Ce... 


— Deci, iată ce se va întâmpla, a continuat Quinn, ignorându-l 
complet. Mila o să-i execute pe prizonieri, ca demonstrație a 
succesului meu. Desigur, poti împiedica asta în orice moment, dacă 
îmi dai codurile de acces la conturile serviciilor. 


Va executa prizonierii. De ce suna complet greșit? În același timp, ceva 
întunecat s-a răsucit în mine și m-am uitat cum transpiraţia curge pe 
fața ciupită a lui Holland. Când l-am văzut foindu-se, am simtit 

adânc în mine un val de putere. De data asta, eu dețineam controlul. 


—lisuse, a șuierat el. Tu ești Vita Obscura. 
Ea și-a aranjat părul și a râs, apoi a aplaudat de trei ori. 


— Ah, în sfârșit, și-a dat seama. Știam că o să îţi dai seama, în cele din 
urmă. 


- Extorcare, Quinn? La asta ai ajuns? Știi că nu pot să îți dau codurile 
acelea. 


Ea a ridicat din umeri, cu o mișcare grațioasă. 


— Atunci, cred că toți o să moară, iar eu voi fi obligată să fac publică 
această filmare. la-ţi adio de la carieră- de fapt, de la viaţă. 


Un alt val de transpiratie pe faţa lui. 


-Nu o să o faci. Ar însemna să-ți semnezi propria condamnare la 
moarte. 


Ochii ei au sclipit, iar zâmbetul i-a dezgolit dinții. 


-Atunci o să mor fericită, știind că te-am tras după mine. Sunt 
dispusă să-mi asum riscul. Am oameni care vor continua în numele 
meu, vor elibera tehnologia și o vor oferi celor mulți. 


In vocea ei se auzea convingere, iar bărbia i-a rămas ridicată. Nu 
bravează, m-am gândit clinic. Chiar și de la distanţă și prin 
intermediul unui ecran, Holland a văzut asta. 


Quinn a plecat de lângă mine și s-a dus în fața prizonierilor. 


— Acum, cine va fi primul? a zis ea, în timp ce privirea ei îi inspecta 
pe rând. Cred că vom începe cu cineva care contează mai putin, să îţi 
dăm timp să te încălzești. Peyton, a anunţat ea și s-a întins să îi scoată 
călușul. Vreun ultim cuvânt? 


Peyton s-a întors spre Sophia, căreia îi curgeau lacrimi pe obraji, apoi 
spre Hunter, care privea drept în faţă, cu stoicism. 


Incă un spasm în capul meu, de data asta, mai puternic. Dar limitele 
impuse în mintea mea l-au atenuat imediat. 


-Îmi pare rău, a zis Peyton. Hunter, ai avut dreptate. N-ar fi trebuit 
să te bag în asta. 


M-am uitat la ei, am simţit un alt val de emoție, de nedreptate 
absolută. Pielea mea s-a înfiorat, înainte ca senzația să dispară. 
Apoi... binecuvântatul vid. Privirea mea s-a dus spre Daniel, care s-a 
uitat în ochii mei fără să clipească. Nu părea speriat sau alarmat. 
Părea... trist. Și chiar dacă probabil că nu era adevărat, am avut 
impresia că tristețea lui nu era pentru el, ci pentru mine. 


Am clipit și am scuturat din cap. Ce idee ciudată. 


— Mila, dacă a mai rămas ceva din tine... îmi pare rău că am făcut o 
greșeală atât de mare. Te rog, nu face asta. Nu în faţa familiei mele. 


Un discurs simpatic. Puteam să admir sinceritatea. Quinn a făcut 
semn cu capul spre mine, să mă încurajeze să încep. 


-Stii ce trebuie făcut, a zis încet. 


Degetele mele s-au strâns pe armă și au eliberat trăgaciul. Un discurs 
simpatic, dar în ce mă privea era unul irosit. În cealaltă parte a 
camerei l-am văzut pe Samuel cum tresare și întoarce capul. Hunter 
a prins viaţă atunci, încercând să se elibereze. Dar cuvintele lui erau 
înăbușite de căluș. În zona îngrădită a creierului meu, o voce încerca 
să strige. Nu era bine ce făceam. Nu era bine deloc. Dar nu reușeam 
să simt de ce și, fără emoție, nu puteam să mă împotrivesc. Ceva tipa 
dintr-un loc adânc, bine îngropat și mă îndemna să mă eliberez de 
cătușele pe care le folosise Quinn să mă lege. Dar de fiecare dată 


când simpatia sau vina dădeau năvală și încercau să mă 
îmboldească, dispăreau la fel de repede. 


Simțeam de parcă ar fi trebuit să îmi pese, de parcă îmi scăpa ceva 
esențial. 


-Asta se întâmplă atunci când guvernul nu reușește să își controleze 
tehnologia și nu o împarte cu ceilalți. Le intră în capete. Creează un 
pericol pentru noi toți. O să vă arătăm exact cât de periculoși sunt. 


Vocea ei s-a auzit prin cameră, mai tare și mai tare. A întins mâinile, 
de parcă îndemna mulțimea să i se alăture. 


-Guvernul vă dă la o parte. Armata vă dă la o parte. Dacă eu am 
putut să fur atât de ușor această armă, nu credeți că și dușmanii 
noștri pot? Trebuie să facem guvernul să renunţe să ia decizii în 
numele nostru și să nu mai controleze toată tehnologia. Această 
tehnologie ar trebui să fie gratuită. 


A tras aer în piept, apoi a zis: 


— Uneori, pentru a sublinia ce ai de spus, trebuie să faci sacrificii. 
Mila, te rog să îndrepți arma spre Peyton. 


Fără să îmi pese, degetele mele au strâns arma. Mâna mea s-a ridicat, 
într-un arc lent și sigur, până când ţeava a fost îndreptată direct spre 
centrul frunţii lui Peyton. Aerul era dens, plin de teamă și 
transpiratie, iar pe sub căluș auzeam un scâncet gros dinspre Sophia. 


- Quinn, asta e nebunie! Ti-ai dovedit punctul de vedere. O să te 
primim înapoi, ba chiar o să-ți recunosc rolul în cercetare. Hai să 
vorbim despre asta, a strigat Holland, dar Quinn l-a ignorat. 


L-am ignorat și eu. Pentru că tineam arma îndreptată spre capul 
cuiva și, în loc să mă simt îngrozită sau tristă, sau să simt orice alt 
sentiment oribil, o energie parcă electrică îmi trecea prin mâini. 
Putere. În clipa aceea o aveam. Și nu voiam să renunt la ea. 


-Ultima șansă. Holland, vrei să-mi dai codurile? 
Tăcere. 
Quinn a oftat. 


— Îmi pare rău, Peyton. Să sperăm că o să găsești reconfortant faptul 
că moartea ta va ajuta mai departe cauza. 


Peyton a înghițit greu și a închis ochii. 
- Foc. 


Fără emotiile care să mă oprească, a fost simplu. Floare la ureche. 
Pur și simplu, am tras piedica și am eliberat glontul. Un mic cerc 
roșu s-a format în mijlocul fruntii lui Peyton, înainte ca trupul lui să 
se zbată pe scaun. O clipă mai târziu, a rămas nemișcat, în timp ce în 
spatele meu o fată a tipat. 


M-am holbat la el și ceva întunecat s-a chircit în mine. Ceva nu era 
bine, simţeam. Dar sentimentul continua să fie ținut captiv în spatele 
unei bariere din mintea mea. O piedică ce ținea totul în șah. 


-Of, Doamne. Of, Doamne, of, Doamne, repeta cineva printre 
suspine. 


Abby. Apoi, s-a auzit sunetul unor pantofi care loveau podeaua 
rapid. Alergau. 


-La dracu’, Quinn! Arma aceea nu trebuia să fie încărcată! Ce ai 
făcut? 


Protestele veneau dinspre Samuel. 


-Schimbare de planuri, a zis ea. Chiar crezi că Holland ar fi fost 
impresionat de o falsă etalare de forță? Te rog. Cum spuneam, 
uneori, trebuie făcute sacrificii, pentru atingerea scopului final. 


-Nu așa, a șoptit Samuel, cu privirea îngrozită ațintită spre silueta 
fără viaţă a lui Peyton. 


-Ba da, exact așa, i-a trântit-o ea. Orice e nevoie. Nu poți fi 
revoluționar dacă nu ești dispus să suporţi pierderi. Maturizează-te, 
Samuel. 


Liniștea a devenit densă, spartă doar de gemetele Sophiei. În 
apropiere, Hunter privea drept în față, fără țintă. De parcă ar fi fost 
deconectat. 


Pulsul meu continua să aibă ritm normal. 
- Dacă asta înseamnă să te maturizezi, eu am terminat aici. 
Cu asta, Samuel s-a întors și a plecat cu pași hotărâți. 


-Să nici nu te gândești să te întorci cu o armă, Samuel. Am gărzi 
afară, a strigat Quinn după el. 


Răspunsul a fost tăcerea. 
— Acum, următorul. 


S-a oprit un pic în fața lui Hunter, apoi s-a întors spre Daniel. 


-Cred că Daniel va urma. ÎI lăsăm ultimul pe cel mai important. 
I-a luat călușul. 


— Tu? Vreun ultim cuvânt pentru fiica ta fabricată? Ce poetic, sincer. 
Că o parte din Sarah va fi responsabilă de sfârșitul tău. La urma 
urmei, tu și Nicole aţi fost responsabili pentru crearea ei... și a Milei. 


Am ascultat fără interes, așteptând ca ea să termine, astfel încât să 
pot continua. Daniel nu a răspuns provocării, în schimb, s-a 
concentrat asupra mea. 


- Mila, am greșit când te-am adus la Quinn. Mama ta m-ar urî în 
clipa asta... și pe bună dreptate. Ea întotdeauna a avut dreptate. 


S-a oprit, și-a dres vocea. 


— Imi pare rău că nu am ascultat-o. Indiferent ce se întâmplă, vreau 
să știi că ești fiica mea. Am încercat să resping asta, pentru că doare 
al naibii de tare, dar e adevărat. 


Cuvintele lui au avut ecou în mine. Știam totul despre încercarea de 
a respinge durerea. Nu puteam să îl învinuiesc. 


— Ascultă, trebuie să te împotrivești. Sarah, dacă ești acolo... te rog. 
Nu te lăsa. Ești mai bună de atât. Ai făcut ceva teribil, dar dacă îi 
îndeplinești planul până la capăt... nu există cale de întoarcere. Mă 
auzi? Niciodată nu o să te poți întoarce cu sufletul întreg. 


Voiam să mă împotrivesc, dar nu puteam. In mine nu rămăsese 
nimic care să îmi dea această dorință. 


-Eu nu am suflet, am zis. 


Din nou, un mic spasm al inimii, unul care a dispărut repede. 


-Nu e adevărat! Dacă oamenii au suflet, și tu ai. Mila? Mila, sper că mă 
auzi. 


La început, am crezut că vocea era rodul imaginației mele. De parcă, 
în cele din urmă, aș fi cedat... sau doar aș fi visat. Apoi am auzit-o 
din nou. O voce profundă. Una masculină, familiară. 


Lucas? am formulat întrebarea în minte. 


— Nu avem mult timp. O să te ajut să scapi de acel cip. Doar... lasă-mă o 
clipă. 


In spatele creierului meu, acolo unde Quinn umblase cu acele și 
inserase cipul, am simțit cum se mișcă ceva. Acel ceva penetrant. O 
prezenţă nouă. 


- Quinn, în iad există un loc special pentru tine, împreună cu 
Holland, a zis Daniel, cedând. 


Ea a scuturat din cap nerăbdătoare. 


-Nu înţelegi. Niciodată nu ai crezut cu adevărat. Mergi la revoluție 
știind că vor muri oameni. Așa funcționează. Ar trebui să mori 
mulțumit, știind că ai susținut cauza. Dar ești un laș, ca majoritatea. 


—Cipul din capul tău controlează tot. Mișcările tale, emoțiile tale. Incerc, 
dar trebuie să mă ajuţi. Trebuie să simţi, ca să te împotrivești. 


Cum? Cum să mă împotrivesc? Și... poate că nu voiam. Nu îmi 
doream ca Daniel să moară, dar poate că... poate că era mai simplu 


decât alternativa. Cel puţin când îl voi împușca nu mă va durea în 
interior. 


Și, sinceră să fiu, nici nu îmi doream cu adevărat să nu moară. Mâna 
mea s-a ridicat, parcă după propria voinţă. 


— Gândește-te la ceva puternic. Ceva... cineva... care îţi stârnește anumite 
sentimente. Mama ta? 


O bătaie ca o darabană, în spatele capului meu. Mai puternică. Și mai 
puternică. Mama. Darabana a devenit și mai puternică, lovindu-se 
de îngrădiri. 


Îngrădirile au rezistat, dar sub atacul constant am simţit foarte slab 
cum cedează. 


- Bun, dar nu e suficient. Mai încearcă. Gândește-te la lucrurile care te-au 
făcut să te simţi cea mai fericită. Sau cea mai tristă. Oricare dintre ele, doar 
încearcă să simţi. 


Mama, spunându-mi să trăiesc, cu ultima ei suflare. 
Buzele lui Hunter lipite de ale mele. 


Pe plajă, rotindu-mă cu ai mei, cu bărbatul din fața mea. Bărbatul pe 
care îl amenințam cu o armă. Stropindu-l cu apă pe Hunter, alergând 
spre valuri. 


Respingere. Trădare. Suferinţă. 
Bucurie. Dragoste. Integrare. 


Hunter, cerându-mi să fug cu el... 


De data asta, presiunea a explodat și o fisură mică s-a format prin 
îngrădiri. Dincolo de emotiile mele îngrădite, care creșteau, care 
încercau din răsputeri să se elibereze, am simțit cum bariera cedează. 


- Holland, ești pregătit să cedezi? 
Liniște, dinspre monitor. 


— Asta e. Aproape că am reușit, orice faci, funcționează. Nu te opri. Bine sau 
rău, doar să fie intens. 


Cuvintele lui au trezit în mine o conștientizare surprinzătoare. Nu 
doar dragoste-durere. Nu doar bucurie-teamă. Pentru a obține ceva 
bun, trebuie să treci și prin rău, pentru că, fără să ajungi jos înălțimile 
nu există, nu pot exista. Toate emoţiile sunt esenţiale pentru viață. 
Toate. 


Șuvițe din părul blond al mamei, pătate de sânge. 
-Nu regret nimic. 


In foc, panicată, căutându-i pe mama și pe tata, într-o perdea neagră 
de fum. 


Bucurie. Dragoste. Integrare. 
— Bine, atunci. Mila, foc. 


Presiunea a explodat, iar limitele s-au făcut bucăţi, exact când 
degetul meu a tresărit pe trăgaci. Am văzut cum ochii lui Daniel se 
deschid, iar gura i se cască, așteptând să fie lovit de glont. 


Nu! 


Inima mea a îngheţat, iar groaza și-a înfipt ghearele în spinarea mea. 
Era prea târziu? 


Mama. Hunter. Dragoste. 
- Gata! a exclamat Lucas. 
Breșă de securitate detectată, a clipit avertismentul roșu în capul meu. 


Exact când degetul meu a apăsat pe trăgaci. 

Într-o fracțiune de secundă am simțit în cap un val de electricitate 
statică, parcă era vuietul unui râu. O creștere instantă a presiunii. 
Apoi, eliberare, când chipul a explodat. Mi-am smucit capul într-o 
parte, să nu îl văd pe Daniel. Glonţul a șuierat pe lângă urechea lui. 
Abia când sentimentele au umplut vidul, învăluindu-mă într-un 
haos de emoții, mi-am dat seama cât de mult îmi lipsiseră. 


- Cum... a început Quinn. 
A scuturat din cap furioasă. 
-Nu contează. Activează închiderea automată. 


Mi-a luat o secundă să înțeleg; ce se întâmpla, iar secunda aceea m-a 
costat. Până să înțeleg, era prea târziu să mă opun comenzii deja 
rostite. 


Inchidere automată inițiată. 


Chiar înainte să se întâmple, mi s-a părut că îl aud pe Lucas. 


— Mila? Esti bine? 


Dar îl auzeam atât de slab, aproape ca un bâzâit. Apoi, bâzâitul a 
crescut, mai tare, mai tare... până când o tăcere liniștitoare i-a luat 
locul. 


Mă plimbam pe lângă apă, cu buzele lipicioase de la vata de zahăr. 
Mâna mamei îmi ciufulea părul, care era aspru de la apa sărată a 
mării. 


-Cineva o să aibă nevoie de o baie în seara asta, m-a tachinat ea. 


M-am răsucit și am scos limba, apoi mi-am împins în față mâinile 
pătate cu zahăr roz, să le prind pe ale ei. Ea a tipat și a încercat să 
fugă, dar tata a prins-o din spate, râzând. 


—Prinde-o, Sarah. Ştii că adoră să fie lipicioasă. 


Am chicotit, când mama a încercat să-și elibereze mâinile, dar atenţia 
mi-a fost atrasă de cineva care țipa. Un băiat. Nu striga numele meu, 
dar îmi părea... familiar. 


— Mila! Mila, mă auzi? Trezește-te! 


M-am întors spre mama și spre tata, dar ei deja dispăreau. Vocea a 
devenit mai insistentă. 


— Mila! 


M-a cuprins panica. Îmi voiam părinții! Cine era persoana aceea și de 
ce îi luase? Mamă? Iată? Am încercat să strig... dar nu s-a auzit 
nimic. Feţele părinților mei s-au estompat, s-au estompat, până s-au 
topit într-o nouă față, a unui băiat. Îmi părea cumva cunoscut, de 


acasă, de pe cărarea podită cu scânduri, care dispărea încet. Ochii de 
un albastru deschis... 


Imaginea a dispărut, lăsând în urmă o căldură usturătoare. 
De ce era atât de cald? 


Am deschis ochii... spre o strălucire puternică. Soarele. Dar mult 
prea strălucitor pentru Virginia Beach. 


Umărul meu... mă durea. 


Apoi, am văzut o față, fața unui băiat, dar nu cel din amintirea mea. 
Mi-am amintit totul. Nu aveam mamă și tată. Nu eram Sarah. Cu 
excepția unei mici părți din mine. 


- Lucas? am încercat, dar vocea care s-a auzit nu era deloc ce trebuia. 


Era a mea și nu era a mea. Vocea mea umană dispăruse, înlocuită de 
versiunea ei robotică, imperturbabilă, care vorbea în capul meu. 
Vocea mea de android. 


Groaza mi-a trecut prin membre, mi-a invadat gura. M-am mișcat 
sau așa am crezut, dar nu am simțit nimic. Absolut nimic. Am 
încercat să întorc capul; nu se clintea. Disperată, am încercat să mișc 
degetele de la mâini și de la picioare. Nimic. Parcă nu mai aveam 
control asupra lor. Ultimele întâmplări mi-au revenit în minte și 
odată cu ele o durere zdrobitoare în umăr. Of, Doamne. Quinn. 
Hunter. Lucrurile pe care i le-am spus lui Hunter, când emoțiile mele 
erau îngrădite. Holland... stai așa. Faţa lui Holland era ultimul lucru 
pe care îmi aminteam că îl văzusem. Asta a fost când Quinn mă 
scurtcircuitase? Dar de ce? Și ce se întâmplase cu ceilalți? 


Corpul meu s-a încordat, de parcă s-ar fi pregătit de explozie. De ce 
nu puteam să-mi amintesc? Greutatea pe care o simțeam în piept a 
devenit mai apăsătoare, dar m-am forțat să rămân calmă. Răbdare. 
Doar pentru că eram neliniștită în legătură cu discontinuitatea 
memoriei mele nu însemna că se întâmplase ceva îngrozitor. 
Informaţiile se vor întoarce. Doar aveam nevoie de câteva minute să 
îmi revin din șoc. În ciuda raționamentului meu, un fior puternic mi- 
a trecut prin corp. 


Voi avea timp suficient mai târziu. In fiecare zi. 
—Ce... de ce nu pot să mă mișc? am zis. 


Sau cel puţin asta a rostit versiunea impasibilă, digitalizată a vocii 
mele. Lucas a scuturat din cap. 


-Prea multe restartări într-un timp scurt. Va dura mai mult ca totul 
să revină la normal. Dar nu-ți face griji, a zis el repede, o să reuşim. 
Nu o să te las așa. 


M-am uitat în ochii lui de culoarea alunei și am văzut hotărâre. 
Încredere. Nici urmă de minciună. Lucas era convins că mă poate 
repara, iar eu l-am crezut. L-am studiat cât de bine am putut. Când îl 
văzusem ultima dată sângera, leșinat. Acum arăta bine, în ciuda 
celor întâmplate. 


— Asta... s-a mai întâmplat. Fără restartări. Am îngheţat, fără niciun 
motiv. Am încercat să-mi amintesc anumite fragmente... cu mama. 
De dinainte. 


Capul lui s-a întors brusc spre mine. 


-De dinainte? Vrei să spui... de dinainte să fii android? 


Când am aprobat, ochii lui s-au mărit. Uau, a mimat. S-a uitat în față, 
fără ţintă, pentru o clipă, de parcă s-ar fi concentrat. 


-O să îi dăm de capăt, a zis, în cele din urmă. 


S-a aplecat spre gâtul meu, cu un gadget care făcea clic. l-am văzut 
părul ca nisipul, ciufulit, ca de obicei, și am simţit primul val de 
căldură sinceră, de când... 


Chipul lui Hunter mi-a apărut în minte, dar trăsăturile îi erau 
contorsionate. Am simţit un fior pe piele. Imaginea era oare una 
reală sau închipuită? Am alungat-o, hotărâtă să mă concentrez 
asupra prezentului. 


Lucas mă salvase și, deocamdată, asta trebuia să îmi fie suficient. 
Speram doar ca amintirile mele să revină în scurt timp. Apropo de... 


-Cum m-ai luat de lângă Quinn și oamenii ei? 
Lucas a ridicat capul, cu ochii mari de surpriză. 


-Să te iau... Mila, nu eu te-am luat. Adică, eu am reușit să-ţi activez 
dispozitivul de urmărire, dar apoi te-ai mișcat. Mi-a luat două zile să 
dau de tine, dar am reușit. 


-M-am mișcat? 


Picături de transpiratie i s-au format pe frunte, iar el le-a șters. Mâna 
i-a alunecat pe obraz, apoi pe bărbie, pe care și-a frecat-o în timp ce 
privea absent în față. 


-Te-am găsit aici. În mijlocul deșertului, a zis gesticulând larg cu 
celălalt brat. Ei te-au... abandonat, pur și simplu. 


Te-au abandonat. Ca pe un televizor vechi, care nu mai funcționează. 


Dar Lucas părea mai puțin dezgustat de comportamentul lor, mai 
degrabă îngrijorat. S-a întors la dispozitivul lui care scotea clicuri. În 
timp ce așteptam, am simţit o mare greutate în piept. Ceva nu era 
bine. De obicei, Lucas era mai puțin formal, mai ciudat. Acum, nu 
era așa, era doar al naibii de serios. 


-Ce s-a întâmplat? 


Lucas a tresărit și am știut că am dreptate. Imi ascundea ceva. Poate 
că îmi purta pică. Avea destule motive. 


-Holland nu a aflat că ne ajuţi, nu? 


Vocea mea era tot ca de robot, dar mai puternică, iar asta a reușit, 
cumva, să-mi transmită îngrijorarea crescândă. 


-Eşti bine? Eşti... 

-Ce? Nu! a zis el, cu o expresie alarmată. 

Apoi, expresia lui s-a îmblânzit și s-a uitat la mine cu tandrete. 
-Sunt bine, pe cuvânt. 


Mulţumit că l-am crezut, a întins mâna și a tinut-o deasupra 
obrazului meu. 


— Ai... ăăă... păr. Pe faţă. Imi dai voie? 
Acum era băiatul ciudat pe care mi-l aminteam. 


— Da. 


Blând, mi-a dat la o parte șuvița și mi-a pus-o după ureche. Privirea 
îi era circumspectă, nesigură. 


—Ce e? 
A oftat și a lăsat privirea în jos. 


— Aăă... nu înțeleg. Nu înțeleg de ce te-au lăsat acolo. Incerc să îmi 
dau seama dacă ti-au făcut ceva sau... nu știu, dacă nu cumva au 
furat ceva. Asta verific acum. 


S-a întors la dispozitivul lui, pe care îl mișca de-a lungul membrelor 
mele. 


-Quinn a umblat la circuitele mele. Poate că a făcut ceva. 


— Asta poate detecta orice este neobișnuit, dar tot nu înțeleg de ce să 
te lase acolo. Tu erai mândria ei. 


-Poate că s-a enervat pentru că i-am stricat cipul. 

A zâmbit. 

- Da, s-a dovedit că nu ești ceea ce se așteptau să fii. Dar tot e ciudat. 
A devenit atât de tăcut, că am început să mă neliniștesc. 

— Ceva? 


-Totul pare în regulă deocamdată. Acum, o să introduc acest card în 
portul tău de la gât. L-am... împrumutat, oarecum, din laborator, 
înainte să plec. Va face o verificare de sisteme, să mă asigur că nu 
lipsește ceva. După aceea, ar trebui să avem o idee mai bună despre 
momentul în care vei putea să te miști din nou. 


Verificare de sisteme. Verificare de sisteme. Asta mi-a amintit de o 
grămadă de lucruri ciudate care se întâmplaseră de când îl văzusem 
pe Lucas ultima dată. Poate că el avea vreo explicație. Am deschis 
gura, dar deja îmi dădea la o parte părul de pe ureche, să vadă 
portul. Același pe care mi-l arătase când fusesem la Holland. 


-Nu o să doară deloc, a zis ridicând cardul, care era atașat de 
dispozitivul din mâna lui, cu un cablu subțire. Eşti gata? 


Pielea din jurul ochilor lui s-a încrețit de îngrijorare, iar eu am reușit 
să zâmbesc slab. 


- Da. Mulţumesc. Mulţumesc pentru tot. Fără tine... 
A scuturat din cap. 
-Dar nu există fără mine, așa că nu are rost să te gândești la asta. 


Mâna lui liberă i s-a îndreptat spre guler și l-a slăbit, într-un fel ce 
îmi era cunoscut, deși petrecusem puțin timp împreună. Ceva îl 
neliniștea. 


-Ce e? 
— Doar... stai așa. 


Foarte blând, mi-a introdus cardul în gât. Un zâmbet mic i s-a format 
pe buze, zâmbet care apoi s-a lărgit și a făcut ca fața lui de obicei 
colțuroasă să aibă o anume blândeţe. S-a uitat spre mine și, cu toate 
că ochii lui erau drăguţi, cu punctele acelea verzi și aurii, frumuseţea 
lui interioară era cea care îi lumina. 


-O să sune foarte banal, dar sunt atât de bucuros... 


In gâtul meu, o scânteie de recunoaștere, un val de electricitate. O 
izbucnire de durere acută. M-am smucit, cu fața contorsionată, și nu 
m-am putut abtine să nu tip ușor. 


— Mila, ce... ce e? 


Cu ochi încețoșați, l-am văzut pe Lucas cum apasă disperat pe 
butoane, în timp ce căldura îmi invada degetele de la mâini și de la 
picioare. Îmi urla prin creier, de parcă cineva ar fi dat foc fiecărui 
neuron. Vag, mi-am dat seama că n-ar fi trebuit să mă doară. 
Senzaţiile erau exact aceleași pe care le simţisem de fiecare dată când 
un card sau un USB, sau orice alt dispozitiv digital fusese introdus în 
vreunul dintre porturile mele. Și de ce acum mă durea? 


-—lisuse. Stai așa, o să-i dau de capăt. Doar... uau, uită-te aici. Nici nu 
pot... dar asta e bine... 


Brusc, brațele mele au tresărit și, cu un puternic imbold de energie, 
am început să le mișc din nou. Și capul. Și picioarele. 


— Hei, pot să mă mișc. 


M-am încruntat, simțind o senzaţie ciudată în abdomen. Mi-am 
ridicat un pic tricoul și am văzut o incizie lungă. 


-Arată de parcă cineva a încercat să fure un rinichi, pariez că au fost 
dezamăgiți, am glumit eu. 


Dar am tăcut când am văzut faţa lui Lucas. În ciuda ultimelor 
cuvinte pe care le rostise, culoarea i se scursese din obraji și îl lăsase 
mai palid ca de obicei, iar mâinile îi tremurau. Gura i s-a deschis și i 
s-a închis, gâtlejul i s-a strâns când a înghițit, apoi gura i s-a deschis 
din nou. 


-Nu. Nu, nu, nu poate fi... la naiba! 


Rostea cuvintele agitat, de parcă se îneca. In capul meu a clipit o 
lumină roșie. 


Verificare de sisteme: finalizată. 
Funcționale. 


Dar, în ciuda veștilor aparent bune, Lucas și-a plecat fruntea. Apoi, 
m-a șocat abandonându-și complet calmul obișnuit și stăpânirea de 
sine și a trântit de pământ dispozitivul. Nisipul s-a împrăștiat în aer, 
particulele mici stropind precum apa. M-am ridicat într-un genunchi 
și m-am întins spre umărul lui, simțindu-i tresărirea bruscă atunci 
când degetele mele l-au atins. Dar nu s-a tras. În schimb, a tras aer în 
piept zgomotos și s-a forțat să ridice capul. lar ochii lui incredibili, 
drăguți, plini de compasiune sclipeau umezi. 


- Spune-mi, am șoptit, în timp ce gheare lungi de groază mi se 
înfigeau în spate. 


-Eu..., a început, s-a înfiorat și a încercat din nou. Ce vrei prima 
dată, veștile bune sau veștile rele? 


— Veștile bune. 


Măcar pentru că el arăta de parcă ar fi avut nevoie de așa ceva. A tras 
aer în piept. 


-Iti amintești scanarea aceea corporală pe care am făcut-o în D.C.? 
Când mi-a văzut nerăbdarea -— credea că pot să uit? — a continuat. 


—Fi bine, lucrurile s-au schimbat de atunci. 


-Ce lucruri? 


-Vestea bună... vestea bună este că unele dintre celulele tale vii par 
să se regenereze. 


Regenerare. Ceea ce însemna... 
-Asta explică durerea aceea nouă. Devii mai umană. 


Mai. Umană. Tot ce îmi dorisem vreodată... devenea real. Mi s-a 
părut incredibil și totuși în adâncul meu o scânteie s-a aprins. Dar nu 
puteam să o las să ardă prea mult, deocamdată. 


-Şi cea rea? 


Deși, cu siguranţă, cu siguranţă, nu putea să se compare cu vestea 
bună. Probabil că Lucas reacționase exagerat... 


— Ei bine, probabil că Holland a executat și el scanarea. Voia să 
ascundă ceva. 


S-a oprit, a închis ochii, de parcă aduna putere. Când i-a deschis, s-a 
întins și mi-a luat umerii în mâini. 


-Ştiu de ce V.O. s-a debarasat de tine. Holland... Holland a ascuns în 
tine o bombă. 


În jurul nostru nu era nimic, doar dune de nisip și susurul brizei, iar 
în depărtare am văzut niște cactuși răzleţi. Lucas vorbea, dar de data 
asta nu m-am putut concentra. Tot ce vedeam erau fețele lui Quinn și 
ale lui Samuel, care se încruntau la ceva ce apăruse la scanarea 
abdominală. Tot ce auzeam era acel cuvânt, care bătea un ritm 
înfricoșător în sufletul meu. 


Bombă. Bombă. 
Bombă. 


-Mai e ceva. V.O. trebuie să fi umblat la ea. Cea mai mică provocare 
o poate declanșa. 


Simțeam o inimă care nu era cu adevărat acolo, un puls care nu 
exista, de fapt. Dar cumva, în corpul meu, o bombă chiar ticăia și o 
simțeam. 


-Cât timp? am șoptit, deși nu voiam să știu și nu aveam nevoie să 
știu, toate în același timp. Cât timp mai am, odată ce va fi pregătită să 
se declanșeze? 


Lucas m-a privit neajutorat. 
- Două ore. 
Două ore. 


Lucas m-a luat de mână, iar eu m-am agăţat de ea, încercând să 
alung disperarea tot mai mare. În tot acest timp căutasem adevărul, 
când ar fi trebuit să știu. Cele mai importante adevăruri erau cele 
aflate în mine. Alte adevăruri puteau fi manipulate, distorsionate. În 
unele cazuri, până și amintirile minţiseră. Dar adevărul din sufletul 
meu era pur. Real. lar în clipa aceea îmi spunea un singur lucru. 


Nu voiam să mor. 


MULȚUMIRI 


Cartea aceasta a devenit posibilă doar prin atenţia și grija multor, 
multor oameni. (Cu alte cuvinte, AJUTORUL de care am avut 
nevoie!) 


Le mulțumesc foarte mult tuturor oamenilor minunati de la Harper, 
de la editori la designeri grafici și la specialiști media — entuziasmul 
vostru pentru această serie nu va putea fi vreodată pe deplin 
răsplătit. 


Le mulțumesc editorilor și agentului meu- fără voi, niciodată nu aș 


fi reușit să scriu această a doua parte. 


Mulţumesc familiei pentru susţinere, inclusiv în acest an 
provocator- vă iubesc. 


Le mulțumesc bloggerilor și cititorilor, precum și celorlalți scriitori ai 
genului young adult- cu toții faceți ca această comunitate a noastră 
să fie minunată. 


La final, mulțumiri speciale prietenilor mei, atât scriitori, cât și 
nonscriitori. Acest ultim an a fost unul provocator, în feluri pe care 
nu mi le-aș fi imaginat vreodată, iar susținerea voastră, puterea și 
compasiunea au fost cele care m-au făcut să merg înainte. Vă 
mulțumesc pentru că aţi fost acolo când am avut nevoie de voi. 


NOTE 


1 - Massachusetts Institute of Technology (n. tr.). 


2 - Departamentul de Justiţie (n. tr.). 


